[[A teremben lévők felállnak, és ezzel köszöntik a választópolgárok közösségét. Amikor az ülést vezető elnök helyet foglal, a teremben lévők is leülnek.]] Tisztelt Képviselőtársaim! Az Országgyűlés tavaszi ülésszakának 5. ülésnapját megnyitom. Tájékoztatom önöket, hogy az ülés vezetésében Szűcs Lajos és Hiszékeny Dezső jegyző urak lesznek segítségemre. Köszöntök mindenkit, aki figyelemmel kíséri a munkánkat. Tisztelt Ház! Szomorú kötelességemnek teszek eleget azzal, hogy bejelentem: Szabó János volt képviselőtársunk életének 84. évében elhunyt. Dr. Szabó János a rendszerváltás utáni első szabad országgyűlési választásokon a Független Kisgazdapárt Győr-Moson-Sopron megyei területi listájáról szerzett mandátumot, és egy cikluson keresztül volt a párt országgyűlési képviselője. 1993-94 között az Antall-, illetve a Boross-kormány földművelésügyi minisztere volt. Megbízatása alatt az Országgyűlés Igazságügyi bizottságának alelnöke, illetve az Önkormányzati bizottság tagja volt. Az Országgyűlésben eltöltött évek után, 1998 és 2010 között három cikluson át szülőfaluja, Tápiószentmárton önkormányzati képviselőjeként dolgozott. 1994-ben szülőfalujában díszpolgári címmel ismerték el szülőföldjének fejlesztéséért, a község jó hírének öregbítéséért tett erőfeszítéseit. Kérem önöket, hogy képviselőtársunk emléke előtt néma felállással adózzunk. [[A teremben lévők felállva tisztelegnek az elhunyt emléke előtt.]] Köszönöm. Tisztelt Képviselőtársaim! 2014-ben úgy határozott az Országgyűlés, hogy minden évben március 16-án ünnepeljük meg a magyar zászló és címer napját. Nemzeti jelképünk, a piros-fehér-zöld trikolór a reformkorban vált a magyarság nemzeti önállóságának szimbólumává, míg nemzeti címerünk alapelemei mai formájukban már a XVI. században rögzültek. 1848-ban, a márciusi forradalom győzelmét követően az Országgyűlés nem késlekedett a nemzeti színek és az ország címerének törvénybe foglalásával. A törvény a piros-fehér-zöld lobogót rendelte kitűzni minden magyar hajóra és nemzeti ünnepeink alkalmával minden középületre. Később a történelmi Magyarország feldarabolásával nemzeti színeink és a címer a függetlenség mellett a magyarság összetartozásának jelképeivé is váltak. Azt tükrözik, hogy bár Magyarország határai nem esnek egybe a magyar nemzet határaival, a nemzet nyelvi, kulturális és történelmi hagyományainál fogva mégis egységes. Amikor ezen a napon a magyar zászló és címer előtt tisztelgünk, egyszersmind fejet hajtunk mindazok előtt is, akik a nemzeti lobogó és címer alatt harcolva áldozták életüket, vesztették el szabadságukat, szenvedtek bármilyen sérelmet vagy hátrányt. De nem feledjük azt sem, hogy voltak idők, amikor a nemzeti trikolór és címer használatát, sőt birtoklását is üldözték és büntették. Az 1848-49. évi szabadságharc bukását követően a Habsburg-önkényuralom éveiben ugyanis betiltották a forradalmi emléknek számító magyar zászló és címer használatát. Tisztelt Országgyűlés! Találóan írja Kosztolányi Dezső Zászló című versében: „Csak bot és vászon, de nem bot és vászon, hanem zászló.” Nemzeti lobogónkat és címerünket az iránta kifejezett tisztelet és megbecsülés emeli magyarságunk szívbéli jelképeivé. Tisztelt Ház! Napirend előtti felszólalásra jelentkezett Szabó Timea, a Párbeszéd frakcióvezetője. Megadom a szót.
Tisztelt Képviselőtársaim! „Láttam már novemberben, hogy nagy baj lesz” mondta két nappal ezelőtt Orbán Viktor. Látta, hogy baj lesz, és tényleg baj van de ha egy ország vezetője látja, hogy baj van, akkor vajon mit tesz? Először is odaáll az emberek elé, és őszintén elmondja, hogy baj van. Azután pedig azonnal megtesz mindent annak érdekében, hogy megfékezze a járványt, hogy megvédje az embereket, hogy kevesebben betegedjenek meg, kevesebben kerüljenek kórházba és lélegeztetőgépre, és hogy kevesebben haljanak meg. Orbán Viktor már novemberben látta, hogy baj lesz a járvánnyal, és mit tett? Odaállt az emberek elé? Megvédte őket? Nem. Orbán Viktor ehelyett november 4-én 20 ezer néző előtt megrendezte a Ferencváros-Juventus-focimeccset, hátha az megállítja a járványt, ha 20 ezer ember összezsúfolva ül két órán keresztül. De Orbán Viktor itt nem állt meg, támadt még két jó ötlete, hogyan tudja esetleg akkor máshogy megállítani a vírust. Bevezette az ingyenes parkolást, és elvette az önkormányzatoktól az adóbevételeiket. De, hogy, hogy nem, sem a focimeccs, sem az ingyenes parkolás, sem az adóbevétel elvétele nem állította meg a járványt. Na jó, gondolta akkor a miniszterelnök, előveszem a végső fegyvert, és adok Semjén Zsolt vadászkiállítására 64 milliárd forintot. Ha ez nem állítja meg a vírust, akkor aztán semmi sem! És láss csodát: még a Semjén vadászkiállítására adott 64 milliárd vagy a dubaji világkiállításra adott vagy éppen a nyíregyházi focistadionra most elszórt, összesen 100 milliárd forint sem hozta meg a várt hatást. A vírus tombol, szó szerint tombol, és ennyi, amennyit Orbán Viktor tett: focimeccs, ingyenes parkolás, önkormányzatokon bosszúállás és a haverok milliárdos megajándékozása. Tudják, hogy mennyien vannak ma lélegeztetőn? Ezerhatvanheten! És tudják, hogy mit mondott Merkely professzor, hogy mennyi a kórházak kapacitása lélegeztetőgépben? Ezer! Tehát most ott tartunk, hogy Orbán Viktor nemtörődömségének, hanyagságának köszönhetően az orvosoknak kell dönteni arról, hogy ki kerülhet lélegeztetőre és ki nem. [[13.10]] Mert Orbán Viktor az orvosoknak hagyta meg ezt a döntést, ő nem merte ezt meghozni. Tele vannak a kórházak, és tele vannak a lélegeztetők. Több mint 17 ezer ember halt meg a járványban eddig Magyarországon. A járvány eleje óta ez a harmadik legrosszabb eredmény az egész világon. Mielőtt erről is hazudnának a kormánypártok, itt van a Johns Hopkins Egyetem összesítése. Nézzék meg, Csehország és Nagy-Britannia után Magyarországon haltak meg lakosságarányosan a legtöbben százezer főre vetítve! [[Felmutatja.]] Nálunk haltak meg a harmadik legtöbben a világon. Ez Orbán Viktor járványteljesítménye. És mit tett még ezután a miniszterelnök? Visszatartja az uniós vakcinákat, csak hogy lehessen hazudni megint azt, hogy Brüsszel nem küld nekünk semmit. Csakhogy itt van a kezemben az európai járványkezelési központ március 14-ei jelentése is, miszerint Magyarország 600 ezer uniós vakcinát tárol ma a hűtőkben ahelyett, hogy beadta volna ezeket. A térség harminc országa közül Magyarország a 20. legrosszabbul teljesítő ebben a tekintetben. Nem én mondom ezt, tisztelt képviselőtársaim, hanem az európai járványkezelési központ. 600 ezer vakcina a hűtőben áll, ami azt jelenti, hogy Orbán Viktor hazudik és csal, az emberek százezreinek életét veszélyezteti azzal, hogy nem adja be ezeket az oltásokat. Inkább vesz háromszoros áron kínai vakcinát, mert abból persze milliárdokat lophat el ő és a haverjai. A Pfizer-oltás 8 ezer forintba kerül, a kínai vakcina, a Sinopharm pedig 23 ezer forintba. A különbség a Fidesz-haverok offshore cégén keresztül mind az önök zsebébe vándorol. Ez több mint szégyen! Ez bűn! Erre a bűnre nincsen bocsánat, tisztelt képviselőtársaim, ahogy nincs bocsánat arra a káoszra sem, hogy a múltkor a hétvégén 70 ezer ember hiába várta, hogy megkapja az oltást, mert maguk azt ígérték nekik, és nem kapták meg, mert összevissza küldözgettek sms-eket ahelyett, hogy megszervezték volna a rendes oltást, ahogy a többi országban megszervezik. Hitegetés, hazudozás, lopás, offshore, alkalmatlanság, káosz. Ez Orbán Viktor járványkezelése. Tegnap, március 15-én, ki lett adva szemmel láthatólag a kormánypárti megszólalóknak, hogy a ’49-es szabadságharcot hasonlítsák a járvány elleni küzdelemhez. Csakhogy ezzel két probléma van, tisztelt képviselőtársaim. Egy. A márciusi ifjak nem loptak és nem offshore-oztak; maguk csak szeretnének hozzájuk hasonlítani. Kettő. Sajnos tudjuk, hogyan végződött: a világosi fegyverletétellel. Maguk ne adják fel a járvány elleni küzdelmet… [[Az elnök kikapcsolja a mikrofont.]] Hiába kapcsolja ki, házelnök úr, mi nem fogjuk feladni a küzdelmet!
Köszönöm. Válaszadásra megadom Rétvári Bence államtitkár úrnak a szót.
Köszönöm szépen a szót, elnök úr. Tisztelt Frakcióvezető Asszony! Tisztelt Ház! Ön szeret gondolatmenetekből meg mondatokból csak a felét idézni. A miniszterelnök úr azt mondta, hogy valóban látta tavaly év végén, hogy az a vakcinabeszerzési program, amelyet az Európai Unió elkezdett vinni, hibás. Azért hibás, mert elutasítja a világ egyik feléről érkező vakcinákat, mert azt mondja, hogy azokkal a vakcinákkal, amelyek Keletről jönnek, ne oltsák be az európai embereket. Azt látta, hogy ez hibás. És láthatja ön is, hogy ha körbenéz más országokban, tőlünk északra, keletre vagy nyugatra, hogy egyre több ország ugyanazt látja most, márciusban, mint amit Orbán Viktor látott tavaly novemberben, hogy ez egy hibás stratégia. Nem lehet megtiltani azt, hogy Európában az európai embereket az Unió által engedélyezett három vakcinán kívül a többi eredményes és biztonságos vakcinával is beoltsák! Ezért mennek most már miniszterelnökök Kelet felé, és szeretnének onnan vakcinákat beszerezni. Ebben nekünk előnyünk volt, mint sok minden másban is, hogy mi már ezt novemberben láttuk, és akkor kezdtünk el tárgyalni, és az Európai Unióban Magyarországra érkezett először orosz vakcina is és kínai vakcina is, és a többi ország csak utánunk következik, tisztelt képviselő asszony. Ennek köszönhető az, hogy Magyarország nem a listák végén van, hanem a listák legelején, dobogós helyen van. Ha megnézi, hogy mennyi a beoltottak aránya, az Magyarországon 13,82 százalék csak Málta előzi meg hazánkat. 13,82, miközben az EU-s átlag 7,78, Németország 7,3, Franciaország 7,48. Ebben szerencsére Magyarország az egyik legbiztonságosabb ország Európában. Ez annak köszönhető, hogy nem februárban és nem márciusban eszméltünk, hanem no-vemberben, és már akkor is igyekeztünk Keletről vakcinákat a magyar emberek egészségének megőrzése céljából beszerezni. Tisztelt Képviselő Asszony! Ön a kórházi kapacitásokról és az orvosok döntéséről beszélt most itt a parlamentben. De szűk egy évvel ezelőtt miről beszélt ön ugyanitt, a parlamentben, Németh Athina álmentősre hivatkozva? Hogy a kórházakban… [[Szabó Timea: Jaj, hagyjál már!]] Ne mondja azt, hogy „hagyjál már!”, képviselő asszony! [[Moraj a kormánypárti padsorokból.]] Ön azt mondta, hogy túl sok kórházi ágyat készítenek fel a koronavírusos betegek fogadására [[Közbeszólások a Fidesz soraiból: Ciki!]] és ön ezt támadta. [[Szabó Timea: Rágalmak!]] [[Szabó Timea: Rágalmak!]] Most, szűk egy évvel később pedig azt mondja, hogy több, koronavírusos betegek fogadására alkalmas ágyra lenne szükség a kórházakban, tisztelt képviselő asszony. Ön egy álmentősre, egy kamuvideóra hivatkozva (Szabó Timea: Rágalmak!) igyekezett támadni itt a kormányt, hogy miért van annyi ágy a kórházakban [[Szabó Timea: Több mint 17 ezer ember halt meg!]] a koronavírusos betegek fogadására…
Képviselő asszony, csituljon már el, legyen szíves! Parancsoljon!
Köszönöm szépen. …a koronavírusos betegek fogadására. Most alig telt el egy év, még annyi sem, és pontosan az ellenkezőjét mondja. Mint ahogy önök egy hónap alatt az ellenkezőjét mondják a nyitással kapcsolatban is. Talán ebben Fekete-Győr András a rekorder, aki azonnali és szinte teljes nyitást követelt. De Ujhelyi István MSZP-s képviselő [[Szabó Timea közbeszól.]] aki nemcsak az állatkerteket, vadasparkokat, szabadtéri létesítményeket, de az éttermeket és elsősorban a teraszokat is újranyitotta volna, azt írta, hogy „Nyitnikék! Tavasszal mindenképpen nyitni kék, és már tegnaptól nyitni kellett volna.” Vagy képviselőtársak, segítek „Nyitni kell!” mondta itt Jakab Péter frakcióvezető úr a parlamentben február 15-én. „Nyissuk újra Magyarországot, de ésszel!” mondta Fekete-Győr András. Egymásra licitáltak. Karácsony Gergely, az ön pártelnöke: „A nyitással kapcsolatos felvetések olyan felvetések, amelyeket érdemes a kormánynak érdemben megfontolnia.” [[Nacsa Lőrinc: Hoppá!]] Önök voltak azok, akik egy javaslatcsomagot benyújtottak, 8 óra múlva visszavontak. Pár héttel ezelőtt nyitásról beszéltek, most szigorú intézkedéseket követelnek. [[13.20]] Tisztelt Képviselő Asszony! Mi az az állításuk a járvány most már eltelt egy évében, aminek az ellenkezőjét önök még nem mondták? Mert egyszer azt mondják, hogy sok az ágy azt mondják, hogy kevés az ágy. Azt mondják, hogy nincs lélegeztetőgép azt mondják, sok és drága a lélegeztetőgép. Azt mondják, hogy kevés a vakcina de azt mondják, hogy Keletről ne jöjjön vakcina. Tisztelt Képviselő Asszony! Önök mindent mondanak, amivel az embereket el tudják bizonytalanítani az oltással kapcsolatban. Önök oltásellenesek, igyekeznek mindenhol bizonytalanságot kelteni, aláírást gyűjtenek a kínai vakcina ellen, azért, hogy minél kevesebb ember oltassa be magát. Önöknek igenis felelőssége lenne itt a parlamentben legalább valamelyest következetesnek lenni! De az, hogy igazából elsősorban saját magukból űznek gúnyt vagy saját magukat teszik nevetségessé azáltal, hogy mindent és mindennek az ellenkezőjét is mondják itt a parlamentben, ez mutatja, hogy ha a baloldal kezében lenne a járvány elleni védekezés, mennyire súlyos állapotban lenne hazánk. Örülünk annak, hogy ez nem így van, ezért Magyarország Európában a második legátoltottabb ország. Köszönöm szépen. [[Taps a kormánypárti padsorokban.]]
Most az LMP képviselő asszonyának, Hohn Krisztinának adom meg a szót. Parancsoljon!
Köszönöm szépen a szót, elnök úr. [[Folyamatos zaj.]] Huh, nem volt ez könnyű néhány perc az elmúlt időben… Akkor elkezdeném, ha megengedik! Tisztelt Országgyűlés! A mai napon két olyan törvényjavaslat is volt a bizottság előtt, amelyet sajnos leszavaztak, és mind a kettő a munkanélküliekkel, illetve a közfoglalkoztatottakkal volt kapcsolatos. Az egyik ilyen javaslat az volt, hogy legyenek szívesek, hallják meg a hangunkat, és emeljék fel három hónapról legalább hat hónapra az úgynevezett, régen munkanélküli-segélynek hívott ellátást, hogy fellélegezhessenek azok, akik a járvány ideje alatt elvesztették a munkájukat, és azóta nem találtak semmi más megélhetési lehetőséget. Ezenkívül a másik ilyen javaslat pedig az volt, hogy van az a bizonyos jogszabály, amely szabályozza azt, hogy egy adott közfoglalkoztatónál egy bizonyos közfoglalkoztatott maximum tíz évet tölthet el. Ezt most feloldotta a kormány egy rendeletben a járvány, illetve a veszélyhelyzet idejére, így egy kicsit fellélegezhetnek azok, akik veszélyben érezhették a megélhetésüket. Viszont már több beadvány született ezzel a témával kapcsolatban, többek között a béremelésről is, a közfoglalkoztatottak béremeléséről, amelyből önök nettóban kettőezer-pár forintot hagytak jóvá vagy annyit terjesztettek elő, annyit emeltek ezeknek a szerencsétlen embereknek a bérén, ami szerintem több mint megalázó, hiszen évek óta nem emelkedett normálisan, jelentősen a közfoglalkoztatottak bére. Ugye, valamikor minimálbér volt. Mi megértettük azt a szándékot, hogy azzal, hogy kevesebb bért kapnak, az a szándék, hogy visszakerülhessenek a munkaerőpiacra, viszont ennek most azért sokkal kisebb a lehetősége, mint korábban. Ez az egyik. A másik pedig az, hogy most már olyan nagy lett a rés a rendes minimálbér és a közfoglalkoztatotti minimálbér között, hogy jelenleg körülbelül 50 százaléka a közfoglalkoztatotti bér a minimálbérnek; amikor ez az egész kezdődött, akkor körülbelül 70 százalék volt. Szeretném azt kezdeményezni, hogy minél több munkatársuk, akik ezeket a törvényjavaslatokat megszerkesztik és az indoklásokat megírják, végezzenek több terepgyakorlatot, és ismerkedjenek meg azokkal a közfoglalkoztatottakkal, akik közül jó néhányat én is ismerek. Én már sokszor elmondtam, hogy polgármester voltam, magam is szerveztem közfoglalkoztatást, láttam ennek az előnyeit, láttam a hátrányait. Igen, vannak olyanok, akik valóban bent tudnak ragadni ebben a foglalkoztatási rendszerben, és ők már a saját maguk erejéből nem tudnak ebből kijönni sajnos. Nekik komplex programokra lenne szükségük, amelyek között én láttam már ilyet egyébként, kormánypárti szakértők által kidolgozott ilyen programot is láttam már, ami szerintem nagyon jó volt, nem is értem, hogy miért nem lett bevezetve. Valóban csökkent a közfoglalkoztatottak száma az elmúlt években. Sajnos, jó néhányukat elveszítettük valamilyen betegség általi halál miatt, illetve vannak olyanok, akik szerencsésen nyugdíjba tudtak menni, de sokan vannak még most is olyanok, akik már tíz éve tényleg valamilyen közfoglalkoztatásban ragadtak. Tehát ezeknek az embereknek segítség kell, mindenképpen fel kell őket karolni, mert szép lassan éhen halnak, mert 54, de 56 ezer forintból sem lehet megélni. Mondok példát is, hogy értsék, hogy miről beszélünk, meg hogy tényleg lássák azt, hogy hiteles az, amit mondok, és ez nem a kormány kizárólagos kritikája vagy szokásos szidása, ahogy itt az államtitkár úr mondta az előbb itt valamelyik képviselőtársamnak. Tehát nem ez a célom egyáltalán, inkább a figyelem felhívása ezeknek az embereknek a sorsára. Tehát az, hogy valaki kap 56 ezer forintot, és már évek óta semmilyen vagyona nincs, mert ami volt, azt mondjuk, már adott esetben felélte, ennek az embernek segítség kell, ha az akarjuk, hogy visszakerüljön a munkaerőpiacra, vagy valamilyen szociális jellegű közfoglalkoztatás az, ami biztosítja majd az ő megélhetését. Például nálunk létezik egy Erzsike nevezetű asszony, aki súlyos betegségekben szenved, de ahhoz nem elég beteg, hogy rokkantellátást kapjon. Például az ő esete olyan, hogy 56 ezer forint lesz majd most a jövedelme, amiből 30 ezer forintot fizet albérletre, villanyra és vízre, és mindaz a huszon-párezer forint megmarad neki arra, hogy fát vegyen, ételt vegyen magának, és egyáltalán élje az életét. Meg szeretném kérdezni, hogy 20-25 ezer forintból önök szerint mit lehet ma vásárolni. Kiszámoltáke azt, hogy ez nincs napi ezer forint, mondjuk, adott esetben? De ha tegyük föl, hogy nem fizet rezsit mondjuk, remélem, fizetnek azért, akik még tudnak , azoknak is vajmi kevés ez a pénz. De hát, hogyha kétezer forintot veszünk naponta, az is minimális, gondoljuk meg, hogy milyen kenyérárak vannak és így tovább! [[Az elnök csenget.]] Köszönöm a szót.
Schanda Tamás államtitkár urat illeti a szó.
Nagyon szépen köszönöm a szót. Tisztelt Elnök Úr! Tisztelt Országgyűlés! Tisztelt Képviselő Asszony! Nekünk mindenki munkája számít, és azt gondoljuk, hogy mindenkinek, aki dolgozni szeretne, aki munkát szeretne végezni, annak meg kell adni a lehetőséget, hogy munkát is végezhessen. Erről szólnak a kormányzati intézkedéseink is, tisztelt képviselő asszony, hiszen mindannyian jól tudjuk, hogy nem vagyunk egyszerű helyzetben, a koronavírus-járvány nemcsak az embereknek az egészségét és az életét veszélyezteti, hanem bizony a munkahelyeiket is. Erről számtalan vitát folytattunk itt az Országgyűlésben is, és talán ön is ismeri azokat a kormányzati intézkedéseket, amelyeket az elmúlt évben meghoztunk annak érdekében, hogy amennyi munkahelyet a vírus elpusztít, annyi új munkahelyet tudjunk létrehozni, és minél több munkahelyet tudjunk megvédeni azok közül, amelyeket a vírus veszélyeztet. Tisztelt Képviselő Asszony! Engedje meg, hogy tájékoztassam arról, hogy a kormány eddigi intézkedéseinek a segítségével több mint 1 millió 660 ezer munkavállalót tudtunk támogatni, és ennek az a következménye, hogy a hazai munkanélküliség az egyik legalacsonyabb az Európai Unióban. 2021 januárjában Magyarországon 5 százalék körül volt a munkanélküliség, ami jóval alacsonyabb, mint az uniós átlag, ez 7,3 százalék, és az euróövezetnek az átlaga, ami pedig eléri és meghaladja a 8 százalékot. Valóban, látjuk a számokat, folyamatosan követjük a munkaerőpiacnak az eseményeit, és újabb és újabb intézkedéseket dolgozunk ki és vezetünk be, mert látjuk azt, hogy jelenleg 55 ezer emberrel kevesebbnek van munkája, mint egy évvel ezelőtt. Éppen ezért az a feladatunk, hogy a következő hónapokban legalább ennyi új munkahelyet tudjunk létrehozni. Még egyszer megismétlem, mert ez a legfontosabb állításunk: nekünk mindenkinek a munkája fontos. Mi mindenkivel együttérzünk, akinek most nehézségei vannak, és azért dolgozunk, hogy ők is a lehető leghamarabb el tudjanak helyezkedni. Folyamatosan segítjük ennek érdekében a bajba jutott szektorokat, ágazati bértámogatást vezettünk be első körben a vendéglátási és a szabadidő-ágazatban és az ott dolgozóknak a támogatására. November 11-étől elérhető már ez a program, és már 121 ezer munkahely megvédéséhez tudtunk ennek a programnak a segítségével hozzájárulni. Ebben a programban, és ezt talán ön is tudja, képviselő asszony, az állam megtéríti a munkavállalók bérének a felét abban az esetben, hogyha megkapják a fizetésüket. Tisztelt Képviselő Asszony! Engedje meg, hogy arról is tájékoztassam, hogy azoknak, akik jelentkeztek erre a programra, azoknak a támogatásoknak a 98 százaléka már folyósításra is kerül. Engedje meg, tisztelt képviselő asszony, hogy arról is tájékoztassam, hogy az éttermeknek és a szabadidős létesítményeknek az alkalmazottaik után nem kell járulékot fizetniük, így csaknem 15 ezer vállalkozás mentesülhetett a munkáltatói adóterhek alól. Szintén egy fontos intézkedésünk, hogy ezt a programot kiterjesztettük mindazokra a szektorokra, amelyeket a vírus elleni védekezés jegyében most be kellett zárni, annak érdekében, hogy később majd nyithassunk. Az ezekben a szektorokban dolgozó cégeknek és az ő munkavállalóik számára is biztosítjuk a szükséges bértámogatást. [[13.30]] És engedje meg, tisztelt képviselő asszony, hogy tájékoztassam arról is, hogy szintén február 1-jétől május 31-éig nem szükséges az állami és önkormányzati ingatlanok után bérleti díjat fizetniük az éttermeknek, a kávézóknak és a konditermeknek sem; ezzel is próbáljuk segíteni a különböző szektoroknak a túlélését, és azt, hogy minél több munkavállaló számára megőrizhető legyen a munkahely, minél több magyar ember megtarthassa a munkahelyét. Tisztelt Képviselő Asszony! Számtalan intézkedésünk van még, amely a munkahelyek megvédéséről és új munkahelyek létrehozásáról szól. Engedje meg, hogy ezek közül néhányat említsek csak. Egyrészt adókedvezmények segítségével összesen több mint 360 ezer munkavállalónak a megtartását segítettük már elő; versenyképesség-növelő és beruházástámogató programok segítségével pedig szintén több százezer munkahely megvédésére kerülhetett már sor. Fontos intézkedés, hogy nullaszázalékos hitelt adunk a legkisebb magyar vállalkozásoknak [[Az elnök csenget.]] az újraindításhoz. Köszönöm megtisztelő figyelmét. [[Taps a kormánypártok soraiban.]]
Most a DK képviselőjének, Vadai Ágnesnek adom meg a szót.
Köszönöm a szót. Tisztelt Ház! Az első szó a köszöneté, mindazoknak, akik erejüket megfeszítve küzdenek a betegekért, meg azoknak is, akik segítenek nekünk abban, hogy élhessük az életünket, még ha ilyen nehéz körülmények között is. Sokan vannak, fel sem lehet őket sorolni: boltos, postás, takarító, ügyintéző, tanár, szociális munkás, no meg azok is, akik türelmesen válaszolnak a 1818-as kormányzati hívószámot kitartóan hívók kérdéseire. Köszönjük szépen nekik. Viszont a kormány egyik kategóriába sem tartozik, mert a kormány nem végezte és nem végzi a munkáját. Önök csak a süket szövegeket nyomták és a NER-es lopásokat segítették elő. Ha csak egyetlenegy pillanatra nem önmagukra, hanem a magyarokra gondoltak volna, akkor elkészítették volna az átlátható, nyilvános oltási tervet. De nem tették, önök önző és lelketlen módon nem készítettek oltási tervet. Nyilván nem értek rá nyáron, mert menni kellett az Adriára meg a kormányzati kerti partikra; aztán tavaly ősszel sem értek rá, hiszen fel kellett pörgetni a lopást; de valahogy télen sem volt erre idejük, nyilván várta önöket a Maldív-szigetek és Dubaj melege. Aztán most itt vagyunk tavasszal, és nincs oltási terv. Mára mindenki számára világossá vált, hogy nincsen kormányzati előregondolkodás, tervezés, viszont van káosz és szervezetlenség. 70-80 éves, krónikus beteg emberek hívják a háziorvosaikat és sokszor bennünket is , hogy mikor kerülnek sorra, merthogy látják, hogy a 60 év alatti krónikus betegeket oltják. Ugyanakkor a 60 év alatti krónikus betegek is a háziorvostól kérdezik, hogy ők mikor kerülnek sorra, mert ők meg azt látják, hogy egészséges, náluk fiatalabbakat oltanak be. Van olyan transzplantált, akit már beoltottak, és van olyan, aki még csak most kapott értesítést arról, hogy majd beoltják. Közben meg, tisztelt képviselőtársaim, megy az összevissza beszéd az élet minden terén. Önök a nyitásról konzultálnak, közben bezárták az országot, segítség nélkül hagyva a magyarokat. Önök arról beszélnek, hogy nem kell nemzetközi segítség a magyar egészségügynek, a Magyar Orvosi Kamara szerint viszont ma már naponta kell orvosoknak arról dönteniük, hogy a Covid-osztályokon ki kerüljön lélegeztetőgépre, és ki ne. Remélem, felfogták! Remélem, értik! Ma Magyarországon arról kell dönteniük az egészségügyi dolgozóknak, hogy ki élhet, és ki hal meg. [[Dr. Rétvári Bence: Nem igaz!]] Remélem, megértették! [[Közbeszólások a kormánypártok soraiból: Nem igaz!]] [[Dr. Rétvári Bence: Nem igaz!]] Remélem, megértették! (Közbeszólások a kormánypártok soraiból: Nem igaz!) Remélem, értik ezt! (Dr. Rétvári Bence: Nem igaz!) A kormányzati káosz, ami tavaly a kontaktkutatással és a teszteléssel indult el, mostanra megfertőzte a kormány minden ágát a tömeges oltástól a soha nem volt válságkezelésig. Önök kitűnően működnek bűnszervezetként. Ha lopni kell, ha csalni kell, ha hazudni kell, az megy reggeltől estig [[Moraj, közbeszólások a kormánypártok soraiból.]] ha a nem létező ellenséggel kell [[Az elnök csenget.]] szabadságharcot folytatni, az is megy, de kormányként elvéreznek az első feladatnál. Az önök miniszterelnöke azt mondta, hogy egy hétvége alatt be tudnak oltani mindenkit, aztán nem sikerült beoltani 74 ezer embert sem, mert a tömeges oltás első próbája összeomlott. Orbán arról is beszélt, hogy meggyógyítanak mindenkit, közben 17 ezer magyar halt meg. Hát, normálisak maguk? Komolyan kérdezem: normálisak? Az, hogy egyáltalán kaptak az emberek oltást Magyarországon, az azoknak köszönhető, akik elvégezték a munkájukat, a háziorvosoknak meg az oltóponton dolgozóknak. Jól is ment minden, amíg maguk bele nem avatkoztak, mondván, hogy maguk mindent jobban tudnak. Ennek lett az eredménye az astrazenecás összeomlás a meglehetősen siralmas sms-ezéssel. Aztán tömeges oltásra hívták ugyanarra a helyre ugyanarra az időpontra az embereket, ami olyan tumultusokat eredményezett, mint a Jahn Ferenc Kórházban. Közben nem fogadják el az önkormányzatok által felajánlott oltópontokat, nyilván csak azért, mert azok ellenzéki önkormányzatok. Aztán az is kiderült, hogy sok háziorvos azért nem tud oltani, mert nem frissülnek azok a listák, amelyeket önöktől kapnak, rajta van az, aki már kapott, rajta van az, aki még nem kért, csak éppen az nincs rajta, aki szeretné beoltatni magát. Kormánypárti Képviselő Hölgyek és Urak! Az önök miniszterelnöke egyszer azt mondta az Európai Bizottsággal folytatott vitája kapcsán: ezzel a mentalitással egy vidéki kócerájt sem lehet elvezetni. Na, hát magukra egy döglött ebihalat sem lehet bízni, nemhogy egy kócerájt! Árulják már el az országnak végre, mikor lesz rend, napra, órára, percre! Mi ez a kupleráj? Mi ez a káosz? Mi ez a pánikkormányzás? Mi ez a bénázás, amit folytatnak? És nagyon megkérem önöket, ne mondják azt, hogy mi oltásellenesek vagyunk, mert ha azok lennénk, akkor vigyázzba állva tisztelegnénk annak az elképesztő bénázásnak, amit itt maguk bemutattak az elmúlt hetekben. Pontosan azért vagyunk dühösek, mert azt szeretnénk, hogy minél több ember megkapja az oltást, csak láthatóan önök erre alkalmatlanok. Köszönöm szépen.
Dömötör Csaba államtitkár urat illeti a megtisztelő feladat.
Köszönöm szépen, elnök úr. Azzal nem mondunk újat, hogy az oltással tudunk a leggyorsabban véget vetni a járványhelyzetnek, önök is nagyon jól tudják látszólag, de óriási erőket mozgósítanak annak érdekében, hogy aláaknázzák a magyar oltási programot. És az egyik elemzőjük el is mondta, hogy miért teszik mindezt, mint fogalmazott: ha aláásod az oltás iránti hajlandóságot [[Ungár Péter közbeszól.]] akkor Orbán Viktornak kell viselnie a felelősséget. [[Dr. Vadai Ágnes: Nem ezt mondta!]] Ilyen egyszerűen, ilyen nyersen, ilyen gátlástalanul beszéltek a saját sötét stratégiájukról, de ez nemcsak stratégia, mert a tettek is következtek belőle. Azért mondjuk önökre, hogy oltásellenesek, mert oltásellenesek. [[Dr. Vadai Ágnes: Azért, mert hazudnak! Azért mondják, mert hazudnak!]] Sokfelől támadnak. Először is kétségbe vonták a magyar hatóságok, a magyar szakemberek szakértelmét, ami elképesztő módon sértő azokra, akik a frontvonalban küzdenek. [[Dr. Vadai Ágnes közbeszól.]] Brüsszelhez fordultak feljelentéssel egyes vakcinatípusok ügyében. Országos kiadványban kampányoltak egyes oltóanyagok ellen. DK-s polgármesterek küldtek leveleket háziorvosoknak, arra biztatva őket, hogy ne használjanak egyes oltóanyagokat. Úgynevezett egészségpolitikusuk értik: egészségpolitikusuk azt vitatta élő adásban, hogy bármelyik vakcina jobb lenne, mint a vírus; az ész megáll! Aztán hogy a közelmúltból is mondjak pár példát: az egyik településen, Erdőkertesen az egyik háziorvos megtagadta, hogy beadjon oltóanyagokat, miközben a nyilvánosságban minden egyes információ megtalálható az oltásokkal kapcsolatban [[Dr. Vadai Ágnes: Tényleg?!]] minden magyar ember tud arról döntést hozni [[Dr. Vadai Ágnes: Nem tud! Nem igaz!]] hogy ő igénylie az oltást [[Dr. Vadai Ágnes: Nem igaz!]] ennek ellenére orvosként beleállt az elmúlt évek egyik legsötétebb kampányába ez az orvos nem mellékesen az önök képviselőjelöltje volt; igazából akkor csodálkoztunk volna, hogyha ez nem így lenne. [[Soltész Miklós: Így van!]] [[Dr. Vadai Ágnes közbeszól.]] Brüsszelhez fordultak feljelentéssel egyes vakcinatípusok ügyében. Országos kiadványban kampányoltak egyes oltóanyagok ellen. DK-s polgármesterek küldtek leveleket háziorvosoknak, arra biztatva őket, hogy ne használjanak egyes oltóanyagokat. Úgynevezett egészségpolitikusuk értik: egészségpolitikusuk azt vitatta élő adásban, hogy bármelyik vakcina jobb lenne, mint a vírus; az ész megáll! Aztán hogy a közelmúltból is mondjak pár példát: az egyik településen, Erdőkertesen az egyik háziorvos megtagadta, hogy beadjon oltóanyagokat, miközben a nyilvánosságban minden egyes információ megtalálható az oltásokkal kapcsolatban (Dr. Vadai Ágnes: Tényleg?!), minden magyar ember tud arról döntést hozni (Dr. Vadai Ágnes: Nem tud! Nem igaz!), hogy ő igénylie az oltást (Dr. Vadai Ágnes: Nem igaz!), ennek ellenére orvosként beleállt az elmúlt évek egyik legsötétebb kampányába ez az orvos nem mellékesen az önök képviselőjelöltje volt; igazából akkor csodálkoztunk volna, hogyha ez nem így lenne. (Soltész Miklós: Így van!) A baloldal a felszínen erőteljesen tagadja, hogy oltásellenes lenne akkor miért tagadják meg az emberektől az oltás beadását? Vagy hogy még egyet mondjak: miért kampányoltak önök egyes vakcinatípusok betiltásáért? (Dr. Vadai Ágnes közbeszól.) Nem a valamilyen engedélyért, hanem a betiltásáért. Pár héttel ezelőtt egy állásfoglalást osztottak meg a hivatalos oldalukon, követelve egyes oltóanyagok betiltását. Ellenőrizze! [[Közbeszólás a kormánypártok soraiból: Így van!]] Szóval, amikor önök kikérik maguknak, hogy oltásellenesek lennének, akkor csak annyit kérünk, ne nézzenek hülyének minket [[Dr. Vadai Ágnes közbeszól.]] , és ne nézzék hülyének a magyarokat. Az, amit…
Képviselő asszony, legyen szíves csendben maradni! [[Dr. Vadai Ágnes: Nem maradok csöndben!]] De igen, mert… [[Dr. Vadai Ágnes: De nem…!]] De akkor meglesz ennek a következménye, vegye tudomásul! [[Dr. Vadai Ágnes: Nem érdekel!]] Ön kapott öt percet arra, hogy elmondja a mondandóját [[Dr. Vadai Ágnes közbeszól.]] meghallgatta mindenki, most ön legyen szíves meghallgatni a választ [[Közbeszólás a kormánypártok soraiból: Így van!]] nyomatékosan kérem. [[Dr. Vadai Ágnes: Nem!]] Akkor legyen szíves elhagyni az üléstermet. [[Dr. Vadai Ágnes: Nem! – dr. Vadai Ágnes a továbbiakban is a helyén marad.]] Értettem. [[Közbeszólás a kormánypártok soraiból: Menjél, igyál!]]
Tisztelt Képviselő Asszony! Hogyha én így kampányoltam volna az oltások ellen, akkor én is ugyanilyen feszült lennék, mint ön. Szóval, amikor önök kikérik maguknak, hogy oltásellenesek lennének, akkor egyet kérünk: ne nézzenek minket hülyének, és ne nézzék hülyének a magyar embereket, annál is inkább, mert amit művelnek, az emberéletekbe kerül. Hogyha valóban aggódnak az idős emberek egészségéért, akkor ne beszéljék őket le az oltásról, ne tegyék! [[Közbeszólás a kormánypártok soraiból: Így van!]] Most látjuk, hogy maguknak már csak a kampány számít, az előválasztás, az osztozkodás, meg az, hogy minél rosszabb legyen a kormánynak de végső soron ezzel azoknak lesz rosszabb, azokat hozzák hátrányosabb helyzetbe, akik a frontvonalban harcolnak. És azt is látjuk, hogy ebben szerepmegosztás van a baloldalon, minden párt vezetéséből toboroztak Gyurcsány-fiúkat, a Jobbiktól a Momentumig [[Derültség a DK és a Jobbik soraiban.]] akik aztán versenyeznek; hogyha nem az oltásellenes kampányban, akkor krumplit lóbálnak, füstgránátot dobnak [[Közbeszólás a Jobbik soraiból.]] , újságírókat fenyegetnek és tiltanának el, és a főnökük meg egyenesen azzal fenyegeti a másképp gondolkodókat, hogy földönfutóvá teszi őket. [[13.40]] Most ebben a politikában semmi új nincs, ez nem a jövő, ez egyáltalán nem a jövő; teljesen mindegy, hogy milyen álarcokat vesznek fel, ez ugyanaz a politika, ami egyszer már majdnem tönkrevágta ezt az országot. Hogyha önök a gazdasági nehézségek idején elveszik a bértámogatást a vendéglátósoktól, a vállalkozóktól, ha közben adóbűnözőknek juttatják a pénzt, és ami a legfontosabb ha egy járvány közepén az oltások ellen kampányolnak, akkor az nem új politika, nem patrióta politika, ahogy önök szoktak fogalmazni; nem: az a gátlástalanság politikája, mégpedig a szív nélküli fajtából. Évekig láttuk már ezt működésben, és nem akarjuk viszontlátni. Köszönöm, hogy meghallgattak. [[Taps a kormánypárti sorokból.]]
Most az MSZP frakcióvezetőjének, Tóth Bertalannak adom meg a szót.
Köszönöm a szót. Tisztelt Képviselőtársaim! Emlékszem egy miniszterelnökre, aki a következőket mondta: „Szükség szerint, ugye, minden döntést a kormánynak kell meghoznia, következésképpen a felelősséget is a kormánynak kell viselnie, leginkább persze nekem. Ezt én vállalom is természetesen, mégiscsak ez a dolgom, mondhatnám, ezért kapom a fizetésemet.” Akkor nem értem, tisztelt képviselőtársaim, hogy mire föl ez a kioktató stílus, mire föl ez a lekezelő hangnem, mire föl ez a vádaskodás, vagdalkozás. Persze azóta hallhattuk, hogy az operatív törzsé a felelősség. Ugye, amikor ezt mondta a miniszterelnök, akkor még tíz alatt volt a halálos áldozatok száma naponta. De hallottuk, hogy azóta az operatív törzs a felelős, aztán Brüsszel a felelős, és most éppen azt hallgatjuk, hogy a baloldalé a felelősség. Sőt, most már azt is halljuk, hogy nemcsak a vírus ellen, hanem a baloldal ellen is küzdeni kell, csak azért, hogy a miniszterelnök elrejtse szerencsétlenkedését és kudarcait. A baj csak az, hogy ennek a harcnak a magyar emberek isszák meg a levét: az orvosok, az ápolók, a pedagógusok, a munkavállalók, a kisvállalkozók, a gyermeket nevelők, a munkanélküliek, a nyugdíjasok, mindenki, akit bizonytalanságban tart és kiszolgáltatottá tett a Fidesz-rezsim, mert segítség nélkül hagyta őket a válság idején. Tisztelt Képviselőtársaim! Kevesebb harc és lopás, több kormányzati felelősségvállalás előrébb tartanánk. Mert, kérdezem nagy tisztelettel, ki üldözött el az egészségügyből csaknem ötezer orvost és ápolót a járvány idején? [[Nacsa Lőrinc: Gyurcsány!]] A Fidesz-rezsim. Ki akadályozta az oltásokat azzal, hogy például Szombathelyen nem engedi a kormányhivatal az új oltópontok felállítását? A Fidesz-rezsim. Ki miatt fulladt káoszba a tömeges oltás tíz napja? A Fidesz-rezsim miatt. Ki vett részt az uniós vakcinabeszerzési megállapodások megkötésében, amit rendkívüli módon titkolnak? A Fidesz-rezsim. Ki az, aki a válság idején cserben hagyta a munkavállalókat? Ki az, aki a legszűkmarkúbb bértámogatási programot nyújtotta az egész EU területén? A Fidesz-rezsim. Ha van pénz űrkutatásra, a fideszes alapítványok támogatására, vadászkiállításra, stadionokra, akkor a hazai munkahelyek védelmére miért nincs? Ki kezdett nemzeti konzultálni az újranyitásról a járvány harmadik hullámának kezdetén? A Fidesz-rezsim. Pedig a miniszterelnök megmondta, hogy ő már novemberben látta, hogy baj lesz. Ki járkál luxusnyaralásokra Dubajba, a Maldív-szigetekre és más egzotikus helyekre, kockáztatva új fertőzések terjesztését? A fideszes elit. Kik azok a keselyűk, akik offshore hátterű cégeiken keresztül keresnek milliárdokat a vakcinabeszerzésen? A fideszes oligarchák. Ideje lenne vállalni a felelősséget ezekért a döntésekért és történésekért! Tisztelt Képviselőtársaim! Mondjuk ki: a Fidesz a járvány kezelése helyett kizárólag az önkényuralmi rendszerét védi és építi, és propagandával leplezi tehetetlenségét. A kevésre azt mondják, hogy elég, a nincsre azt, hogy van, és a lopásra azt, hogy kormányzás. Ezt azonban nem lehet a végtelenségig folytatni, higgyék el, a hazugság paravánja sohasem takarhatja el a teljes igazságot. Jó lenne, ha felfognák: a megélhetés támogatása is életmentés. Életmentő lehet a 100 százalékos táppénz, a magasabb összegű és több ideig adandó álláskeresési támogatás, a duplájára emelt családi pótlék, a gyes és a gyet is. Ha önök tudnának kormányozni, már minden iskolás gyereknek biztosították volna a digitális oktatás feltételeit, és nem lenne több százezer munkanélküli, akiket a Fidesz-rezsim egyszerűen letagad. Tisztelt Képviselőtársaim! Magyarország mostanra megtanulta, hogy a Fideszre nem lehet számítani, de szerencsére az is kiderült, hogy a rengeteg uszítás, az egymás ellen való hergelés ellenére számíthatunk egymásra. Millió példája van a segítségnyújtásnak, az áldozatvállalásnak. Most is egymásba kapaszkodunk, és próbálunk mindenkit felszínen tartani. És a jó hír az, képviselőtársaim, hogy van remény. Megvan az ellenszer a vírus ellen, és megvan az ellenszer a Fidesz ellen is. Megvan az ellenszer, hogy véget vessünk a több mint tíz éve tartó sötétség korszakának. Az ellenzéki pártok szövetsége egyre erősebb, és nemsokára eljön az idő, hogy véget vethetünk a fideszes hazugsággyár működésének, az értelmetlen gyűlöletkampánynak, és önöknek számot kell adni az ellopott közvagyonról, az EU-s támogatásokról és az adóforintjaink lenyúlásáról, közös jövőnként, Magyarországért!
Rétvári Bence államtitkár urat illeti a szó.
Köszönöm szépen a szót, elnök úr. Tisztelt Frakcióvezető Úr! Tisztelt Ház! Lényegében az utolsó mondataiban elmondta, hogy mivel foglalkozik részben a magyar baloldal járvány idején: pozícióharccal, személyi küzdelmekkel, listahelyekkel, körzetek elfoglalásával. Ez a magyar baloldalnak, ahogy ön is az utolsó egy percében elmondta, jelenleg a legfontosabb, hogy egy remélt győzelem esetén ami, bízunk benne, hogy nem fog bekövetkezni 2022-ben , mindenki feladva minden korábbi állítását, minden politikai álláspontját a Jobbiktól a Momentumon át az MSZP-ig, hogyan sorolnak be Gyurcsány Ferenc mögé, és hogyan próbálnak tőle valamilyen pozíciólehetőséget, valamilyen hatalmi szeletet maguknak megszerezni. Ön is beismerte, önöknek ez volt a legfontosabb a járvány elleni küzdelem egy évében. De valóban, tisztelt képviselő úr, a kormánynak nemcsak a járvánnyal kell megküzdenie, hanem a magyar baloldallal is, hiszen a magyar baloldal nem segíti a járvány elleni küzdelmet, legutóbb az oltással kapcsolatos különböző célkitűzéseket, hanem gátolja. Ön arról beszélt, hogy itt a kormány csak az önkényuralma kiépítésére használja a járványhelyzetet előrelépés, hogy most már nem teljhatalomról beszél, hanem önkényuralomról , de ezen kívül más előrelépés nem történt a baloldalon, úgy látom, tisztelt képviselő úr. Önök azt mondják, hogy káosz, hogy fejetlenség az oltások kapcsán, hogy teljes szervezetlenség a vakcinák beadása kapcsán. Azért nem árt szerintem, hogyha a baloldali portálokon nemcsak a főcímeket olvassa el, hanem az emberek kommentjeit is, akik elmondják, hogy én elmentem, ott voltam, nem kellett sorba állni, készségesek voltak, pár perc alatt megtörtént az oltás, az egész folyamat nem vett igénybe sok időt, aki pontosan érkezett, pontosan kapta meg az oltását, és úgy is tudott hazamenni. Tisztelt Képviselő Úr! Nemcsak a saját álhíreiket kellene olvasni, hanem esetleg az emberek hangját is meg kellene hallani, akik most már egyre nagyobb arányban be vannak oltva Magyarországon is, több mint 1 millió 334 ezren. Szóval, mi az a káosz, mi az az összeomlás, amiről beszél, tisztelt képviselő úr? Magyarországon 13,82 százalék a beoltottak aránya, előttünk csak Málta helyezkedik el. Mögöttünk van 10 százalék fölötti eredménnyel Finnország, Dánia, Észtország. 10 százalék alatt van Izland, Litvánia, Írország, sőt Írország már 9 százalék alatt van; szintén nem éri el a 9 százalékot Görögország, Szlovénia, Ausztria, Norvégia, Portugália, Spanyolország és Ciprus. 8 százalék alatti az Európai Unió átlageredménye is, 7,78, de 8 százalék alatt van Olaszország, Lengyelország, Svédország, Franciaország, Szlovákia, Csehország, Németország, Románia, és 7 százalék alatti teljesítményt hoz Belgium, Luxemburg, 6 százalék alattit Horvátország, és még a lista végén ott van Lettország és Bulgária. Míg Magyarország ezekkel az országokkal szemben 13,82 százalékon áll az átoltottság arányában. És önök ekkor beszélnek káoszról, ekkor beszélnek eredménytelenségről, ekkor beszélnek arról, hogy a kormánynak a kudarcért vállalni kell a felelősséget, amikor a nem éppen nagy méretű Máltán kívül nincs még egy ország az Európai Unióban, amely annyi embernek tudta volna biztosítani a vírussal szembeni védettséget az oltások révén, mint Magyarország. És ha önökön múlt volna, tisztelt képviselő úr, ha önök hoztak volna döntéseket, amit itt a nyilvánossággal megosztottak, akkor az előző és a következő hónapokban 3,5 millióval kevesebb vakcinát rendeltek volna meg, hiszen a keleti vakcinákat nem rendelték volna meg, és ennyi embernek az egészségét nem tudták volna megvédeni. Nem örülünk ennek, de sajnos a nyugati vakcináknál folyamatos késésről beszélhetünk, nem csak Magyarországon. Nem Magyarország hívatta volna össze az Európai Tanács rendkívüli ülését, hanem Ausztria és még számos egyéb ország, amiért akadoznak és nem arányosak a vakcinaelosztások. Nem Magyarország miniszterelnöke mondja ezt, hanem Ausztria miniszterelnöke és a hozzá csatlakozó négy-öt ország miniszterelnöke. Az Európai Bizottság korábbi elnöke, Jean-Claude Juncker azt mondta, hogy nem volt átlátható, nem volt eredményes. [[13.50]] Az Európai Bizottság mostani elnöke és mostani alelnöke is beismerte, hogy nem sikeres az Európai Unió vakcinabeszerzése. Nem is mondhatnának mást, hiszen ha megnézik a többi nagy világhatalmat az Egyesült Államokat, ahol jóval magasabb, 20 százalék körüli a beoltottság; Izraelt, ahol 60 százalék körüli; Angliát, akiknek a brexit után 35 százalék körüli , jóval jobb teljesítményt nyújtottak, amivel meg tudták védeni a saját polgáraik egészségét, tisztelt képviselő úr. Persze, akkor, amikor valamit sumákolva meg lehet oldani mint Hiesz György esetében, aki soron kívül, regisztráció nélkül beoltatta magát , azt persze, a baloldali politikusok megtették, mert a saját egészségük, az fontos az ő számukra is, de amikor arról van szó, hogy a magyar emberek egészségét kell megvédeni, akkor önök itt a parlamentben azt folyamatosan támadták, és most is támadják. Tisztelt Képviselő Úr! Ha a baloldalon múlna, sokkal több magyar ember egészsége és élete lenne veszélyben. Köszönöm szépen, hogy meghallgattak. [[Taps a kormánypártok soraiban.]]
Most a Jobbik frakcióvezetőjének, Jakab Péternek adom meg a szót.
Köszönöm a szót. Képviselőtársak! Sokadjára hallom a rádióban azt a kormányzati hirdetést, tudják, hogy az országnak működnie kell. Mondják már meg nekem, hogy önök ezzel a hirdetéssel pontosan mit akarnak üzenni a lakosságnak! Mit? Hát, pontosan ők azok, akik ezt az országot működtetik: az ápolók, az eladók, a sofőrök, a tanárok, a rendőrök. Ez az ország azért nem állt még le, mert ők teszik a dolgukat. Itt önök azok, akik nem tesznek semmit. Úgyhogy nyugodtan fogják föl a mai felszólalásomat egy hirdetésnek, amelyben a nép üzen önöknek, a nép üzeni önöknek azt, hogy igen, az országnak működnie kell. Hát, működtessék, ha már milliós jutalmakat szavaztak meg saját maguknak a semmire! Képviselőtársak, egy éve annak, hogy korlátozások között éljük az életünket. Egy éve annak, hogy betartjuk a szabályokat. [[Közbeszólás a Fidesz soraiból.]] Egy éve annak, hogy önök felhatalmazási törvénnyel, korlátlan hatalommal irányítják ezt az országot. Ehhez képest ma egy ország él bezárva úgy, hogy senki nem tudja, hogy mit hoz a holnap, még a miniszterelnök sem, hisz bevallotta, ő sem tudja, hogy mit hoz a holnap, azonkívül, hogy neki nyilván még több pénzt. [[Zaj, közbeszólások.]] Képviselőtársak, a kormány dolga az, hogy működtesse az országot. Működés helyett azonban csak a káoszt látjuk. Az egészségügy az összeomlás szélére jutott. Önök elérték azt, hogy egyetlenegy nap alatt 5500 egészségügyi dolgozó mondjon fel a kórházakban, köszönhetően annak, hogy egyévnyi kőkemény, emberéleteket mentő küzdelem után önöktől nem megbecsülést kaptak, hanem megaláztatást. A kórházaink megtelnek betegekkel, lassan az orvosoknak kell dönteniük, hogy kinek jusson lélegeztetőgép, mert kevés a kapacitás, önök meg elkezdik árulni a lélegeztetőgépeket?! Az eszem megáll! Teljes a káosz az oltásoknál. Mit mondott a miniszterelnök? Azt, hogy egyetlenegy hétvége alatt meg tudnák szervezni a teljes lakosság beoltását. Ehhez képest egyetlen hétvége alatt összeomlott az oltási terv. [[Zaj.]] Méregdrágán vásárolnak kínai vakcinákat, mondván, hogy a pénz nem számít, ha emberéletről van szó, de a modernebb és olcsóbb amerikai vakcina nem kell, mert túl drága. Mi folyik itt, képviselőtársak?! Agyukra ment a sárkányfű?! [[Folyamatos közbeszólások a kormánypárti padsorokból. Az elnök csenget.]] A vakcinából is üzletet akarnak csinálni az offshore cégeiken keresztül?! Közben az emberek azt sem tudják, hogy mit hoz a holnap, mi lesz két hét múlva. Lesz munkahely? Lesz fizetés? Hogyan oldják meg a gyerekfelügyeletet? És igen, teljesen jogosan teszik fel azt a kérdést, hogy ilyenkor hol van a magyar kormány. Hol van ilyenkor az a magyar kormány, amelynek temérdek adót befizetnek, de amikor baj van, akkor döntésképtelenné válik? Önök képtelenek döntéseket hozni, vagy képtelen döntéseket hoznak. Ugye, emlékszünk, miniszterelnök úr nemrég kormányrendeletben rögzítette, hogy van Magyarországon három olyan ügy, ami így a válság kellős közepén nem tűr halasztást. Nyilván, az ember már ha nem félkegyelmű azt gondolná, hogy az egyik ilyen ügy az egészségügy rendbetétele, a másik a munkahelyvédelem, a harmadik az oltás megszervezése. [[Közbeszólás a Jobbik soraiból: Így van!]] Őkegyelmessége azt gondolta, hogy nem ezek a halaszthatatlan ügyek, hanem a 2022-es kézilabda-Eb megrendezése, a dubaji világkiállításon való sikeres magyar részvétel és Kelet-Magyarországon egy új motorversenypálya megépítése. Az embernek az a dal jut eszébe, hogy „kétszázhúsz felett elhagyod a valóságot”. Önök elhagyták. Repkednek Dubajba meg a Maldív-szigetekre luxusgéppel; húszmilliárdért építenek stadiont a másodosztályban, de építettek volna titkos alagutat Orbán elvtársnak, ugye, kétmilliárdért a Puskás Stadion alá. [[Zaj.]] Eközben a magyar melós meg a vállalkozó mit kap? A miniszterelnök bemegy a rádióba, és megüzeni, hogy együttérzek veletek. Ez igen! Abból aztán meg lehet élni! Mi lenne, ha mondjuk, Mészáros Lőrinc kivételesen együttérzést kapna és nem közpénzmilliárdokat? Együttérzéssel meg nagyotmondással tele a padlás, képviselőtársak. A miniszterelnök minap egy német lapnak mit nyilatkozott? „Mifelénk kiválóak a gazdasági adatok, hát, Nyugat-Európában vannak problémák. [[Derültség a Jobbik soraiban.]] Mondja ezt úgy, hogy egyébként rekordokat dönt a magyar államadósság, rekordokat dönt az államháztartási hiány, a fizetések, a nyugdíjak alacsonyak, az árak magasak, a forint gyenge. [[Zaj, közbeszólások.]] Önök nyelik a pénzt, mint kacsa a nokedlit, és képtelenek kivezetni az országot ebből a válságból. [[Folyamatos közbekiáltások a kormánypárti padsorokból. Az elnök csenget.]] És nyilván nem is akarják, tesznek az egészre. Ha nem így lenne, akkor már az Országgyűlés régesrég megadta volna a 80 százalékos bértámogatást a bajba jutottaknak; megemelték volna az álláskeresési járadékot; fizetett pótszabadságot adnának a gyermekeikkel otthon maradó szülőknek; féken tartanák a végrehajtókat; és nem utolsósorban: ebben a kritikus helyzetben teljesítenék az egészségügyi dolgozók valamennyi kérését. [[Zaj.]] Képviselőtársak, igen, az országnak működnie kell, ehhez azonban kell egy felelős kormány is. No, ez az, ami nincs. Van helyette egy urizáló, kaviárzabáló banda, amelyik lenézi a saját népét, és még magára is hagyja a bajban. [[Zaj, közbeszólások.]] Képviselőtársak, önök megbuktak emberként, kormányként, és erről hamarosan papírjuk is lesz. [[Taps a Jobbik soraiban. Közbeszólások a kormánypárti padsorokból.]]
Dömötör Csaba államtitkár úré a szó ismét.
Köszönöm a szót, elnök úr. Ön hivatkozott az egészségügyi adatokra. Ön úgy kér számon, hogy pár nappal ezelőtt itt a Házban nyitást követelt. Most nem tudom abban a stílusban előadni, ahogy ön szokta, de azt mondta, hogy képviselőtársak, segítek: nyitni kell. [[Zaj, közbeszólások.]] Nagyjából így követelte, idéztem. Pár nappal ezelőtt még egy petíció ment, Jobbik által kezdeményezett petíció, amelyben a nyitást, az azonnali nyitást követelték [[Közbeszólások és szórványos taps a kormánypárti padsorokban.]] és ezek után idejön és számonkéri az egészségügyi adatokat. Nem érzi a képmutató ellentmondást?! Nem érzi?! [[Folyamatos közbekiáltások az ellenzéki és a kormánypárti padsorokból. Az elnök csenget.]] Az újraindítás menetrendjét egyébként, képviselő úr, az határozza meg, hogy hogyan halad az oltási program, és itt az a helyzet, hogy Brüsszelben ezt elszúrták. Késve szerződtek, és azok a vakcinák is késve érkeznek, amelyekről megállapodtak. Ezért szerencse, hogy a kormány más forrásból tudott vakcinát szerezni. Ezt a törekvést a Jobbik végig, mindvégig támadta, ezzel csatlakoztak az elmúlt évek legsötétebb, leggátlástalanabb politikai akciójához, aminek a lényege az, hogy hangulatot keltsenek az oltások ellen. [[Közbeszólás a kormánypárti padsorokból: Így van!]] Ön itt a parlamentben nem olyan rég arról beszélt, hogy Brüsszel majd minden segítséget megad a vakcinaszállításokhoz. Akkor hadd kérjem már meg, keresse fel a kinti barátait, és kérdezze meg, hogy miért nem érkezik például félmillió beígért AstraZeneca vakcina a következő hetekben. Vagy van önöknek kint egy képviselője, aki itt antiszemita megjegyzéseket tett, kérje meg őt arra, hogy járjon utána, hogy miért akadoznak a szállítmányok. Egy dologban egyetérthetünk: amint a járványhelyzet engedi, nyitni kell majd, és a járvány legnehezebb heteiben is biztosítani kell az ország működőképességét, mindenekelőtt a munkahelyek védelmét, és számos döntés született ennek érdekében, nem állunk meg a szavaknál: bértámogatás, most már kiterjesztve azokra a szektorokra is, amelyek a lezárás által érintettek. A családok és a vállalkozások számára továbbra is lehetőség a hitelmoratórium, amelyik a leghosszabb egész Európában, 15 hónapig jár. Csökkent az új lakások áfája, elindult a lakásfelújítási program, ez nemcsak a családoknak jelent segítséget, hanem a kisvállalkozásoknak is támasz ebben a szektorban. Már most gondolunk az újranyitásra, ezért minden bezárás által érintett magyar vállalkozás igényelhet egy tízmilliós nullaszázalékos kölcsönt. A 2000 fő alatti kistelepüléseken a kisboltok számára külön támogatási program indul, akár 60-70 millió forintot is igényelhetnek. Mindezeken túl visszaépítjük a 13. havi nyugdíjat, adómentességet kapnak a 25 év alatti fiatalok, és elindul az eddigi legnagyobb orvosibér-emelési program. Ha valóban érdekelné önt a magyarok megélhetése, akkor nem állt volna össze azokkal, akik csak és kizárólag elvettek tőlük. [[Zaj, közbeszólások.]] Mert ezekre az intézkedésekre mondja azt Jakab Péter, hogy semmi, tényleg, mindezt azok után, hogy összeállt azokkal, akik majdnem államcsődöt hoztak össze válságkezelés címén. Engedje meg, hogy azt mondjam, tisztelt képviselő úr, hogy a felszólalásait végighallgatva azt látom, hogy ön nagyon is jól érzi magát a baloldalon. Gyakorlatilag önként jelentkezik azokért a feladatokért, amelyeket korábban csak egy DK-s alapszervezet mert bevállalni. Az ön útja is azt mutatja, hogy itt vannak a Gyurcsány-fiúk. Újnak tűnnek, de valójában mindig is itt voltak. Sokfelől érkeznek: ki az SZDSZ-ből, ön például a szélsőjobbról, mások mindig is gyurcsányisták voltak, tehát sokfelől érkeznek, de egy dolog közös bennük: minden határt átlépnek, amiről azt gondolnánk, hogy nem lehet átlépni. Az oltásellenes kampányon túl az ülésteremben balhéznak, álmentőssel kampányolnak, jobboldali újságírókat tiltanának el, és tényleg, ami a legfontosabb, ami a legsúlyosabb: oltások ellen kampányolnak, és egyébként az önök főnöke a másként gondolkodókat még azzal is megfenyegeti, hogy földönfutóvá teszi őket. Mindig is azt hittük, hogy nincs lejjebb a baloldalon, de mindig újabb mélységeket tárnak fel. [[14.00]] Tisztelt képviselő úr, önnek egyszer volt egy elgondolkodtató mondata. Azt mondta: „Gyurcsányék célja nem a rend, hanem a hatalom megszerzése bármi áron, ha kell, korábbi elveiket szembeköpve. Hányingerkeltő, nem?” kérdezte ön. Azok után, hogy elszegődtek hozzájuk, most mi kérdezünk: nem émelyeg a gyomra, képviselő úr? Köszönöm, hogy meghallgatott. [[Taps a kormánypártok soraiból.]]
Napirend előtti felszólalásra jelentkezett Móring József Attila képviselő úr, a KDNP részéről. Megadom a szót.
Köszönöm szépen a szót. Tisztelt Elnök Úr! Tisztelt Képviselőtársaim! Tisztelt Ház! Egy évvel a koronavírus-világjárvány magyarországi megjelenése után ismét drámai napokat élünk, nemcsak Magyarországon, hanem szerte Európában erős a járvány harmadik hulláma. Az emelkedő betegszámok és a járvány terjedése miatt a kormány szigorításokról döntött annak érdekében, hogy ha most zárunk, akkor húsvét körül majd talán újra lehet indítani az életet. Az előttünk álló hetek várhatóan a járványidőszak legnehezebb hetei lesznek. A járvány leküzdéséhez szükséges eszközök mellett a nap mint nap kiemelkedő munkát végző egészségügyi dolgozók, orvosok és ápolók, továbbá a sok ezer, védekezésben részt vevő fáradhatatlan munkája jelenti számunkra a reményt, hogy mielőbb felülkerekedjünk a víruson. Köszönet mindannyiuk áldozatos munkájáért. Tisztelt Ház! Ha az elmúlt egy év járványügyi eseményeit nézzük, akkor elmondható, hogy az első hullám elleni védekezés sikeres volt. A különleges jogrend lehetőségeivel élve a kormány és az operatív törzs időben és jó döntéseket hozott, a védelmi intézkedések következetesek, a magyar emberek pedig együttműködőek voltak. A járvány elleni védekezés kezdettől fogva több fronton zajlik. Az egészségügyi védekezés mellett fontos a magyar gazdaság erejének megtartása, a munkahelyek védelme is. A kormány a járvány pénzügyi és társadalmi hatásairól sem felejtkezett el, folyamatosan munkahelyvédelmi intézkedéseket hoz, illetve adó- és járulékkedvezményeket ad a bajba jutott ágazatoknak. Különböző intézkedéseivel folyamatosan támogatja a családokat, legutóbb a lejáró gyes-, gyed- és gyetjogosultságok meghosszabbítását jelentette be. A járvány második hulláma ősszel elérte Európát és Magyarországot is. A kormány novemberben visszaállította a rendkívüli jogrendet, újra kihirdette a veszélyhelyzetet, az Országgyűlés jóváhagyta a kormány intézkedéseit, és meghosszabbította a veszélyhelyzetet. A veszélyhelyzettel kihirdetett védelmi intézkedéseket a kormány a járványügyi helyzetre tekintettel többször is kénytelen volt meghosszabbítani, majd az Országgyűlés február 22-én megszavazta a veszélyhelyzet 90 nappal történő meghosszabbítását. A drasztikusan emelkedő betegszám miatt a kormány végül a március 8-ától életbe lépő újabb szigorításokról döntött. Tisztelt Ház! A vírus legyőzésének egyetlen, most ismert formája a védőoltás. A brüsszeli vakcinabeszerzés rendkívül nehézkes és lassú. Ha Magyarország nem rendelt volna 3,5 millió keleti, tehát orosz és kínai vakcinát, amivel már 500 ezer embert be is oltottak, akkor most nagy bajban lennénk. Az orosz és kínai oltóanyagok segítségével mára folyamatos az oltóanyagok biztosítása, amit a háziorvosok és a kórházi oltópontok bevonásával kaphatnak meg a regisztráltak. Szerdán egyébként újabb 100 ezer adag, koronavírus elleni kínai oltóanyag érkezik Magyarországra. A háziorvosainkra kiemelten számítunk a vírus legyőzésében, hiszen ők jelenleg is végzik a regisztrált idősek beoltását, és a rájuk bízott feladatok várhatóan a következő hetekben tovább nőnek, ahogy a kor szerint egyre fiatalabbak felé folytatják munkájukat. Nem lehet elégszer hangsúlyozni, hogy mind az öt, Magyarországon alkalmazott vakcina hatásos és biztonságos, és védelmet ad a koronavírus-fertőzés súlyos lefolyása ellen. A vakcinák beadása oltási rend szerint történik. Ebben az egészségügyi dolgozók voltak az elsők, az ő kampányszerű oltásuk lezárult. A második körben az idősotthonok és a bentlakásos szociális intézmények oltását végezték el, többségük már a második oltását is megkapta. A harmadik körben, február elején elkezdődött a védőoltásra regisztrált legidősebbek oltása a kórházi oltópontokon, a háziorvosoknál és az idősotthonoknál. A negyedik körben elindult a 60 év alatti krónikus betegek oltása is, az ötödik körben pedig megkezdődött a védekezésben részt vevő rendőrök, rendvédelmi dolgozók és katonák oltása is. Az oltási program rendben, ütemezetten zajlik. A mai legfrissebb adatok szerint 1 millió 347 ezer a beoltottak száma, mintegy 400 ezer fő pedig már a második oltását is megkapta. A nemzetközi kimutatás szerint hazánk az összes beadott oltást figyelembe véve, népességarányosan stabilan második az Európai Unióban. Tisztelt Képviselőtársaim! Hétfőre 7706-tal, ma reggelre 4926-tal nőtt az új fertőzöttek száma, 9844 koronavírusos beteget ápolnak jelenleg kórházban, közülük több mint ezren vannak lélegeztetőgépen. Szörnyű számok ezek. Mindenkitől azt kérjük, hogy továbbra is felelősségteljesen tartsa be a járványügyi szabályokat. [[Az elnök a csengő megkocogtatásával jelzi az időkeret leteltét.]] Jó hír a bajban, hogy a beoltottak száma már közelíti a másfél millió főt, és az oltásra összesen már több 3,2 millióan regisztráltak. Köszönöm szépen. [[Taps a kormánypártok soraiból.]]
Válaszadásra ismét Rétvári Bence államtitkár úrnak adom meg a szót.
Köszönöm szépen a szót, elnök úr. Tisztelt Képviselő Úr! Tisztelt Ház! Magyarországon minden koronavírusos betegnek jut kórházi ágy, jut lélegeztetőgép, jut személyzet, és jut a kezeléshez szükséges gyógyszer is, és Magyarországon a második legtöbb vakcina jut 100 ezer lakosra vetítve. Így állunk jelenleg a koronavírus-járvánnyal szemben. Ebben a küzdelemben nem minden ország mondhatja ezt magáról. Vannak olyan országok, ahol a lélegeztetésre, a lélegeztetésrásegítésre a kórházak parkolójában került sor az elmúlt hónapokban, vannak olyan helyek, ahol a kórházi étkezőkben gyógyították a betegeket, vannak olyan helyek, mondjuk, Franciaország, ahol már a rákos betegeket sem tudták ellátni, vannak olyan országok, ahonnan a betegeket más országokba szállították, és még lehetne folytatni a sort. Köszönjük a magyar orvosoknak, a magyar ápolóknak, hogy felkészültek a járvány első, második és harmadik hullámában. Most, a harmadik hullámban látjuk a legnagyobb terhelést. Azért tudják ezt állni a magyar kórházak, mert Magyarország olyan mennyiségben szerzett be lélegeztetőgépeket, mint talán egyik ország sem a világon, ezt a magyar baloldal folyamatosan támadta. Azért állhatunk így a járvánnyal szemben, mert Magyarország Keletről is szerez be vakcinákat, amit a magyar baloldal folyamatosan támad, és azért is állhatunk így, és azért is bízunk még jobban az orvosainkban, mert egy olyan béremelési programot indítottunk el, egy olyan bérduplázási programot indítottunk el az orvosok esetében, amit semelyik más ország a világon nem tett meg a járvány időszaka alatt. Tisztelt Képviselőtársaim! Ha megnézzük az elmúlt évet, hogy mennyire eredményesen tudott védekezni egy-egy ország, akkor azt láthatjuk, hogy Magyarországnak e téren nincsen szégyenkeznivalója. Minden kritika, amit a magyar baloldal itt a mai napon is mondott, és az elmúlt hónapokban is mondott, az mind megbukik akkor, amikor a számokkal, a tényekkel szembesülnek. A baloldalnak az a kommunikációs stratégiája, hogy kiragad egy-egy napot vagy egy-egy hetet Magyarország és más országok járványkezelési adataiból, és azokat hasonlítja össze, ahelyett, hogy azonos időszakokat, azonos hosszabb időszakokat hasonlítana össze. Ilyen mondjuk, egy naptári év, a tavalyi esztendő. A tavalyi évben szinte minden országban a világon növekedett az elhunytak száma az előző öt év átlagához viszonyítva. Így volt ez természetesen Magyarországon is, csak az nem mindegy, hogy mekkora arányban emelkedett az elhunytak száma a korábbi öt év átlagához képest. Itt, ha Európát nézzük, a legjobban védekező országok listáját, akkor a legalacsonyabb halálozási többlet Lettországban, Finnországban és Dániában következett be, 2-3 és 4 százalékkal. Ezután következik Észtország 5 százalékkal, majd 7 százalékkal Németország, ezt követően pedig Svédország, Görögország, Litvánia 9-9 százalékkal, és ezek után következik 10 százalékkal Magyarország, azaz a 9. legkisebb volt az Európai Unión belül a magyarországi halálozási többlet az elmúlt esztendőben a korábbi öt évhez viszonyítva. Ha megnézzük a számokat, utánunk következik Horvátország, Franciaország, rosszabb a helyzet Ausztriában, rosszabb a helyzet Szlovákiában. Hányszor hallottuk Szlovákiát a baloldal szájából emlegetve! De ha a halálozási összadatokat nézzük, sajnálatosan náluk is magas a szám, és a magyar számnál is magasabb. Utánunk következik Ciprus, Portugália, Luxemburg, Anglia, Hollandia, Románia, Málta, Bulgária, Olaszország, Belgium, Csehország, Spanyolország, Szlovénia és Lengyelország. Erre a védekezésre mondja azt a magyar baloldal, hogy nem eléggé eredményes, és arra a vakcinabeszerzése mondja, és arra az oltási programja mondja, hogy kaotikus, amelynél eredményesebb csak egy van, a máltai az Európai Unión belül. Ezért mondjuk azt, hogy nekünk nemcsak a járvány ellen, de a baloldal ellen, a baloldali álhírek ellen is párhuzamosan küzdenünk kell. Arra törekszünk, hogy a regisztrált idősek húsvétig megkaphassák az oltásukat, legalább az elsőt, ezáltal a védelem az ő esetükben kialakuljon, és ezért a megbetegedés vagy a súlyos lefolyás kockázata is csökkenhessen. [[14.10]] Ha a magyar baloldalon múlna, május végéig három és fél millióval kevesebb ember kaphatna vakcinát. Ebben benne vannak idősek, benne vannak pedagógusok, benne vannak azok, akik a boltokban dolgoznak, benne vannak azok, akik akár közre is működnek azért, hogy Magyarország működni tudjon. Nagyon sok családapa, családanya, gyermek, szülő és testvér van ebben a három és fél millió emberben, aki, ha a baloldal vakcinációs programja valósulna meg, nem kapná meg ezeket. És mit tesz a baloldal még ebben az időszakban is? Uszít! Uszít a határon túli magyarok ellen azzal, hogy vajon hány kettős állampolgár, határon túli magyar kaphatta meg a védőoltásokat. Uszít a vakcinák beadásával szemben. És hadd idézzem önöknek a Magyar Orvosi Kamara elnökét, aki a Gyurcsány-kormánynak volt az egészségügyi államtitkára: „Nem csak Gyurcsány Ferencnek mondom, általánosan is igaz, hogy a MOK-ot nagyon zavarja, hogy túlpolitizálták a vakcinakérdést, Komáromi Zoltán bizonyos megnyilatkozásai pedig politikai és nem egészségügyi megnyilatkozások.” [[Az elnök csenget.]] A saját volt egészségügyi államtitkáruk, orvosi kamarai elnökük is elfogadhatatlannak tartja, amit önök művelnek.
Államtitkár úr, lejárt az ideje jócskán.
Elnézést kérek, köszönöm szépen. [[Taps a kormánypártok padsoraiból.]]
Most Kocsis Máté frakcióvezető urat illeti a szó, a Fidesz részéről.
Köszönöm szépen a szót. Tisztelt Elnök Úr! Tisztelt Képviselőtársak! Nehéz napokat élünk, Európa-szerte, és itt, Magyarországon is a koronavírus-járvány nagy erőkkel támad. Egész Európában még mindig sok fertőzött és kórházi ellátásra szoruló emberről szólnak a hírek. Itthon reményre ad okot, hogy Magyarországon tömeges oltás folyik, a járványnak ugyanis a mi felfogásunk szerint csak a védőoltás vethet véget, ezért is kérünk hangsúlyosan mindenkit arra, hogy ha még nem regisztrált, akkor tegye meg. Az oltás reményt és biztonságot jelent. A mai adatok szerint 1 millió 347 ezer magyar már megkapta az oltást, ezzel az átoltottságot tekintve lakosságarányosan Magyarország éllovas az Unióban, megelőzve a németeket, az osztrákokat és a franciákat. Mindehhez az is kellett, hogy a kormány nem várja ölbe tett kézzel a lassan és kisebb mennyiségben érkező oltóanyagot Brüsszelből, hanem új utakat keressen. Ma már ezt az utat követi több uniós tagállam is, és ezzel egyidejűleg viszont hétről hétre derül ki, hogy azok a szállítmányok, amelyeket Brüsszel lekötött, megrendelt, azok vagy nem érkeznek meg, vagy nem annyi érkezik. A szétosztás körüli igazságtalanságra az osztrák kancellár hívta fel a leghangsúlyosabban a figyelmet. A megállapodás, az uniós megállapodás, a tagállamok és az Unió közötti megállapodás ellenére ugyanis nem lakosságarányosan osztják az uniós vakcinákat. Van olyan ország, amely többet kap, és van olyan, amelyik kevesebbet. Ez azt jelenti, hogy Brüsszel hibájából félmillió magyar nem kap oltást, csak márciusban és áprilisban. Igen, ez félmillió ember egészségét, életét, biztonságát jelenti, annak a kockára tételét jelenti. Mindezek tetejébe a brüsszeli elit a vakcinaszerződéseket is eltitkolja. Arra kérjük, hozzák nyilvánosságra ezeket. Világosan ki fog derülni mindenki számára, hogy miért nincs annyi oltóanyag az Unión keresztül, amennyinek itt kellene lennie. Összességében elmondható tehát, hogy érdemes volt bízni a magyar szakemberek javaslataiban, azokban a javaslatokban, amelyek a brüsszeli bürokrácia útvesztőit beelőzve lehetővé tették, hogy Magyarországra minél több biztonságos és engedélyezett oltóanyag érkezzen. Ezek a vakcinák emberéleteket mentenek. A vakcinának nincs nemzetisége, nincs politikai nézete, az a jó vakcina, amelyet már beadtak. Ha megengedik, tartsunk tükröt most azért azok elé, akik itt éles bírálatokat fogalmaztak meg az elmúlt percekben. Valamelyest lenyűgöző az a gátlástalanság, ahogy önök azt hiszik, hogy senki nem emlékszik már arra, hogy két hete mit mondtak, vagy három hete mit mondtak. Abba belegondolni is rossz, hogy mi lenne, ha önökre hallgatnánk, és a kormány nem rendelt volna a világ más tájairól is védőoltásokat. A beoltottak száma, tisztelt képviselőtársak, a jelenlegi felét sem érné el. Ha önökre hallgatnánk, a jelenlegi oltottak felét sem érné el a beoltottak száma. Először a vakcinaregisztrációt támadták: bizonytalanságot és bizalmatlanságot szültek ezzel, és a védőoltások lakossági elfogadottságát már az első pillanattól csökkentették. Amikor pedig volt oltóanyag, és megérkezett a vakcina, akkor azt vették célba. Igen, lehet, hogy kikérik az oltásellenes kampányukat, de önök tették, önök folytatták ezt a kampányt, és folytatják ma is, igaz, hogy csendesebben, sunyibban. Elbizonytalanítják az embereket, és próbálják őket lebeszélni. Ne felejtsük el, pár héttel ezelőtt önök még petíciót is indítottak az egyik engedélyezett vakcina ellen; nem mellett, ellen indítottak petíciót. De ideértem azt is, amikor Gyurcsány Ferenc a miniszterelnöknek beadott vakcinát is megkérdőjelezte, hogy kavarhasson valamit. Újra, újra, újra és újra a bizonytalanság. Nem tudunk elmenni szó nélkül az erdőkertesi háziorvosuk esete mellett, aki egyébként az LMP jelöltje volt, de Gyurcsány kérésére természetesen visszalépett: ő egyszerűen megtagadta az emberek beoltását. Van azért másra is példa. A központi, sunyi, elbizonytalanító kampányukkal párhuzamosan találunk olyat, Hiesz György és László Imre személyében, aki azért beoltatta magát, biztos, ami biztos. Olyat is találunk, aki azt mondta, hogy ez maga a stratégia. Ha azt gondolnák, hogy ez valami tévedés, ez kommunikációs zavar önöknél ott, a baloldalon, akkor felvilágosítom önöket, hogy tudjuk, ez nem tévedés, ez maga a stratégia. Önök abban érdekeltek, hogy a járvány minél inkább elterjedjen, a kormány rosszul kezelje, a bizonytalanság nőjön. [[Az elnök csenget.]] Önök azt mondták: minél több fertőzött, minél több halott, annál nagyobb az esélyük a választásokra. Szégyelljék magukat! [[Dr. Selmeczi Gabriella: Szégyen! Taps a kormánypártok padsoraiból.]]
Most válaszadásra Menczer Tamás államtitkár úrnak adom meg a szót.
Köszönöm szépen a szót. Tisztelt Elnök Úr! Tisztelt Ház! Tisztelt Frakcióvezető Úr! Mindannyian tudjuk, hogy az oltás jelent megoldást, ahogyan ön is említette, a vírus elleni harcban az oltás, a vakcina jelenti az egyetlen megoldást. Ha megengedi, tekintsünk egy picit vissza arra, hogy mi is történt itt az elmúlt időszakban. Én többször elmondtam korábban is, hogy a közös uniós vakcinabeszerzés jó ötlet lett volna, ha nem rontják el. Egy ekkora közösséget 450-500 millió embert képviselni egy jó és logikus ötlet, ha ezt jól csinálják, de sajnos nem csinálták jól. Elrontották, sok hibát követtek el. Késve kötöttek szerződést Brüsszelben, kis mennyiségre kötöttek szerződést, ráadásul ezeket a rossz szerződéseket sem tartják be a gyártók. Most már tulajdonképpen nincs olyan hét, amikor valamelyik gyártó ne állna ki, és ne mondaná azt, hogy nem hoz annyi vakcinát, amennyit megígért, amennyit a szerződésben vállalt. Eleinte persze azt mondták Brüsszelben, hogy mindez nem igaz, minden rendben van, itt mindjárt annyi vakcina lesz, hogy nem is tudunk vele mit csinálni, rengeteg vakcinánk lesz. Erre mondhatjuk mi, hogy igen, rengeteg vakcina van papíron. Pici baj, hogy papírral nem lehet oltani. Szeretnék néhány számot megosztani önökkel: a Pfizernél a megrendelt mennyiségnek idáig a 9 százaléka érkezett meg Magyarországra, a Modernánál 5 százalék, az AstraZenecánál 6 százalék, és ugye, most jelentette be, hogy a jövőben is csökkentett mennyiséget szállít. A brüsszeli beszerzésből a megrendelt mennyiségek 6 százaléka érkezett meg idáig. Ezt különösen azoknak szeretném a figyelmébe ajánlani, akik azt mondják a baloldalról, hogy mi nem rendeltünk Brüsszelen keresztül vakcinát. Dehogynem! Nem az a baj, hogy nem rendeltünk, az a baj, hogy nem jön meg, amit rendeltünk. És amikor már azért Brüsszelben is látták, hogy pestiesen szólva meleg a pite, és minden ki fog derülni, akkor azért bevallották, hogy jól van, hibáztunk. Idézem az Európai Bizottság elnökét, Ursula von der Leyent: „Ha visszapillantó tükörbe nézek, azt látom, hogy többet kellett volna a tömeggyártásról és kihívásairól gondolkodnunk.” Azt is mondta: „Már korábban meg kellett volna lépnünk az ellátási láncok megfelelő bővítését a tömeggyártás növeléséhez. Ez egy keserű lecke, nyilvánvalóan alábecsültük a kihívásokat.” Timmermans alelnök úr azt mondta, hogy hibákat követett el Brüsszel. Na most, ezzel persze nem vagyunk kisegítve, a magyar kormány már tavaly, az év második felében látta azt, hogy ebből baj lesz, éppen ezért vettük fel Kínával és Oroszországgal a kapcsolatot már tavaly októberben, az előkészítő megbeszélésekkel együtt inkább szeptemberben. Ennek az eredménye az, hogy ma kizárólag nálunk érhető el az Európai Unióban ötféle vakcina, és csak nekünk van megállapodásunk Kínával és Oroszországgal, még a szlovákoknak Oroszországgal, senki másnak nincs semmije. Azt mondtuk, hogy 3,5 millió emberrel többet oltunk be májusig, mint egy hasonló méretű uniós ország. Tisztelt Ház! Ezen a ponton megszólalt Gyurcsány Ferenc a szeretet nyelvén, mert hát, tudjuk, hogy ő már csak a szeretet nyelvén beszél. [[Az elnök csenget.]] Ezt ő maga mondta, és hát, Gyurcsány Ferenc a szeretet nyelvén megszólalva úgy szólalt meg, ahogy csak ő tud. [[14.20]] Azt mondta, hogy emberkísérletet végez a magyar kormány. Aztán megszólalt Jakab Péter, és szintén azt mondta, hogy emberkísérletet végez a magyar kormány. Ebből arra lehet következtetni, hogy Gyurcsány Ferenc és Jakab Péter valószínűleg ugyanazon a nyelvórán sajátítja el a szeretet nyelvét. De természetesen Fekete-Győr András is csatlakozott: veszélyes, megbízhatatlan a Keletről érkező oltóanyag. Annyira veszélyes és megbízhatatlan, hogy ő magának most már beadatná. Visszatérve a számokhoz, tisztelt Ház, illetve talán még annyit összegzésként, hogy mindaz, amit elmondtam, szerintem az elmúlt harminc év legaljasabb cselekedete: emberek életével játszani, a járványnak, a válságnak drukkolni az elmúlt harminc év legaljasabb cselekedete. Kína vonatkozásában szeretném önöket arról tájékoztatni, hogy már egymillió vakcina érkezett meg Kínából; egymillió vakcina húsz nappal a határidő lejárta előtt. Húsz nappal! És ezen a héten is érkezik százezer vakcina Kínából, 43 nappal a határidő lejárta előtt. Szeretném ezt a tempót Brüsszel figyelmébe is ajánlani. Oroszország vonatkozásában idáig 420 ezer vakcina érkezett. Külügyminiszter úr tárgyalásainak eredményeképpen a következő tétel 480 ezer vakcina lesz. [[Az elnök a csengő megkocogtatásával jelzi az időkeret leteltét.]] Köszönöm, hogy meghallgattak. [[Taps a kormánypárti padsorokban.]]
Tisztelt Országgyűlés! Most Farkas Félix roma nemzetiségi szószóló napirend előtti felszólalására kerül sor. Parancsoljon!
Tisztelt Elnök Úr! Köszönöm a szót. Tisztelt Képviselő Hölgyek és Urak! Mint mindannyiunk előtt ismeretes, Magyarország megvédi nemzetiségeit. Az itt élő nemzetiségek pedig kincsként őrzik és ápolják anyanyelvüket, vallási hagyományaikat, identitásukat és kultúrájukat. Igen, kedves ellenzék, a cigányzenét is. [[Közbeszólás a Fidesz padsoraiból: Úgy van!]] Itt szeretnék őszinte részvétemet kifejezni a múlt héten elhunyt Vajda Gyula családjának és a 100 Tagú Cigányzenekarnak, melynek a hegedűművész az egyik legrégebbi tagja volt. A magyar cigányzenészeket a XV. század óta említik leírások, és foglalkozásként a XVIII. században terjedt el a romák körében. Tegnap emlékeztünk meg az 1848-as forradalom és szabadságharcról. Ennek idején a csatákat megelőzően cigányok játszottak a katonák előtt. Az ő hangszereikből szólalt meg a Rákóczi-induló vagy a Kossuth-nóta. Az 1848-as forradalom számára a cigányzene magyar identitás, a rebellisség egyik megnyilvánulása volt. Senkinek nem kell bemutatni Bihari Jánost, Dankó Pistát, Czinka Pannát vagy a Rajkó Zenekart. Aztán 1985-ben megalakult a 100 Tagú Cigányzenekar, amely klasszikus-szimfonikus zenekarként nemzetközileg is híres és elismert lett. Ma Magyarországon, de talán a világon sincs ember, aki ne ismerné a 100 Tagú Cigányzenekart. És mi történik 2021 februárjában? A 100 Tagú Cigányzenekar elnöke a tévéből megtudja, hogy a VII. kerület polgármestere, a DK-s Niedermüller Péter bezáratja a Wesselényi utcai Erőművházat a 100 Tagú Cigányzenekar előtt. [[Közbeszólás a kormánypárti padsorokból: Szégyen!]] Mi ez, ha nem a cigánykultúra ellen elkövetett merénylet? Aztán nézzük a VIII. kerületet! Az ellenzéki polgármester, Pikó András 2020-ban 30 fővel csökkentette az addig 70 fővel működő Józsefvárosi Cigányzenekar létszámát, 2021 elején pedig 15 főre apasztja. Mi ez, ha nem a roma kultúra ellen elkövetett merénylet? A 100 Tagú Cigányzenekart mindenki ismeri. A Magyar Örökség- és a Hungarikum-díjas együttes első próbáit 1985-ben a Magyar Állami Népi Együttes színháztermében tartotta. Ha Niedermüller DK-s polgármesteren múlik, akkor ma már nem is tudna próbálni a zenekar. Azzal együtt, hogy kiköltözésre szólította fel az együttest, helyrehozhatatlanul fejtette ki a véleményét a roma származású művészeinkről, roma származású testvéreimről. De ezzel az egész ellenzéki összefogás véleményét tolmácsolta felénk. Köszönjük, polgármester úr. De néhány szót hadd ejtsek a józsefvárosi zenekarról is! Még Kocsis Máté volt a VIII. kerület polgármestere, amikor együttműködésben az ottani helyi roma nemzetiségi önkormányzattal életre hívta az együttest. 2009-ben 51 fővel indultak, 2018-ra 75 tagot számlált a zenekar. Erre jön Pikó András, az ellenzék polgármestere, és két lépcsőben 15 főre csökkenti a zenekar létszámát. Vitathatatlanul ez is a romákról, romáknak szól. A koronavírus-járvány kellős közepén 60 embertől elveszi munkáját és élete értelmét, 60 családtól a megélhetést és egy egész országtól a cigányzenekari kultúra egyik markáns részét. Ez nem más, mint a roma kultúra ellen elkövetett gyilkosság. [[Közbeszólás a Fidesz padsoraiból: Szégyen!]] Szerencsére Budafok, Budatétény polgármestere és a kormány az ellenzéki polgármester urak cselekedetei ellenére is megvédi nemzetiségeit, közöttük bennünket, romákat is és a cigányzenét is. Senkit nem hagy az út szélén. Karsay Ferenc Fidesz-KDNP-s polgármester úr felajánlására a 100 Tagú Cigányzenekar a Cziffra György Kulturális Központban tartja próbáit zavartalanul, és mára a hangszereik is idekerültek. A zenekarnak prof. dr. Kásler Miklós, az emberi erőforrások minisztere is segítő kezet nyújtott. Az együttest tehát az elnyomók akarata ellenére az EMMI is felkarolta. Nem véletlenül támogatja a kormány a nemzeti örökségünk szerves részét képező cigányzenészeket a „Muzsikáló Magyarország” elnevezésű, évről évre kiírt pályázattal és ha kell, azzal, hogy helyet biztosít azoknak, akiket az ellenzék nem becsül és elzavar. [[Az elnök a csengő megkocogtatásával jelzi az időkeret leteltét.]] A cigányzenészek a hagyományokat nemzedékről nemzedékre adják. A cigányzenészeknek nagy múltjuk van, és ha nem a baloldalon múlik, akkor jövőjük is lesz. Segítsük őket mindannyian, hogy továbbvihessék Magyarország jó hírnevét. Köszönöm megtisztelő figyelmüket. Vigyázzanak magukra! Vigyázzunk egymásra! Köszönöm szépen. [[Taps a kormánypárti padsorokban.]]
A kormány nevében Rétvári Bence államtitkár úr válaszol.
Köszönöm szépen. Köszönöm szépen a szót, elnök úr. Tisztelt Szószóló Úr! Tisztelt Ház! Milyen táblával a nyakában tüntetett a rasszizmus és a Jobbik ellen 2013-ban Niedermüller Péter és Gyurcsány Ferenc: „Én is cigány vagyok”. Mit tett Niedermüller Péter, miután polgármesterré választották? Kirakta a 100 Tagú Cigányzenekart, tisztelt képviselőtársaim. Nem meglepő ez egy olyan polgármestertől, aki 2019 márciusában azt mondta, hogy nem akarok polgármester lenni, nem értek hozzá, nem csinálok magamból bohócot, majd pár hónappal később elindult a választáson, és meg is választották polgármesterré a kerületben. Tisztelt Képviselőtársaim! Valóban, sokakat felháborított, hogy a 100 Tagú Cigányzenekar, amelynek neve mindenki számára ikon, amely Magyar Örökség-díjas, Hungarikum-díjas mindenki ismeri Magyarországon a nevét, és külföldön is rengetegen ismerik a nevüket, sokan, ha külföldről Magyarországra látogatnak, elmennek a 100 Tagú Cigányzenekar koncertjére. Miért pont ez a zenekar zavarta Niedermüller Péter polgármestert, és miért pont őket kellett kitenni? És vajon milyen céljai vannak azzal a helyiséggel és azokkal az órákkal, amikor ezekben a helyiségekben a 100 Tagú Cigányzenekar gyakorolt? Mire akarja fordítani ezt a lehetőséget. És az sem érthető sokak számára, hogy miért Európa egyetlen zsidó tévéjét kellett kiraknia szintén Niedermüller Péternek az általa használt helyiségekből? Tisztelt Képviselőtársaim! Gondoljunk bele! Ha 2010-ben vagy 2014-ben egy nem baloldali polgármestert választottak volna meg a kerület polgármesterévé, és ő mondta volna föl a Heti TV-nek Európa egyetlen zsidó tévéjének vagy a 100 Tagú Cigányzenekarnak a bérleti szerződését, akkor Gyurcsány Ferenc és Niedermüller Péter lett volna az első, akik hasonló táblákkal, mint amit eddig is említettem „Én is cigány vagyok” , ők lettek volna az elsők, akik tiltakoztak volna az ellen, hogy micsoda rasszista hangnem van ebben a kerületben, és milyen rasszizmus az, hogy az európai egyetlen zsidó tévé és a 100 Tagú Cigányzenekar kell hogy kiköltözzön a kerület ingatlanjaiból. Akik most ezt a lépést megtették és ezeket a szerződéseket felmondták, az elmúlt nemcsak tíz, hanem húsz vagy harminc évben is elsőként tüntettek volna önmaguk, és kiáltottak volna rasszizmust önmaguk is, ha ezt bárhol látták volna. Csakhogy azóta valami megváltozott, mióta Gyurcsány Ferenc és a Jobbik egymásra talált és egymás kebelére ölelik egymást, azóta úgy látszik, hogy nem a rasszizmust sikerült a Jobbikból kiűzni, hanem ez a fajta rasszista hozzáállás azóta nemcsak a Jobbikban, hanem az összes baloldali pártban fölbukkant, tisztelt képviselőtársaim. [[14.30]] Amikor az ilyesfajta hozzáállás politikailag kifizetődő, úgy gondolja, a baloldalnak, akkor ezeket a húrokat pengeti. Már ezt sem hagyták meg a Jobbiknak, hogy egyedüliek legyenek ezzel a magyar politikai életben, tisztelt képviselőtársaim. A kormány igyekszik segíteni a 100 Tagú Cigányzenekarnak, hiszen fontos nemzeti értékünk. Harmincmilliós támogatás az, amely a működéshez tud hozzájárulni, és arra is törekedni fogunk, hogy méltó elhelyezést kaphasson a 100 Tagú Cigányzenekar. Egyelőre Karsay Ferenc úr, Budafok-Tétény polgármestere ajánlotta fel a segítségét, amit ezúton is, a 100 Tagú Cigányzenekar nevében is köszönünk, de arra fogunk törekedni, hogy mivel a cigányzenekar tagjainak a többsége a belvárosban lakik, hogy ha valami még előnyösebb helyszín adódik, akkor akár ott is nekik helyszínt biztosíthassunk a gyakorláshoz. De nem csak ez az a botrány, ami Niedermüller Péternek a nevéhez köthető. Azt is láthattuk, hogy nyugodt szívvel a Molnár Antal Zeneiskolának épített épületből magát a Molnár Antal Zeneiskolát ebrudalta ki, hogy helyére a FreeSZFE Egyesületnek biztosítson helyszínt, de a külső nyomás hatására kénytelenek voltak ebből visszakozni. Ebből látszik, hogy semmifajta sokszínűség igazából a baloldalon nincsen, csak mindent, ami valós sokszínűséget jelentene, akár a 100 Tagú Cigányzenekarral, akár Európa egyetlen zsidó televíziójával, azon nyomban, ahogy hatalomba kerülnek, kiirtanak, mert nekik csak az fontos, amit ők hatalmilag uralni tudnak. Az is beszédes, hogy a kormánynak kell 2010 de-cemberétől állami fenntartásba venni a Zuglói Filharmóniát, hogy ezzel is a kultúrának egy újabb színfoltját mentsük meg. De Niedermüller Péternek hosszú a botránykrónikája, bár még másfél éve sincs hatalomban, kirekesztő kijelentéseivel megsértett mindenkit, amikor azt mondta, hogy rémisztő képződmények a fehér, keresztény, heteroszexuális férfiak és nők. Sokakat megdöbbentett akkor, amikor azt mondta, hogy az illegális bevándorlás nem veszély, hanem gazdagodás és lehetőség, botrányos szerződéseket kötött Czeglédy Csabával akkor, amikor mindennap a médiát teleharsogja azzal, hogy kevés a pénze az önkormányzatnak [[Nacsa Lőrinc: Bűnöző!]] de arra van pénze, hogy Czeglédy Csabának közpénzből tízmilliókat utaljon, egy elítélt bűnözőnek, akit még az ügyvédi kar is kivetett a sorai közül. Az pedig, hogy áramlopási ügy volt, vagy hogy a vendéglátóhelyeket utólag is megsarcolták, már csak hab a tortán. Köszönöm szépen. [[Taps a kormánypártok soraiban.]]
Tisztelt Országgyűlés! A napirend előtti felszólalások végére értünk. Felkérem Hiszékeny Dezső jegyző urat, hogy ismertesse a további napirenden kívüli felszólalókat.
Tisztelt Országgyűlés! A mai napon napirend utáni felszólalásra jelentkezett Keresztes László Lóránt, LMP; Hajdu László, DK; Varju László, DK; Arató Gergely, DK; Potocskáné Kőrösi Anita, Jobbik; Varga-Damm Andrea, független; Horváth László, Fidesz; Kálló Gergely, Jobbik; Z. Kárpát Dániel, Jobbik; Korózs Lajos, MSZP; Bencsik János, független; Bősz Anett, DK; Varga Zoltán, DK; Steinmetz Ádám, Jobbik; Németh Szilárd, Fidesz. A holnapi napon napirend előtti felszólalásra jelentkeztek a következő képviselők: Tordai Bence, Párbeszéd; Schmuck Erzsébet, LMP; Oláh Lajos, DK; Gurmai Zita, MSZP; Potocskáné Kőrösi Anita, Jobbik; Nacsa Lőrinc, KDNP; Németh Zsolt, Fidesz. A holnapi napon napirend utáni felszólalásra jelentkezett Keresztes László Lóránt, LMP; Kálló Gergely, Jobbik; Z. Kárpát Dániel, Jobbik; Korózs Lajos, MSZP; Bencsik János, független; Steinmetz Ádám, Jobbik.
Tisztelt Országgyűlés! Soron következik ma kezdődő ülésünk napirendjének megállapítása. A napirendre, az ülés időtartamára, a felszólalási időkeretekre az elnöki jogkörben előterjesztett javaslat alapján döntünk. Mielőtt megkezdjük a szavazási eljárást, a szavazógépek működőképességének ellenőrzése érdekében jelenlét-ellenőrzést tartunk. Kérem, nyomják meg a szavazógépük valamelyik gombját! [[Megtörténik.]] Tisztelt Országgyűlés! A határozati házszabály 86. § (4) bekezdése alapján a politikai vita tárgyalására a 37. § alkalmazásával időkeretet kell szabni. Ennek alapján azt kezdeményezem, hogy a 2021-27 évi ciklus EU-s forrásainak felhasználásáról szóló V/15298. számú előterjesztést az Országgyűlés 5 órás időkeretben tárgyalja meg. A napirendi ajánlás tartalmazza az időkeret felosztását. A Jobbik, MSZP, LMP és Párbeszéd képviselőcsoportja kérésére a házszabály 37. § (4) bekezdése értelmében, az időkeretes tárgyalás elfogadása esetén a képviselőcsoport rendelkezésére álló időkeret a kétszeresére emelkedik. Felkérem Szűcs Lajos jegyző urat, hogy ismertesse az időkeret felosztására vonatkozó indítványt.
Tisztelt Országgyűlés! A javasolt időkeret megoszlása, az időkeret-emelésre figyelemmel, a következő. A Fidesz képviselőcsoportjának 103 perc, a KDNP képviselőcsoportjának 47 perc, a Jobbik képviselőcsoportjának 68 perc, az MSZP képviselőcsoportjának 64 perc, a DK képviselőcsoportjának 25 perc, az LMP képviselőcsoportjának 44 perc, a Párbeszéd képviselőcsoportjának 42 perc, a független képviselőknek pedig 16 perc áll rendelkezésre. A frakciók részére biztosított időkeretek magukban foglalják a 15-15 perces vezérszónoki felszólalások idejét is.
Tisztelt Országgyűlés! Most a határozathozatal következik. Kérdezem tehát a tisztelt Házat, egyetérte azzal, hogy az előterjesztést a jegyző által ismertetett, a Jobbik, az MSZP, az LMP és a Párbeszéd kérése alapján módosított időkeretben tárgyalja. Kérem, szavazzanak! [[Szavazás.]] Az időkeretre vonatkozó döntést a Ház 145 igen szavazattal, 7 nem ellenében, 7 tartózkodás mellett támogatta. Tisztelt Ház! Most az elnöki jogkörben előterjesztett napirendi javaslatról döntünk. Kérdezem a tisztelt Házat, hogy elfogadjae a napirendi ajánlást. Kérem, kézfelemeléssel szavazzanak! [[Szavazás.]] Megállapítom, hogy a Ház látható többsége a napirendet elfogadta. Most, 14 óra 37 perckor áttérünk az interpellációk tárgyalására. [[A képviselők egy része távozik a teremből.]] Tisztelt Országgyűlés! Balczó Zoltán, a Jobbik képviselője, interpellációt nyújtott be a miniszterelnök úrhoz. Az interpellációra a miniszterelnök úr megbízásából a téma szerint feladat- és hatáskörrel rendelkező, innovációért és technológiáért felelős minisztérium államtitkára, Schanda Tamás János fog válaszolni. Parancsoljon!
Köszönöm a szót, elnök úr. Az interpellációm címe, hogy hajlandóke változtatni a gazdaságpolitikájukon. „Újraindítjuk a gazdaságot” hirdetik a kormány ígéretét a plakátok szerte az országban. Az ennek kapcsán felmerülő kérdés, hogy hajlandóke változtatni az eddigi gazdaságpolitikán. Orbán Viktor évnyitó parlamenti beszédében a magyar gazdaság jellemzői között említette a növekvő jövedelmeket, a csökkenő szegénységet és az óriási befektetésvonzó képességet. Hogyan állunk valójában a jövedelmek tekintetében a Fidesz-kormányzás 11. évében? Az életszínvonalra jellemző adat, az egy főre eső fogyasztás tekintetében az EU-ban csak Horvátországot és Bulgáriát előzzük meg. Csökkenő szegénység? A GKI tanulmánya szerint 2 millió magyar állampolgár él a létminimum alatt. Óriási befektetésvonzó képesség? Nos, igen. A kormány gazdaságpolitikáját a nagy, döntően multinacionális cégeknek olcsó és kiszolgáltatott munkaerővel való ellátására építi. [[14.40]] Ha kell, Ukrajnából telepíti be a béreket lenyomva tartó munkaerőt. Néhány éve Szaúd-Arábiában a miniszterelnök a befektetőket azzal biztatta, hogy Magyarországon a munkaerő a képzettségéhez mérten meglepően olcsó, a munka törvénykönyve pedig nagyon rugalmas, amit azóta még rugalmasabbá tettek. [[Zaj. Az elnök csenget.]] Orbán Viktor parlamenti beszédében azt is kijelentette, hogy a mi válságkezelésünk lényege a munkahelyek megvédése volt; ismerik a felfogásunkat: ha munka van, minden van. De tegyük hozzá: ha megélhetést biztosító jövedelmű munka van, akkor van minden. A miniszterelnök biztatása szerint, akik kiesnek a munkanélküli-segély időtartamából, azok számára korlátlan mennyiségben áll rendelkezésre a közmunka. Mi becsüljük a közmunkásokat. A kormány becsüli le őket azzal, hogy képzettségtől függően 57 ezer, illetve 77 ezer forintot biztosít a számukra, miközben Orbán Viktor 2017 novemberében Göteborgban maga is aláírta a szociális jogok európai pillérét létrehozó nyilatkozatot, amiben elismerte, hogy a munkavállalóknak joguk van tisztességes megélhetést nyújtó, méltányos bérben részesülni. Mértékadó szakemberek hangsúlyozták, hogy a gazdaságpolitikai eszközöket a humán tőke megtartására kellett volna összpontosítani. A kormány a megkérdőjelezhető beruházásokat helyezte előtérbe. A cél nyilvánvaló: így lehet táplálni a hatalom megtartásához szükséges hűbéri láncolatot, valamint elnyerni a nagy nemzetközi cégek támogatását. Ennek alapján kérdezem: szándékában áll akkor végre a kormánynak változtatni az eddigi gazdaságpolitikáján? Várom az érdemi választ. Köszönöm. [[Taps a Jobbik padsoraiból.]]
Államtitkár úré a szó.
Köszönöm a szót. Tisztelt Elnök Úr! Tisztelt Országgyűlés! Tisztelt Képviselő Úr! Azt határozottan tudom válaszolni az ön interpellációjára, hogy olyan gazdaságpolitikát biztosan nem fogunk csinálni, amelyet az önök baloldali barátai folytattak hatalmon [[Zaj és közbeszólások a Jobbik padsoraiból.]] olyan gazdaságpolitikát, olyan elfuserált gazdaságpolitikát, amiért ma már önök is dolgoznak. [[Közbeszólás a kormánypártok padsoraiból: Úgy van! Folyamatos közbeszólások a Jobbik padsoraiból.]] Abban biztos lehet, tisztelt képviselő úr, bárhogyan is üvöltöznek mögöttem, abban biztosak lehetnek, hogy nem fogjuk megsarcolni a családokat, és nem fogunk elviselhetetlen adóterheket tenni a dolgozó emberek nyakára, mint ahogy a Jobbikkal teljes közösségben lévő Gyurcsány Ferenc által vezetett baloldal tette ezt [[Derültség a Jobbik padsoraiból.]] , amikor hatalmon voltak. Tisztelt Képviselő Úr! Engedje meg, hogy felhívjam arra nagy tisztelettel a figyelmét, hogy ön azokkal bútorozott össze, akik egy válságkezelést már teljesen elbénáztak, akik miatt gyakorlatilag tönkrement az egész ország. És abban pedig, tisztelt képviselő úr, őszintén reménykedem, hogy nem áll be a baloldali kórusba, és nem kezd el a kárpátaljai magyarok ellen beszélni. Tisztelt Képviselő Úr! Engedje meg, hogy felhívjam a figyelmét arra is [[Z. Kárpát Dániel közbeszól.]] , hogy a balliberális kormányok idején százezrek tengődtek segélyen; munkahelyteremtés helyett munkahelyeket szüntettek meg, és aki pedig dolgozott, azt agyonadóztatták. De ezt valójában, tisztelt képviselő úr, ön is pontosan jól tudja, hiszen a Jobbik éppen ez ellen jött létre. Szomorú, hogy mára megtagadták saját magukat. Szomorú, hogy azokkal működnek együtt, azokkal a baloldali pártokkal és azokkal a frakciókkal, ahol most is ott ülnek azok a képviselők, akik elvettek egyhavi bért a közalkalmazottaktól; elvettek egyhavi nyugdíjat a nyugdíjasoktól; fizetőssé tették az egészségügyet; megemelték az áfát; tandíjat és ingatlanadót akartak bevezetni. Tisztelt Képviselő Úr! Ön ezekkel az emberekkel dolgozik együtt; ezeket az embereket akarja újra hatalomba segíteni. Tisztelt Képviselő Úr! Tehát amit önök ajánlanak, az újra hitelfelvételhez vezet, és kiszolgáltat minket a nemzetközi hatalmak és spekulánsok ügyeskedésének. Tisztelt Képviselő Úr! Magyarország 2010-ben munkaalapú társadalom megvalósítását tűzte ki maga elé célként, mi ugyanis a megalázó segélyezés helyett a munkában, a magyar embereknek az értékteremtésében hiszünk, hiszen ha munka van, akkor minden van. Ez a politika pedig sikeres, ezt önök is jól láthatják, ha megnézik a számokat, hiszen a munkanélküliség a koronavírus megjelenése előtt rekordalacsony volt, 850 ezerrel többen dolgoztak Magyarországon, mint 2010-ben. Tisztelt Képviselő Úr! Persze tudjuk, hogy nagyon nehéz ez az időszak számos magyar ember számára, a koronavírus-járvány a munkahelyeket is veszélyezteti. Mi segítünk nekik, és senkit nem hagyunk az út szélén. Tisztelt Képviselő Úr! Engedje meg, hogy felhívjam a figyelmet arra is, hogy a koronavírus-járvány ellenére Magyarországon 96 hónapja folyamatosan emelkednek a bérek. 2020 január-decembere között a nettó bérek 9,7 százalékkal voltak magasabbak, mint egy évvel korábban; a reálbérek 6,2 százalékkal emelkedtek ebben az időszakban. És ha nem a GKI-t, hanem az Eurostatot nézzük meg, akkor egyértelműen látható, hogy a szegénység kockázatának kitettek adata 2010 óta 1 millió 280 ezer fővel csökkent, ez egy komoly eredmény. Kérem, hogy támogassa a kormány munkáját. [[Az elnök a csengő megkocogtatásával jelzi az időkeret lejártát.]] Köszönöm megtisztelő figyelmét. [[Taps a kormánypártok padsoraiból.]]
Kérdezem a képviselő urat, elfogadjae a választ.
Nem fogadom el a választ, mert az egykor szakmai válaszokat adó államtitkár helyett most az egyik leggátlástalanabb propagandista válaszát hallottam. [[Taps a Jobbik padsoraiból. Közbeszólások ugyanonnan: Így van!]] Semmi érdemi választ nem kaptam! Mi közöm nekem ahhoz, és a Jobbiknak, hogy mi volt 2010 előtt? [[Közbeszólás a Jobbik padsoraiból: Semmi!]] Konkrét, megválaszolandó kérdést raktam föl. Egyébként Matolcsy György megadta a választ: szerinte az újranyitás kulcskérdése, hogy döntően nem a régi gazdasági szerkezetet kell helyreállítani. És azt is mondta: Magyarország ma nem rendelkezik egységes és világos jövőképpel. Ez az oka annak, tisztelt államtitkár úr, hogy ma Magyarországon, az önök évtizedében, 58 ezerrel kevesebb gyermek született, mint az előző évtizedben. Ennek a következménye az a gazdaság nem önmagáért van , hogy az elmúlt évtizedben sok százezer tehetséges magyar fiatal hagyta el ezt az országot a minőségi munkahelyek hiánya és a fojtogató légkör miatt. [[Az elnök a csengő megkocogtatásával jelzi az időkeret lejártát.]] Ezzel kellene szembenézniük! [[Taps a Jobbik padsoraiból. Közbeszólások ugyanonnan, köztük: Úgy van!]]
Hiller István, az MSZP képviselője, interpellációt nyújtott be az emberi erőforrások miniszteréhez. Megadom a szót, képviselő úr.
Tisztelt Elnök Úr! Tisztelt Államtitkár Úr! Képviselő Asszonyok és Képviselő Urak! A gyermekeinkről, ovisokról, a hivatalról meg az Alkotmánybíróságról akarok beszélni. Az történt ugyanis, tisztelt Ház, hogy nemrégiben az Alkotmánybíróság egy közelmúltbeli döntésével megsemmisítette a köznevelési törvény azon módosítását, amely az iskolaérettségről, illetve annak megállapítása szabályozásáról szól. Ezt a törvénymódosítást a jelenlegi többség kezdeményezte, azt állítva, hogy egy olyan egységes szabályozás jön létre, ami egyébként jogszerű, és a gyermekek érdekében áll. Most az Alkotmánybíróság megkérdőjelezhetetlen határozatával kimondta, hogy ez nem így van. Normál esetben egyébként minden további nélkül lehetne egymással tárgyalni, tisztelt többség, amikor a gyerekeinkről, az unokáinkról, a 6-7 évesnél fiatalabb nemzedékről van szó, hogy önök tévedtek, ilyen van, javítsuk ki együtt a hibát. De nem ez történik! Nem ez történik, és ostoba módon még mindig azt állítják, amiről immáron az Alkotmánybíróság is kimondta, tudniillik a döntésről, hogy ez nem szolgálja a gyerekek érdekét. Az én véleményem szerint a döntés egésze csak és kizárólag a nagybetűs „hivatal” érdekét szolgálja. Arról van szó, hogy úgy gondolták, hogy minden gyermek ugyanolyan, és amikor 6 éves lesz, akkor zsupp, be vele az iskolába. Pedig önök pontosan tudják, nyilván lelkiismeretes szülőként, hogy van olyan gyermek, amelyik érett, és van olyan gyermek, amelyik még nem érett az iskolára. A korábbi módszer ez volt, és kormányoktól függetlenül, egymást követő éveken, évtizedeken keresztül ezt hoztuk. Aztán önök ezt megváltoztatták, most meg az Alkotmánybíróság július 30-ai hatállyal ezt megsemmisítette. [[14.50]] Azt kérdezem, tisztelt államtitkár úr, bírunke egy ilyen ügyben normálisan beszélni egymással, vagy már annyira eluralkodott az őrület, hogy az ovisokról, a legkisebbekről sem tudunk valódi, épeszű szakmai vitát folytatni. Azt akarom kérdezni, államtitkár úr, a gyermekeink érdekében visszaállítjáke az eredeti szabályozást, merthogy az újat megsemmisítette az Alkotmánybí-róság. Elfogadjáke, hogy nem minden gyermek ugyanolyan? Sőt, ennél többet mondok: önök ezt pontosan tudják szülőként, nagyszülőként. Minden gyermek különböző, hála istennek, ez a csodálatos benne. [[Az elnök a csengő megkocogtatásával jelzi az idő leteltét.]] Ez a nyavalyás törvény ezt nem ismerte el. Helyrehozzák a hibát, államtitkár úr?
Rétvári Bence államtitkár úré a szó.
Köszönöm szépen a szót. Tisztelt Elnök Úr! Tisztelt Képviselő Úr! Tisztelt Ház! Először is, tisztázzuk, hogy az Alkotmánybíróság miről döntött és miről nem döntött. Ön egy pontos és akkurátus ember szerintem, lehet, hogy véletlenül a Népszava cikkét olvasta, és azért fogalmazta meg ezt az interpellációt, ugyanis az Alkotmánybíróság döntése nem így hangzik, mint ahogy ön mondta. Szeretném idézni az Alkotmánybíróság döntését szó szerint, és akkor legalább a kiindulási pontot tudjuk tisztázni: az Alkotmánybíróság a nemzeti köznevelésről szóló 2011. évi CXC. törvény 45. § (2) bekezdése és 45. § (6) és (6f) bekezdései alaptörvény-ellenességének megállapítására és megsemmisítésére irányuló indítványt elutasította. Tehát fontos tisztázni, hogy nem úgy van, ahogy ön mondta, tisztelt képviselő úr, hogy megsemmisítette a módosítást az Alkotmánybíróság, hanem a megsemmisítésre vonatkozó indítványt elutasította az Alkotmánybíróság. Én is olvastam a baloldali lapokban, hogy ott azt mondták, ezt megsemmisítette, de ha ön is megnézi az alkotmánybírósági határozatot, akkor láthatja, hogy elutasította ezt az indítványt az Alkotmánybíróság. Van más rész a törvénymódosításban, ami nem az iskolaérettségre vonatkozik, hanem egy teljesen más szabályozásra, ott valóban volt olyan rész, amelyet megsemmisített. De az iskolaérettséggel kapcsolatban nem semmisített meg egyetlenegy paragrafust, egyetlenegy bekezdést sem. Az Alkotmánybíróság rögzített egy jövőre vonatkozó jogalkotási kötelezettséget a parlament számára, mégpedig 2021. június 30-áig, azt az esetet kell a parlamentnek rendezni. Erre vonatkozik az Alkotmánybíróság többletgarancia-igénye, amely teljes mértékben egybevág egyébként az ombudsman hasonló vizsgálatának eredményével, hogy arra kell itt egy jogszabályi rendelkezést hoznunk, hogy mi van akkor, ha a gyermek nem iskolaérett, de a szülő nem nyújtja be a gyermeknek a kvázi halasztási kérelmét, tehát hogy még egy évig az óvodában maradjon. Azt kell rendezni a jogalkotónak, hogy ha a szülő a saját mulasztásával a saját gyermeke fejlődését, a saját gyermeke érdekeit veszélyezteti, akkor az állami intézményrendszer hogy tud ebbe a helyzetbe úgy belépni, hogy a gyermek érdekei ne szenvedjenek hátrányt. Ezt valóban hozta az Alkotmánybíróság, ezt a helyzetet meg is fogjuk oldani, ha a szülő elfelejti hanyagságból benyújtani, vagy hiányosan, problémásan nyújtja be ezt a kérelmet, akkor hogyan lehet a szülő helyett ezt a kérelmet pótolni. De nem arról van szó, amit ön itt sugallt, hogy itt a szabályozást az Alkotmánybíróság megsemmisítette volna. Miért született ez a szabályozás? Tisztelt Képviselő Úr! Ön is tudja, hogy nagyon szerteágazó volt a gyakorlat, hogy mikor, hol, kik milyen halasztást engedélyeztek ebben az ügyben. Voltak, akik szigorúbbak voltak, voltak, akik megengedőbbek voltak. Nem az számított, hogy egy 6-7 éves gyermek iskolaérette, hanem az számított, hogy hova született, mert egyik városban azt mondták, hogy legyen még egy évet az óvodában, 10 kilométerrel odébb, a másik városban azt mondták, hogy nem, menjen iskolába. Ez volt ebben a helyzetben az igazságtalanság, ez nem volt a magyar gyerekek érdeke, hogy a születési hely határozta meg azt, hogy ő a halasztásra engedélyt kap, vagy nem kap. Mi azt mondtuk, hogy legyen egyenlő mérce: akinek a halasztásra szüksége van, mert valóban jót tesz neki, ha még egy évig az óvodában van, ezt kapja meg. Idén 16 487 halasztási kérelmet nyújtottak be. Hány százalékának adott helyt ebből az Oktatási Hivatal, amit ön embertelen, távoli kockahivatalnak mond. 96 százaléknak adott engedélyt. Önök azt mondják, hogy mesterségesen iskolaéretlen gyerekeket kényszerítünk az iskolapadba 96 százalékban helyt adott az Oktatási Hivatal a kérelmeknek, és szakértő kirendelésére az eljárásoknak [[Az elnök a csengő megkocogtatásával jelzi az idő leteltét.]] csak 53 százalékában van szükség. Tehát szerintem igenis lehet értelmes párbeszédet folytatni erről, csak a tényeket tisztázzuk előbb. Köszönöm szépen. [[Taps a kormánypártok soraiból.]]
Kérdezem képviselő urat, elfogadjae a választ.
Tisztelt Elnök Úr! Tisztelt Államtitkár Úr! Nem, mert ősi módszer az, ha egy állítást kétszer tagadunk, akkor abból még erősebb állítás lesz. Ön végül is az én állításomat úgy tagadta, hogy a saját állítását még egyszer megtagadta, ezzel az én állításomat erősítette. Ez egy nagyon világos módszer. Arról van szó próbálom úgy elmondani, hogy megértse , én a gyermekek érdekében beszélek, önök ugyanis olyan bürokratikus akadályokat hoztak az iskolaérettség megállapítása korábbi módszerének akadályozására, amely leginkább arra predesztinálta az óvópedagógust meg a szülőt, hogy ne szóljon bele. Én a magyar szülőket nem nevezném hanyagnak, és óvatosságra intem az államtitkár urat, amikor a bürokratikus akadály miatt a magyar szülőket hibáztatja. Én kimondottan kiállok ezen szülők és az ő gyermekeik meg nagyszülők és unokáik mellett. És ameddig valaki is kiáll [[Az elnök a csengő megkocogtatásával jelzi az idő leteltét.]] addig ezt a választ nem fogadhatja el. Köszönöm.
Tájékoztatom önöket, hogy minden egyes döntést a napirendünk későbbi sorában fogunk meghozni az interpellációkra adott válaszok elfogadására vonatkozóan. Tisztelt Országgyűlés! Varga Zoltán, a DK képviselője, interpellációt nyújtott be az emberi erőforrások miniszteréhez. Megadom a szót.
Köszönöm szépen a szót, elnök úr. Tisztelt Államtitkár Úr! Önök megbuktak. Megbuktak, mert megbukott az a kormányzati struktúra is [[Moraj a kormánypárti padsorokban. Dr. Rétvári Bence: Már megint?]] , amelyben például, látjuk nagyon jól, nincs helye az egészségügyi miniszternek. De megbukott a válságkezelési tevékenységük egésze is, ami emlékezzen rá azzal kezdődött, hogy hazazavartak több ezer beteget a kórházakból. Majd folytatódott ez az őrület azzal, hogy vírus idejére időzítették az orvosok és az ápolók új, súlyos korlátozásokat bevezető munkaszerződéseit, és ezzel több mint 5500 orvost és egészségügyi dolgozót üldöztek el akkor, amikor rekordokat dönt a fertőzöttek, a lélegeztetőgépre kerültek és az elhunytak száma. 5500 ember négy teljes megyei kórház személyzete. Önök megbuktak, mert most ott tartunk, hogy szanaszét küldözgetik mentőkkel a betegeket, egy-egy szabad belgyógyászati ágyra vadászva, olykor 60 kilométert is zötyögtetve egy-egy infarktusos vagy agyvérzéses beteget. És erre jön, amit most látunk, a totális oltási káosz. Emlékszik? Lehet menni oltani, nem lehet menni oltani. Bedöglik az sms-rendszer, és összevissza küldözgetik az embereket. Aki viszont odament, akkor is kapott oltást, ha nem is volt rajta a listán. (Az elnöki széket dr. Latorcai János, az Országgyűlés alelnöke foglalja el.) Teszik ezt akkor, amikor hiába várnak és reménykednek oltásban például azok a pedagógusok, akiket ügyeleti rendszerbe rendelnek ki. Olyan oltásokat erőltetnek, amiket az Unió nem engedélyezett. Ami pedig Nyugatról behozható lett volna, több millió oltásról mondanak le, amit most különben nyugati, európai országok örömmel vesznek át. Ezzel magyar emberek százezreit lehetett volna megmenteni. Államtitkár úr, amit önök művelnek, az nem más, mint orbáni halálkormányzás. Az ön miniszterelnöke azt mondta: aki megbetegszik, meggyógyítják. Ehhez képest mára már több mint 17 ezer magyar emberélet veszett oda. Azt is mondta az ön miniszterelnöke, hogy a válságkezelés sikerét emberéleteken lehet lemérni. Nos, lakosság arányában Magyarország az elsők között van az elhunytak számában. És ha lenne az ön miniszterében bármennyi becsület is, ami nincs, akkor lemondana, mert szemmel látható, hogy képtelen ellátni a feladatát. Akkor is képtelen, és akkor is le kellene mondania, ha tudjuk azt nagyon jól, hogy a valódi felelős nem más, mint a miniszterelnök, Orbán Viktor, az az ember, aki nemhogy egy országot, de egy segédmotor-kerékpárt sem tud már elvezetni. [[Moraj a kormánypárti padsorokban.]] Államtitkár Úr! Mi jöhet még ezek után? Hány ember halála kell még ahhoz, hogy először is, bocsánatot kérjenek a magyar társadalomtól, másodszor pedig szedjék a motyójukat és elhúzzanak oda, ahova a megnyomorított gyászoló magyarok régóta kívánják már önöket. Köszönöm szépen. [[Dr. Hoppál Péter: Kamuvideó! Taps az ellenzéki padsorokból. Dr. Hoppál Péter: Vastaps!]]
Köszönöm szépen, képviselő úr. Szeretettel köszöntöm képviselőtársaimat. Rétvári Bence államtitkár úrnak adok szót. Parancsoljon!
Köszönöm szépen a szót, elnök úr. Tisztelt Képviselő Úr! Tisztelt Ház! Az ön pártelnöke, frakcióvezetője, Gyurcsány Ferenc Belgiumból üzent, hogy mennyivel nagyobb biztonságban érzi magát ő Belgiumban, ahol az átoltottság 6,58 százalékos, míg Magyarországon 13,82. [[Dr. Hoppál Péter: Ennyi!]] [[15.00]] Ennyit az önök biztonságérzetéről, ennyit az önök oltásellenességéről, tisztelt képviselő úr. [[Dr. Hoppál Péter: Szánalmas!]] Önök hónapok óta mást sem tesznek, mint a magyar embereket megpróbálják az oltások kapcsán elbizonytalanítani. Önök az egyetlen párt, talán Európában is, de az egyetlen politikai csoport Európában, akik az oltások ellen, a kínai oltások ellen aláírásokat is gyűjtöttek, tisztelt képviselő úr. Ennek nyilván megvan az eredménye, mert azok az emberek lehet, hogy pár tízezren, lehet, hogy pár százezren vannak , akik általunk nem érthető módon, de fanatikus rajongással követik Gyurcsány Ferencet, azokat önök valószínűleg lebeszélték arról, hogy beadják a kínai vakcinát [[Dr. Hoppál Péter: Szégyen!]] [[Dr. Hoppál Péter: Szégyen!]] , és lehet, hogy lebeszélték arról, hogy beadassák maguknak az orosz vakcinát. (Dr. Hoppál Péter: Szégyen!) Lehet, hogy több száz olyan DK-szimpatizáns van vagy több ezer, aki elment az oltópontra, elment a háziorvoshoz, elmondták neki, hogy itt a kínai vakcina, de ő azt mondja, hogy Gyurcsány Ferenc azt mondta, rossz a kínai vakcina, ezért nem adatom be magamnak, és hetekig, hónapokig nem lesz meg a védettsége. Elgondolták már ezt a lelkiismeretükkel, hogy a saját szavazóikat, a saját, önöket leginkább támogató embereket hozzák a legnagyobb veszélybe? Mert a magyar emberek széles körében az oltáspártiság, a regisztráció folyamatosan nő, ön is láthatja, százezrekkel is nőhet akár hetek alatt azoknak a száma, akik regisztrálnak az oltásra. De önök azokat, akik önöket a leginkább kedvelik, mondhatnám azt is, hogy szeretik, mert rajonganak az önök politikai csapatáért, azokat viszont önök mindenkinél nagyobb veszélybe hozzák, mert ők nem a tiszti főorvosi laboratóriumnak hisznek, meg nem a gyógyszerhatóságnak, meg nem az operatív törzsnek, hanem önöknek hisznek, és önök leginkább a saját támogatóikat beszélik le arról, hogy elfogadják a kínai és orosz vakcinát, és kialakuljon a védettségük. Belegondolt már ebbe, mekkora felelőtlenség az egész DK részéről, hogy akiknek önök a legtöbbet köszönhetnek, akik önöket bejuttatták ide a parlamentbe, pontosan azokat teszik ki a legnagyobb egészségügyi kockázatnak?! Önök szerint ez lenne a helyes politizálási út, tisztelt képviselő úr?! Ön megint beszélt vakcinákról, hogy mennyi millió vakcina jön az Európai Unióból. Ön itt hallhatta napirend előtt: a nyugati vakcináknak a 6 százaléka érkezett meg, az ígért mennyiségnek a 6 százaléka. Hol vannak itt milliós nagyságrendű vakcinák? Ön megint arról beszél, hogy ott van valahol egy raktárban több millió vakcina, amit ide lehetne hozni és be lehetne oltani. Tisztelt Képviselő Úr! Ön keveri az egyik negyedévet a másik negyedévvel. Mi arra törekszünk, és azért hozunk Keletről is vakcinákat, hogy még húsvétig maradéktalanul megvalósulhassanak az oltások az idősek esetében, akik regisztráltak. Önök nem húsvétig, hanem karácsonyig várnának, mert ami vakcináról ön beszélt, az egy karácsonyi szállítmány. Önök húsvét előtt beszélnek arról, hogy önök majd karácsonykor beoltanának embereket, de addigra már minden magyar ember védettsége ki kéne hogy alakuljon, aki regisztrált! Nyárig minden embert be szeretnénk oltani, hogy kialakuljon minden ember védettsége. 3,5 millióval több embert tudunk május végéig beoltani azért, mert Keletről is rendeltünk is vakcinákat, nem pedig csak azt tesszük, amit önök, hogy hátradőlnek, összeteszik a kezüket, amit Brüsszelben mondanak, az jó, amit nem mondanak, azzal nem foglalkozunk, ezért önök az EMA által jóváhagyott és az Európai Bizottság által megvett vakcinákat elfogadják, a többit nem. Önök brüsszelitábbak a brüsszelitáknál, mert Von der Leyen elnök asszony, Jean-Claude Juncker előző elnök és Timmermans mostani alelnök és korábbi alelnök is már mind kritizálja a brüsszeli beszerzéseket, mindegyik elmondja, hogy átláthatatlan, lassú [[Az elnök megkocogtatja a csengőt.]] nem kellő kapacitású. De önök még azt is védik, amit az egésznek a kiötlői sem tartanak már védhetőnek! Milyen felelőtlenség ez a magyar emberekkel szemben és a DK törzsszavazóival szemben is! [[Taps a kormánypárti padsorokban.]]
Köszönöm szépen, államtitkár úr. Megkérdezem a képviselő urat, hogy elfogadjae az államtitkári választ. Parancsoljon!
Köszönöm, elnök úr. Nem fogadom el a választ, még akkor sem, ha tisztában vagyok vele, hogy önnek munkaköri kötelessége az, hogy hazudjon. [[Moraj a kormánypárt padsorokban. Dr. Hoppál Péter: Ha-ha-ha!]] Ellentétben az ön spirituális vezetőjével, Orbán Viktorral, aki viszont ezt valami kényszeres örömből teszi. [[Dr. Hoppál Péter: Hazudtunk reggel, éjjel meg este!]] Önök nem tudnak elszámolni az önök által okozott káosszal, nem tudnak elszámolni a vakcina- és lélegeztetőbiznisszel, nem tudnak elszámolni azzal, hogy miért kellett közbeiktatni, többmilliárdos hasznot bezsebelni, fürkészeket és portyázókat. Nem tudnak elszámolni 17 ezer halálos áldozattal, nem tudnak elszámolni időarányosan több ezer más halálos áldozattal, akik többen haltak meg ebben vagy a múlt évben, mint a tavalyi év hasonló időszakában. Nem tudnak elszámolni 5500 elüldözött egészségügyi dolgozóval, nem tudnak elszámolni az egészségügy tönkretételével, a 400 ezer munkanélkülivel, az Orbán és Mészáros család gazdagodásával. Önök megbuktak, önök hazudnak! Köszönöm szépen. Nem fogadom el a válaszát. [[Dr. Hoppál Péter: Hazudtunk reggel, éjjel meg este!]]
Köszönöm szépen. A képviselő úr nem fogadta el a választ. Tájékoztatom önöket, tisztelt képviselőtársaim, hogy az elfogadott napirendünknek megfelelően a határozathozatalra a mai ülésnapunkon sor kerül. Tisztelt Országgyűlés! Demeter Márta képviselő asszony, az LMP képviselője, interpellációt nyújtott be a pénzügyminiszterhez: „Önöknek tényleg minden élet számít vagy csak a közpénz megszezése a fontos? (2)” címmel. Tisztelt Képviselő Asszony! Tisztelt Ház! Az interpelláció megválaszolásával a miniszterelnök úr a téma szerint feladat- és hatáskörrel rendelkező Palkovics László innovációért és technológiáért felelős miniszter urat bízta meg. Az interpellációra a miniszter úr felkérésére Schanda Tamás államtitkár úr fog válaszolni. Parancsoljon, képviselő asszony, öné a szó.
Köszönöm a szót. Tisztelt Elnök Úr! Tisztelt Ház! Én azt gondolnám, hogy a kérdés megválaszolására egyértelműen a Pénzügyminisztérium hivatott, néztem is, hogy egyébként egyetlenegy képviselőjük sem ül itt. De akkor természetesen megint kénytelenek leszünk megelégedni Schanda államtitkár úr válaszával. Én ezt itt szeretném kérni, engedje meg, hogy ne mindenféle fals politológiai elemzéseket próbáljon meg felvázolni és ezzel elterelni a figyelmet [[Dr. Rétvári Bence: Kérd ki magadnak!]] , hanem érdemi választ adjon, legyen kedves, a kérdésre. Tehát, most már sajnos az a tény, hogy immár egy éve folyamatosan válságból válságba sodródik Magyarország, így egyszerre vagyunk egészségügyi válságban, gazdasági válságban, és most már kialakul egy szociális válság is. Magyarországon nincsen kormányzás, ugyanis önök nem kormányoznak. Önök elmulasztották megtenni azokat az intézkedéseket, amiket egy felelős kormánynak egy ilyen időszakban már rég meg kellett volna tennie, és képtelenek működtetni azokat az állami rendszereket, amibe egyébként az elmúlt években százmilliárdokat öltek bele. Ennek az egyik eklatáns példája volt, ami nagyon szomorú eset, hogy például el kellett halasztani a tömeges oltást az egyik hétvégén, hiszen az állami intézményrendszer, a nyilvántartások is képtelenek voltak működni, és önök ezt képtelenek voltak megszervezni. Egyébként hiába beszélnek itt arról, hogy mennyi embert kellene beoltani, igen, sok embert kellene beoltani, csakhogy önök képtelenek ezt megoldani. Igen, már rég előrébb kellene tartani. Miért nem tartunk ott? Mert önök nem úgy szerezték be a vakcinákat, ahogy kellett volna, azért, mert képtelenek az államot egyáltalán működtetni. Mutogatnak itt mindenkire, az Európai Unióra, mutogatnak nagyon sokszor, sajnos, tragikus módon a magyar emberekre, csak a saját felelősségüket képtelenek önök észrevenni. És hogy ki beszél itt nyitásról? A mai nap nagyon sokszor felmerült. Hát, pontosan önök beszéltek! Nem tudom, ki volt az, aki nemzeti konzultációt indított, ugye, az újranyitásról! Azt gondolom, nem az ellenzék! [[Cseresnyés Péter közbeszólása.]] De azért arra van idejük, hogy egyébként közpénzek százmilliárdjait szervezzék ki egyébként például fideszes magánalapítványokhoz. Árulják már el, hogy mi szükség van erre! Mi szükség van arra, hogy fideszes magánalapítványok vitorláskikötőket kapjanak, volt munkásőrbázist kapjanak, kastélyokat kapjanak, MOL- és Richter-részvényeket kapjanak? Egyébként például a Mathius Corvinus Collegium [[L. Simon László: Mathias!]] 500 milliárd forintos vagyont kapjon úgy, hogy a teljes magyar felsőoktatásra körülbelül ennek az egyharmadát szánják önök. [[Dr. Rétvári Bence: Matheus egy focista, Mathias a király!]] Ugye? Itt arról van szó, a napnál is világosabb, hogy önök a 2022-es bukásra készülnek, és hogyan próbálják majd meg a működésüket biztosítani ezt követően. Önök rettegnek a bukástól. Teljesen világos, hogy látják az emberek azt, hogy kormányzóképtelen ez a csapat, önök kormányzóképtelenek, pontosan látják azt, hogy a közpénzt kilapátolják [[Dr. Rétvári Bence: Ez meg az LMP!]] , és igenis elvárják az elszámoltatást. Ezt tőlünk meg fogják kapni. Mindenkit felelősségre fogunk vonni, aki részt vett a közpénzek kilapátolásában, hiszen önök a pénztárnokaikhoz irányítják a pénzeket. Kérdezem akkor az államtitkár urat ezek szerint, hogy akkor ez lennee a válságkezelés, és nem a kormányzat válságára gondolok, hanem az emberek, a magyar emberek bajban vannak. Hogy segítenek rajtuk? [[Taps a Jobbik és az LMP soraiban.]]
Tisztelt Képviselő Asszony! Schanda Tamás államtitkár úr, miniszterhelyettes válaszolja meg az elhangzott kérdést. Parancsoljon, államtitkár úr!
Köszönöm a szót. Tisztelt Elnök Úr! Tisztelt Országgyűlés! Tisztelt Képviselő Asszony! Nekem mindig megtiszteltetés, hogyha önnek válaszolhatok. [[Derültség a kormánypárt padsorokban. Dr. Rétvári Bence: Elegáns!]] Így remélem, hogy nemcsak a múlt héten, hanem ezen a héten is és a jövő héten is tudok válaszolni mindazokra a kérdésekre, amelyeket föltesz itt az Országgyűlésben. Tisztelt Képviselő Asszony! Az is igaz ugyanakkor, hogy sok mindent elbír ez a műfaj, lehet összevissza beszélni bizonyos keretek között, azonban a tények tények maradnak. [[15.10]] Tény az, hogy a kommunista utódpárt, amely az ön elődpártja, teljesen elfuserálta az előző, 2008-as válságkezelést. A dolgozó embereket magas adókkal sanyargatta, az országot pedig a tönk szélére sodorta. Tény az is, tisztelt képviselő asszony, hogy az a párt, ahova ön átejtőernyőzött, azóta az arcélét veszítette, az eddigi elveit pedig teljesen feladta. Mostanra ott tartunk, tisztelt képviselő asszony, és ez is tény, hogy teljesen értelmetlennek tűnik az ön váltása, hiszen minden megy tovább a régi recept szerint, Gyurcsány Ferenc vezetésével. Tisztelt képviselő asszony, a magyar emberek megsínylették már egyszer azt a válságkezelést és azt a gazdaságpolitikát, amit a baloldal mutatni volt képes, amely hatalmas, rekordmagas munkanélküliséghez és alacsony foglalkoztatáshoz vezetett. Tisztelt Képviselő Asszony! Ön bírálta a kormány járványügyi intézkedéseit, az oltásokkal kapcsolatos lépéseket. Engedje meg, hogy felhívjam a figyelmét újfent arra, amiről a mai ülésnapon is már többször volt szó, hogy ellentétben azzal, amit ön mondott, két héttel ezelőtt is tömeges oltás valósult meg, több százezer ember kapta meg az oltást annak ellenére, hogy önök a baloldalon újra és újra el akarják bizonytalanítani az embereket, hogy elfogadjáke az oltást, elfogadjáke a vakcinát, önök újra és újra félelmet és bizonytalanságot hoznak a magyar emberek életébe. Több százezer ember oltására került sor akkor is, és több százezer ember oltására került sor azóta is. Ezt, hogy ön a felszólalásában teljesen értelmetlen és a valóságtól elrugaszkodott dolgokat mondott, leginkább az bizonyítja, hogy Magyarország a második helyen áll Európában az átoltottság tekintetében. Én egyszerűen nem tudom megérteni azt, tisztelt képviselő asszony, hogy ezt a közös eredményünket miért akarja elvitatni. Miért nem mondja ki itt, az Országgyűlésben, és miért nem arról beszélnek inkább, hogy dolgozzunk együtt, érjünk el még jobb eredményeket, oltsunk be még több magyar embert, és tegyük lehetővé, hogy a lehető legtöbb magyar ember hozzájuthasson az oltásokhoz? Ehhez két dologra van szükség. Az egyik, hogy ne bizonytalanítsák el a magyar embereket abban, hogy minden oltás jó megoldás, minden oltás megvéd bennünket a vírustól, másrészt pedig, hogy támogatni szükséges a kormány intézkedéseit. Tisztelt képviselő asszony, ezek a számok mutatják, az átoltottság mutatja azt, hogy működik a magyar oltási terv, működnek a magyar védekezési intézkedések, hiszen jól látjuk, hogy Máltát követően Magyarországon a legjobb az átoltottság, 1 millió 347 ezren már legalább egy oltást megkaptak. Tisztelt Képviselő Asszony! Ebből is látszik, hogy arra lenne szükség, hogy összefogjunk a vírus elleni védekezésben. Éppen ezért arra kérem önt is, hogy ne támadja a kormányzati intézkedéseket, hanem segítse azokat, és ne bizonytalanítsa el a magyar embereket. Köszönöm megtisztelő figyelmét. [[Taps a kormánypártok padsoraiból.]]
Köszönöm szépen, államtitkár úr. Tisztelettel kérdezem a képviselő asszonyt, hogy elfogadjae az államtitkári választ.
Köszönöm a szót. Tisztelt elnök úr, nem tudom elfogadni a választ. Államtitkár úr, 143 fő hunyt el. Ez a mai nap adata, és minden egyes ember családapa, családanya, nagyszülő, gyermek. Ne beszéljen mellé! Ne beszéljen mellé, mert a kormány nemcsak hogy nem kormányoz, hanem az idejét nem arra használja, hogy megpróbáljon legalább a következő egy évben kormányozni és minél hatékonyabb intézkedéseket tenni, hanem például arra, hogy beiktassanak egy közvetítő céget a kínai vakcina behozatalába, amely cég tulajdonosa egyébként egy csendes-óceáni köztársaságban van bejegyezve. Úgyhogy miután előadja magát Szijjártó Péter, hogy folyamatosan mindenkivel tárgyal, és azon igyekszik minden egyes nap, hogy minél hatékonyabban be tudják szerezni az oltásokat, akkor itt vagy arról van szó, hogy teljesen felesleges ennek a közvetítő cégnek a beiktatása, hisz ezek szerint borzasztó eredményes a külügyminiszter, vagy ha beiktatták ezt a céget, államtitkár úr, akkor most már csak az a kérdés, hogy önök mennyi pénzt kapnak ebből. Köszönöm.
Köszönöm szépen, képviselő asszony. A képviselő asszony, mint hallhatták, nem fogadta el az államtitkári választ, ezért tájékoztatom önöket, hogy az elfogadott napirendünknek megfelelően a határozathozatalra a mai ülésnapon még sor kerül. Tisztelt Országgyűlés! Kocsis-Cake Olivio képviselő úr, a Párbeszéd képviselője, interpellációt nyújtott be az emberi erőforrások miniszteréhez: „A kormány hajlandó megfogadni az ellenzéki pártok, önkormányzatok javaslatait és módosítani az oltási stratégián, hogy ne fordulhassanak elő a március 6-i hétvégéhez hasonló kaotikus jelenetek?” címmel. Tájékoztatom önt, hogy Rétvári Bence államtitkár úr fog válaszolni. Kocsis-Cake Olivio képviselő úré a szó. Parancsoljon!
Köszönöm a szót. Tisztelt Elnök Úr! Tisztelt Országgyűlés! Tisztelt Államtitkár Úr! Az a faramuci helyzet alakult ki mára, hogy már azok az emberek is egyre dühösebbek, akik csak a kormányt hallgatják vagy a kormányzati médiából tájékozódnak. Persze, nem a kormányra dühösek, hanem a háziorvosokra, hiszen önöktől és a közmédiából azt hallják nap mint nap, hogy itt minden nagyon rendben van, minden nagyon szuper, Európa-bajnokok vagyunk az oltásban. De amikor felhívják a háziorvost, hogy megkapják az oltásukat, akkor két dolog történhet. Az egyik, hogy nem érik el a háziorvost, mert szerencsétlenek annyit dolgoznak, olyan sokat oltanak, hogy nem képesek a telefonra válaszolni. A másik, hogy ha elérik a háziorvost, akkor azt a választ kapják, hogy kifogytak az oltóanyagból, nem kaptak új szállítást, ezért nem tudják megkapni az oltást. Eközben korábban Orbán Viktor miniszterelnök úr többször garantálta a tömeges oltást. 2020. december 18-án úgy nyilatkozott: „Ma egy általános országos, egy-két nap alatt történő átoltásnak a föltételei megvannak.” 2021. január 19-én úgy nyilatkozott: „Egymillió embernek két nap alatt történő beoltására is fel vagyunk készülve.” Tisztelt Államtitkár Úr! Akkor hogy lehet az, hogy tegnap csak 13 ezer embert oltottak be, miközben ott vannak az oltóanyagok, ma is 120 ezer Pfizer-vakcina érkezett? Hogy lehet, hogy jó pár helyen tumultus, tömeg alakul ki, sorban állás van az oltóhelyeknél? Hogy lehet, hogy a Magyar Orvosi Kamara Győr-Moson-Sopron megyei elnöke, Szijjártó László szerint komoly problémák vannak a háziorvosoknál a vakcinák kiszállításával? Tisztelt államtitkár úr, ha Orbán Viktor ezt tényleg garantálta, hogy lehet, hogy a március 6-ai hétvégén le kellett állítani a tömeges oltást? Tehát arra kérem, hogy a válaszban most ne a sikerkommunikáció, ne a propaganda jöjjön, mert nem erre kíváncsiak, akik az oltásra várnak. Arra kíváncsiak, hogy mikor kapják meg az oltást, gyorsan, minimális várakozással azok, akik már regisztráltak. Ehhez, azt gondoljuk, a legjobb módszer a tömeges oltás minél több oltóponttal. Ezért ajánlotta fel a segítségét több ellenzéki önkormányzat. Sőt, oltópontokat is felállított a szombathelyi önkormányzat is, Budapest is további 6 oltópontot állított fel, de tervezünk továbbiakat is felállítani. Önök azonban ezt visszautasították minden szakmai indoklás nélkül. Tisztelt államtitkár úr, nincs kormánypárti oltópont, nincs ellenzéki oltópont, csak életmentő, hatékony, gyors oltópont van! Ki kéne jönni ebből a pártos gondolkodásból! Az előbb Schanda Tamás államtitkár úr azt mondta, hogy dolgozzunk együtt. Itt a lehetőség, államtitkár úr, dolgozzunk együtt! Legyenek kedvesek, szálljanak le a magas lóról, vegyék igénybe az ellenzéki és a nem ellenzéki önkormányzatok segítségét, vagy szakmailag indokolják meg, miért nincs rá szükség! Azt is árulják el, hogy miként fogják betartani a miniszterelnök úr korábbi ígéretét! Tehát a kérdéseim: milyen szakmai indokok alapján utasították el az önkormányzatok által felállított oltópontokat, és hogyan kívánják véghez vinni a tömeges oltást? Várom válaszát. [[Szórványos taps az ellenzéki padsorokból.]]
Köszönöm szépen, képviselő úr. A választ, mint említettem, Rétvári Bence államtitkár úr fogja megadni. Parancsoljon, államtitkár úr! Öné a szó.
Köszönöm szépen a szót, elnök úr. Tisztelt Képviselő Úr! Tisztelt Ház! Egyik kérdése, azt hiszem, örökbecsű és örök értékű, amikor azt mondta, hogy miért nem oltották be a hétvégén a ma érkezett vakcinával az embereket. Azt hiszem, hogy ezt a kérdést inkább az irodalomérettségin érdemes feltenni, mint a matematikaérettségin. De a magyar ellenzéknek, a magyar baloldalnak ez az állapota jelen pillanatban. Nagyon hasonlít a másikhoz, amikor önök azt mondták, hogy a karácsonyra vállalt európai szállítási határidős vakcinákkal miért nem oltjuk be húsvétig az embereket. Tisztelt képviselő úr, ebből is látszik, hogy önök teljes mértékben komolytalanok, amikor van egy kormányzati intézkedés, önöknek teljesen mindegy, hogy az micsoda, önök támadják, éppen ezért egyik héten azt mondják, hogy nyitás kell, a másik héten pedig azt, hogy zárás kell. Tisztelt képviselő úr, nagyon nagy bajban lenne Magyarország, ha eszerint szerveznénk a védekezést. Talán ön is figyelte az operatív törzs mai sajtótájékoztatóját, amelyen elmondták, hogy mivel minden gyártási tételt, minden Keletről érkező vakcinát külön a tisztiorvosi laboratóriumok megvizsgálnak, ezért azoknak a megvizsgálása megtörtént, és 280 ezer Szputnyik és 450 ezer Sinopharm vakcinával megkezdődhetnek az oltások, amelyek korábban érkeztek az országba. [[15.20]] Most ért véget a laboratóriumi vizsgálatuk. Mivel csak hatásos és biztonságos oltóanyagot kaphatnak a magyar polgárok, ezért a Népegészségügyi Központ ezeket tételenként megvizsgálta, és indulhat ezekkel is az oltás, újabb ütemet fog ennek adni. Ha önök irányítanák a védekezést, természetesen akkor nemhogy a 280 ezer, sem a 450 ezer nemhogy nem került volna bevizsgálásra, de Magyarországra be sem jött volna, hiszen önök aláírásokat gyűjtöttek azért, hogy ilyesfajta oltóanyagok ne érkezzenek Magyarországra, tisztelt képviselő úr. Ami pedig a másik kérdését illeti az önkormányzatok kapcsán, például Szombathelyen a helyi kormányhivatal kérte az önkormányzat segítségét, hogy a háziorvosoknak segítsenek az adminisztratív munkában. Ebben nem segítettek. Három hete egyetlenegy emberen sem segítettek, hanem három hét elteltével kiálltak, és egy jól hangzó politikai sajtótájékoztatót tartottak, hogy nem így kéne csinálni, hanem úgy kéne csinálni. Önök nem segítenek a háziorvosoknak, az oltópontoknak most, amikor az adminisztratív feladatokban lehetne segíteni, hanem azt mondják, hogy az egész oltási rendszert át kellene variálni, azt az oltási rendszert, tisztelt képviselő úr, amely Európában a második legeredményesebb. Franciaország, Németország, Belgium miben áll Magyarország mögött? Nem hiszem, hogy a vízilabda mellett lehet sok mindent mondani, amiben ezeknél az országoknál Magyarország jobb teljesítményt tud hagyományosan elmondani magáról. De hála istennek, a védekezésben, a vakcinák beadásában ezen országoknál jóval eredményesebb Magyarország, és valószínűleg az eredményünket tudjuk növelni is. Közel a kétszerese a magyarországi átoltottság az uniós átlagnak. Ez azért történik, mert az a rendszer, amit az Unió vezetői hoztak létre, nem működik. Ezt már ők maguk is belátták, Von der Leyen elnök asszony azt mondta, hogy az Európai Unió valamelyest késlekedett az oltóanyagok engedélyeztetésének folyamatában, túl optimista volt a gyártást illetően, túl magabiztos volt abban is, hogy amit megrendelt, valóban időben le is szállítják. Majd Jean-Claude Juncker is azt mondta, hogy nagyon lassú folyamat volt a vakcinabeszerzés, és azt gondolom, nem a legteljesebb átláthatóság mellett zajlott. Ez az, amit ön véd, tisztelt képviselő úr, ez az, amit már ennek a kiötlői sem védenek, hanem a hibáit ismerik be. Ha a New York Timestól a Die Weltig megnézte a nemzetközi sajtót is a múlt héten, ők sem tudták már letagadni, hogy Magyarország az egyik legeredményesebben oltó ország, az egyik legeredményesebben tudja beadni a vakcinákat. Ezt a fajta vakcinációs rendszert, amely az egyik legjobb eredményt hozza Európában amit a New York Timestól a Die Weltig mindenki kénytelen elismerni, hogy jobban működik, mint az európai oltási szisztéma , akarná most ön egy tollvonással szétverni, és ehelyett valami ismeretlent bevezetni, körülbelül olyan logikával, mint amit az ön pártelnöke, Karácsony Gergely tett, hogy ha járvány van, amikor mindenkinek izoláltan kell lennie minél több időt, összehívta volna az embereket a hétvégére a Lánchídra, hogy ott fertőzzék össze egymást még szerencse, hogy az operatív törzs le tudta erről beszéni. Köszönöm szépen. [[Taps a kormánypárti padsorokból.]]
Köszönöm szépen, államtitkár úr. Megkérdezem Kocsis-Cake Olivio képviselő urat, hogy elfogadjae az államtitkári választ. Parancsoljon!
Köszönöm a szót. Tisztelt Államtitkár Úr! A kérdésre nem sikerült válaszolni. [[Dr. Rétvári Bence: Válaszoltam!]] Hogy milyen értelmetlen dolgot akarnak az önkormányzatok, ezt például beszélje meg a XVI. kerületi fideszes önkormányzattal, polgármesterrel! Akkor ő is egy értelmetlen dolgot akar? [[Dr. Rétvári Bence: A Lánchídra hívta az embereket?]] Ön nagyon-nagyon-nagyon rosszul tájékozódott Szombathelyről. Szombathelyen elmondták a háziorvosok, hogy mit akarnak, nem azt, amit önök, hanem oltópontokat akartak. Ez az, amit önök nem csináltak meg. Tisztelt Államtitkár Úr! Rugózhatunk itt egymás szavain, de egy biztos: a tömeges oltás nem az, hogy emberek tömegben állnak egy helyen, hogy oltást kapjanak. Az az, hogy üres helyekre mennek be az emberek, és minél kevesebbet érintkeznek. Ez a tömeges oltás. Tisztelt Államtitkár Úr! A 60 fölötti krónikus betegek, akik regisztráltak, ezt a választ biztosan nem fogadják el, úgyhogy én sem fogadom el.
Köszönöm szépen. A képviselő úr nem fogadta el az államtitkári választ. A határozathozatalra majd a későbbiekben a mai ülésünkön sor kerül. Tisztelt Képviselőtársaim! Bajkai István képviselő úr, a Fidesz képviselője, interpellációt nyújtott be a Miniszterelnökséget vezető miniszterhez: „Milyen gazdája Karácsony Gergely a rábízott közpénznek?” címmel. Tisztelt Képviselő Úr! A választ miniszter úr megbízásából Soltész Miklós államtitkár úr fogja megadni. Parancsoljon, öné a szó.
Köszönöm a szót. Tisztelt Elnök Úr! Tisztelt Államtitkár Úr! Tisztelt Képviselőtársaim! Néhány napja Kiss Ambrus főpolgármester-helyettes egy nyilatkozatában arról beszélt, hogy a főváros idén novemberre fizetésképtelenné válik. Elgondolkodtató kijelentés, főleg akkor, ha ismerjük Budapest anyagi helyzetét és annak alakulását. A Magyar Államkincstár adataiból kirajzolódik, hogy amíg 2019 őszén Karácsony Gergely 160 milliárd forintnyi állampapírral vette át a főváros vezetését, addig 2021 tavaszán már csak 43 milliárd forint volt az állampapírvagyon. Ez elsőre 117 milliárdnyi veszteség, de vegyük figyelembe azt is, hogy 2020-ban közel 30 milliárd forinttal kevesebb iparűzési adó folyt be a fővároshoz. Így tehát másfél év alatt körülbelül 80 milliárd forint tűnt el Budapest vagyonából, pedig nem voltak nagy volumenű fejlesztések vagy nagy kiadások, amelyek indokolnák ezt a veszteséget. Hová folyik el a pénz? Csak találgatni lehet. Tanácsadók, helyettesek serege, újonnan kinevezett fővárosi cégvezetők kérik és kapják a milliós fizetéseket és jutalmakat. Előnytelen szerződések köttetnek. Pénzbe kerül az állandó panaszkampány is. Karácsony Gergely jó úton halad afelé, hogy megismétlődjön a zuglói csőd, csak éppen eggyel magasabb szinten. Emlékszünk, Karácsony 2014-ben stabil anyagi helyzettel, többmilliárdos tartalékkal vette át a XIV. kerület vezetését, majd 2019-ben úgy lépett tovább, hogy mindössze 50 millió forint maradt a 120 ezer lakosú kerület számláján. A pénz ott sem fejlesztésekre ment el. Zugló egy fejlődésnek induló kerületből leszakadó, csőd szélére került városrésszé vált. Hitelekből működött, saját önkormányzati cégei felé is tartozásai voltak. Úgy néz ki, ugyanez a sors vár Budapestre is, sőt Karácsony Gergely emelte a tétet, a járvány egyik legnehezebb időszakában a kormány által folyósított bértámogatásokat veszi le a bajba jutott budapesti vállalkozások számlájáról. A legnehezebb helyzetben lévő vendéglátósok hiába kértek engedményt a fővárostól, a bértámogatás, amivel cégeket, állásokat lehetne megmenteni, most iparűzésiadó-előlegként vándorol Budapest számlájára, abba a pénzeszsákba, amin már most is 80 milliárdos lyuk tátong. Mit tesz ebben a helyzetben Karácsony Gergely? Elvonul a nyilvánosság elől. Beszédes magatartás. Kérdezem tisztelettel államtitkár urat, hogyan értékeli a kormány Karácsony Gergely gazdálkodását. Milyen helyzetbe navigálja a fővárost, továbbá mit eredményezhet a bértámogatások felháborító elvonása? Köszönöm szépen. [[Taps a kormánypárti padsorokban.]]
Köszönöm szépen, képviselő úr. A választ, mint említettem, Soltész Miklós államtitkár úrtól fogjuk hallani. Parancsoljon, államtitkár úr, öné a szó.
Köszönöm a szót, elnök úr. Tisztelt Országgyűlés! Tisztelt Képviselő Úr! Való igaz, hogy Karácsony Gergely és a jelenlegi baloldali városvezetés tulajdonképpen elindult ugyanazon a nyomvonalon, ugyanazt teszi, mint 2010 előtt a bukott Demszky-féle baloldali városvezetés. Két dolog jellemezte leginkább őket és az egész tevékenységüket, egyrészt a felelőtlen gazdálkodás, másrészt pedig a korrupció. A felelőtlen gazdálkodásról, azt hiszem, sok mindent lehetne sorolni, de néhányat azért mindenképpen el kell mondani. Több száz milliárd forint hiányt hagyott a főváros annak idején, amikor átadta a jobboldali városvezetésnek, Tarlós Istvánnak. Mindezt a hiányt a kormány 270 milliárd forint konszolidációval tudta csak helyre tenni azért, hogy a fővárosi emberek érdekében mindent megtegyünk, hogy ők élhessék ezt a várost, hiszen nagyon fontos számunkra, hogy szép legyen és jó legyen ez a város. Ugyanúgy, ha belegondolunk, hogy azok a beruházások, amelyek minimálisan történtek meg a városban, mekkora nagy bajt okoztak, az már beletorkollott a korrupcióba. Ha megnézzük a 4-es metró kérdését, a 4-es metró Európa egyik legnagyobb korrupciós botránya volt, azt is a Demszky-féle vezetés, illetve a baloldali vezetés vitte. [[15.30]] Más beruházást nem nagyon hagytak maguk után a baloldali városvezetés részéről, és ha belegondolunk abba, hogy ennek ellenére mennyi korrupció volt mondjuk, a Hagyó-ügy, nokiásdobozok, és sorolni lehetne tovább ezt az őrületet , bizony volt mit tanulnia, úgy néz ki, Karácsony Gergelyéknek, hiszen ugyanezt a rossz értelemben vett, de mégis baloldali hagyományt folytatja tovább, folytatja tovább akár az alkalmatlan városvezetéssel és a gazdasági káosszal, és folytatja tovább korrupciógyanús esetekkel is. A gazdasági káoszra hadd térjek ki néhány gondolatig. Iparűzésiadó-bevétele a fővárosnak, ha az egész országot nézzük, 37 százaléknyi, ami a fővároshoz jut, ehhez képest a főváros lakossága az ország lakosságának 17 százaléka. Sokan örülnének ennek a hatalmas nagy összegnek, és Karácsony Gergely nem tesz mást, mint sír és nyavalyog. A hazai brüsszeli források közel 44 százaléka a fővároshoz jut, nem máshova, hanem a fővároshoz, holott a főváros lakossága 17 százaléka az ország lakosságának, mégiscsak odajut. És ennek ellenére Karácsony Gergely mit tesz? Sír és nyavalyog. Ha belegondolunk, hogy 2009 őszén, ahogy ön is mondta, 172 milliárd forint tartaléka, ebből 160 milliárd állampapírja volt a fővárosnak, ehhez képest most, 2011 (sic!) tavaszán 43 milliárd forintra apadt ez a vagyon. Hova tűnt? Mit csináltak vele? Látunk valami fejlesztést? Semmit nem látunk, amit beruháztak volna. Ahogy ön is mondta, mindezt egybevetve alig másfél év alatt 80 milliárd forintnyi vagyona tűnt el a fővárosnak. Eközben pedig úgy viselkedik, mint egy durcás gyerek: megzsarolja és megsarcolja a vállalkozókat, 2 milliárd forintot visszavesz akadálymentesítési programokból, tehát a fogyatékossággal élő embereket is sarcolja, 41 főpolgármesteri tanácsadó, Jávor Benedek brüsszeli irodája, plakátkampány 500 millió forintba kerül az adófizetőknek, a 3-as metró felújítása 10 milliárdba, szakértők erre plusz 1 milliárd forintba, a BKV-busztender hamis volt, Lánchíd plusz 5,5 milliárdba. Én csak azt tudom mondani ennek a főpolgármester úrnak, olvassa el Piszkos Frednek, illetve Fülig Jimmynek a beszélgetését: segítsünk sírni? megtörtént. Mást nem tudunk neki ajánlani. Köszönöm szépen. [[Taps a kormánypárti sorokból.]]
Köszönöm szépen, képviselő úr. Megkérdezem Bajkai István képviselő urat, hogy elfogadjae az államtitkári választ. Parancsoljon!
Tisztelt Elnök Úr! Tisztelt Képviselőtársaim! Tisztelt Államtitkár Úr! Köszönöm szépen, elfogadom a választ [[Dr. Brenner Koloman: Keményen!]] , mely mély, és teljes mértékben kimutatta mindazt a felelőtlenséget, amelyet tulajdonképpen a baloldal képvisel, jelesül, Karácsony Gergely főpolgármesteri minőségében bemutat. Ha szeretnénk közös vonást találni nem nehéz Gyurcsány Ferenc életútja és Karácsony Gergely politikai pályafutása között, akkor három elemet biztosan kiemelhetünk. Az egyik az, hogy hogyan kell párttársainkat hátba szúrni, elárulni. A másik közös elem, hogy hogyan kell hazugságot napi szinten működtetni a politikai érvényesülés érdekében. A harmadik pedig, hogy hogyan kell csődhelyzeteket létrehozni hozzá nem értéssel, alkalmatlansággal. Úgy látszik, a baloldalon ez a három tulajdonság, a hazugság, egymás legyilkolása, illetve a teljes alkalmatlanság arra, hogy például gazdaságot vagy várost vezessenek, egy jó ajánlólevél a politikai érvényesüléshez. Köszönöm szépen. [[Szórványos taps a kormánypárti sorokból.]]
Köszönöm szépen, képviselő úr. Tisztelt Országgyűlés! Tisztelt Képviselőtársaim! Dudás Róbert képviselő úr, a Jobbik képviselője, interpellációt nyújtott be az innovációért és technológiáért felelős miniszterhez: „A közúthálózat fejlesztése a vidék jövőjét jelenti” címmel. Tisztelt Képviselő Úr! Tájékoztatom önt, hogy miniszter úr megbízásából Schanda Tamás államtitkár úr fog önnek válaszolni. Dudás Róbert képviselő úré a szó. Parancsoljon!
Köszönöm a szót, elnök úr. Tisztelt Országgyűlés! Tisztelt Államtitkár Úr! Gondolom, mindannyian egyetértünk abban, hogy a szűnni nem akaró világjárvány hatására egyre nagyobb szükségét látjuk és egyre fontosabb, hogy megfelelő módon történjen majd és nemcsak Magyarország számára, az egész Európai Unió számára a 2021 utáni többéves pénzügyi ciklus. Viszont én nem az Európai Unióról, és megmondom őszintén, még csak nem is feltétlenül az egész magyar úthálózatról és az infrastrukturális fejlesztésekről szeretnék beszélni, hanem szűkebb hazámról, hiszen én születésem óta Heves megyében élek, ott voltam polgármester, és én azt gondolom, hogy a helyi viszonyok tekintetében arról tudok leginkább érdemben beszámolni. De hogy miért is, és mi is a helyzet Heves megye tekintetében: 2020-ban Heves megyében több mint 5,2 százalékponttal maradtak el a foglalkoztatási mutatók az országos átlagtól, és közel 10 százalékkal, egészen pontosan 9 százalékkal kerestek kevesebbet az országos átlagnál. Térségünk az országos átlaghoz képest mérhető elmaradottságának több oka is lehet, ezek közül az egyik a közúthálózat fejlesztésének a területén keresendő, annak a hiányában található meg, hiszen bár az elmúlt időszakban, az elmúlt években történtek közúthálózati fejlesztések, ezekről elmondható, hogy még mindig nem megfelelőek, nem kielégítőek, márpediglen egy vállalkozás számára, egy turisztikai vállalkozás vagy gazdasági vállalkozás számára az elsődleges és legfontosabb célkitűzés, hogy az adott területet milyen gyorsan, milyen minőségben tudja elérni, ezáltal tudja vállalkozását odatelepíteni, ennek hiányában viszont ez a vállalkozásfejlesztés elmarad. Mind gazdaságilag, mind turisztikai szempontból rendkívül fontosak a közúthálózati fejlesztések ezen a területen, nyugodtan mondhatom, hogy a vidék úthálózatának a fejlesztése, ami egyébként még ezen túl még véletlenül sem utolsó sorban az ott élők biztonságát, létbiztonságát, életszínvonalának növekedését vonzhatja magával, egyébként a vidék megtartóerejét is erősítheti. Nagy előrelépést jelenthetne a 23-as számú főút kétszer kétsávosra való szélesítése, a gyöngyösi nyugati elkerülő út megvalósulása és a kistelepülések közötti úthálózatok fejlesztése, illetve a kistelepüléseken áthaladó úthálózatok fejlesztése. Én vettem a fáradságot, és konzultáltam a megyei fejlesztési program keretében a polgármesterekkel. Bár azt az utasítást kapták egyes polgármesterek, hogy ne válaszoljanak a kérdéseimre és a kérésemre, hála istennek, sokan megtették, és ez alapján, hiszen az ő véleményük is ezt tükrözi, kérdezem öntől: az alsóbbrendű utak fejlesztése tekintetében mit kíván tenni a kormány, és kíváne lépéseket tenni a leszakadó régiók fejlesztése és felzárkóztatása tekintetében a közúthálózatok megújítása nyomán? Köszönöm szépen. [[Szórványos taps a Jobbik soraiból.]]
Köszönöm szépen, képviselő úr. A választ, mint említettem, Schanda Tamás államtitkár úrtól fogjuk hallani. Parancsoljon, államtitkár úr, öné a szó.
Köszönöm a szót. Tisztelt Elnök Úr! Tisztelt Országgyűlés! Tisztelt Képviselő Úr! Ön szóba hozta Gyöngyöst, éppen ezért ne menjünk el szó nélkül amellett, hogy mi folyik a városban [[Közbeszólás a Jobbik soraiból: Miért, mi folyik?]] , ugyanis, mint emlékezetes, a város ön által is támogatott baloldali polgármesterét cseppet sem érdekli az úthálózat, sem pedig a városban élők sorsa. Ő a koronavírus-járványban is azzal volt elfoglalva, hogy hogyan kaphat VIP orvosi ellátást és oltást soron kívül. Ez azért igazán felháborító, és ez jól mutatja az egész baloldal hozzáállását is, hogy csak magukkal törődnek, és semmi más nem érdekli önöket. Tisztelt Képviselő Úr! [[Varju László közbeszól.]] [[Varju László közbeszól.]] A magyar kormány kiemelten kezeli a közúti infrastruktúra fejlesztését (Varju László közbeszól.), nem úgy, mint tették az önök szövetségesei, amikor hatalmon voltak. Az útprogram keretében 2016-2024 között összességében mintegy 3200 milliárd forint értékben valósulnak meg fejlesztések. 2010-2021 között nagyságrendileg 530 kilométer gyorsforgalmi utat építettünk. 2010-ben az volt a helyzet még, hogy mindössze három kétszer kétsávos gyorsforgalmi út érte el az országhatárt, és 14 megyei jogú város volt így elérhető, ezzel szemben mára már hét gyorsforgalmi út ér az országhatárig, valamint 20 megyei jogú város közelíthető meg. Ezeket a fejlesztéseket is továbbvisszük. Az ön által említett 23-as számú főút Bátonyterenye és Szentdomonkos közötti szakaszának fejlesztését szintén tartalmazza az útprogram, tisztelt képviselő úr. Másrészt örömmel tájékoztatom arról, hogy a kormány döntésének értelmében 74 közúti projekt előkészítése kezdődik meg, köztük az a projekt is, amelyet Horváth László, a térség országgyűlési képviselője kezdeményezett, ez pedig a Gyöngyöst elkerülő úté. [[15.40]] A nyugati szakaszon a kiviteli terv előkészítése az útprogram keretében már elkészült, az idei évben a területszerzési feladatok, majd a kivitelező kiválasztására irányuló közbeszerzési eljárás indulhat meg, a nyugati elkerülő folytatásaként pedig megkezdtük az északi elkerülő előkészítését is, folyamatban van már a tanulmányterv és a környezetvédelmi munkarészek készítése. Tisztelt Képviselő Úr! Engedje meg, hogy tájékoztassam arról is, hogy Heves megyében az országos közúthálózaton 2010 és 2020 között európai uniós és hazai forrásból 204 kilométer úthosszon fejeződött be útfelújítás, 2021-ben pedig összesen 567 útfelújítási projekt valósulhat meg az országban 1518 kilométeren, illetve ’22-ben további 26 útszakasz felújítása valósul meg. Tisztelt Képviselő Úr! Ön hivatkozott foglalkoztatási adatokra is, engedje meg azt, hogy itt is felhívjam a figyelmét a tényekre. A megyében a helyi vállalkozások jelentős munkahelyteremtésének eredményeként a foglalkoztatási szint 52,6 százalékról 69,1 százalékra javult az elmúlt évtizedben, a foglalkoztatottak száma tíz év alatt 18 ezerrel bővült, miközben a munkanélküliek száma kevesebb mint a harmadára esett vissza. Ennek a következménye az is, hogy a megyei nettó keresetek a duplájukra nőttek a 2010-es kormányváltás óta eltelt időszakban. Kérem a tisztelt képviselő urat, hogy ne hallgassa el ezeket az eredményeket, és ne becsülje le a hevesi emberek teljesítményét, hiszen amikor nem beszél ezekről az eredményekről [[Az elnök csenget.]] akkor eltagadja az ő eredményeiket is. Köszönöm megtisztelő figyelmét. [[Taps a kormánypártok soraiban.]]
Köszönöm szépen, államtitkár úr. Megkérdezem Dudás Róbert képviselő urat, hogy elfogadjae az államtitkári választ.
Köszönöm a szót, elnök úr. Szívesen elfogadnám, ha kaptam volna választ, de az nem minősül válasznak, amit az államtitkár úrtól hallottam. Egyébként köszönettel veszem, mert rávilágított arra, hogy milyen különbség van az elmélet és a gyakorlat között, és nagyon jól mutatja az államtitkári válasz azt, hogy Budapestről a vidék problémáját nem lehet látni. Ön arról beszélt egyébként, hogy milyen Kánaán van vidéken, hány száz vagy hány ezer kilométer urat újítottak fel országszerte, csak éppen hogy azt hagyta ki belőle, hogy több utat építettek, mint a rómaiak, mert már lassan ott tartunk. Államtitkár úr, kérem, én nem bíráltam a kormányt, én a feladatokra hívtam fel a figyelmet, és higgye el, a vidéken élő emberek számára ezek kiemelt jelentőséggel bíró feladatok a jövőre nézve, az életükre nézve, az életterükre nézve és a családjuk életterére nézve is. Hamarosan jön egy újabb kampányidőszak, kampányról kampányra mindig megígérik ezeket az útfejlesztéseket [[Az elnök csenget.]] amelyekről ön most beszélt. Én arra kérem önt és képviselőtársait, most ne ígérjék meg, egyszerűen csak csinálják meg. Köszönöm szépen. [[Taps a Jobbik soraiban.]]
Köszönöm szépen, képviselő úr. A képviselő úr nem fogadta el az államtitkári választ. A határozathozatalra még a mai napon, a későbbiekben kerül sor. Tisztelt Országgyűlés! Képviselőtársaim! Hargitai János képviselő úr, a KDNP képviselője, interpellációt nyújtott be a pénzügyminiszterhez: „Milyen intézkedésekkel tudja megvédeni a kormány a magyar gazdaságot?” címmel. Tisztelt képviselő úr, az interpelláció megválaszolásával a miniszterelnök úr a téma szerint feladat- és hatáskörrel rendelkező Palkovics László innovációért és technológiáért felelős miniszter urat bízta meg, az ő felkérésére Schanda Tamás államtitkár úr fog válaszolni. Parancsoljon, képviselő úr, öné a szó.
Köszönöm a szót, elnök úr. Tisztelt Államtitkár Úr! Tisztelt Országgyűlés! Az Orbán-kormányoknak válságkezelésből kijutott, emlékeztetem mindannyiunkat arra, hogy 2010 előtt, amikor gazdasági világválság söpört végig a világon, az akkori szocialista kormány ennek a világválságnak rendesen megágyazva az országot a költségvetési csőd előtti állapotba vitte. Ezt az akkori válsághelyzetet, amely egy költségvetési válsághelyzet is volt, az Orbán-kormány konszolidálni tudta, unortodoxnak mondott akkori intézkedésekkel sikerült a válságot, a mély válságot elkerülni. Odáig jutottunk, hogy a koronavírus-járvány előtti időkben már egy nagyon látványos gazdasági növekedést tudott produkálni Magyarország, az utolsó két, válság előtti költségvetési évben ezek 5 százalék körüli növekedést jelentettek. Na most, ezt töri össze teljes mértékben a koronavírus-járvány, ezt a gazdaságilag felszálló pályát, és most a vírus okozta gazdasági nehézségekkel kell szembenéznünk. A tavalyi év őszén, amikor ez az egészségügyi válsághelyzet ránk köszöntött, akkor az Orbán-kormány, érzékelve azt, hogy ebből nyilvánvalóan munkahelyek megszűnése lesz, hisz a kontaktusok számát csökkenteni kell, és ezt lehetetlen a gazdasági szereplők közötti mozgások szűkítése nélkül túlélni, ennek az eredménye pedig az lesz, hogy nyilvánvalóan visszaesik a gazdaság, ha visszaesik a gazdaság, akkor munkahelyek fognak megszűnni, és mivel az Orbán-kormány gondolkodásának a fókuszában valamikor a munkahelyek teremtése állt, most joggal tűzte ki célul azt, hogy ezeket a munkahelyeket őrizni kell, vagy ha nem tudjuk megőrizni, akkor minél előbb vissza kell építeni azokat. Azt is mondtuk annak idején, hogy ahány munkahelyet a járvány megszüntet, annyit vissza fogunk építeni. A tavalyi év vége felére a statisztikai számok alapján látszott ez sikerült is, igen ám, de itt van a világjárványnak egy második, sőt már egy harmadik hulláma, és ez a helyzet is arra készteti a kormányt, hogy további intézkedéseket hozzon annak érdekében, hogy majd az egészségügyi válsághelyzet után visszakerüljünk arra a növekedési pályára, amit a vírus miatt elhagyni kényszerültünk. Én arra kérem az államtitkár urat, hogy vegye számításba azokat a gazdaságpolitikai intézkedéseket, amelyeket a kormány ebben a tárgyban meghozott, és arra is térjen ki, hogy milyen eredmények látszanak a gazdaságpolitikai intézkedések kapcsán. Köszönöm. [[Taps a kormánypártok soraiban.]]
Köszönöm szépen, képviselő úr. A választ, mint említettem, Schanda Tamás államtitkár úr, miniszterhelyettes fogja megadni. Parancsoljon, öné a szó.
Köszönöm szépen a szót. Tisztelt Elnök Úr! Tisztelt Országgyűlés! Tisztelt Képviselő Úr! Ahogyan ön is elmondta, a baloldal felelőtlen, káros és a magyar emberek érdekeit teljesen figyelmen kívül hagyó kormányzása következtében 2010-re a csőd szélére került hazánk. Jól emlékszünk rá, hogy a munkanélküliség a csúcson volt, az embereket devizahitelbe kergették, a dolgozókra pedig elviselhetetlen terheket raktak. A nemzeti polgári kormánynak ebből fakadóan súlyos problémákat kellett megoldania a magyar gazdaság erősítése és az emberek életszínvonalának növelése érdekében, mi ugyanis az emberek értékteremtésében és a munkában hiszünk, ezért megalázó segélyezés helyett munkaalapú gazdaságot építünk, a családok megsarcolása helyett pedig családbarát, a magyar családokat segítő intézkedések sorát hajtjuk végre. Tisztelt Képviselő Úr! A koronavírus-járvány azonban számos eredményünkre veszélyt jelent, most a vírus harmadik hullámában is veszélybe kerülnek a munkahelyek. Nagyon nehéz ez az időszak most számos magyar ember számára. Mi segítünk azoknak, akiket ez érint, akik most nehéz helyzetben vannak, nem hagyunk senkit az út szélén. Többek között 50 százalékos bértámogatást adunk a most leállított szolgáltatásokban dolgozóknak, például a fodrászoknak, a kozmetikusoknak, a bolti eladóknak. A kormány emellett egész márciusra eltörölte a munkáltatói járulékot a szóban forgó szektorokban, így a munkabér mintegy kétharmada fedezve van, ez pedig biztosítja, biztosíthatja a vállalkozások talpon maradását, az álláshelyek megőrzését, a képzett szakemberek megtartását. Emellett az állami vagy önkormányzati ingatlanok márciusi bérleti díját nem kell megfizetniük a szigorítással érintett vállalkozásoknak. Az érintett vállalkozásoknak mindemellett pedig elérhetővé tettük a 10 millió forintos, nagyon kedvező gyorskölcsönt is. Tisztelt Képviselő Úr! 2020 negyedik negyedévében az Európai Unió gazdasága 4,8 százalékkal esett vissza az előző év azonos időszakához viszonyítva, Magyarországé csak 4,3 százalékkal, eközben Spanyolország 9,1 százalékkal, Ausztria 7,8 százalékkal, Olaszország 6,6 százalékkal, Franciaország 5 százalékkal zuhant vissza. [[15.50]] A harmadik negyedévhez képest növekedett a magyar gazdaság, ilyen értelemben az ötödik legjobb eredményt érte el az EU-ban 2020 utolsó negyedévében. Ez mutatja a kormányzati intézkedések sikerességét nemzetközi összehasonlításban is. Tisztelt Képviselő Úr! A gazdaság megerősítése és megvédése érdekében további fontos intézkedéseket hozott a kormány. A lakásépítés áfáját 5 százalékra csökkentettük, sőt, akik január 1-jétől CSOK-kal vásárolnak újépítésű otthont, áfamentesen tehetik ezt meg. Sőt, emellett a családok számára teljes illetékmentességet is biztosítunk. De emellett hatmillió forint kedvezményes hitelt adunk a családoknak a lakások felújításához, ebből pedig hárommillió forint vissza nem térítendő támogatás. Megkezdődött a 13. havi nyugdíj visszaépítése, amit a baloldali képviselők vettek el a magyar nyugdíjasoktól. Amint már említettem, nullaszázalékos hitelt adunk tízmillió forintig a bajban lévő vállalkozásoknak; bértámogatást adunk; béremelést biztosítunk az orvosoknak, és szja-mentességet kapnak a 25 év alatti fiatalok. Köszönöm megtisztelő figyelmét. [[Taps a kormánypártok soraiban.]]
Köszönöm szépen, államtitkár úr. Kérdezem Hargitai János képviselő urat, hogy elfogadjae az államtitkári választ.
Köszönöm a szót, elnök úr. A mai naptól itt a parlamentben azt kaptam, amit vártam. A baloldali képviselők egy szájból mondanak A-t és B-t is, fújnak hideget és meleget. Ez eddig is így volt. Ez megnyilvánul itt a válság kezelése kapcsán, az egészségügyi válság kezelése kapcsán kifejtett álláspontjuk során is. Én nem állítom azt, hogy a baloldali képviselők olyan elvetemültek lennének, hogy direkt politikai hasznot akarnak húzni ebből a válsághelyzetből; azt sem mondom, hogy vakcinaellenesek, bár változott jócskán az álláspontjuk, bizonyos vakcinák ellen voltak, és még ma is vannak olyan prominens megszólalóik, akik a vakcinák ellen beszélnek. Egyet viszont biztosan állíthatok, ők abban érdekeltek, hogy ebből a válsághelyzetből a lehető legtöbb politikai hasznot kivegyék maguknak, és ez készteti őket ilyen rövid távú megszólalásokra. A kormányt ez ne tántorítsa el, haladjon azon az úton [[Az elnök a csengő megkocogtatásával jelzi az időkeret leteltét.]] amit a gazdaságélénkítés kapcsán is eltervezett magának! Köszönöm a választ, elfogadom. [[Taps a kormánypártok soraiban.]]
Köszönöm szépen. Tisztelt Országgyűlés! Szabó Sándor képviselő úr interpellációt nyújtott be a nemzeti vagyon kezeléséért felelős tárca nélküli miniszterhez: „Garantálni tudja, hogy visszakapjuk a csepeli hévet?” címmel. Tisztelt Képviselő Úr! Máger Andrea miniszter asszony Fónagy János államtitkár urat bízta meg. Parancsoljon, öné a szó.
Köszönöm szépen. Még mindig Szabolcs és nem Sándor.
Bocsásson meg!
Semmi gond.
Így van, Szabó Szabolcs!
Köszönöm szépen. Majd az időbe legyen szíves beszámítani! [[Derültség az ellenzéki padsorokban.]] Államtitkár úrnak köszönöm, hogy ő fog válaszolni, már ez ügyben volt kérdés-válasz közöttünk. A történetünk ott kezdődik ezt a többieknek mondom inkább, esetleg akik kevésbé ismerik a történetet , hogy tavaly nyáron elkezdték felújítani a Kvassay hidat, éppen ezért egy ideiglenes végállomást építettek ki a csepeli HÉV-nek a Kvassay híd előtt, a Csepel felőli oldalon, és onnantól kezdve pótlóbusszal tudunk beközlekedni a Boráros térig. Akkor arról volt szó, hogy hat hónapig fog ez így működni, január 1-jétől közlekedhetünk újra a teljes szakaszon a HÉV-vel. A híd elkészült, viszont kiderült közben, hogy megcsúszott az atlétikai stadionhoz kapcsolódó közúti aluljáró építése. Amikor mi 2020. december elején erről itt beszéltünk a parlamentben, akkor még nem tudott mondani konkrét időpontot államtitkár úr, mondván, hogy még folyamatban van a közbeszerzési eljárás, ha majd az lezárul, és átveszi a munkaterületet a kivitelező, akkor meg tudja mondani, hogy mennyi ideig fog tartani. Közben át is vette a munkaterületet a kivitelező, és azt ígérik most éppen, hogy 2021. augusztus 31e a határidő. Nekünk ezt mondták legutóbb. Tehát a hat hónapból lett tizennégy hónap, emiatt még mindig nem kért senki elnézést Csepelen meg a környéken az utasoktól, de ezt most félreteszem, örültek volna neki. Egyébként nagyon fel vannak háborodva, több ezren petíciót írtak alá konkrétan azért, mert fel vannak emiatt háborodva. De amiért most interpellációval a minisztériumhoz és így személy szerint akkor államtitkár úrhoz fordulnék, hogy akkor most ezt a második határidőt, ami már nem hat, hanem tizennégy hónapos zárás lesz, tudjáke garantálni. Tehát vehetjüke ezt gránitba vésettnek, hogy szeptember 1-jétől mehetünk a HÉV-vel? Tudjae garantálni a kormány és így államtitkár úr, hogy a Boráros térig tartó teljes szakaszon fog járni ez a HÉV, és biztos, hogy visszaengedik oda a HÉV-et? És ha ez nem valósul meg másodszorra, és sem a hat, sem a tizennégy havi zárás nem lesz valós, hanem még tovább kell nekünk pótlóbuszoznunk, akkor vállaljae bárki is, akár miniszter asszony, akár ön, akár bárki más a személyi konzekvenciát, és lemond azért, mert másodszor is sikerült ez ügyben félrevezetniük minket? Köszönöm szépen, és várom a válaszát. [[Taps a függetlenek körében.]]
Még egyszer elnézését kérem. Fónagy János államtitkár úr fog válaszolni. Parancsoljon, államtitkár úr!
Köszönöm, elnök úr. Tisztelt Szabó Szabolcs Képviselőtársam! Köszönöm, hogy korrekten bemutatta interpellációjának előzményeit, valóban így volt. Volt egy beruházás, a Kvassay híd, aminek a fontosságát, gondolom, sem a csepeliek, sem ön nem vitatta, ez egy több mint fél évszázada működő híd volt nagyon jelentős forgalommal, a munkát nem lehetett tovább halogatni. Valóban az volt a szándék, hogy az abban a térségben megvalósuló másik beruházással egy időben összehangoltan történjen, és ennek megfelelően a mindkét terület építési területét adó HÉV-vágányzárat a lehető legrövidebbre szabjuk. Ha képviselő úr a szándékaink realitását kétségbe vonja, az nyilvánvalóan parlamenti képviselői jogosultsága, de kérem, hogy azért az érdekeinket, annak a nyilvánvalóságát ne vonja kétségbe. Miért gondolja azt, hogy a kormánynak vagy a tárca nélküli miniszternek szándékában van saját érdekeink ellenére Csepel lakosságát bosszantani? Nem ez volt a szándék. Az volt a szándék, hogy tavaly december 31-éig mind a két fejlesztést megvalósítsuk. Gondolom, ön azt sem vonja kétségbe, hogy egész Budapest a zajló fejlesztésekkel, ezen belül a dél-pesti térség és ezen belül Csepel gazdagodik minden olyan beruházással, fejlesztéssel, ami a térségben megvalósul. Nyilvánvaló, és ez a világ minden pontján, nálunk is így van, hogy egy fejlesztés érinti a helyi viszonyokat, érinti az ottani lakosoknak az esetenkénti komfortérzetét, és érinti a közszolgáltató járművek közlekedését is. Ez a világ valamennyi városában és nagyvárosában így van. Ezért az ön interpellációja ebből a szempontból nem jelent nóvumot sem a magyar parlamentben, sem egyáltalában a parlamentarizmus történetében. Azt azonban kérem, fogadja el, hogy a beruházások előkészítésére vonatkozó törvényeket be kell tartani, ezt úgy hívják, hogy közbeszerzés. Azzal sem árulok el különösebb titkot, és Európa minden olyan államában, ahol közbeszerzési törvény működik, mindenütt elmondják, hogy közbeszerzésre szükség van az átláthatóság, ilyen, olyan, amolyan demokratikus követelmények miatt, ugyanakkor mindenütt hozzáteszik, itt is, hogy a közbeszerzés lassítja a fejlesztéseket, és esetenként az előre számított menetrendeket, mármint beruházási menetrendeket is borítja. Ez így történt nálunk is, egy több mint 200 milliárdos fejlesztés valósul meg a térségben, ennek a közbeszerzési eljárása elhúzódott, és ennek következtében valóban arra kényszerülünk, hogy Csepel lakosságának további, jelenlegi ismereteink szerint augusztus 30-áig történő türelmét kérjük. Ha már képviselő úr érveim racionalitását kétségbe vonja, és ez kétségtelenül joga, akkor kérem, hogy azért a modoromat ne vonja kétségbe. Kérem, higgye el, hogy ahol lehetett, mi elnézést kértünk. A miniszter asszonyom Csepel polgármesterének írt válaszlevelében Csepel közösségének elnézését kérte. [[Az elnök a csengő megkocogtatásával jelzi az időkeret leteltét.]] Nem mintha ez alapvetően javítana a dolgokon, de kérem, hogy ezt a részét ne vitassa el. Garancia nincs, érvényes szerződéseink vannak, ha azt nem tartják be, szankcionálni fogjuk. Köszönöm, elnök úr, a türelmet. [[Taps a kormánypártok soraiban.]] [[16.00]]
Köszönöm szépen, államtitkár úr. Most megkérdezem Szabó Szabolcs képviselő urat, hogy elfogadjae az államtitkári választ. Parancsoljon!
Köszönöm szépen. Államtitkár úr, azért nagy különbség van abban, hogy egy jóval azután írt levélben, amit a polgármesternek ír a miniszter asszony, hogy lejárt a határidő, azt írja, hogy ő nagyon sajnálja, az egészen más, minthogyha odaállnának a csepeliek elé, és azt mondanák, hogy emberek, sajnáljuk. Én ezt úgy veszem, hogy akkor most sem kaptunk konkrét garanciát arra vonatkozóan, hogy foge járni a HÉV vagy sem, mert azt mondta, hogy igyekeznek. Azt hívják kormányzásnak, hogy összehangolok dolgokat, például beruházásokat, és vállalom felelősséggel, garanciával vállalom, hogy egy bizonyos beruházást, vagy összekapcsolódó beruházásokat mikor, hogyan, meddig valósítunk meg. És itt most nem arról van szó, hogy én azt gondolnám, hogy önök bosszantani akarják a csepelieket, csak bosszantanak minket, mert nem tudunk közlekedni. Volt egy működő HÉV, azt mondták fél évig nem fog működni, most azt mondják, 14 hónapig nem fog működni, és ezt sem akarják garantálni. Én azért féltem államtitkár urat, nehogy úgy járjon, mint a Csepeli Csőgyárral, mert amiatt még mindig önre haragszanak egyébként, és én ezt szeretném elkerülni, hogy itt vállalja a garanciát. [[Dr. Fónagy János: Ez a dolgunk.]] Köszönöm szépen. [[Szórványos taps az ellenzéki padsorokból.]] (Hiszékeny Dezsőt a jegyzői székben Szabó Sándor váltja fel.)
Köszönöm szépen, képviselő úr. Nem mondta ki, hogy elfogadjae, vagy nem fogadja el. [[Szabó Szabolcs: Nem fogadom el.]] Tehát nem fogadta el az államtitkári választ. Tájékoztatom önöket, hogy a határozathozatalra a mai ülésnapunkon fog a későbbiekben sor kerülni. Tisztelt Országgyűlés! Képviselőtársaim! Bangóné Borbély Ildikó képviselő asszony, az MSZP képviselője, interpellációt nyújtott be a Miniszterelnökséget vezető miniszterhez: „Honnan kapták meg a gyermekeim adatait?” címmel. Tisztelt képviselő asszony, tájékoztatom önt, hogy Soltész Miklós államtitkár úr fog önnek válaszolni. [[Jelzésre:]] Bangóné Borbély Ildikó képviselő asszonyé a szó. Parancsoljon!
Köszönöm szépen, elnök úr. Tisztelt Államtitkár Úr! Tisztelt Képviselőtársak! Egy problémára szeretném felhívni a figyelmet, amely arról szól, hogy milyen állapotban vannak ma Magyarországon a személyes adataink, milyen védelem alatt állnak. Néhány nappal ezelőtt az ikerlányaim személyre szólóan címzett levelet kaptak, amelyben arról kérdezték őket, hogy kívánnake egy ikerregiszterhez csatlakozni, amelyet a Semmelweis Egyetem kezelé-sében kívánnak megalkotni. Előre mondom, hogy teljes mértékben egyetértek ezzel a kutatással, ezzel a felhívással, amivel fordultak hozzám és a gyermekeimhez, viszont egyetlenegy kérdésre nem kaptam választ, amit a tájékoztató levél is tartalmaz. Engedjék meg, hogy olvassak belőle: „Tájékoztatom, hogy sem az ön neve, sem lakcíme, sem egyéb személyes adata nem került kiadásra az egyetem számára. Jelen levelet a polgárok személyi adatainak és lakcímének nyilvántartásáról szóló 1992. évi LXVI. törvény 18. §-ának (4) bekezdése alapján kapta, mely szerint a járási hivatal kapcsolatfelvételi kérelemre értesítőt küld a megadott személy számára.” Több oka is van, amiért benyújtottam ezt az interpellációt, mert képzeljék el, hogy körülbelül 160 ezer embernek postáztak ki a XXI. kerületi csepeli kormányhivatalból személyre szóló levelet. Én egyetlenegy kérdést szerettem volna megtudni a kormányhivataltól, hogy a mellékelt levél alapján melyik járási hivatalnak kellett volna ezt a levelet kiküldeni, mivelhogy az én gyermekeim az én háztartásomban élnek Kabán, Hajdú-Bihar megyében. De kiderült, hogy mindenki Csepelről kapta. Felhívtam a csepeli kormányhivatalt, ahol közölték velem, hogy a Semmelweis Egyetem küldte meg a kormányhivatalnak a címet. Erre mondtam, hogy olvassák el azt a levelet, amit ők küldtek ki, mert ez tartalmazza, hogy az egyetemnek nem küldhettek semmilyen személyes adatot. A másik probléma, hogy innentől fogva nem voltak hajlandóak velem tárgyalni. Felhívtam a budapesti kormányhivatalt, a központi kormányhivatalt, ahol elismerték, hogy történt ilyen dolog, hogy 160 ezer ember címére kiküldték ezt a tájékoztató levelet, de nem tudják megmondani, hogy kinek a kérésére, és hogyan került ennek a 160 ezer embernek a címe ehhez a kormányhivatalhoz. Én nagyon szeretném megtudni, államtitkár úr, hogyan került a XXI. kerülethez az én gyermekeimnek a személyes adata. A másik kérdésem, mivelhogy a gyermekeim lombikprogram által lettek ikrek, semmilyen hivatalos okmányban nem szerepel, még a születési anyakönyvi kivonatban sem az, hogy ikerterhességből születtek. A KSH is elismeri Magyarországon, hogy Magyarországon nem vezetnek ilyen hivatalos adatot a születésekről. Egyetlenegy dokumentációban szerepel ez, a zárójelentésben, amely betegadatokat tartalmaz. Kérdezem államtitkár urat, hogyan került a csepeli kormányhivatalhoz 160 ezer embernek a személyes adata és a betegadata. Erre kérném, hogy válaszoljon. Köszönöm szépen, elnök úr.
Köszönöm szépen, képviselő asszony. A válaszra megadom a szót Soltész Miklós államtitkár úrnak. Parancsoljon, államtitkár úr, öné a szó.
Köszönöm a szót, elnök úr. Tisztelt Országgyűlés! Tisztelt Képviselő Asszony! Tárgyilagosan próbálok válaszolni, s elmondani azokat a dolgokat, amelyeket egyébként érthetően ön is jogosan kérdezett. A Semmelweis Egyetemen populációalapú ikerregiszter készül. A Budapest Főváros Kormányhivatala 2021. február 15-étől kezdődően kapcsolatfelvételi eljárás keretében tájékoztató levelet küldött ki az ország összes ikerpárjának, melyben a Semmelweis Egyetem a magyar ikerregiszterbe való csatlakozásra hívja fel a figyelmet, természetesen csak önkéntesen. A regisztráló ikerpárok segítségével a világ egyik legnagyobb orvosi vonatkozású ikeradatbázisa jöhet létre, még egyszer hangsúlyozom, teljesen önkéntesen. Jogszabályi háttere: a polgárok személyi adatainak és lakcímének nyilvántartásáról szóló 1992. évi LXVI. törvény alapján név, lakcím s értesítési cím adatok szolgáltatását bármely jogi személy és jogi személyiséggel nem rendelkező szervezet a felhasználás céljának és jogalapjának igazolása mellett jogosult kérni a nyilvántartó szervtől tudományos kutatás céljából. A hivatkozott jogszabály alapján az adatszolgáltatás helyett a kérelmező bármely járási hivatalnál és a kijelölt kormányhivatalnál igényelheti, hogy kapcsolatfelvétel céljából a járási hivatal vagy a kijelölt kormányhivatal az általa megjelölt személyt, személyi kört keresse meg, és kérje írásos hozzájárulását ahhoz, hogy név, lakcím, értesítési cím adatait a kérelmező rendelkezésére bocsáthassa, vagy arról értesítse, hogy a kérelmezőt közvetlenül keresse meg, ha vele a kapcsolatot fel akarja venni. Tisztelt Képviselő Asszony! 2020. december 14-én a Budapest Főváros Kormányhivatala a XXI. kerületi hivatal kormányablak osztályán „polgárok személyi adatainak és lakcímének a nyilvántartásból történő adatszolgáltatás” iránti kérelmet terjesztett elő a Belügyminisztériumhoz a Semmelweis Egyetem ké-relme ügyében. Erre a Belügyminisztérium igennel válaszolt, támogatta, így indult el az értesítő leveleknek a kipostázása. A szolgáltatott adatok köre: a leválogatás napján élő, magyar állampolgárságú, azonos születési idejű, azonos születési családi név, azonos születési hely és azonos anyja név adattal rendelkező polgárok név, születési idő és lakcím adata került kiadásra. Még egyszer hangsúlyozom, hogy amit már kiküldenek levelet a regiszterhez, ez abszolút önkéntes, és nem kötelező, tehát vissza lehet utasítani. A magyar ikerregiszter által kezelendő személyes adatok köre kizárólag a regisztráló tagok önkéntesen megadható adataira terjed ki, melyek az orvostudomány, családkutatás, társadalomkutatás, pszichológia témaköreit érintik. Az adatok csak összesített, szigorúan anonim formában kerülnek közzétételre, alapvetően tudományos folyóiratokban. Tisztelt Képviselő Asszony! A kezelendő személyes adatok forrása az ikerregiszterbe önkéntesen regisztráló személy, aki kérdőíves vagy orvosi vizsgálat során a fent említett témakörben adhatja meg önkéntes adatait. Ezeket a magyar ikerregiszter kizárólagos tudományos kutatás céljára használhatja fel, a személyes adatokat a legszigorúbb titoktartás mellett kell, hogy kezeljék és tárolják. Köszönöm szépen a figyelmét, érthető kérdését, de remélem, hogy kielégítette a válasz. [[Taps a kormánypártok soraiból.]]
Köszönöm szépen, államtitkár úr. Tisztelettel kérdezem Bangóné Borbély Ildikó képviselő asszonyt, hogy elfogadjae az államtitkári választ. Parancsoljon! [[16.10]]
Köszönöm szépen, elnök úr, és köszönöm szépen, hogy majdnem szóról szóra felolvasta a ’92. évi törvényt, ami rendelkezik a személyes adatok kiadásáról. Nekem azzal van problémám, hogy ebben a tájékoztató levélben az szerepel, hogy az érintetteket a járási hivatalnak kellett volna megkeresnie. Na már most, az országban van 167 járás, ha jól tudom, 166-167 járás, de minden érintett a csepeli XXI. kerületi kormányhivataltól kapta. Azért nem tudom elfogadni államtitkár úr válaszát és amúgy köszönöm, hogy majdnem korrektül válaszolt mert, amikor én felhívtam a kormányhivatalt, a budapestit meg a XXI. kerületit, meg a Hajdú-Bihar megyeit, senki nem tudott nekem tájékoztatást adni, hogy kitől kapta a XXI. kerület, hogyan kapta meg, kinek az utasítására, és ezért hívnám fel a figyelmet arra a problémára, hogy joggal érezheti az ember úgy, hogy nincsenek biztonságban a saját adatai, mivel nem a járási hivatal postázta ki, hanem egy fővárosi XXI. kerületi kormányhivatal. A másik meg, hogy szerintem azzal, hogy valaki ikerterhességből született és ikergyermekként vagy netán lombikgyermekként, azt gondolom, hogy az már egészségügyi adat, amelyre, úgy gondolom, hogy sokkal szigorúbb törvények vonatkoznak Magyarországon. Kérném államtitkár urat, hogy erre sokkal jobban figyeljenek oda. Köszönöm szépen, államtitkár úr.
Köszönöm szépen, képviselő asszony. Tájékoztatom önt, képviselő asszony és a tisztelt Házat, hogy mivel nem fogadta el az államtitkári választ, erről most a határozathozatalok között szavazni fogunk. Ezzel az interpellációk tárgyalásának a végére értünk. Tisztelt Ház! Képviselőtársaim! Soron következik a mentelmi ügy megtárgyalása és határozathozatala. Mielőtt azonban erre sor kerül, szokásainknak megfelelően egy jelenlét-ellenőrzést kérek szépen végrehajtani, hogy tisztában legyünk azzal, hogy mindenkinek működike a szavazógépe. Kérem, nyomják meg valamelyik gombot a szavazógépen, most! [[Jelenlét-ellenőrzés.]] 141 képviselő van jelen, 58 van távol, az Országgyűlés határozatképes. Mindenkinek rendben van a gépe? Kérem szépen a teremszolgálatot, hogy az államtitkári patkót szíveskedjenek ellenőrizni, illetve Rétvári Bence, Rig Lajos képviselő úrnak a szavazógépét is kérem megnézni. Ezt a technikai személyzet tudja megnézni. Másnak még? [[Farkas Sándor jelentkezik.]] Tessék megnézni, hogy a Nagy István miniszter úr előtti gép át vane állítva, mert még Farkas Sándor államtitkár úr jelzi, hogy nem működik a gépe. Mindjárt megkérdezzük a műszaki munkatársainkat, hogy rendben van-e. Tehát Rig Lajos, Farkas Sándor, Rétvári Bence, a visszajelzés, hogy rendben van. Köszönöm szépen. Tisztelt Képviselőtársaim! Soron következik a mentelmi ügy megtárgyalása és határozathozatala. Tájékoztatom önöket, hogy Witzmann Mihály fideszes országgyűlési képviselőtársunk mentelmi jogának felfüggesztésére irányuló indítvány érkezett 2021. március 3-án 4.Bpk.384/2020/6. számon a Siófoki Járásbíróságtól, rágalmazás vétsége és becsületsértés vétsége miatt indított magánvádas ügyben. Ezt az Országgyűlés elnöke megvizsgálásra átadta a Mentelmi bizottságnak. A Mentelmi bizottság H/15445. számon határozati javaslatot terjesztett elő Witzmann Mihály országgyűlési képviselőtársunk mentelmi jogával kapcsolatban. Erről az Országgyűlés vita nélkül határoz. A határozathozatal előtt megadom a szót Hargitai János elnök úrnak, a bizottság elnökének, aki a bizottság javaslatát szóban is meg kívánja indokolni ötperces időkeretben. Parancsoljon, elnök úr, öné a szó.
Köszönöm a szót, elnök úr. Tisztelt Országgyűlés! Ahogy itt elhangzott, a Siófoki Járásbíróság átiratában kereste meg az Országgyűlést Witzmann képviselő úr mentelmi jogának felfüggesztése ügyében, rágalmazás vétsége és becsületsértés vétsége miatt. Witzmann képviselő úr 2020. augusztus 8-án egy Facebook-bejegyzést tett az oldalán. Erre őt az indította, hogy valamikor előtte az ő képviselői irodáját megrongálták, körberagasztották különböző szövegekkel. A képviselő úr maga ebben a Facebook-bejegyzésében rögzíti, hogy ő nem tudja, hogy ki tette. Igaz, hogy három személyt megemlít, a siófoki polgármester urat, a jelen lévő siófoki képviselő asszonyt, nem azzal vádolva őket, hogy ők tették, csak azt mondja, hogy egy hasonló eset kapcsán ők is ott voltak egy bizonyos közterületen, és beszél még egy B. A. nevű személyről én tudom, hogy egy hölgyről van szó , aki a siófoki önkormányzat egyik bizottságának külsős tagja. Tehát ilyen szempontból ő közszereplő. Ezt a hölgy nem tudja magáról, mert a feljelentése végén azt állítja, hogy ő nem közszereplő, és ezért nem fogad el semmifajta olyan sugallatot így fogalmaz , amit a képviselő úr a Facebook-bejegyzésében tett, és ezt azért tette, hogy a benne lévő közbizalmat, az iránta megnyilvánuló közbizalmat megingassa. Tehát én azt látom, hogy a képviselő hölgy ezt az ügyet szinte magára húzta, pedig senki nem vádolta meg konkrétan semmivel. Ezt a példát csak azért mondtam el, mert mindaz, ami mostanában a Facebookon zajlik, iskolapéldája annak, amiért az Országgyűlés kialakította azt a gyakorlatot, hogy magánvádas indítványokat, ha úgy tetszik, az Országgyűlés működése szempontjából zaklató jellegűnek tekint, és ezért megvédi a képviselőket azzal, hogy nem adja ki a mentelmi jogát. A mai bizottsági ülésen a Mentelmi bizottság is így döntött, többségi döntéssel azt indítványozzuk az Országgyűlésnek, hogy az adott ügyben a képviselő úr mentelmi jogát ne függesszük fel. [[Taps a kormánypártok padsoraiból.]]
Köszönöm szépen, elnök úr. Megkérdezem Witzmann Mihály képviselő urat, kíváne élni a felszólalás lehetőségével. [[Jelzésre:]] Nem kíván. Tisztelt Országgyűlés! Most a határozathozatal következik. Emlékeztetem önöket, hogy a bizottság úgy foglalt állást, hogy a képviselő úr mentelmi jogát az Országgyűlés ne függessze fel. Felhívom szíves figyelmüket, hogy a mentelmi jog felfüggesztéséhez a jelen lévő országgyűlési képviselők kétharmadának igen szavazata szükséges. Kérdezem a tisztelt Országgyűlést, hogy felfüggesztie Witzmann Mihály országgyűlési képviselő mentelmi jogát. Kérem, szavazzanak! [[Szavazás.]] Kimondom a határozatot: az Országgyűlés Witzmann Mihály mentelmi jogát 4 igen szavazattal, 158 nem ellenében, tartózkodás nélkül nem függesztette fel. Tisztelt Országgyűlés! Most az elfogadott napirendünknek megfelelően a mai napon elhangzott interpellációkra adott válaszok elfogadásáról történő határozathozatalokra kerül sor. Balczó Zoltán, a Jobbik képviselője, az I/15381. számú interpellációjára adott választ nem fogadta el. Kérdezem az Országgyűlést, elfogadjae a választ. Kérem, szavazzanak! [[Szavazás.]] Kimondom a határozatot: az Országgyűlés az interpellációra adott választ 113 igen szavazattal, 49 nem ellenében, 1 tartózkodás mellett elfogadta. [[16.20]] Hiller István képviselő úr, az MSZP képviselője, az Országgyűlés alelnöke, az I/15372. számú interpellációjára adott választ nem fogadta el. Kérdezem a tisztelt Országgyűlést, elfogadjae a választ. Kérem, szavazzanak! [[Szavazás.]] Kimondom a határozatot: az Országgyűlés az interpellációra adott választ 113 igen szavazattal, 49 nem ellenében, 1 tartózkodás mellett elfogadta. [[Dr. Gurmai Zita jelentkezik.]] Egy szavazattal növeljük, Gurmai Zita képviselő asszony nem fogadta el. [[Dr. Gurmai Zita: Nem működik a gép.]] De gondolom, hogy „nem” a szavazata. [[Dr. Gurmai Zita: Igen.]] És nem működik a gépe. Kérem szépen megnézni a gép működését. Varga Zoltán képviselő úr, a DK képviselője, az I/15369. számú interpellációjára adott választ nem fogadta el. Kérdezem a tisztelt Országgyűlést, elfogadjae a választ. Kérem, szavazzanak! [[Szavazás.]] Kimondom a határozatot: az Országgyűlés az interpellációra adott választ 113 igen szavazattal, 50 nem ellenében, 1 tartózkodás mellett elfogadta. Gurmai Zita képviselő asszonynak most működött a gépe? [[Dr. Gurmai Zita: Igen!]] Köszönöm szépen. Demeter Márta képviselő asszony, az LMP képviselője, az I/15366. számú interpellációjára adott választ nem fogadta el. Kérdezem a tisztelt Országgyűlést, elfogadjae a választ. Kérem, szavazzanak! [[Szavazás.]] Kimondom a határozatot: az Országgyűlés az interpellációra adott választ 112 igen szavazattal, 51 nem ellenében, 1 tartózkodás mellett elfogadta. Kocsis-Cake Olivio képviselő úr, a Párbeszéd képviselője, a I/15376. számú interpellációjára adott választ nem fogadta el. Kérdezem a tisztelt Országgyűlést, elfogadjae a választ. Kérem, szavazzanak! [[Szavazás.]] Kimondom a határozatot: az Országgyűlés az interpellációra adott választ 112 igen szavazattal, 50 nem ellenében, 1 tartózkodás mellett elfogadta. Dudás Róbert képviselő úr, a Jobbik képviselője, az I/15374. számú interpellációjára adott választ nem fogadta el. Kérdezem a tisztelt Országgyűlést, elfogadjae a választ. Kérem, szavazzanak! [[Szavazás.]] Kimondom a határozatot: az Országgyűlés az interpellációra adott választ 112 igen szavazattal, 50 nem ellenében, 1 tartózkodás mellett elfogadta. Szabó Szabolcs független képviselő úr az I/15270. számú interpellációjára adott választ nem fogadta el. Kérdezem a tisztelt Országgyűlést, elfogadjae a választ. Kérem, szavazzanak! [[Szavazás.]] Kimondom a határozatot: az Országgyűlés az interpellációra adott választ 111 igen szavazattal, 49 nem ellenében, 1 tartózkodás mellett elfogadta. Bangóné Borbély Ildikó képviselő asszony, az MSZP képviselője, az I/15378. számú interpellációjára adott választ nem fogadta el. Kérdezem a tisztelt Országgyűlést, elfogadjae a választ. Kérem, szavazzanak! [[Szavazás.]] Kimondom a határozatot: az Országgyűlés az interpellációra adott választ 113 igen szavazattal, 49 nem ellenében, 1 tartózkodás mellett elfogadta. Most az azonnali kérdések órája következik. Tisztelt Országgyűlés! Képviselőtársaim! Jakab Péter frakcióvezető úr és Szilágyi György képviselő úr, a Jobbik képviselői, azonnali kérdést kívánnak feltenni a miniszterelnök úrnak: „Mit gondol erről, Miniszterelnök úr?” Jakab Péter frakcióvezető urat illeti a szó. Parancsoljon!
Köszönöm a szót. Képviselőtársak! Miniszterelnök Úr! Van baj, nem kicsi, és nemcsak az országban, de nyilván ott, odabent is, a kettő között pedig van némi összefüggés. Ön nemrég azt nyilatkozta, hogy a magyar gazdaság jobban teljesít a válság alatt, mint az osztrák. Nagyotmondásban, miniszterelnök úr, ön abban valóban jobban teljesít, de csak abban. Tudja, az osztrákoknál pénzt adnak a bajba jutottaknak, pénzt adnak a dolgozóknak, a vállalkozóknak, az önkormányzatoknak. Ön a pénzt megtartja saját magának, eközben meg a válság kellős közepén olyanokat mond, hogy önnek az az álma, hogy Magyarország olimpiát rendezzen, és hogy a magyar fociválogatott vb-döntőt játsszon. Egyem a szívét! Nekem is vannak álmaim. Nekem, tudja, mi az álmom?! Az, hogy van normálisan működő egészségügy, hogy nem halnak meg ezrek a kormány hibájából, hogy a magyar melóst megbecsülik, és hogy van elszámoltatás, ami önnek maximum csak a rémálom! Nekem ez az álmom, tudja, és meg is fogjuk valósítani. Tény, az ön családja a válság alatt is hasít. Az ön fia ahogy ön szokta mondani, közjószága negyvenmilliós tandíjjal ment brit elitiskolába tanulni, válság ide, válság oda. Az ön veje 215 millió forint vissza nem térítendő támogatást kapott, most épp nem mint közvilágítási szakember, hanem mint őstermelő. Az ön barátja, Mészáros Lőrinc, 400-ról 500 milliárd forintra növelte a vagyonát a válság ellenére is. Eközben a népnek mi jutott? Növekvő árak, növekvő munkanélküliség, becsődölt vállalkozások, meg egy ígéret, hogy majd lesz közmunka. Az ön pénzügyminisztere meg olyanokat mond, hogy idén Magyarországon két számjegyű lesz a gazdasági növekedés. Nyilván a közmunkások béremelésére gondolt. Az valóban két számjegyű lesz: naponta 75 forint. Nézze, ennyi, miniszterelnök úr, egészen pontosan! Államtitkár úr, számolja már, hogy megvan-e. [[Derültség a Jobbik padsoraiban.]] 75 forintot ér az önök gazdasági teljesítménye. Ha jól beosztja, öt nap alatt egy buszjegyet is tud belőle venni, államtitkár úr. Miniszterelnök Úr! Ez lenne az önök válságkezelése? Ez?! 75 forint béremelés? [[Derültség és felzúdulás a Jobbik padsoraiban.]] Félmillió munkanélküli? Kétmillió, létminimum alatt élő magyar? Összeomló oltási terv? 17 ezer halott? Vagy az az 5500 egészségügyi dolgozó, akit ön egy nap alatt üldözött el az egészségügyi ellátórendszerből akkor, amikor ezeknek az embereknek a legnagyobb megbecsülés járna? [[Az elnök kikapcsolja a szónok mikrofonját. Zaj. Közbeszólások.]] Ez az ön válságkezelése? Nem érzi, hogy távozni kéne? [[Taps a Jobbik padsoraiban.]]
Frakcióvezető úr, ha nem tette volna oda, nem zaklatta volna az államtitkár urat, akkor lehet, hogy belefért volna az időkeretébe. [[Közbeszólás a Fidesz padsoraiból: Otthon gyakorolta a tükör előtt.]] A válaszra megadom a szót Orbán Viktor miniszterelnök úrnak. Parancsoljon, miniszterelnök úr!
Köszönöm szépen, elnök úr. Tisztelt Ház! Képviselő Úr! Tájékoztatom önöket arról, hogy a válság idején nehéz helyzetbe került vállalkozásokat a kormány a következő lépésekkel támogatta meg. Bevezettünk egy bértámogatást. Bevezettünk egy hitelmoratóriumot, ami a legerősebb egész Európában. Elengedtük a járulékokat, csökkentettünk több adónemet, és jelentős mértékű beruházási támogatásokat adtunk a munkahelyek megmentése érdekében. Három hónapig biztosítjuk az álláskeresési járadékot. Aki ezalatt sem tud elhelyezkedni, annak pedig felkínáljuk a közmunkaprogramban való részvételt. [[Dr. Brenner Koloman: Gratulálunk! A legrövidebb…]] Amikor az önök szövetségese, Gyurcsány Ferenc volt a miniszterelnök, akkor ez a lehetőség nem állt fönn. Szeretném egyúttal tájékoztatni önöket arról, hogy mindezzel együtt is a mai napon 55 ezerrel dolgoznak kevesebben, mint egy évvel ezelőtt. Ennyi munkahelyet vesztettünk el a válság idején. Azt is elmondom itt önöknek, hogy vállaltuk, hogy legalább annyi munkahelyet fogunk létrehozni, mint amennyi munkahelyet a járvány megsemmisít. Ezt szeretném megismételni. A mostani polgári-nemzeti és kereszténydemokrata kormány legalább annyi munkahelyet fog létrehozni, mint amennyit a járvány idején elvesztettünk, tehát többet mint 55 ezret. Ha a járványkezelés, a rossz példa iránt akar érdeklődni, akkor ne nálunk kopogtasson, hanem a szövetségesüknél: Gyurcsány Ferenc jó tanácsokat tud önnek adni. [[Taps a kormánypárti padsorokban.]]
Köszönöm szépen, miniszterelnök úr. Egyperces viszonválasz illeti meg a frakcióvezető urat. Parancsoljon!
Köszönöm szépen. Ritkán szokott igazat mondani, most sem sikerült. De azért vasárnap mégiscsak elszólta magát. Vasárnap reggel elszólta magát, amikor is azt mondta, hogy ön már novemberben tudta, hogy itt mekkora problémák lesznek. Tudta, és nem tett ellene semmit, sőt egy hónappal később, decemberben azzal szórakozott, hogy az Alaptörvényt módosítgassa, meg a választójogi törvényt, közben meg hagyta, hogy összeomoljon a teljes egészségügy és a teljes munkaerőpiac. Más országokban érdemi pénzügyi segítséget adtak a vállalkozásoknak. Önök nem tettek semmit, inkább beszálltak a felszámolóbizniszbe, hogy még mások nyomorából is hasznot tudjanak húzni. [[16.30]] Ez a legaljasabb, miniszterelnök úr, a legaljasabb! Meg az, hogy amikor egy ország küzd a túlélé-sért, akkor önök nagyképűen urizálnak, luxusjachtoznak, luxusgéppel repkednek a Maldív-szigetekre meg Dubajba, aki meg, mondjuk, parizert eszik, azt lenézik, leprolizzák. Na, pontosan ezek önök. De semmi gond, miniszterelnök úr, jön még kutyára dér! Minél nagyobb az arc, annál nagyobb lesz a pofára esés! [[Taps a Jobbik soraiban. Közbeszólások a Fidesz soraiból: Szerencs!]]
Tisztelt Frakcióvezető Úr! Ez a kérdezz-felelek műfaja, és nem a személyes sértegetéseké. Miniszterelnök úré a szó. Parancsoljon!
Azért pofára esés ügyben vannak tapasztalatok, hiszen ön volt az, aki óriási diadalt hirdetett és jelentett be előre a szerencsi időközi választáson [[Jakab Péter: Izzadtál nagyon, mi?]] és itt, az egész ország színe előtt esett arra a nagy arcra, amiről az előbb beszélt. [[Taps a kormánypártok soraiban. Jakab Péter: Krumplikirály!]] Egyébként pedig régóta figyelem a hozzászólásainak azokat az elemeit, amelyek mind arról szólnak, hogy ön egy szegény ember. De ön nem mond igazat. Ön egy sikeres ember. Miért csinál úgy, mintha ez nem lenne így? Ön több millió forintot keres. Többszörös milliomos. [[Jakab Péter: És még mindig nem lopok! Ez a probléma, ugye? Nem olyan vagyok, mint te!]] Nem sajnáljuk öntől, csak értetlenül állunk az előtt, hogy eljátssza itt a szegénylegényt, miközben egyébként minden hónapban több millió forintot keres, saját autója, saját sofőrje, saját titkársága van, és ezért nekünk tesz szemrehányást. [[Jakab Péter: Én nem repülök a Maldív-szigetekre meg Dubajba! Az elnök csenget.]] Szerintem ez kétszínűség, képviselő úr. [[Taps a kormánypártok soraiban. Közbeszólások a Jobbik soraiból.]]
Köszönöm szépen, miniszterelnök úr. Tisztelt Országgyűlés! Képviselőtársaim! Kunhalmi Ágnes képviselő asszony, az MSZP képviselője, azonnali kérdést kíván feltenni a miniszterelnök úrnak: „Hogy is van ez?” címmel. Kunhalmi Ágnes képviselő asszonyt illeti a szó. Parancsoljon!
Köszönöm szépen, elnök úr. Tisztelt Miniszterelnök Úr! Ön nemrég kijelentette, hogy senki ne csináljon politikát a járványkezelésből, sőt legutóbb azt is állította, hogy az már akkor a mélypont. Ugyanezt gondolja Szombathely MSZP-s polgármestere, Nemény András is, aki együttműködésre törekszik a kormányzattal és a kormányhivatallal azért, hogy felgyorsítsák Szombathelyen az oltásokat. A kormány azonban mégsem tartja be az ön által megfogalmazottakat, úgy néz ki. Míg a XVI. kerület, az V. kerület és Szekszárd város is lehetőséget kapott arra, hogy önkormányzati oltópontok felállításával gyorsítsák meg a vakcinák beadását, az ellenzéki vezetésű Szombathelyen ezt az utolsó pillanatban valami miatt letiltották. Bár Nemény András, a város polgármestere a háziorvosok kérésére megegyezett a kormányhivatallal abban, hogy 4 oltóhelyen 16 oltópontot hoznak létre, most mégis, a mai indulás előtti utolsó pillanatban a hivatal kihátrált a korábbi megállapodásból. Miközben György István a kormánymegbízotton keresztül írásban felhatalmazta a polgármestert, hogy oltópontokat hozzon létre. Ennek megfelelően el is indult a közös munka. A tiszti főorvos asszony annak rendje és módja szerint elkezdte bejárni a helyszíneket. Az önkormányzati oltóhelyek létrehozását az teszi szükségessé, hogy a háziorvosok szerint rendelőik egyszerűen alkalmatlanok a tömeges oltásra, nem tudják elvégezni azt a feladatot, amit természetesen rájuk bíztak. Ráadásul az önkormányzat már segített is egy állami oltópontnál kialakult szervezetlenségben korábban is, tehát több ízben fordultak segítségért az önkormányzathoz. Mielőtt még újra oltásellenességgel vádolna miniszterelnök úr engem vagy a társaimat, tisztelettel kérdezem önt, ki és mire, miért utasította hirtelen a korábban igent mondó kormánymegbízottat, miért nem kaphatott engedélyt oltópontok kialakítására Szombathely, miközben más önkormányzatok kaptak, és ki vállalja a felelősséget a késlekedésért. Köszönöm megtisztelő válaszát.
Köszönöm szépen, képviselő asszony. Megadom a szót Orbán Viktor miniszterelnök úrnak. Parancsoljon, miniszterelnök úr!
Köszönöm szépen, elnök úr. Tisztelt Képviselőtársam! Valóban, mindenekelőtt arra szeretném önöket kérni, hogy állítsák le az oltásellenes kampányukat, ez felelőtlenség. Önök folyamatosan agitálnak az oltások ellen, arra szólítják fel az embereket, hogy a kínai vagy az orosz vakcinát ne vegyék föl. Félmillió embert oltottunk már be ezekkel a vakcinákkal. Ha ezt nem tettük volna meg, a félmillió emberből több százan is meghalhattak volna. Szeretném önt emlékeztetni arra, hogy minden olyan ember, akinek azért megy tönkre az egészsége, vagy azért hal meg, mert nem vette föl az oltást, hiszen önök arra biztatták, hogy ezt ne tegye meg, az ő állapotukért, esetleges halálukért önöket terheli személyesen a felelősség. Ami az oltópontok helyét, helyzetét illeti, szeretném a képviselő asszonyt arról tájékoztatni, hogy Magyarországon ma működtetünk 5005 háziorvosi oltópontot, működtetünk 629 kórházi oltópontot, 140 szakrendelőben működő oltópontot, függetlenül attól, hogy a szakrendelő állami vagy önkormányzati fenntartásban van-e. Ez összesen 5774 oltópont. Abban az esetben, ha több vakcina áll rendelkezésre… ugyanis ma nem oltópontból van hiány, hanem vakcinából. Nem azért nem tudunk gyorsabban oltani, mert nincs oltópont, azért nem tudunk gyorsabban oltani, mert nincs elég vakcina azért, mert Brüsszel nem küldi azt sem, amit egyébként vállalt. Ezért az a helyzet, hogy ha mégis lesz elég vakcina, akkor a kórházi oltópontok számát 1547-re tudjuk növelni, a rendelőintézeti oltópontokét pedig 200-ra, vagyis összesen 6752 oltópont áll majd rendelkezésre. Ha ez is kevésnek bizonyul, arra is van tervünk, hogy hogyan növeljük ezeknek a számát, de ha ez kevésnek bizonyul, szívesen veszünk minden segítséget. Ebben a pillanatban ezek az oltópontok elegendőek ahhoz, hogy az oltásokat be tudjuk adni. [[Taps a kormánypártok soraiban.]]
Köszönöm szépen, miniszterelnök úr. Egyperces viszonválaszra képviselő asszonyé a szó. Parancsoljon!
Miniszterelnök Úr! Nem vártam mást egyébként, csak azt hozza, amit megszoktunk öntől. De kérdezem én, kire hallgatnak önök, ha nem az alapellátásban dolgozó háziorvosokra, akik külön kérték, hogy a mostani oltást nem tudják ellátni, ezért kértek segítséget. Kérdezem én, ki az oltásellenes. Aki oltópontokat akar létrehozni, mert segíteni akar, hogy a mostani oltást megcsinálják, vagy az, aki ezt letiltja? Nehogy már kiderüljön véletlenül egy ellenzéki városvezetésről, miniszterelnök úr, hogy képes segíteni a kormánynak, és netalántán még jobban is meg tudná szervezni! Azt kell megértenie önnek, miniszterelnök úr, hogy önmagában még nem jelent sikeres járványkezelést az, hogy az EU-ban népességarányosan a második helyen állunk. Ugyanis a halálozási adatokban is ott vagyunk az élbolyban. És ön mondta, hogy a halálozás önnek mérce lesz. Ezt a kettőt tessék figyelembe venni! Tudom, hogy teríti a felelősséget a halálozásnál, de az a késlekedés, ami a két hullám között volt, hogy augusztustól novemberig nem csinált lényegében semmit [[Felzúdulás a Fidesz soraiban.]] , és még, miniszterelnök úr, most, februárban is, amikor már itt volt a harmadik hullám, inkább elindított február 17-én egy konzultációt a nyitásról, ahelyett, hogy kifizette volna a vendéglátósokat és zárt volna. Ne haljon meg több szombathelyi az országban, csak azért, mert késlekedik sokszor, miniszterelnök úr.
Köszönöm szépen, képviselő asszony. Egyperces viszonválasz illeti meg miniszterelnök urat is. Parancsoljon, miniszterelnök úr!
Mégiscsak arra szeretném önt kérni, hogy hasson oda, hogy a pártja hagyja abba az oltásellenes kampányt. Higgye el, emberek élete múlik azon, hogy fölveszike az oltást vagy nem. Ha nem lett volna a keleti vakcina, 500 ezer emberrel kevesebbet tudtunk volna beoltani. Önök hangulatot gerjesztettek folyamatosan ezzel szemben. Nem szégyen az ilyesminek a beismerése. Hátráljanak ki ebből, álljanak ki, és mondják meg az embereknek egyenesen, úgy, ahogy most itt erre lehetőség van, hogy minden vakcina jobb, mint a tüdő elvesztése, minden vakcina jobb, mint belehalni ebbe a járványba. Arra kérem önöket, hogy álljanak ki, és hívják fel az embereket arra, hogy függetlenül a származási helytől, a kínai és az orosz vakcinát is meg a többi nyugati vakcinát is vegyék fel. Ami pedig a háziorvosokat illeti, én is észleltem ezeket a bejelentéseket, ezért arra kértem a közigazgatás szombathelyi vezetőjét, hogy menjenek ki ezekhez a háziorvosokhoz, akiknek a rendelőik nem alkalmasak, és adjanak meg minden segítséget ezeknek a háziorvosoknak, hogy be tudják adni az oltásokat. [[Taps a kormánypártok soraiban.]]
Köszönöm szépen, miniszterelnök úr. Tisztelt Ház! Képviselőtársaim! Arató Gergely képviselő úr, a DK képviselője, azonnali kérdést kíván feltenni a miniszterelnök úrnak: „Hogyan gondolja, miniszterelnök úr?” címmel. Arató Gergely képviselő urat illeti a szó. Parancsoljon!
Tisztelt Ház! Miniszterelnök Úr! Amikor tavaly év végén oltási terv helyett csak egy vázlatos sorrendet hoztak nyilvánosságra, akkor egy egész ország találgatta, hogy ez csak egy sajátos szilveszteri tréfa, vagy valóban képtelenek arra, hogy megtervezzenek egy oltási kampányt. Sajnos, mára megtudtuk, hogy az utóbbi a helyzet: önöknek fogalma nincs arról, hogy hogyan kell megszervezni egy oltási kampányt. A pánikkormányzás, a pánikkormány mára oltási terv helyett csak oltási káoszt tudott előállítani. [[16.40]] Segítek: milyen egy oltási terv? [[Hangok a kormánypárti oldalról, köztük: Na!]] Abban szerepel az, hogy várhatóan melyik társadalmi csoport, milyen szempontok alapján, melyik időpontban, milyen oltópontokon fogja megkapni az oltást. [[Dr. Völner Pál: Ujhelyit kérdezd!]] Ez az, ami hiányzik; ez az, ami szinte minden európai uniós országban létezik, csak Magyarországon nincs ilyen. Az csak Magyarországon fordulhat elő [[Folyamatos zaj.]] hogy súlyos, krónikus betegséggel élő idős emberek nem kaptak még oltást, még információt és értesítést sem kaptak arról, hogy mikor számíthatnak erre [[Dr. Völner Pál: Ujhelyi István…]] ezzel szemben például a focisták és az olimpikonok oltása jól halad, mint erről a kormány boldogan beszámolt. [[Soltész Miklós: Ujhelyi…]] Nem képzelhető el az, hogy egyébként fiatal, egészséges emberek megkapják az oltást, közben súlyos betegséggel élő embereknek nem jut, és sem a háziorvosuk, sem az ön által olyannyira, ugyan elfelejtett, de a kormány által nagy nehezen felidézett telefonszám sem képes róla információt adni. Miniszterelnök Úr! Hogy gondolja: miért nem érdemlik meg a magyar emberek azt, hogy tudják, hogy mikor számíthatnak az oltásra, hogy mikor kaphatják meg? Hogy gondolja: miért nem érdemlik meg a magyar emberek azt, hogy oltási terv alapján, rendszeresen és kiszámítható módon folyjon az oltás ebben az országban? [[Taps a DK és az MSZP padsoraiból. Zaj és közbeszólások a kormánypártok padsoraiból.]]
Köszönöm szépen, képviselő úr. A válaszra megadom a szót Orbán Viktor miniszterelnök úrnak. Parancsoljon, miniszterelnök úr!
Köszönöm, elnök úr. Én megértem az ön indulatait, és azt is megértem, hogy tapasztal olyasmit, ami bántja az igazságérzetét, és azt sem állítom, hogy önnek nincsen igaza, mert engem is rendkívüli mértékben bánt és zavar az, hogy Brüsszel megrendeli a vakcinákat, mi azt kifizetjük, aztán nem érkezik meg. Aztán azt mondja az osztrák kancellár, hogy csalnak a szétosztással. Szeretném világossá tenni, hogy a vakcinát Brüsszel rendeli meg, ő szállítja le, és ő osztja szét. Nem azért halad Magyarországon az oltás lassabban, mint ahogy szeretnénk, mert nincs oltópont, mert ne lenne megszervezve az oltás, hanem azért halad lassabban, mert nincs elegendő vakcina. Itt van például rögtön egy értesítés, amit most kaptunk az AstraZenecától , amelyben azt közli velünk, hogy félmillió félmillió! dózissal kevesebbet fog szállítani, mint ahogy egyébként korábban azt vállalta. Vagy itt vannak az Európai Unió szerződései a gyógyszergyártókkal amiket nem szabad nyilvánosságra hozni, itt van mind, nem tudom nyilvánosságra hozni, mert akkor jogállamisági eljárást fognak indítani Magyarország ellen [[Derültség a kormányzó pártok padsoraiból.]] , pedig kiderülne ezekből a szerződésekből, hogy rossz szerződéseket kötöttek, ezért nincsen vakcina. Kiderülne, hogy nincsen garancia benne, és semmilyen eszköz nincs a kezükben, hogy a kifizetett vakcinákat leszállíttassák a gyógyszergyártókkal. Ez nem derülhet ki! Nem engem kellene, nem a magyar kormányt kellene támadni, ha már mindenképpen támadhatnékja van ebben a nehéz helyzetben, hanem inkább a brüsszeli barátait. [[Taps a kormánypártok padsoraiból. Közbeszólások ugyanonnan, köztük: Így van!]]
Köszönöm szépen, miniszterelnök úr. Egyperces viszonválaszra megadom a szót Arató Gergely képviselő úrnak. Parancsoljon!
Miniszterelnök úr, ha már államférfi nem tud lenni, akkor legalább legyen férfi! [[Moraj és derültség a kormányzó pártok padsoraiból. Közbeszólások ugyanonnan, köztük: Jaj!]] Ne bújjon Brüsszel mögé, Soros mögé, Gyurcsány mögé, az ellenzék mögé! Mindenki hibás, önön kívül, és a kormányán kívül. Miközben egyébként ön Brüsszelre mutogat, idézi azokat az adatokat, amik a hiányos brüsszeli beszerzésről szólnak, azt elfelejti megemlíteni, hogy tízmillióval több Pfizer érkezik például ebben a negyedévben. [[Moraj és közbeszólások a kormánypártok padsoraiból, köztük: Hol van?]] Érdekes, erről a magyar kormány nem számol be. [[Az elnök megkocogtatja a csengőt.]] Tisztelt Miniszterelnök Úr! Arról is elfelejtkezik, hogy miközben ön azt mondja, hogy kevés a vakcina, közben tegnap kaptuk meg az új adatokat, amelyek szerint 600 ezer adag vakcina van, ami ott van a magyar raktárakban. 30 ország közül a 20. legrosszabb Magyarországon a vakcinafelhasználás aránya. Miniszterelnök Úr! Ön azt mondta, hogyha valaki nem oltatja be magát, azért az ellenzék felelős. [[Az elnök a csengő megkocogtatásával jelzi az időkeret lejártát.]] E miatt a 600 ezer vakcina miatt halnak meg emberek, azért vállalja a felelősséget? [[Soltész Miklós: Kár volt bejönni!]]
Köszönöm szépen. Egyperces viszonválaszra Orbán Viktor miniszterelnök úré a szó. Parancsoljon, miniszterelnök úr!
Azt, hogy egy beadott vakcina párját, amelyet raktárban kell tartani, szabade szétosztani, vagy nem, ezt kizárólag a járványügyi szakemberek dönthetik el. [[Közbeszólások a kormánypártok padsoraiból, köztük: Úgy van!]] És a járványügyi szakemberek úgy döntöttek, hogy a már beoltott kínai vakcinák párját muszáj raktárban tartani, mert hamarosan be kell őket adni második oltásként, és nem kockáztathatjuk meg, hogy ezeket első oltásként beadjuk. Ez ilyen egyszerű! Egy kis jóindulat kellene [[Egy hang a kormánypártok oldalról: Á!]] , és akkor szerintem ezt ön is átlátná. Ugyanakkor szeretném jelezni, hogy az egyetlen dolog, ami a mi teljesítményünket ebben a pillanatban méri, az az, hogy Európában a beoltottak számát tekintve a második helyen vagyunk. Szeretném kihasználni a lehetőséget, és tájékoztatni Magyarország polgárait, hogy továbbra is kérem önöket, hogy regisztráljanak. Aki regisztrál, az oltást fog kapni, és amikor van vakcina, akkor a regisztráció alapján értesítést is kap, hogy mikor és hova kell mennie, hogy felvehesse az oltást. Köszönöm szépen. [[Taps a kormánypártok padsoraiból. Arató Gergely széttárja a kezét.]]
Köszönöm szépen, miniszterelnök úr. Tisztelt Országgyűlés! Tisztelt Képviselőtársaim! Keresztes László Lóránt képviselő úr, az LMP képviselőcsoportjának frakcióvezetője, azonnali kérdést kíván feltenni a miniszterelnök úrnak: „Ki vállalja a felelősséget, Miniszterelnök úr?” címmel. Parancsoljon, frakcióvezető úr, öné a szó. (A jegyzői székben dr. Szűcs Lajost dr. Vinnai Győző váltja fel.)
Köszönöm a szót, tisztelt elnök úr. Egy kis nyugalomra inteném képviselőtársaimat. Ezek olyan kérdések, amelyekre a magyar emberek várják a választ szerintem. Fontos ezeket a kérdéseket feltenni, és fontos rájuk elmondani a választ. [[Zaj a kormánypártok padsoraiban. Soltész Miklós a teremből távozó Arató Gergely felé: El is ment…]] Miniszterelnök Úr! Nem olyan régen, amikor az Európai Néppárt frakciója az önök képviselőit elzavarta, akkor önök többek között azt mondták, hogy ez azért történhetett meg, mert az Európai Néppárt megváltozott, és már nem tudják vagy nem akarják értelmezni a nemzeti szuverenitás gondolatát. Úgyhogy gyorsan meg kell állapítanunk, hogy ilyen alapon teljesen felesleges volt önöket elzavarni, hiszen önök sem ilyen alapon politizálnak, illetve elég érdekes dolog önök számára is, vagy az önök részéről a nemzeti szuverenitás védelmére hivatkozni olyan döntések után, hogy 20 ezer embert beengedtek az országba letelepedési kötvényekkel, vagy hogy rendszeresen, fenntartások nélkül támogatják a különböző szabadkereskedelmi egyezményeket, vagy odaadták pályázat nélkül az oroszoknak a Paks II.-projektet, vagy idehozták Magyarországra a Roszatom európai központját, és látható, hogy kilóg a lóláb, hogy milyen módon, milyen mértékben támogatják önök, vagy fogadják el a kínai nagyhatalmi törekvéseket, és a kínai érdekek milyen módon tudnak érvényesülni. De azt gondolom, hogy a magyar embereket kevéssé érdekli nyilván az önök európai pártcsaládból való kizárása, viszont joggal teszik fel azt a kérdést, hogy kormányzati pozícióból miért nem állnak ki harcosan a magyar nemzeti szuverenitás és a magyar nemzeti érdekek védelme mellett, akkor [[Derültség a kormányzó pártok padsoraiból.]] amikor az orosz vagy kínai nagyhatalmi érdekekkel szemben kell megvédeni, miniszterelnök úr. [[Zaj és közbeszólások a kormánypártok padsoraiból, köztük Jaj!]] Jogosan fogalmazódik meg a kérdés, miniszterelnök úr, hogy hogyan [[Az elnök csenget.]] kommentálja azt az erőteljes és súlyos kritikát, miszerint Magyarországon túlzottan és erőteljesen tudnak érvényesülni a kínai titkosszolgálatok. Hogyan kommentálja, miniszterelnök úr, azt a súlyos kritikát, hogy Magyarországon a kínai kommunista állam igen erőteljesen tudja a magyar kormányon keresztülvinni a saját szándékát? És egy nagyon-nagyon fontos kérdés, hogy leállítjáke végre ebben a súlyos járványügyi helyzetben azt a gigantikus projektet, a Budapest-Belgrád vasúti projektet, ami a kínai cégeknek európai uniós referenciát ad, ami a kínaiak kezében lévő pireuszi kikötő megközelítését szolgálja, ugyanakkor, ami eladósítja [[Az elnök a csengő megkocogtatásával jelzi az időkeret lejártát.]] a magyar embereket, és a magyar adófizetőknek ezermilliárd forintjába fog kerülni. Köszönöm szépen. [[Taps a Jobbik padsoraiból.]]
Köszönöm szépen, frakcióvezető úr. A válaszra megadom a szót Orbán Viktor miniszterelnök úrnak. Parancsoljon, miniszterelnök úr, öné a szó.
Higgye el, képviselőtársam, erőfeszítéseket tettem arra, hogy megértsem, hogy mi is a kérdés. De úgy látom, hogy volt vagy száz ebben a rövid két percben, ahol egymás hegyén-hátán volt geopolitika, állami beruházás, atomerőmű és a jó ég tudja, még mi minden. Mindenesetre, ha jól értem, volt egy nemzeti érdekképviseletet tartalmazó kérdése. [[Dr. Keresztes László Lóránt bólint.]] Szeretném továbbra is fenntartani azt az álláspontomat, hogy mi a magyarokat képviseljük Brüsszelben. Önök, úgy látom, Brüsszelt képviselik mindig itt Magyarországon. Ez a különbség köztünk fennmarad, és ez a vita nem is oldható föl. [[Taps a kormánypártok padsoraiból. Közbeszólások ugyanonnan, köztük: Úgy van!]] Ami a kínai és orosz nagyhatalmi érdekeket illeti. Hogyha most az amerikai szenátusban lettünk volna, és ott hallgatok meg egy képviselőt, ez egy korrekt kérdés. De megmondaná nekem, hogy milyen kínai meg orosz nagyhatalmi érdekek vannak, amelyek Magyarországot fenyegetik? Örömmel meghallgatnám! Hogy az Egyesült Államoknak vannak problémái, mert Kína felemelkedése kihívást jelent számára, és miután mi szövetségesei vagyunk az USA-nak a NATO-ban, ezért [[Az elnök a csengő megkocogtatásával jelzi az időkeret lejártát.]] érdemes gondolkodnunk ezen, ezt megértem. De hogy miért jelentene Magyarországnak problémát az oroszok vagy Kína gazdasági tevékenysége, azt fel nem foghatom. [[16.50]] Sőt, szeretném emlékeztetni önt arra, hogy a magyar koncepció ennek az ellenkezője, mi ezt a hidegháborús logikát, amit ön képvisel, egyáltalán nem támogatjuk. És a nemzetközi héjakat sem támogatjuk. Leéltünk az életünkből húszegynéhány évet hidegháborúban, nem volt jó, nem vált be. Nem az a magyar külpolitika, hogy valami nagyhatalom érdekét szolgálva mi is összevesszünk másokkal. A mi politikánk más, nemzeti alapon állunk, barátokat gyűjtünk, szeretnénk mindenkivel minél gyümölcsözőbb kapcsolatokat kialakítani [[Közbeszólások a Jobbik soraiból.]] Kínával is, Oroszországgal, Szaúd-Arábiával is, az Egyesült Államokkal is, mindenkivel [[Közbeszólás a Jobbik soraiból: Annyi barátod van!]] tisztelt hölgyeim és uraim, ami jó a magyar embereknek. [[Közbeszólások a kormánypártok soraiból, köztük: Úgy van! Taps a kormánypárti padsorokban.]]
Köszönöm szépen, miniszterelnök úr. Egyperces viszonválasz illeti meg frakcióvezető urat. [[Dr. Brenner Koloman: Neki is kettő jár!]]
Tisztelt Elnök Úr! Tisztelt Miniszterelnök Úr! Amikor mi sokszorosan felhívjuk itt az Országgyűlésben a figyelmet arra, hogy az önök liberális politikája miatt, az alacsonyan tartott bérek miatt [[Közbeszólások a kormánypárti padsorokból.]] több százezer ember ment el ebből az országból, több ezer család szakadt szét az elvándorlás miatt, az ön politikustársai azt mondják, hogy nincs itt semmi probléma, csak működik a közös európai munkaerőpiac. Én azt gondolom, ha egy kormány ilyen álláspontot képvisel, az ne hazudja magát nemzetinek. [[Moraj a kormánypárti padsorokban.]] Mert én azt gondolom, az a nemzeti álláspont, hogy biztosítani kell egy kormánynak, hogy mindenki a szülőföldjén tudjon boldogulni. Tisztelt Miniszterelnök Úr! Az önök számításai szerint önök a válság két legnehezebb évében annyi pénzt költenek el a Budapest-Belgrád vasútvonali projektre, amelyből 175 ezer munkahelyet lehetne teremteni. Önök minden dokumentumot titkosítottak. Hajlandók ezt a titkosítást feloldani, és megmutatni, hogy ez a projekt hány munkahelyet fog teremteni? Hajlandók megmutatni azt, hogy milyen háttéralkuk, milyen számítások vannak e mögött a Budapest-Belgrád projekt mögött? És hajlandóke végre leállítani ezt a nemzeti érdekekkel ellentétes projektet, és ezt a hatalmas összeget, két év alatt 200 milliárd forintot a magyar emberek megtámogatására és a válságkezelésre hajlandóke végre fordítani? Köszönöm szépen. [[Közbeszólás a Jobbik soraiból: Úgy van! Taps az ellenzék padsoraiból.]]
Köszönöm szépen. Egyperces viszonválaszra miniszterelnök úré a szó. Parancsoljon!
Ha jól értem, akkor ön azt az állítást fogalmazta meg kérdés formájában, hogy a Budapest-Belgrád vasútvonal építése nem szolgálja Magyarország nemzeti érdekeit. [[Közbeszólás a kormánypárti padsorokból: Így van!]] Én azt tanácsolnám önnek, hogy vessen egy pillantást a térképre, és tegye mellé azt a tényt, amit ideidézett, vagyis hogy a görögök kikötőit megvették a kínaiak, oda fogják szállítani az árukat. Azok az áruk mindenképpen eljutnak abból a kikötőből föl Nyugat-Európába, az a kérdés, kinek az országán megy keresztül. Van önök között olyan épelméjű ember, aki azt meri állítani, hogy Magyarországnak abban nincsen előnye, ha rajtunk keresztül történik a szállítás? Szerintem épelméjű ember ilyet nem gondolhat. [[Közbeszólás a Jobbik soraiból: Csak kérdés, mennyibe kerül!]] [[Közbeszólás a kormánypárti padsorokból: Így van!]] Én azt tanácsolnám önnek, hogy vessen egy pillantást a térképre, és tegye mellé azt a tényt, amit ideidézett, vagyis hogy a görögök kikötőit megvették a kínaiak, oda fogják szállítani az árukat. Azok az áruk mindenképpen eljutnak abból a kikötőből föl Nyugat-Európába, az a kérdés, kinek az országán megy keresztül. Van önök között olyan épelméjű ember, aki azt meri állítani, hogy Magyarországnak abban nincsen előnye, ha rajtunk keresztül történik a szállítás? Szerintem épelméjű ember ilyet nem gondolhat. (Közbeszólás a Jobbik soraiból: Csak kérdés, mennyibe kerül!) Versenyfutás van, egy nagy versenyben szereztük meg azt a jogot, hogy Görögországból az árukat Nyugat-Európába Magyarországon keresztül szállítsák. (Közbeszólás a kormánypárti padsorokból: Így van!) Ennél nagyobb sikert nagyon ritkán könyvelhet el egy nemzeti külpolitika. Komoly nemzeti tettnek tartjuk ezt, tisztelt képviselőtársam. [[Közbeszólások a kormánypárti padsorokból, köztük: Úgy van! Taps a kormánypártok soraiból.]]
Köszönöm szépen, miniszterelnök úr. Tisztelt Országgyűlés! Tisztelt Képviselőtársaim! Burány Sándor képviselő úr és Szabó Timea frakcióvezető asszony, a Párbeszéd képviselői, azonnali kérdést kívánnak feltenni a miniszterelnök úrnak: „Mi folyik itt?” címmel. Burány Sándor képviselő urat illeti a szó. Parancsoljon!
Köszönöm szépen a szót. Tisztelt Elnök Úr! Tisztelt Ház! Tisztelt Miniszterelnök Úr! Ön 2020 szeptemberében azt nyilatkozta, hogy állig felfegyverkezve várjuk a koronavírus-járvány második hullámát. Majd hozzátette, hogy Magyarország a védekezés sikerét emberéletekben méri. Még ugyanebben a hónapban, tavaly szeptemberben azt mondta, hogy mindenki megnyugodhat, mert ha elkapja a betegséget, meg fogják gyógyítani. Aztán 2021 februárjában azt nyilatkozta, hogy „fordulóponthoz érkeztünk, eddig úgy volt, hogy a vírus támadott, mi pedig védekeztünk, most mi támadunk, és a vírus védekezik.” Aztán 2021 februárjában pár nappal később ezt mondta: „Csupa rossz hírem van. A helyzet úgy fest, hogy az egész eddig tapasztalt járvány legnehezebb két hete előtt állunk.” Aztán 2021. március elején azt mondta, hogy a kéthetes zárással befordultunk a célegyenesbe. Majd a minap azt mondta, hogy a hajnal előtti legsötétebb pillanatokat éljük át. Szóval, ellentmondásos, önmaguknak ellentmondó nyilatkozatokban, miniszterelnök úr, nincs hiány. [[Moraj a kormánypárti padsorokban.]] Szeretném, ha itt most világossá tenné, hogy most támadunk, vagy védekezünk; most a hajnal előtti legsötétebb pillanatokat éljük át, miközben befordultunk a célegyenesbe, vagy lesz ennél még rosszabb is. Tisztelt Miniszterelnök Úr! Tisztelettel várom válaszát, hogy az ön ellentmondó nyilatkozatai közül ma mi az érvényes, mik a párt és a kormány március 16-ai jelszavai. Várom válaszát.
Köszönöm szépen, képviselő úr. A válaszra megadom a szót Orbán Viktor miniszterelnök úrnak. Parancsoljon, miniszterelnök úr!
Tisztelt Képviselő Úr! Én belátom, hogy a helyzet bonyolultsága nehézségeket támaszt, és önnek úgy tűnik, hogy egymást követő helyzetekben tett intézkedések ellentmondásban vannak egymással. Téved! Amit elmondott, az mind egy logikus sor éppen következő lépése. Most például az a helyzet, hogy természetesen támadunk. Ezt hívják oltásnak. [[Rig Lajos: Nem! Az oltás a védekezés része!]] És miután a harmadik hullám meg itt van, természetesen védekezünk is. Ez a helyzet, mind a kettőt egyszerre. És ha lesz újabb hullám, amelyről nem tudom megmondani, hogy lesze, és azt sem, hogy milyen formájú lesz, természetesen azt fogjuk tenni, amit ha lesz újabb hullám, tennünk kell. Vagy itt van most az AstraZeneca esete, amiből egyfelől nem szállítanak, másfelől kétségeink annak, hogy amit leszállítottak, azzal most mit kell tenni. Várjuk az Európai Gyógyszerügynökség határozatát, csütörtökre ígérték, most mi legyen. Ezek a döntések nem rajtunk múlnak, ezekhez alkalmazkodni fogunk, képviselő úr. Mindig ahhoz fogunk alkalmazkodni, ami éppen a helyzet. Én most úgy látom, hogy minden lehetőségünk megvan arra a keleti vakcinák miatt, Kínából több mint 3 milliót várunk még majd valamikor májusban, ha az megérkezik, és azt hiszem, hogy meg fog érkezni, akkor az a vállalásunk, hogy minden embert beoltunk, aki regisztrált a regisztrációk száma egyébként nő, most már három, és talán, félmillió környékén van , minden regisztrált embert be tudunk oltani még a második negyedév vége előtt, és mi leszünk az első európai ország, amely erre képes lesz. Ezt a mostani helyzetben megismétlem, és vállalom, mindent meg fogok tenni ennek érdekében. Önöktől csak egy dolgot kérek: ne beszéljék le az embereket az oltás fölvételéről. [[Közbeszólások a kormánypárti padsorokból: Így van! Taps a kormánypártok soraiból.]]
Köszönöm szépen, miniszterelnök úr. Egyperces viszonválaszra Burány Sándor képviselő úré a szó. Parancsoljon!
Miniszterelnök úr, az idő rövidsége miatt mindössze két dolgot kérnék öntől. Az egyik: ha már ennyire büszkék az oltási tervükre, akkor ha legközelebb egy hétvége alatt megpróbálnak 70 ezer embert nem több milliót, ahogy ígérték beoltani, az végre sikerüljön, és ne szúrják el úgy, mint azt tették legutóbb, amikor sms-ben lemondták az oltásra jelentkezetteket, miközben az éppen arra tévedteket meg simán beoltották akkor is, ha nem voltak regisztrálva. Ez az első kérésem. A második: ezek szerint érvényesnek tartja azt, hogy a járvány elleni védekezés sikerét emberéletekben méri, akkor kérem, számoljon el azzal is, hogy tragikus módon Európában a hivatalos adatok szerint a harmadik legrosszabb halálozási arány jelenleg Magyarországon tapasztalható. Kérem, akkor vegye fel ezen a téren is a kesztyűt, és védje meg a magyar embereket. Köszönöm szépen. [[Szórványos taps az ellenzéki padsorokból.]]
Köszönöm szépen, képviselő úr. Viszonválaszra miniszterelnök úré a szó. Parancsoljon!
Kezdjük az utóbbival. Ön is tudja, hogy a statisztikai nyilvántartások különböznek minden európai országban. A helyzet a következő, ahogy mi számolunk, meg ahogy az Európai Unió is számol: megnézzük, hogy 2019-ben mennyien haltak meg, amikor még nem volt járvány, utána megnézzük, hogy 2020-ban mennyien haltak meg, ezt hívják halálozási többletnek. Ha így nézi, akkor valahol a 10. helyen vagyunk. Mármint úgy értem, hogy a legjobb helyzetben lévők sorrendjében a 10. helyen, nem ott, ahol ön mondja. Ezzel se lennék elégedett, mert egyetlen ember élete is veszteség. És az egész megközelítést nem szeretem, amit itt önök folyamatosan meghirdetnek, mintha versenyt kellene futnunk a tekintetben, hogy ki tudja jobban magyarázni a statisztikákat. Helyette szeretném leszögezni, hogy minden ember élete számít, minden emberéletet meg akarunk menteni, mindenkit meg akarunk gyógyítani, minden embert el fogunk látni a kórházakban, és mindenkit be is fogunk oltani, aki erre vállalkozik, mert az oltás önkéntes: regisztrál, oltást kap. Egyetlen dolgot kérek önöktől: hagyják abba az oltásellenes kampányukat. [[Közbeszólások a kormánypárti padsorokból, köztük: Így van! Taps a kormánypártok soraiban.]]
Köszönöm szépen, miniszterelnök úr. Tisztelt Országgyűlés! Képviselőtársaim! Budai Gyula képviselő úr, a Fidesz képviselője, azonnali kérdést kíván feltenni az igazságügyi miniszternek: „Hova tűnhettek Czeglédy elcsalt milliárdjai?” címmel. Tisztelt Képviselő Úr! Tájékoztatom önt, hogy a miniszter asszony távolléte miatt válaszadásra Völner Pál államtitkár urat jogosította fel. Tisztelettel kérdezem, elfogadjae a válaszadó személyét. [[Szilágyi György: Ne kérdezd, mondd meg, te voltál az elszámoltatási biztos! Dr. Brenner Koloman: Nem sikerült az elszámoltatás? Dr. Budai Gyula jelzésére:]] Köszönöm szépen, hogy elfogadja a válaszadó személyét. Budai Gyula képviselő urat illeti a szó. [[17.00]]
Köszönöm. Tisztelt Elnök Úr! Tisztelt Államtitkár Úr! A Czeglédy Csaba elleni büntetőügyben keletkezett revizori jelentés egyértelműen bizonyítja, hogy közel 2,5 milliárd forintot vettek fel készpénzben Czeglédy bűntársai bankautomatákból. A revizori vizsgálat Czeglédy cége, a Human Operator Zrt. és a büntetőügyben szereplő iskolaszövetkezetek közötti utalásokat, pénzmozgásokat és milliárdos készpénzfelvételeket ellenőrizte. A revizori vizsgálat megállapította, hogy a Human Operator Zrt. alá épített cégek és iskolaszövetkezetek által kibocsátott számlák mindig sokkal nagyobb értékűek voltak, mint amennyi pénzt valójában elutaltak. Az iskolaszövetkezethez befolyt utalásokat sok esetben nem is lehetett számlákhoz kötni. Czeglédy strómanjai vidéki bankfiókokból és automatákból 2013 és 2016 között 2,5 milliárd forintot vettek ki, majd a felvett pénzt Szombathelyre vitték, Czeglédy cégéhez. A jelentés szerint a nyomozó hatóság a felvett 2,5 milliárd forint felhasználását nem tudta kideríteni, ugyanakkor tényként állapítható meg, szintén a revizori jelentés alapján, hogy a felvett 2,5 milliárd forinton kívül további 400 millió forint vándorolt Czeglédyhez különböző jogcímek alapján. Ezt a közel 3 milliárd forintot az MSZP és a DK pártkasszájában kell keresni, és Czeglédy Csaba ebből finanszírozta a baloldali kampányait. Ez az oka, hogy Gyurcsány Ferenc foggal-körömmel ragaszkodik ügyvédjéhez, Czeglédy Csabához, és igyekeznek mindent megtenni a Czeglédy elleni bírósági eljárás meghiúsítására. Kérdezem az államtitkár urat, hogy hová tűntek Czeglédy elcsalt milliárdjai. Köszönöm szépen. [[Taps a kormánypárti padsorokban.]]
Köszönöm szépen, képviselő úr. A választ Völner Pál államtitkár úrtól fogjuk hallani. Parancsoljon, államtitkár úr, öné a szó.
Köszönöm a szót, elnök úr. Tisztelt Ház! Úgy tűnik, tisztelt képviselőtársaim, hogy a baloldal továbbra is hemzseg a korrupciós botrányoktól. Sokakat joggal háborít fel a Czeglédy-ügy, a baloldal 6,5 milliárdos költségvetési csalással vádolt, korábban már csalás és magánokirat-hamisítás miatt elítélt házi ügyvédje nemhogy meghúzná magát a jelenlegi helyzetben, hanem irodája jó pénzért dolgozik továbbra is a fővárosi DK-s vezetésű önkormányzatoknak, folyamatosan busás megbízásokat kap a DK-s polgármesterektől. Czeglédy magabiztos, főnöke és mentora, az „elvtárs, segítsd a lebukottakat!” szlogent szem előtt tartó Gyurcsány Ferenc úton-útfélen kiáll mellette, biztosítja támogatásáról. Ezért is dobták be a joggal való visszaélés fényes példáját nyújtva a 2018-as országgyűlési, majd a 2019-es európai parlamenti választáson is jelöltnek, mentelmi jog mögé bújtatva őt, akadályozva a büntetőeljárást. Így nem kizárt, hogy a jövő évi országgyűlési választásokon is képviselőjelöltként fog majd felbukkanni. Tisztelt Képviselőtársaim! Czeglédy Csaba biztosan sokat tud annak a Gyurcsány családnak a pénzügyeiről, ahonnan többször is kapott kölcsönt. Czeglédynek nyilván hallgatnia kell, amikor beszélnie kellene, és szó nélkül kell majd bemasírozni a börtönbe, ha úgy alakul az ítélet. Ezeknek az embereknek az omerta, a hallgatás törvénye jut. Gyurcsányék mindenesetre addig is bármit megtesznek azért, hogy akadályozzák a büntetőper tárgyalását. Ha a volt miniszterelnököt valóban érdekelné a közpénz lopása, akkor nem védené Czeglédyt, hiszen ahogy egy február végi Facebook-bejegyzésben írta: aki kivesz egy fillért is a közös pénzből, az én édesanyámat lopja meg, akkor is, ha tavaly tavasszal ő már elment, és csak azok akarjanak kormányozni, akik nem akarják meglopni az édesanyámat és a hozzá hasonlókat, mert azokat a börtön bejáratáig üldözni fogjuk. Ezek után kíváncsian várjuk, Gyurcsány mit fog tenni Czeglédy esetében, elkíséri vagy üldözni fogja a börtön bejáratáig. [[Közbeszólás a Fidesz soraiból: Így van! Taps a kormánypárti padsorokban.]]
Köszönöm szépen, államtitkár úr. Egyperces viszonválaszra Budai Gyula képviselő úré a szó. Parancsoljon!
Czeglédy Csaba nem más, mint a baloldal pénztárnoka. A Czeglédy elleni büntetőper egyik szereplője erről a tiltott pártfinanszírozásról beszélt, amikor elmondta, hogy Czeglédy Csaba 2014-ben találkozott az MSZP akkori budapesti elnökével, Kunhalmi Ágnessel, akinek 50 millió forintot adott át a budapesti kampány finanszírozására. [[Moraj a kormánypárti padsorokban.]] Kunhalmi Ágnes akkor nemcsak a budapesti MSZP elnöke volt, hanem az MSZP országos elnökségének is a tagja. [[Nacsa Lőrinc: Juj!]] A büntetőügy ezen szereplője azt is elmondta, hogy Czeglédy finanszírozta Kész Zoltán veszprémi időközi kampányát is. Köszönöm szépen. [[Nacsa Lőrinc: Hoppá! Moraj és taps a kormánypártok soraiban.]]
Köszönöm szépen, képviselő úr. Egyperces viszonválasz illeti meg az államtitkár urat is. Parancsoljon, államtitkár úr!
Tisztelt Képviselőtársaim! A szocialisták még mindig adósak a válaszokkal, pontosan milyen piszkos munkát végzett nekik Czeglédy, és kikhez vándorolt az ellopott 6,3 milliárd forint. Az egyik legkiszolgáltatottabb társadalmi réteget károsította meg a Czeglédy Csaba által vezetett bűnszövetkezet, így a tisztánlátás végett minél hamarabb konkrét válaszokkal kell szolgálniuk arra, hogy miért nyújtott nagyobb anyagi támogatást a Gyurcsány Ferenc nevéhez köthető cég kedvenc házi jogászának, Czeglédy Csabának, mindemellett indokolt annak vizsgálata is, hogy történte burkolt pártfinanszírozás. Biztosan tudhat valamit Czeglédy Csaba, ami miatt Gyurcsány Ferencék nem engedik el a kezét. Köszönöm megtisztelő figyelmét. [[Taps a kormánypárti padsorokban.]]
Köszönöm szépen, államtitkár úr. Tisztelt Országgyűlés! Csányi Tamás és Lukács László György képviselő urak, a Jobbik képviselői, azonnali kérdést kívánnak feltenni az emberi erőforrások miniszterének: „Mit gondol erről, Miniszter úr?” címmel. Csányi Tamás képviselő urat illeti a szó, parancsoljon!
Köszönöm szépen a szót. Tisztelt Elnök Úr! Tisztelt Miniszter Úr! Egy éve, szinte napra pontosan, hogy a vírushelyzetre való tekintettel önök elrendelték egyik pillanatról a másikra a közoktatási intézményekben a tantermen kívüli digitális oktatást. Akkor gyakorlatilag a mélyvízbe lökték az egész oktatási rendszert, hiszen ebben az új, senki által eleddig nem ismert helyzetben semmilyen segítséget nem nyújtottak az intézményvezetőknek, tanároknak, szülőknek, diákoknak sem. Gyakorlatilag önök karba tett kézzel, a part széléről drukkoltak nekik, majd a nyári szünetet jachtozásra, luxusnyaralásokra fordították, mintha nem lenne holnap, mintha nem jönne újra szeptember. Aztán most egy hete az önöktől megszokott fejetlenséggel újra bezárták az iskolákat, de a hozzáállásuk egy cseppet sem változott. Önök, miniszter úr, visszahúzódtak a szurkolói zónába, és onnan integetnek a frontvonalban harcolóknak, miközben semmilyen konkrét segítséget nem adnak számukra. A KRÉTA-rendszerről ugyanis kiderült, hogy mindent bír, csak a terhelést nem, hiszen rögtön az első nap összeomlott. Hogyan történhetett ez? Vannak felelősök? Van számonkérés az ügyben, miniszter úr? Tudja, hogyha egy tanár online órát szeretne tartani, és nincs kötelezve a KRÉTA-rendszer használatára, hogy lássák is, hogy dolgozik, akkor valamelyik multi cég alkalmazását fogja használni, mert az biztosan működik. Ebből következik az első kérdésem: mennyibe került az adófizetőknek a KRÉTA-rendszer megvásárlása, átalakítása? Mennyiért tartjuk fönn évente ezt a nem működő rendszert? Önök nem hallgatnak egyébként a szakmára sem, ahonnan pedig egyértelmű kérdések fogalmazódnak meg. Ön, miniszter úr, lazán ignorálja mindezeket. Én azonban most föltehetem természetesen. Az első: beoltjáke a tantermen kívüli oktatási időszakban azon tanárokat, akik ezt igénylik, ezáltal biztosítva a rendszer biztos működését? Kompenzáljáke a tanárokat a digitális átálláshoz szükséges eszközbeszerzések miatt egy szakszervezetek által megnevezett jelképes százezer forinttal? Illetve az otthon maradó szülőket segítike pótszabadsággal az online oktatás idejére? Kérem, ezekre a konkrét kérdésekre konkrét válaszokat adjon, mert a maszatolásnak itt már nincsen helye. Köszönöm. [[Taps a Jobbik soraiban.]]
Köszönöm szépen, képviselő úr. A válaszra megadom a szót Kásler Miklós miniszter úrnak. Parancsoljon, miniszter úr, öné a szó.
Köszönöm szépen. A képviselő úr kérdései az oktatási rendszerre vonatkoznak, a járvánnyal összefüggésben tette fel a kérdéseit. Azt tudom erre mondani, hogy akkor, amikor erre szükség volt, az egész rendszer egyetlenegy hétvége alatt átállt a digitális oktatási módra. Ez a magyar pedagógusi kar rendkívüli teljesítménye volt. A képviselő urat egyszer már kisegítettem egy összeállítással azokra a kérdéseire, ami nem fért bele két percbe, ezt meg tudom ismételni. Rendelkezésre áll az internetelérhetőség az európai átlag felett. A széles sávú lehetőségek ugyanígy rendelkezésre állnak. A magyar pedagógusok több mint 60 százaléka úgy értékeli, hogy ezt a rendszert megfelelően tudja használni. A digitális tartalmakat az ország kifejlesztette, a felhasználásuknak a mértéke jelentősen megnőtt, elérhetők a tankönyvek, elérhetők a jegyzetek, elérhetők a példatárak, elérhetők a magyar kultúrának a kincsei, több mint kilencven film, és lehetne folytatni a felsorolást. [[17.10]] A tanárok ugyanúgy megkapják az oltást, mint minden más magyar állampolgár, életkoruknak és egészségügyi állapotuknak megfelelően. Az eddigi oltások során számosan megkapták az oltást, mindig annak a ritmusnak megfelelően, amiben az egész társadalom ezt megkapta, úgy, ahogy a miniszterelnök úr nagyon szemléletesen levezette a feltételeit. Azt hiszem, hogy minden kérdésre válaszoltam. Kollégája mindig azzal szokta kezdeni, hogy hiányol, hogy nem vagyok itt eleget. Most én hiányolom őt. Köszönöm. [[Taps a kormánypártok padsoraiból.]]
Köszönöm szépen, miniszter úr. Egyperces viszonválaszra Csányi Tamás képviselő úré a szó. Parancsoljon!
Köszönöm szépen. Miniszter úr, köszönöm szépen a kollégák nevében, hogy elismerte, hogy ők dolgoztak, önök pedig nem az elmúlt időszakban a digitális átállással kapcsolatban. Ezúton én is köszönöm nekik. A kérdésemre csak nem sikerült válaszolni. Mennyibe került a KRÉTA-rendszer, miniszter úr? Pontosan, konkrétan, forint-fillérre. Önnek ez nyilván egyszerű és tudnia is kell. Ki a felelős azért, hogy nem működött, amikor kellett volna működnie? Azt látom, hogy a tanárokon nem kívánnak segíteni, hiszen nem kerülnek be az oktatási tervbe, nem kapnak anyagi segítséget az eszközvásárlásokra. Azt is látjuk, hogy a szülőknek sem kívánnak segíteni, hiszen nem kapnak fizetett pótszabadságot arra, hogy otthon kell maradni a tanuló gyerekkel, és az online oktatást nekik is kell segíteniük. Akkor önök vajon kiknek szeretnének segíteni, miniszter úr? Nagyon úgy fest, hogy csak saját maguknak szeretnének segíteni, pedig a vírusjárvány idején ez nem pálya, miniszter úr. Önök visszaélnek a hatalmukkal, érdemi intézkedések helyett alibiznek, csak megúszni szeretnék ezt a vírusjárványt, holott kezelni kellene. Azt viszont önök nem tudják. Ez szégyen. Tessenek dolgozni, kérem! Köszönöm. [[Taps a Jobbik padsoraiból.]]
Köszönöm szépen, képviselő úr. Egyperces viszonválaszra a miniszter úré a szó. Parancsoljon!
Képviselő úr engem biztat munkára ez után az életpálya után, ugyanakkor viszont a hangoskodás, az agresszivitás és az ismeretek hiánya nem pótolja az érveket [[Derültség a kormánypárti padsorokból.]] nem pótolja a hozzászólásának a tartalmát. [[Dr. Brenner Koloman: Mennyibe került a KRÉTA?]] Végighallgattam a miniszterelnök úrhoz intézett kérdéseiket. Kérem szépen, a világ járványügyi szakembereinek, klinikusainak, virológusainak a krémje vitatkozik olyan kérdésekről, amelyekben önök itt véleményt mondanak. Honnan van… [[Dr. Brenner Koloman: Mennyibe került a KRÉTA-rendszer? Nagy zaj a Jobbik padsoraiból, újból és újból elhangzó közbekiáltások: KRÉTA?]] Kérem szépen, én nagy türelemmel végighallgattam! Nem kérek többet. Honnan van önökben a bátorság, hogy olyan kérdésekben, amelyekről semmilyen információjuk [[Közbeszólás a Jobbik padsoraiból: KRÉTA-rendszer?]] tudásuk nincs [[Jakab Péter: Mennyibe került a KRÉTA?]] és ami emberéletekről szól, véleményt mondanak? [[Dr. Brenner Koloman: Mennyibe került a KRÉTA-rendszer? Mondjon le!]] Gondolkodjon el ezen! [[Nagy taps a kormánypártok padsoraiból.]]
Köszönöm szépen. [[Folyamatos taps a kormánypárti padsorokból.]] Köszönöm szépen, miniszter úr. [[Dr. Brenner Koloman: Mondjon le!]] Tisztelt Képviselőtársaim! [[Dr. Brenner Koloman: Nem a vírus volt a kérdés! Szégyen!]] Simicskó István képviselő úr, a KDNP képviselőcsoportjának frakcióvezetője, azonnali kérdést kíván feltenni a külgazdasági és külügyminiszternek: „Hol tartanánk a vakcinabeszerzésekkel, ha Brüsszelre és a magyar baloldalra várnánk?” címmel. Tisztelt frakcióvezető úr, miniszter úr távolléte miatt válaszadásra Menczer Tamás államtitkár urat jelölte ki. [[Dr. Simicskó István igent int.]] Frakcióvezető úr jelzi, hogy elfogadja az államtitkár urat válaszadónak. Simicskó István frakcióvezető úré a szó. Parancsoljon!
Köszönöm szépen a szót. Tisztelt Elnök Úr! Tisztelt Államtitkár Úr! Tisztelt Országgyűlés! A járvány elleni védekezés során világossá vált, hogy a kormány nem számíthat a baloldalra és sajnos Brüsszelre sem. Az is egyértelművé vált a magyar társadalom számára, hogy a járvány idején a bajban ismét csak és kizárólag a Fidesz-KDNP-kormányra számíthatnak. Tisztelt Képviselőtársaim! Azt látjuk, hogy a baloldali politikusok, polgármesterek az oltás ellen kampányolnak, folyamatosan ezt teszik, miközben saját magukat beoltatják. László Imrét hadd említsem, újbudai polgármestert, vagy Hiesz György, Gyöngyös polgármesterének esetét is említhetném. Folyamatosan azt sugallják, hogy az orosz és a kínai vakcinában ne bízzanak meg az emberek. Ezzel igyekeznek elbizonytalanítani az embereket, ezzel életeket sodornak veszélybe és tesznek kockára. Emberéletekről van szó, tisztelt képviselőtársaim! Tisztelt Államtitkár Úr! Úgy látjuk, hogy ennek ellenére jó ütemben halad az oltás Magyarországon. Itthon eddig közel másfél millióan kapták meg az első oltást és közel 400 ezren a második oltást is. Az Európai Unión belül a második legjobb helyen állunk, ez egy óriási teljesítmény, ezért elismerés jár, és nyilván ezen az úton kell továbbhaladni. Ezzel jelentősen felülmúljuk az európai uniós átlagot, köszönhetően a kínai és az orosz vakcinának is, köszönhetően annak, hogy a kormány mindezt beszerezte, és időben lépett. Úgy látjuk, hogy Brüsszel drámaian elrontotta a vakcinabeszerzést. Amíg az Egyesült Államok, Nagy-Britannia, Izrael már tavaly tavasszal szerződött a gyógyszergyárakkal, Brüsszel ezt csak novemberben tette meg, óriási felelőtlenséget tanúsítva ezzel. Izrael 9 milliós lakosságának 55 százaléka már megkapta az oltást, Szerbia 7 milliós lakosságából pedig 2 millióan megkapták az oltást. Messze megelőzik az európai uniós átlagot. Brüsszel értelmetlen politikai és ideológiai csatát folytat az orosz vakcina ellen, ez jól látható. A kérdésem arra vonatkozna, hogy hol tartanánk a vakcinabeszerzésekkel, az oltásokkal, ha Brüsszelre és a magyar baloldalra számíthattunk volna csak. A válaszát előre is köszönöm. [[Taps a kormánypártok padsoraiból.]]
Köszönöm szépen, frakcióvezető úr. Menczer Tamás államtitkár úr ad választ a kérdésére. Parancsoljon, államtitkár úr!
Köszönöm szépen a szót. Tisztelt Elnök Úr! Tisztelt Ház! Tisztelt Frakcióvezető Úr! A kérdésére röviden is válaszolhatnék: sehol. De ezt annyiban kifejteném, hogy szeretném világossá tenni mindenekelőtt, hogy mi az, amit a magyar kormány tesz. Amit mi teszünk, az a brüsszeli hibák kijavítása. Ezért a baloldali képviselőket is mértéktartásra kérném; amikor bennünket támadnak és számonkérnek, ezzel kapcsolatban azt tudom mondani, hogy lehet, hogy nem tudunk minden brüsszeli hibát kijavítani egyik napról a másikra, de azért jól haladunk. Szeretnék néhány számot idehozni. A Pfizer vakcinánál a megrendelt mennyiség 9 százaléka jött meg eddig, a Modernánál 5 százalék, az AstraZenecánál 6 százalék, az uniós átlag tehát 6 százalék. Nem az a probléma, hogy nem rendeltünk vakcinát Brüsszelből, hanem az, hogy ezek nem jönnek meg. A brüsszeli hibákat egyébként már elismerték. Von der Leyen bizottsági elnök asszony például azt mondta, hogy „Ha visszapillantó tükörbe nézek, azt látom, hogy többet kellett volna a tömeggyártásról és kihívásairól gondolkodnunk. Keserű leckét kaptunk, nyilvánvalóan alábecsültük a kihívásokat.” Timmermans alelnök úr, akinek pedig nem nagy erénye a beismerés, azt mondta, hogy „hibákat követett el Brüsszel”. Ami a kérdése másik felét, a baloldalt illeti, tisztelt frakcióvezető úr, jól láthatóan a baloldal most zokon veszi azt, hogy azt mondjuk rájuk, ők oltásellenesek. Ők azt mondják, hogy nem azok. De, azok! Petíciót indítottak Gyurcsány Ferenc vezetésével, illetőleg azt mondták, hogy az általuk vezetett kerületekben és városokban nem lesz hozzáférhető a kínai és az orosz vakcina. Ezzel magyar emberek életét hajlandóak kockára tenni. Annyira frusztráló az igazság, tisztelt frakcióvezető úr, hogy Mesterházy képviselő úr legutóbb, egy tévéműsorban nekem ezért pofont ígért be, azt mondta, hogy egy vidéki kocsmában egy pofon már elsült volna. Az igazság az, hogy én vidéki gyerek vagyok, jártam már vidéki kocsmában, láttam a baloldalnál ijesztőbbet is. [[Derültség a kormánypárti padsorokból.]] Azt gondolom, hogy nemcsak válságkezelésre alkalmatlanok, hanem még egy vidéki kocsmában is alkalmatlanok bármit végrehajtani. Köszönöm, hogy meghallgattak. [[Taps a kormánypártok padsoraiból.]]
Köszönöm szépen, államtitkár úr. Egyperces viszonválaszra frakcióvezető úré a szó. Parancsoljon!
Köszönöm szépen, elnök úr. Államtitkár úr válaszát is köszönöm. Zárójelben jegyzem meg, hogy számíthat ránk, ha erre szükség van, a vidéki kocsmában is. [[Derültség és taps a KDNP padsoraiból.]] Természetesen valóban úgy tűnik, hogy Brüsszel felesleges és ideológiai vitákat generál, politikai okokat próbál találni annak érdekében, hogy az orosz és a kínai vakcinát ne fogadják el. Azt hiszem, hihetetlen felelőtlenség az, amit művelnek. Nagyon helyes volt, hogy a magyar kormány időben lépett, nagyon helyes volt, hogy közel 20 millió vakcinát időben, az elsők között lekötött. Ennek köszönhető, hogy most ilyen ütemben tudunk haladni, és bízunk benne, hogy ezek a folyamatok fel tudnak gyorsulni. Biztos vagyok benne, hogy a Külügyminisztériumon és a magyar kormányon nem fog múlni, hiszen emberéletekről van szó, és a magyar emberek igenis számíthatnak a magyar kormányra. [[Taps a kormánypártok padsoraiból.]]
Köszönöm szépen, frakcióvezető úr. Egyperces viszonválasz illeti meg Menczer Tamás államtitkár urat is. Parancsoljon, államtitkár úr!
Köszönöm a szót, elnök úr. Tisztelt Frakcióvezető Úr! Igen, a magyar emberek számíthatnak a kormányra, ellentétben a baloldallal. Két idézettel hadd jöjjek! A Gyurcsány-párt azt mondta: „Ha Orbán tovább erőlteti a kínai vakcinát, akkor egymillió beoltott sem lesz, nemhogy hat.” 1 millió 347 ezernél tartunk, és megyünk tovább. Ujhelyi István azt mondta: „Az uniós beszerzésből 19,4 millió érkezik Magyarországra, ennek elégnek kellene lennie.” [[17.20]] Igen, ez mind megvan papíron, csak papírral nagyon nehéz oltani. És még annyit szeretnék hozzátenni, tisztelt frakcióvezető úr, kínai és orosz vonatkozásban, hogy Kínából eddig megjött 1 millió vakcina 20 nappal a szerződéses határidő lejárta előtt, mint arról ma már volt lehetőségünk szót ejteni. A héten megjön újabb 100 ezer vakcina Kínából, 43 nappal a szerződéses határidő lejárta előtt. Ezt újra van szerencsém a brüsszeli kollégák figyelmébe ajánlani. Oroszországból a következő szállítmány a külügyminiszter úr tárgyalásainak eredményeképpen 480 ezer adag vakcina lesz. S azt hadd tegyem hozzá zárásként, hogy minden európai országnak mi segítünk, mindenki hozzánk fordul. Köszönöm, hogy meghallgattak. [[Taps a kormánypárti padsorokban.]]
Köszönöm szépen, államtitkár úr. Tisztelt Országgyűlés! Képviselőtársaim! Mesterházy Attila képviselő úr, az MSZP képviselője, azonnali kérdést kíván feltenni az igazságügyi miniszternek: „Hogy is van ez?” címmel. Tisztelt Képviselő Úr! Miniszter asszony távolléte miatt válaszadásra Völner Pál államtitkár urat jogosította fel. Tisztelettel kérdezem, elfogadjae a válaszadó személyét, vagy a miniszter asszonytól személyesen kéri a választ.
Köszönöm, elnök úr. Menczer úrnak mondanám, hogy én is vidéki vagyok, és jártam kocsmában, de megvárom miniszter asszonyt. Köszönöm szépen.
Köszönöm szépen. Ugyan a választ másképp kellett volna elintézni [[Derültség.]] , de kinek-kinek egyéni ízlése szerint. Tisztelettel tájékoztatom önt, hogy miniszter asszonynak a harmadik soron következő azonnali kérdések órájában kell válaszolnia. Tisztelt Országgyűlés! Szakács László képviselő úr, az MSZP képviselője, azonnali kérdést kíván feltenni a miniszterelnök úrnak: „Hogy is van ez?” címmel. Szakács László képviselő urat illeti a szó. Parancsoljon!
Köszönöm a szót, elnök úr. Tisztelt Ház! Tisztelt Miniszterelnök Úr! Két válsággal nézünk szembe. Van egy egészségügyi válság, amelynek a megoldása nyilvánvalóan az oltás, ezért bátorítunk mi is mindenkit arra, hogy vegye fel az oltást, és van egy gazdasági válság, ahol nyilvánvalóan a megoldásban valahol a támogatásnak, a vissza nem térítendő támogatásnak kellene hogy legyen a legfőbb szerepe. Ezzel szemben mi azt látjuk, amit ön is nagyon sokszor elmond, hogy a polgári kormányzás alapelve az, hogy munka nélkül nincs jövedelem. Ez békeidőben is nyilvánvalóan adna egy komoly filozófiai vitát köztünk, de most nem békeidő van. Akik most nem dolgoznak, nem azért nem dolgoznak, mert nem akarnak, mert lusták, vagy mert azért állt le egy cég, mert egész egyszerűen nincsen szükség arra a termékre, amit ők gyártanak, hanem azért, mert az egészség védelmében olyan szabályokat hoztak, amelyek miatt nekik le kellett állni, őket kártalanítani kellene. Támogatni kellene, de önök hitelt kínálnak. Újra ez a csodafegyver, hogy legyen hitel nekik, most éppen legfeljebb 10 millió forintig, ha vállalnak készfizető kezességet, ha ingatlanukra zálogot akarnak bejegyezni. Persze vannak kivételek, mondjuk, Mészáros Lőrinc akkor is kap vissza nem térítendő támogatásokat, hogyha nem is mindig tud róla, de még akkor is kap, miniszterelnök úr, ha elbocsát 850 embert, pokollá téve 850 család életét. Ő még akkor is kap, de a magyar mikro-, kis- és középvállalkozások csak hitelt kaphatnak. Ezért azt kérdezem miniszterelnök úrtól, mikor jelentik be azt, hogy milyen vissza nem térítendő támogatásokat kaphatnak a magyar mikro-, kis- és középvállalkozások a hitelek helyett, és legfőképpen, meddig kívánják meghosszabbítani a hitelfizetési moratóriumot, hiszen látszik, hogy nem stabilizálódik addig a cégek helyzete, amire lejár a hitelfizetési moratórium. Köszönöm a figyelmet.
Köszönöm szépen, képviselő úr. Tisztelt Ház! Képviselőtársaim! A válaszra megadom a szót Orbán Viktor miniszterelnök úrnak. Parancsoljon, miniszterelnök úr!
Valóban, a magyar kormány úgy döntött, hogy a kis- és közepes, de leginkább a kisvállalkozásoknak 10 millió forint kamatmentes hitelt fogunk nyújtani. Ez megkezdődött. Nem vagyok még elégedett a konstrukcióval, mert túlságosan bürokratikusnak látom. Tehát szeretném, ha ez sokkal gyorsabban és gördülékenyebben haladna. Mindenesetre az érdeklődés azt mutatja, hogy ez egy jó intézkedés, mert jelentkeznek és felveszik. Bértámogatást igenis nyújtunk. Kérem, ezt vegye figyelembe, hiszen a bajba jutott ágazatokban 50 százalékos bértámogatást adunk. Egyébként a kis szálláshelykiadók számára is, talán a számot nem tudom pontosan felidézni, de mintha szobánként adtunk volna 1 millió forint támogatást. Ez 45 ezer embert, 45 ezer szobát jelentett. Tehát én úgy érzem, hogy az a gazdaságpolitikai vegyület, mixtúra, amivel dolgozunk, amely elsősorban a munkahelyek megvédésére, megtartására vissza nem térítendő támogatásokat ad fejlesztésekre, vagyis a jövendőbeli munkahelyekben gondolkodik, valamint adunk bértámogatást és hitelt is, meg van egy hitelmoratórium, ez így együtt szerintem alkalmas arra, hogy a pandémia okozta gazdasági válságon túljussunk. Azt halkan jegyzem meg, hogy a hitelmoratórium, amely a legfontosabb eszköz, élet-halál kérdése. Milyen kár, hogy ön nem szavazta meg itt a parlamentben! [[Taps a kormánypárti padsorokban.]]
Köszönöm szépen, miniszterelnök úr. Egyperces viszonválaszra Szakács László képviselő úré a szó. Parancsoljon!
Köszönöm a szót, elnök úr. Tisztelt Miniszterelnök Úr! Tízmillió forint hitelt nyújtunk mikro-, kis- és középvállalkozásoknak ezt mondta , de ez már egy csúsztatás. Legfeljebb! Ugye, 1-10 millió forint között, csak ezzel majd a vállalkozó a bankban fog találkozni, nem akkor, de egyébként a kormányzati kommunikációban jól hangzik. Bértámogatást is nyújtunk. Azt hiszem, november óta november, december, január, február hónap az, amikor elkezdték kifizetni a bértámogatásokat négy hónap telt el, és a vendéglátóiparban meg a szállodaiparban bizony a fa alá, a karácsonyfa alá hiánypótló végzéseket és hiánypótló határozatokat tehettek ezek a vállalkozások. Tehát megtanulták egy életre, hogy milyen olyannak lenni, akiket önök megmentenek. De önök most nem a vállalkozásokat fejlesztik, hanem a felszámolószektort. Ez az önök stratégiája. A felszámolókat megerősítik, oda beteszik a saját katonáikat, majd utána újra fogják osztani a piacot. Ehhez előbb persze hitelt kell nyújtani, valamibe bele kell bukni. Én azt gondolom, kívülről ez látszik, és ez nem látszik jónak. Köszönöm a figyelmet.
Köszönöm szépen, képviselő úr. Egyperces viszonválaszra miniszterelnök úrnak adok szót. Parancsoljon, miniszterelnök úr!
Nem tartom igazságosnak és méltányosnak sem tartom, amit mondott, tekintettel arra, hogy például a fővárosi vállalkozóknak eljuttatott bértámogatást az önök által vezetett főváros azonnal lefoglalta, és elvette a vállalkozóktól. Nem hiszem, hogy ezért ön nekünk tehetne szemrehányást. Azért sem tartom méltányosnak az ön megközelítését, mert önök is kezeltek már gazdasági válságot Magyarországon, nemcsak mi, ráadásul ön képviselő is volt. Most fölolvasom, hogy milyen intézkedéseket szavazott meg mint válságkezelést. Megszavazta a 13. havi bér elvételét. Ön megszavazta a 13. havi nyugdíj elvételét. Megszavazta a gyes időtartamának csökkentését. Igent szavazott a fizetős egészségügyre. Megszavazta az ingatlanadót, megszavazta a tandíjat és az áfaemelést is. Biztos, hogy engem kell önnek faggatnia? [[Taps a kormánypárti padsorokban.]]
Köszönöm szépen, miniszterelnök úr. Tisztelt Képviselőtársaim! 17 óra 27 perc van. Ezzel az azonnali kérdések órájának végére értünk. Most kettőperces technikai szünetet tartunk. (Szünet: 17.27 17.33 Elnök: Jakab István Jegyzők: dr. Vinnai Győző és Szabó Sándor)
Tisztelt Országgyűlés! Folytatjuk munkánkat. Köszöntöm önöket. Most általános vitára kerül sor. Kérem, hogy a pandémiás helyzetre tekintettel az ülésteremben lehetőség szerint csak a soron következő felszólaló és az azt követő két felszólalásra váró képviselőtársunk tartózkodjon. Tisztelt Országgyűlés! Soron következik a Slachta Margit Nemzeti Szociálpolitikai Intézetről szóló előterjesztés általános vitája a lezárásig. Az Ungár Péter, LMP, Schmuck Erzsébet, LMP, Nacsa Lőrinc, KDNP, Selmeczi Gabriella, Fidesz, képviselők által benyújtott előterjesztés H/14632. számon a parlamenti informatikai hálózaton elérhető. Elsőként megadom a szót Ungár Péter képviselő úrnak, a napirendi pont előterjesztőjének.
Köszönöm a szót. Tisztelt Elnök Úr! Tisztelt Országgyűlés! Tisztelt Államtitkár Úr! Mondjuk, én ebben a ciklusban lettem országgyűlési képviselő, de ebben a ciklusban egy unikális dologgal szembesültünk, hogy ellenzéki és kormánypárti előterjesztői is vannak ennek a javaslatnak. Bár a javaslat önmagában szimbolikus, szimbolikus jellege fontos, arról szól, hogy a Nemzeti Szociálpolitikai Intézetet Slachta Margitról nevezze át a kormányzat, ezzel is becsülje meg Magyarország első képviselőnőjét, akinek az életútja mindenki számára inspiráló. Értelemszerűen nem szeretném azzal kezdeni, ami az ellenzék bizonyos részeiben nagyon népszerű, hogy elmondjam, hogy Slachta Margit még egy olyan jobboldal volt, ami jó volt, ezzel szemben most olyan jobboldal van, ami baromi rossz. Bár ha sok szempontból ez az állítás igaz lenne, én valószínűleg, ha akkor lettem volna képviselő az előző évszázadban, akkor sem egy pártban lettem volna Slachta Margittal. Ennek ellenére nagyon fontos, hogy a nemzeti egységben megbecsüljünk olyan embereket, akikkel amúgy voltak véleménykülönbségeink. Nem szeretném Slachta Margit életútját részletesen ismertetni, szerintem ezt többen meg fogják tenni, de ő az az ember, aki minden szempontból nemzeti egységet jelent abban, hogy megbecsüljük, a nemzeti panteon része legyen, és a következő generációk értesüljenek az életútjáról. Talán amiért a legfontosabb, és a szociálpolitikában neki a legnagyobb jelentősége van, az az, hogy sok jobboldali gondolkodóval szemben neki végig az volt az állítása, hogy a gondoskodás nem az otthonban folyik, hogy a gondoskodás nem egy magánkérdés, hanem egy politikai kérdés, amit meg kell szervezni, és amelynek a megszervezésére az állam, az újraelosztás és az Országgyűlés a jó hely. Azt gondolta, ami egy nagyon is messze mutató és sok szempontból a társadalmi alapvetéseket és a család szerepét megváltoztató gondolat, hogy a gondoskodást a szociálpolitika keretén belül politikailag, gazdaságilag és szervezetileg kell kezelni. Az a helyzet, hogy abban az időben, amikor ő ezt mondta, ez azért is volt forradalmi gondolat, mert a legtöbben azt mondták, hogy a szociálpolitika, meg minden, ami a szociális szektorral foglalkozik, az különböző arisztokrata nagyasszonyok személyes jótékonykodása kell hogy legyen, és nem pedig egy társadalomszervezési kérdés kell hogy legyen. Ráadásul az egyház, aminek a mai napig nagy szerepe van a szociális szektorban, ő a tagja volt mint apáca a katolikus egyháznak, és ennek ellenére azt gondolta, hogy az egyházi kereteken túl állami kereteket is kell a gondoskodásnak biztosítani. Örülnék, ha ki lehetne mondani, hogy ez az elv az, ami a Slachta Margit átnevezés mellett egy szintén nemzeti konszenzust jelent, hogy állami kérdés, politikai kérdés a gondoskodó munka, és politikai kérdés az, hogy mit kezdünk a szociálpolitikával, hiszen ha valami Slachta Margitnak a személyes ars poeticája volt, az ez. Arról nem fogok sokat beszélni, ami szintén egy érdekes kérdés, hogy mégiscsak a legtöbb felszólalása Slachta Margitnak értelemszerűen a női választójog kérdéseiről szólt. Hogy kinek a jogelődje mit kezdett a női választójoggal abban az időben, vagy kinek az intellektuális elődei, amikor Slachta Margit beszélt, ezt majd a történészek eldöntik, ezt a nagy ökuménia miatt nem fogom részletesen kifejteni, de erről is lehet az embernek véleménye. Voltak olyan elemei az ő politikájának, amelyeket a jelenlegi kormányzat követ, és ami miatt nem lepett meg az, hogy csatlakoztak képviselőtársaim. Ilyen volt az, hogy a nagycsaládosokat adókedvezményekkel kell támogatni. Ezt a jelenlegi kormányzat követi, ezt már Slachta Margit javasolta. Voltak olyan javaslatai, amelyeket véleményem szerint a jelenlegi kormányzat szintén követ, bár ez az én személyes véleményemmel ellentétes, ilyen például a válások megnehezítése, illetve a házasság intézményének a gazdasági támogatása. Ugyanakkor voltak olyan javaslatai, amelyeket viszont a kormányzat nem követ véleményem szerint követhetne , és amiben meg én értek egyet vele. A történelem általában egy ilyen komplex dolog, ahol mindenkinek sok oldala van. Ilyen például az otthongondozás állami támogatása, ez több felszólalásában is szerepelt, és ez Slachta Margitnak az egyik legfontosabb szociálpolitikai javaslata volt. Véleményem szerint, és ennyit engedjenek meg nekem, hogy ha Slachta Margit most is az Országgyűlés tagja lett volna, akkor támogatta volna azt a javaslatomat, hogy az otthongondozási díj a minimálbér szintjére emelkedjen abban az esetben is, hogyha nem gyermekeket gondoz otthon. [[17.40]] Sőt, Slachta Margit volt az egyik első a magyar Országgyűlésben, aki az idősgondozást és az idősek arányának a növekedését ugye, ez a demográfiai tendenciák miatt már a 20-as években egy kérdés volt felvetette, és még azt is elmondta, hogy ez azért egy női kérdés, mert az idősekkel alapvetően nők foglalkoznak. Így volt ez akkor, ez minden kutatás szerint jelentős részben így van most is, és ez jelenleg egy fizetetlen munka, mint ahogy volt a 20-as években, és mint ahogy a 20-as években, most is pontosan ezen a fizetetlen munkán alapszik az, hogy az emberek jelentős része el tud menni, és fizetett munkát tud végezni. Ez is egy olyan dolog, amire Slachta Margit intelmei alapján a kormányzat remélhetőleg gondolni fog. Ugyanakkor az ő szociálpolitikája nem csupán a szociális juttatásokkal, családtámogatással, időstámogatással foglalkozott. Van egy olyan mondata, amely véleményem szerint mutatja azt, hogy az ő társadalmi gondolkodása mennyire nem a szabadpiaci fundamentalizmus pártján áll, és mennyire inspiráló azoknak az embereknek, akik magukat szintén nem a szabadpiaci fundamentalizmussal azonosítják, azt mondta, hogy „Nemcsak a nyomor és szenvedés enyhítésére kell gondolnunk , hanem a szegénység, nyomor okainak megszüntetésére kell törekednünk. A társadalom egészében jelen kell lenni, mégpedig ott, ahol a bajok születnek megelőző és megszentelő szeretettel.” Az, hogyha valaki azt mondja, hogy a szegénységnek társadalmi okai vannak, és annak társadalmi okai vannak, hogy valaki miért kerül a szociális ellátórendszerbe, és ezeket meg kell szüntetni, ma is egy radikális állítás, ugyanannyira radikális állítás, mint amennyire a 20-as években az volt, és nagyon örülök, hogy valaki, aki ilyen radikális állítást fogalmazott meg, az a szociális kormányzat szerint megérdemli azt, hogy róla elnevezzünk egy intézetet. Amiről még fontos beszélni, hogy nem véletlen az, hogy 1985-ben Izrael Állam az Igaz Ember posztumusz kitüntetést ajándékozta Slachta Margitnak, szinte sok szempontból egyedül volt… [[Dr. Varga-Damm Andrea közbeszól. Az elnök csenget.]] …sok szempontból egyedül volt egy nagyon vészterhes korban, és egyedül, nagyon kevesekkel együtt tett jót akkor, amikor ez nem volt divatos, és véleményem szerint ez is mutatja, hogy róla érdemes intézetet elnevezni. Végezetül egy dolgot még mindenféleképpen el szeretnék mondani, hogy nagyon sokat vitatkozunk olyan kérdéseken, amelyekben én azt el tudom képzelni, hogy eltérő világnézet vezet minket, de ugyanakkor mind a kettő jó szándékkal van. Én el tudom képzelni azt, hogy az, hogy az egyházaknak a szerepe megnőtt a szociális alapszolgáltatásokban meg egyáltalán a szociális ellátórendszerben, ez az államtitkár úr részéről egy őszinte és jóakaratú dolog, csak szeretném, hogy fordítva is így legyen, tehát hogy amikor mi azt mondjuk, hogy igenis állami feladat, és az államnak részt kell vennie a szociális ellátórendszerben, és azt az államnak az újraelosztásból kell finanszíroznia, hogy ebben részt vesz, itt segít, nem is csak segít, hanem itt csökkenti azokat a különbségeket, amelyek létrejöttek a társadalomban, ezt is jó szándékból tesszük. A kettő nem feltétlenül oltja ki egymást, de a finanszírozási különbségekre felhívni a figyelmet mert tudom, hogy abszurdan hangzik ez tőlem pont egy Slachta Margitról szóló vita előterjesztőjeként, de a finanszírozásbeli különbségekre felhívni a figyelmet nem egyházellenes, nem keresztényellenes, egyszerűen a mi világnézetünkből jön, ugyanúgy jó szándékkal, azért, hogy a lehető legjobban tudjuk mérsékelni a gazdasági rendszer által létrehozott egyenlőtlenségeket. Összességében tehát nagyon örülök annak, hogy Slachta Margitról intézetet nevez el a magyar Országgyűlésen át a magyar kormány, és remélhetőleg ez csak egy első lépés abban, hogy több, Slachta Margit szellemiségében születő javaslatot támogatni tudjon a kormánytöbbség; az otthonápolás díjának a növelése, a szociális szektorban dolgozók egyszeri 500 ezer forintos bérkiegészítése vagy a jelenlegi vírushelyzet alatt az, hogy megkapják a 100 százalékos táppénzt, ha koronavírusosak lesznek, mind olyan, ami ebben a szellemiségben véleményem szerint mindenki számára támogatható. Köszönöm szépen.
Köszönöm szépen, képviselő úr. Tisztelt Országgyűlés! Megadom a szót Fülöp Attila államtitkár úrnak, aki a kormány nevében kíván felszólalni. Parancsoljon, államtitkár úr!
Köszönöm a szót. Tisztelt Elnök Úr! Tisztelt Ház! A koronavírus-járvány idejében még markánsabban megjelenik az, hogy a szociális ügy mindannyiunk ügye. Békeidőben is vigyázunk idős szüleinkre, a családjukat nélkülöző gyerekekre, a hajléktalanokra, a fogyatékossággal élőkre, a rászorulókra, de a járvány idején még inkább kötelességünk, hogy minden erőnkkel segítsük a terület hatékonyabb működését, ennek érdekében elengedhetetlen egy gyorsan reagálni képes, a szociális területen intézményeket fenntartókkal partnerségben működő, szaktudással rendelkező támogató szervezet. Ezért jött létre 2021. január 1-jén a Nemzeti Szociálpolitikai Intézet, amely a szociális, a gyermekjóléti és a gyermekvédelmi szakmafejlesztési feladatokat látja el. Tisztelt Ház! Az intézet tevékenysége az állami, az egyházi, ahogy elhangzott, önkormányzati, civil intézményfenntartók elképzeléseit, javaslatait összegyűjtve, figyelembe véve kiterjed a szakmai képzési feladatokban, döntés-előkészítésben, végrehajtásban felmerülő támogatói, szolgáltatói feladatokra. Az új szervezet, amely mint említettem év elején jött létre, struktúrájában és feladataiban is alapvetőnek tekinti a változásokra reagálni tudó feladatellátást, ennek keretében egyrészt a képzési rendszerek működtetését, fejlesztését és támogatását, másrészt pedig a szociális és gyermekvédelmi területhez kapcsolódóan a munkavállalóknak a változó gazdasági és társadalmi körülményekhez igazodó kompetenciaaktualizálását. A javaslat értelmében a Nemzeti Szociálpolitikai Intézet a kereszténydemokrata oldalról érkezett első női magyar országgyűlési képviselő, Slachta Margit nevével egészül ki, tisztelettel adózva a magyarországi egyházi szociális munka és az állami szociális segítségnyújtás megteremtőjének. Mint azt a képviselő úr is említette az előbb, valóban fontosnak tartom annak a megjegyzését, éppen ebből látszik, hogy az egyházaknak a szociális, a gyermekvédelem területén végzett munkájuk, évszázados vagy évezredes munkájuk nem valami újkori jogszabályokon alapuló kötelezettségvállalás, hanem a természetes missziójuknak a folytatása, amit megtesznek a mai napig is. A szociális testvér képét és küldetését megrajzolva Margit testvér is hangsúlyozta a szociális és az egyházi összetevő elválaszthatatlanságát, idézem: „Nagy ellentmondás volna, ha mintegy fiókokba volna rakva bennünk külön-külön a szociális program és a Szentlélek Az én egész lényemnek, minden cselekvésemnek Lélektől áthatottnak kell lennie.” A történelem számtalan példáját értékelve egyértelműen kimondhatjuk, hogy az egyházak és a karitatív szervezetek munkája nélkül ma nehezen beszélhetnénk intézményesített szociális ellátásról, ezért az egyházaknak a társadalmi jelentősége és társadalmi szerepvállalása ebből a szempontból is megkérdőjelezhetetlen. Azt külön üdvözöljük, hogy a jelen határozati javaslattal ellenzéki képviselő úr sem támadja azt, hogy a kormány stratégiai partnerként tekintsen az egyházakra, hanem elismerik a magyarországi egyházak szociális és gyermekvédelmi területen végzett munkáját. Valóban példaként állhat előttünk Slachta Margit, akiben állandó volt a hivatás és a közösséghez tartozás öröme. Tisztelt Ház! A szociális törődésnek nagyon fontos része a lélek gondozása is, és fontos, hogy egy szociális intézményben eltöltött napok ne túlélendő órák, ne túlélendő napok legyenek, hanem ennél valamivel többet jelentsenek; bármilyen más fenntartóhoz képest az egyházi szerepvállalók ebben sokat tudnak hozzátenni. Kijelenthetjük azt is, hogy erkölcsi kötelességünk, hogy a bajba jutottakon és a rászorultakon mindig segítsünk, ezt a polgári kormányzat meg is teszi. A felelős gondoskodáspolitika ott kezdődik, hogy nem a rászorultsági hálót próbáljuk meg toldozni-foldozni fő célkitűzésként, hanem az odavezető utat szüntetjük meg. Ha ez a gondoskodás szóba került, tisztelt Ház, még egy gondolat: 2010-ben az Orbán-kormány olyan Magyarország irányítását vette át, ahol 3,7 millió ember dolgozott, ahol 73 500 forint volt a minimálbér, ahol gyakorlatilag nem létezett családi adókedvezmény vagy családi otthonteremtési támogatás, és ahol a megváltozott munkaképességű honfitársainknak csak 18 százaléka dolgozott. [[17.50]] Ma 4,5 millió ember dolgozik, a minimálbér 167 400 forint, a családi adókedvezmény miatt 3000 milliárd forint maradt a gyermeket nevelő családoknál, és már majdnem minden második megváltozott munkaképességű honfitársunk jövedelemből, munkából tartja el magát és a családját. Az elmúlt harminc évben a jövedelmek növeléséért, a létbiztonság, a szociális biztonság megteremtéséért az elmúlt tíz év kormányzása tette a legtöbbet, ez hozta a legnagyobb fejlődést. Ennek középpontjában eddig is a munka volt és a továbbiakban is az marad. A helyesen értelmezett gondoskodáspolitika meggyőződésem szerint segít, de nem rombolja az önellátásra törekvést, kiegészít, de nem helyettesít, erényeket fejleszt, képessé tesz, de nem vár lehetetlent. Az előző években megkezdett átalakítási folyamatokat, az ellátórendszer átláthatóbbá tételét, a célzottabb szolgáltatásnyújtás kialakítását kívánjuk tovább folytatni. Tisztelt Ház! A Nemzeti Szociálpolitikai Intézet mint szakmai tudásközpont hosszú távon rugalmas működést, gyorsaságot, az intézményfenntartókkal szakmai együttműködést biztosít a szakterület innovatív fejlődése érdekében. Slachta Margit neve pedig mintegy követendő példaként emlékeztethet mindannyiunkat a gondoskodás és ezzel együtt a közösséghez tartozás értékére, valamint arra, hogy a magyar nemzetet és a keresztény eszméket védeni kell. Ha pedig baj van, bármilyen is legyen az, nem széthúzni kell, hanem összefogni. Tisztelt Ház! Köszönöm a figyelmet.
Köszönöm szépen, államtitkár úr. Tisztelt Országgyűlés! Most a vezérszónoki felszólalásokra kerül sor. Megadom a szót Selmeczi Gabriella képviselő asszonynak, a Fidesz képviselőcsoportja vezérszónokának. Parancsoljon, képviselő asszony!
Köszönöm szépen. Tisztelt Elnök Úr! Tisztelt Államtitkár Úr! Először is szeretném megköszönni Ungár Péter képviselő úrnak ezt a kiváló expozét, és szeretném üdvözölni azt is, hogy lehet, hogy csak ezen napirendi pont erejéig, de úgy tűnik, hogy visszatért a magyar Országgyűlés falai közé az intelligens, magas szintű vita, vagyis annak a lehetősége. Képviselőtársam beszélt arról, hogy milyen pontokon érthetünk egyet, tehát milyen pontokon, milyen értékrendi pontokon érthet egyet a kormánypárt és az ellenzék, de beszélt arról is, hogy vannak olyan értékrendi kérdések, ahol másképp látjuk a helyzetet. A vitának pontosan ez a lényege, hogy értelmes indokokkal, különböző szempontrendszerrel ezeket megvilágítsuk. Tehát ilyen vitára mindig szívesen állunk készen. Amikor képviselőtársunk benyújtotta ezt a javaslatot, hogy a Nemzeti Szociálpolitikai Intézetnek adjunk egy nevet, amit a kormány hozott létre és olyat még nem tettünk, ha jól tudom, hogy a kormány létrehoz egy intézményt, és a parlament, illetve az Országgyűlés pedig ad neki egy nevet , mi úgy gondoltuk, hogy érdemes megfontolni ezt a javaslatot. Megfontoltuk, és úgy döntöttünk, hogy támogatjuk ezt a javaslatot. Méghozzá előterjesztőként csatlakoztunk a javaslathoz, amire a házszabály LMP-s képviselőtársaink egyetértéséhez kötve lehetőséget ad. Ennyit egy kicsit arról a politikaikultúra-vitáról, ami most, remélem, hogy elindult, és tartós is marad. Fülöp Attila államtitkár úr már mondott egypár szót arról, hogy a Nemzeti Szociálpolitikai Intézet miért is jött létre, milyen céllal jött létre. Én ezt most nem részletezném, de abban, ugye, egyetértünk mindannyian, hogy az a feladatkör, amit felvállal ez az intézet a szociális, gyermekjóléti és gyermekvédelmi területen, az egy kiemelkedően fontos terület. Fontosnak tartjuk azt is, hogy az ezekkel kapcsolatos döntések felgyorsuljanak és precízebbek legyenek. Itt az a helyzet, hogy elő kell hoznunk azt is, hogy 2020 márciusa óta tart a járvány, a Covid-járvány, és ezen keresztül azt is látjuk, hogy azokon a kritikus területeken, ahol a veszélyeztetettek száma kiemelkedően magas, szükség van, és tényleg elengedhetetlen egy ilyen jó gyorsan reagáló intézmény, amely a fenntartókkal egy jó kapcsolatot tud tartani, és tudnak oda-vissza segíteni egymásnak, és meg tudják támogatni akár szaktudással is ezeket a partnereket az intézetből. Képviselőtársam már beszélt arról, hogy ki volt Slachta Margit. Én fontosnak tartom azt, hogy a plenáris ülésen beszéljünk, igen, az életútjáról, mert akárhányszor elolvassa az ember akár az interneten, akár szakmai könyvekben, hogy ki is volt Slachta Margit, és mi mindent sikerült elérnie, akkor tényleg csodálattal tudunk adózni neki. Tehát ki is volt Slachta Margit? Szerzetesnő, a XX. századi magyar politikai élet kimagasló személyisége. Az első női nemzetgyűlési, majd országgyűlési képviselő. 1945 előtt náciellenes, zsidómentő, majd 1945 után kommunistaellenes politikus volt [[Dr. Varga-Damm Andrea közbeszól. Az elnök csenget.]] , a Világ Igaza, mondhatjuk. Slachta Margit a két totális diktatúra modern nőalakja hős volt. Egy bátor nő egy embert próbáló világban, ahol oly sokan részegültek meg az új ideológiáktól. Slachta Margit azonban mélyen élte meg hitét. Szilárd értékrenddel rendelkezett, a több mint kétezer éves kereszténység volt az ő életének zsinórmértéke. Felszólalásai, tettei, műveltsége, nyitottsága az első pillanattól kezdve tekintélyt vívott ki az ország házában. Slachta Margit konzervatív elveket valló, legitimista beállítottságú politikus volt, aki korát megelőzve szervezte meg Magyarországon a nő- és családvédelmet, valósította meg a szociális gondozók képzését és nevelését. A második világháború idején egyébként tiltakozásra buzdította egyházi feletteseit az üldözésekkel, a kegyetlenkedésekkel szemben. Katolikus volt, komolyan vette a felebaráti szeretet kötelezettségét. Hitt a keresztény univerzalizmus tanításaiban, tudta, hogy a fajgyűlölet és az antiszemitizmus ugyanúgy nem torpan meg az országhatárok előtt, ahogy a szeretet hirdető kereszténység sem. 1947 után a Kommunista Párt fokozatos térnyerésével egyre inkább kezdett ellehetetlenülni politikusi pályájának folytatása Magyarországon. Letartóztatástól tartva 1949 januárjától a Domonkos-nővérek zárdájában rejtőzködött, majd Ausztriába, onnan pedig az Amerikai Egyesült Államokba emigrált. A kommunista gépezet mindent megtett a bemocskolásáért és az ellehetetlenítéséért. Tisztelt Képviselőtársaim! Nem beszélünk, nem beszéltünk róla eleget. Hiányzik a szobra a magyar és a pozsonyi terekről, mert ugye, az akkori Szlovákiában is nagyon sokakat megmentett a náciktól. [[Dr. Varga-Damm Andrea közbeszól.]] Nem avatták még boldoggá a Vatikánban. Tanulnunk kell tőle, a legmodernebb magyar nőtől, aki egész életében példát mutatott emberségből. Az elhangzottak tükrében vezérszónokként, valamint a javaslat benyújtójaként, miután csatlakoztunk a javaslathoz, úgy gondolom, hogy ezt támogatni kell, és ezzel a magyar Országgyűlés lehetőséget kap az első magyar képviselőnő önfeláldozó, példamutató és emberséges munkássága utólagos elismerésére, ezzel adózva Slachta Margit emlékének. Engedjék meg, hogy még egy idézetet mondjak Slachta Margittól: „Nem a dinamit, nem az ekrazit, nem a bomba rombol, pusztít, hanem az ezeket irányító lelkület, a gyűlölet.” Köszönöm szépen, hogy meghallgattak.
Köszönöm szépen, képviselő asszony. Tisztelt Országgyűlés! Megadom a szót Potocskáné Kőrösi Anita képviselő asszonynak, a Jobbik képviselőcsoportja vezérszónokának. Parancsoljon! [[18.00]]
Köszönöm szépen a szót, elnök úr. Tisztelt Ház! Tisztelt Képviselőtársaim! A szociális területen mindent elért, amit egy ember elérhet. Azt gondolom, hogy ez az a mondat, amely Slachta Margit munkásságát és azt a küzdelmet, amit ő itt a magyar Országgyűlésben és egyébként szerzetesként is végzett, a legjobban visszaigazolja. Ahogy már elhangzott az előterjesztőtől az államtitkári expozéban, folyamatosan törekednünk kell arra, hogy a szociális területen dolgozókat elismerjük. Slachta Margit ennek egy kiemelkedő alakja volt. Természetesen a Jobbik képviselőcsoportja maximálisan támogatja azt, hogy a Nemzeti Szociálpolitikai Intézetet az első női országgyűlési képviselőről, Slachta Margitról nevezzük el. Köszönöm szépen, elnök úr.
Köszönöm szépen, képviselő asszony. Tisztelt Országgyűlés! Megadom a szót Nacsa Lőrinc képviselő úrnak, a KDNP képviselőcsoportja vezérszónokának. Parancsoljon, képviselő úr!
Köszönöm szépen a szót. Tisztelt Elnök Úr! Tisztelt Országgyűlés! Képviselőtársaim! Fontos, szimbolikus előterjesztés parlamenti vitáján vagyunk itt nemzeti ünnepünk másnapján, s azt gondolom, hogy nagyon-nagyon nagy százalékban egyet tudok érteni az előttem szóló képviselőkkel. Annyiban egészíteném ki jobbikos képviselőtársamat, hogy azt a mondatot, amit úgy fogalmaztunk mi meg utókorként, hogy mindent elért, amit elérhetett volna, ő ezzel biztos nem értene egyet, Slachta Margit, mert mindig többet akart tenni, és mindig többet szeretett volna segíteni az embereken. Nem véletlenül, még idősebb korában is, az Egyesült Államokban is az ’56-os magyar menekülteket is pártfogolta, segítette, az ottani rendházból próbálta őket segíteni, mint ahogy egyébként segítette a zsidó menekülteket is, köztük egyébként Heltai Jenőt vagy éppen Radnóti Miklósné Gyarmati Fannit is. Ebben a mentésben halt vértanúhalált egyébként szerzetestársa, Salkaházi Sára, akit most már a katolikus egyház boldogjai között tisztelhetünk. Slachta Margit ellenállt a nyilas, náci mozgalmaknak, bár megpróbálták ellehetetleníteni, ellenállt a kommunista mozgalmaknak, bár megpróbálták ellehetetleníteni, és egy olyan példakép, egy olyan egyébként a KDNP mint történelmi párt KDNP-s országgyűlési képviselő is volt, demokrata néppárti képviselő is volt Slachta Margit, szövetséges, akit nagyon nagyra becsülhetünk. Lehet köztünk vita Ungár Péterrel, hogy a kettőnk világnézetéhez, melyikünkhöz állt közelebb Slachta Margit országgyűlési képviselői tevékenysége, de ez egy felesleges vita. Azt is mondta Ungár Péter, hogy Slachta Margit biztos megszavazta volna az ő nemrégiben benyújtott előterjesztését. Abban is biztos vagyok, hogy 2018. december 12-én nem egy hangosbeszélővel, egy bömbivel állt volna itt az Országgyűlésben Slachta Margit, és megszavazta volna a gyermekek otthongondozási díját, de ez a vita nagyon messzire vezet, inkább a közös tisztelet hangján kell beszélni az első női országgyűlési képviselőnkről, aki nem mellesleg szerzetes is volt, és egy szerzetesrendet, egy magyar alapítású női szerzetesrendet is alapított, a Szociális Testvérek Társaságát. Ezért is, amikor ez az ötlet Ungár Péter képviselőtársam részéről is fölmerült, és csatlakoztunk, ezért is kerestem meg a rend vezetését, akik hozzájárulásukat adták ahhoz, hogy a Slachta Margit nevet használhassa majd, ha az Országgyűlés ehhez megadja a felhatalmazást, akkor a Slachta Margit nevet használhassa majd a Nemzeti Szociálpolitikai Intézet. És külön örültek a rend vezetői, hogy kormánypárti és ellenzéki képviselők is a benyújtók névsorában vannak, ezért kaptunk tőlük egy megerősítő levelet a benyújtást követően. [[Dr. Varga-Damm Andrea közbeszól.]] Szeretném elmondani, tisztelt képviselőtársaim, hogy nem véletlen, hogy szerzetesként az egyházi intézmények, szociális intézmények mellett szólalt föl számtalan alkalommal Slachta Margit, sőt ő maga is alapított ilyen intézetet. A legutolsó felszólalása itt, a magyar Országgyűlésben arról szólt, tiltakozott az egyházi iskolák kényszerállamosítása ellen, amit a kommunista rezsim végzett, sajnos elég nagy hatékonysággal. Nem véletlen az, hogy a mostani kormányzat is törekszik arra, hogy az egyházi szerepvállalás az oktatás-nevelésben, a szociális és a gyermekvédelmi szektorban és egyébként az egészségügyben is növekedjen, azért, mert azt gondoljuk, hogy az egyházi fenntartók tudnak egy olyan lelki pluszt hozzátenni az ellátáshoz, tudnak egy olyan lelki pluszt biztosítani a gondozásukba, nevelésükbe kerülő gyermekeknek, időseknek, fogyatékossággal élőknek, hajléktalanoknak, rászoruló embereknek, amit mi értéknek tartunk, és ezért az egyházak társadalmi szerepvállalására is értékként tekintünk, és ezért tartjuk partnernek az egyházakat a szociális, gyermekvédelmi ellátásban is. Azt gondolom, hogy így Slachta Margit személye, aki egy politikus is volt és egyébként szerzetesként, intézményfenntartóként, intézményalapítóként is tevékenykedett, nagyon jól össze tud kapcsolódni a Szociálpolitikai Intézet nevében, ahol azok a szakmai, módszertani, képzési kérdések dőlnek majd el a jövőben, amik a szociális szférát Magyarországon alapvetően meg fogják határozni a jövőben. És én nagyon remélem, hogy a későbbi, jövőbeni, különböző színezetű kormányok és hivatalnokok és politikusok nem fogják ezt a nevet erről az intézetről és erről a műről valamilyen módon levenni, és amikor mi már nem itt Magyarországon, nem az élők sorából fogjuk tekinteni a parlamenti vitákat, akkor is lesznek olyanok, akik megemlékeznek Slachta Margitról, és ápolják az emlékét akár az intézeten keresztül is. Mert sajnos az ma a reális valóság Slachta Margit esetében, hogy a hírekben legtöbbször akkor halljuk, amikor a Slachta Margit rakparton baleset történt vagy esetleg torlódás… [[Dr. Varga-Damm Andrea közbeszól.]] Ehhez képest nagyon fontos, hogy a szociális testvérek ápolják az emlékét, hogy konferenciák, hogy kiadványok, hogy könyvek vannak, és szerintem ideje ezt például egy állami intézmény elnevezésével is a közbeszéd egy magasabb szintjére emelni. Nem véletlenül csatlakoztunk ehhez az előterjesztéshez, nem véletlen az, hogy egy egység körvonalazódik ebben, bár azt láttam, hogy van olyan képviselő az Országgyűlésben, aki már korábban is a közösségi oldalán támadta ezt az előterjesztést, és támadta az elnevezést. [[Dr. Varga-Damm Andrea közbeszól. Az elnök csenget.]] Ez majd sajnos bele…
Bocsásson meg, képviselő úr! Képviselő asszony, illő tisztelettel kérem önt, legyen kedves befejezni a kommenteket, ezt máshol alkalmazza, ne az Országgyűlésben! Emelkedett hangulatú, igazán az ember szívéhez közel álló beszédek hangzanak el, és ön állandóan kommentel. Nem kívántam közbeszólni, de ezt már nem lehet tűrni. Ne haragudjon, azt gondolom, valamennyi itt lévő képviselőtársam nevében joggal mondom, és kérem, tartózkodjon! Lesz lehetősége felszólalni. Köszönöm. Folytassa, képviselő úr!
Köszönöm szépen, elnök úr, és köszönjük szépen mindenkinek, aki majd a Slachta Margitról elnevezett intézetben fog dolgozni, és azt reméljük, hogy az ottani dolgozók is méltóak próbálnak lenni Slachta Margit örökségéhez, és mint politikus, közéleti személyiség, és mint a szociális szféra egyik kiemelkedő alakja, példaképként tekinthetünk majd rá és azokra a bátor emberekre, akik abban az időszakban, nemet mondva a nyilas, náci diktatúrára, és nemet mondva a kommunista diktatúrára is, emberek, keresztények tudtak maradni. Slachta Margit igazi kereszténydemokrata volt, ezért is támogatjuk, és ezért is csatlakoztunk az előterjesztéshez. Köszönöm, elnök úr.
Köszönöm szépen, képviselő úr. Tisztelt Országgyűlés! Megadom a szót Gurmai Zita képviselő asszonynak, az MSZP képviselőcsoportja vezérszónokának. Parancsoljon!
Köszönöm szépen. Tisztelt Elnök Úr! Képviselőtársaim! Államtitkár Úr! A Fidesznek olyan a szociálpolitika, mint egy brüsszeli politikusnak a lépcső, nem tudnak vele mit kezdeni. Önöknek valamiért nem megy, hogy segítsenek az embereknek. Ezt most, a járvány idején is láthattuk. Európa országai közül a magyar kormány adja a legkevesebb segítséget a rászorulóknak. Az emberek érzik ezt, és többek között ezért is fogják önöket leváltani. Jellemző a Fidesz és a szociálpolitika viszonyára, hogy volt már ilyen intézet Magyarországon, de ezt önök az elmúlt tíz évben kétszer átnevezték, majd 2016-ban meg is szüntették, most pedig újra létrehozták ezt a háttérintézményt, és amikor az az ellenzéki javaslat érkezett, hogy az intézet Slachta Margit nevét kapja, a kormánypárti képviselők nem csupán támogatták ezt, hanem ketten csatlakoztak is hozzá. Ennyi utána néma csend. Mintha ezzel a névadással bepótolták volna mindazon mulasztásaikat, amelyeket a szociálpolitika terén elkövettek. Már hallom, amint a CSOK és egyéb támogatásokat hoznák fel állításommal szemben. Itt van az önök családpolitikájának a kétarcúsága, mert az mindig csak egy bizonyos, az önökhöz közel álló társadalmi rétegen segít, azon az áron, hogy a nem idetartozó, valódi rászorultak még súlyosabb helyzetbe kerülnek. Amit adnak egyeseknek, azt másoktól veszik el. Rossz hírem van, tisztelt kormánypárti képviselőtársaim: attól, hogy önök az ellenzéki névadási javaslatot elfogadták, attól még nem lesznek szociálisan érzékenyebbek. Slachta Margit nevéhez ugyanis hozzátartozik egy olyan szellemiség is, ami az önök esetében csak a Makó és Jeruzsálem közti távolsággal érzékeltethető. [[18.10]] Slachta Margit ugyanis nem csupán az első női képviselő volt, hanem fő feladatának tartotta a szegények megsegítését, a szociális költségvetés növelését, a kislakások építését és a női egyenjogúságot is. Ezek az egykori törekvések pedig szöges ellentétben állnak a Fidesz mostani politikájával. A Fidesz és a KDNP több mint tíz éve növeli a szociális ollót a szegények kárára. Ezzel szemben önök luxusjachtokon urizálnak, miközben azt hirdetik, hogy a nők számára nem való a politika, maradjanak csak a konyhában, és nincs más dolguk, csak a gyerekszülés. Az önök politikájában nyomokban sem lehet felfedezni Slachta Margit szellemiségét. Olvassák csak el a javaslat indoklását, amely kiemeli, hogy Slachta Margit programjában a családcentrikusság mellett a társadalom legnagyobb feszítő erejének a szociális problémákat tartotta. Szervezett szociálpolitika keretei közé akarta állítani a szociális gondozást. Azt mondta: nemcsak a nyomor és szenvedés enyhítésére kell gondolnunk, hanem a szegénység, nyomor okainak megszüntetésére kell törekednünk. Amikor önök lelkesen a nevükre akarnák venni az intézményt, bizonyára csak azt látták, hogy Slachta Margit keresztény elvek mentén tevékenykedett. Az viszont már valószínűleg nem jutott el az önök tudatáig, mennyire eltér az ő nőképe a Fidesz által sulykoltaktól. A Rubicon című történelmi folyóiratban azt írták róla: a keresztény jelző elhatárolódás volt a radikális liberális feminizmustól, de a feminizmus vállalásával elhatárolódott a konzervatív, a nőket csupán családanyaszerepben elfogadó nézetektől is. Slachta Margit nem az unatkozó úrihölgyek jótékonyságával, nem ingyen leves osztogatásával vagy ruhasegélyezéssel kívánt a szociális kérdésekhez nyúlni, hanem a szervezett szociálpolitika keretei közé akarta állítani a szociális gondozást. A Fidesz ebben az ügyben ismét megrekedt a látványpolitizálás szintjén. Mondjuk ki nyíltan: önök is nyilván pontosan ismerik Slachta Margit munkásságát, csak hogy jó szokás szerint csupán egy részét mazsolázzák ki az igazságnak. Mert nemcsak Slachta Margit szellemiségének lényege hiányzik az önök politikájából, hanem az átgondolt tervezés is és az intézet működéséhez szükséges forrás is. A 2021-es költségvetési törvényben ugyanis nem látni semmilyen költségvetési támogatást ezen a címen. Ráadásul már januártól jelentek meg olyan hírek, amelyek szerint a Szociális és Gyermekvédelmi Főigazgatóságtól átkerült dolgozóknak alacsonyabb lesz a fizetésük. Az átszervezés úgy történik, hogy a kijelölt, az NSZI-hez kerülő dolgozók az eddig számos előnnyel, többek között magasabb bérrel járó kormányzati tisztségviselői szolgáltatási jogviszonyukat elveszítik, és egyszerű munkavállalóvá válnak. Ráadásul az erről szóló rendelet megágyaz a bércsökkentésnek is, mivel az áll benne, idézem: „A munkabér nem lehet alacsonyabb a kormánytisztviselő 2020. december 31-i illetményének 80 százalékánál.” Azt látjuk tehát, hogy bár a Fidesz már tíz éve van hatalmon, még egy sokadik intézmény átalakítását sem tudja gond nélkül levezényelni. Az önök tudása csak addig terjedt, hogy gyorsan rárepültek egy ellenzéki névadási javaslatra, miközben fogalmuk sincs annak hátteréről, valódi szellemiségéről. Persze mondhatják, végre egy ellenzéki kezdeményezés, amit támogatnak. De halkan kérdezem: valóban az intézet átnevezéséről szóló ellenzéki javaslat az egyetlen, amelyet a kormány támogatni tud? A helyzet ugyanis az, hogy csak az MSZP számtalan olyan javaslatot terjesztett be, amelyek mellé ugyanígy felsorakozhattak volna. Vegyük most sorra! A 100 százalékos táppénz bevezetését miért nem támogatták? Az álláskeresési járadék idejének és összegének emeléséről szóló kezdeményezésünket miért nem hallották meg? A tb-jogosultság szigorításának eltörlésére miért nem volt önökben hajlandóság? Amikor azt javasoltuk, hogy emeljék meg a nyugdíjminimumot, vezessék be a svájci indexálás szerinti nyugdíjszámítást, és kapjanak a nyugdíjasok egyszeri, rendkívüli támogatást, azt miért nem karolták föl? Azután nincs még vége, javasoltuk, hogy a közmunkáért is járjon legalább a minimálbér, hogy duplázzuk meg az alanyi jogon járó családtámogatásokat, a családi pótlékot, a gyest, a gyetet és az anyasági támogatást. A Fidesz egyiket sem támogatta. Vagy ha már a szociális szféráról beszélünk, amikor a szociális dolgozók egyszeri, 500 ezer forintos juttatását kezdeményeztük, azt miért nem akarták a nevükre venni? A szociális dolgozók bére emelésének javaslatakor miért nem álltak mellénk? Ezekről ugyanis a Fidesz még csak tárgyalni sem volt hajlandó. Ebből is látszik, hogy milyen üres és súlytalan az önök politizálása. Az MSZP támogatja, hogy az intézetet Slachta Margitról nevezzék el, ugyanakkor amellett is kiállunk, hogy a Fidesz támogatása ne csak a névadásban nyilvánuljon meg, hanem mindazon célok megvalósításában is, amelyek Slachta Margit munkásságát jellemezték. Köszönöm, hogy meghallgattak.
Köszönöm. Tisztelt Országgyűlés! A vezérszónoki felszólalások végére értünk. Most az elsőként jelentkezett független képviselő asszonynak adom meg a szót. Felszólalásra következik Varga-Damm Andrea képviselő asszony. Parancsoljon, öné a szó.
Köszönöm a szót. Tisztelt Elnök Úr! Tisztelt Képviselőtársaim! Ahogy az elmúlt 11 évben megszoktuk, egy ellenzéki képviselő javaslatot tesz az Országgyűlés elé, és a kormánypárti képviselők ezt támogatják. Vagy nem így szokott lenni? Nem, nem így. Lehet, hogy én rosszul emlékszem? Szokták általában a fideszes képviselők támogatni az ellenzéki javaslatokat. Vagy csak ez egy ilyen külön szituáció, egy külön háttéralku? 2021. január 19-én nyújtották be a H/14632. számú javaslatot, mely a Slachta Margit Nemzeti Szociálpolitikai Intézetről szól. A Nemzeti Szociálpolitikai Intézetet a Szociális és Gyermekvédelmi Főigazgatóság jogutódjaként 2021. január 1-jétől alapították meg, amely koordinálja a szociális ellátórendszert. A kormány a 610/2020. kormányrendelettel hozta ezt létre, és ilyenkor megkérdezzük, hogy ha kormányrendelettel létre lehetett hozni egy szervezetet, akkor a kormány miért nem tud neki nevet adni. Merthogy azt gondolom, hogy egy kormányzati szerv megnevezése, névadása kormányzati hatáskör, és miért kell egy ellenzéki országgyűlési képviselői országgyűlési határozati javaslat ahhoz, hogy egy kormány által létrehozott és működtetett szervezetnek nevet adjon. 2010 óta a kormány számtalan intézményt hozott létre, a történelmünkben jelentős szerepet játszó személyekről el is nevezte, és nem kellett az Országgyűlésnek egyetlenegy alkalommal sem ebben döntenie. Miután kormányzati kompetencia a névadás, és a képviselő a kormánynak is tehet javaslatot, szükségtelen volt ezt országgyűlési határozati javaslatban megtenni. Ha azért volt, hogy nagyobb figyelmet szerezzenek a benyújtó képviselőknek, akkor abba is belegondolhattak volna, hogy Slachta Margit számára még halála után is ez milyen megalázó, ugyanis, ha a kormányzat el kívánt volna nevezni róla egy intézményt, a megjelent államtitkár úr is elmondta, hogy szívesen nevezik el ezt az intézményt Slachta Margitról, akkor miért kell ehhez egy országgyűlési határozati javaslat, amely semmilyen módon nem kompetens az ilyen kérdésekben. Az Országgyűlés többsége harminc évet késett Slachta Margit rehabilitálásával, az előterjesztők közül az idősebbek harminc évet, a fiatalabbak egy évet késtek. Ha valóban őt tisztelnék, akkor egy évvel ezelőtt nem lettek volna olyan érdektelenek, amikor a 100 éves évfordulója volt annak, hogy Slachta Margit 1920. április 14-én a Nemzetgyűlés épületébe, ebbe az épületbe képviselőként belépett. Ő volt az első nő. Hónapokon keresztül kértem képviselőtársaim sokaságát, hogy rendezzünk ünnepséget erre, hiszen ez egy csodálatos dolog, hogy az első női képviselő Nemzetgyűlésbe, Országgyűlésbe lépésének 100. évfordulója van. Egyetlenegy megemlékezés történt, ami az Országgyűlés épületében volt, ez pedig 2020. március 25-én volt, amikor Soltész Miklós államtitkár úr felállt, és egy napirend utáni felszólalásban öt percen át emlékezett meg mindössze Slachta Margitról, merthogy a választás napja 1920. március 25e volt. Azért voltam kénytelen megalapítani Slachta Margit emlékére a díjat a 100. évfordulón, mert az Országgyűlés… és egyetlen képviselője, Soltész Miklós államtitkár úron kívül, semmilyen megemlékezést nem kívánt e csodálatos asszony 100. évfordulójára megtenni. Ez az asszony a szociális területen olyan kimagasló eredményeket mutatott fel, ami korában egyedülálló volt nemcsak Magyarországon, hanem akár világszerte is. E javaslat elkészítésére tíz perc elegendő volt, ennyi jutott Slachta Margit emlékezésének, de egy méltó megemlékezésre valóban sokkal több idő és sokkal több pénz kellett volna, ami vélhetően fárasztó volt mindenki számára. [[18.20]] Miután egyetlen képviselő sem volt hajlandó ebben a megemlékezésben együttműködni, ezért 2019. október 17-én a házelnök úrnak a következő levelet írtam: „Tisztelt Elnök Úr! Elnézését kérem, hogy az ülésszak kezdete előtt bokros teendői közepette keresem fel, de a kampányok időszaka véget ért, és el szeretnék kezdeni építkezni, amivel társadalmunk fejlődését szolgálhatom. Amint látja, elnök úr, egy képet mellékelek önnek levelemhez. Ez a kép a képviselői irodám falán található képekről készült: amikor megkezdtem ezt a felemelő munkát, magam köré kívántam hozni azokat az asszonyokat, akik emberi, szakmai és politikai fejlődésemben inspirációt adtak. Az öt asszony egyike Slachta Margit, aki a magyar Országgyűlés első női képviselője volt. Lengyel származású, felvidéki családba született, és itthon maradt, amikor 1908-ban a családja gazdasági csődje miatt kivándorolt az Egyesült Államokba. Ekkor abbahagyta a tanítást, és szociális munkásnak állt. A politika színpadára is úgy került, hogy az erős szociális elkötelezettségét pártalakításával is ki tudta bontakoztatni. 1920-ban lett nemzetgyűlési képviselő. Szabadságát és életét veszélyeztette határozott, nemes céljaival. Miután 1943-ban Szlovákia bejelentette a teljes zsidótlanítást, Rómába utazott, hogy személyesen sürgesse XII. Piusz pápát a cselekvésre. [[Nacsa Lőrinc: Ez a Wikipédia!]] Zsidó honfitársunkat bújtatta rendházában, társaságának egyik tagja, Salkaházi Sára itt halt vértanúhalált. Utolsó felszólalását az Országgyűlésben 1948. június 26-án tartotta az egyházi iskolák államosítása ellen, majd 1949-ben emigrációba kényszerült, félve a kommunisták megtorlásától. A Parlament épülete körül több nagyszerű elődünk és példaképünk szobra található. Ugyan a XIV. kerületben állítottak szobrot emlékére, mert a rendháza abban a kerületben volt, szeretném azonban, ha kezdeményezné a Ház elnöke s mint a kormányzó párt nagytekintélyű vezető képviselője, hogy valahol a Parlament épülete körül emelhessünk szobrot Slachta Margit emlékére. Természetesen nem fontos számomra, hogy a kezdeményezés személyemhez kötődjön, nyilvánosságra kerüljön, csak az a fontos, hogy emeljünk szobrot erről a nagyszerű teremtésről.” Na de sajnos ez sem sikerült. Nemcsak a marxisták a második világháború után, de a keresztény meggyőződésűek közül is többen az idejétmúlt klerikalizmus képviselőjének tartották Slachta Margitot, beszédeit gúnyos, trágár közbekiabálásokkal fogadták ebben az ülésteremben is. Visszatérő váddá vált a botütés, merthogy a ’20-22-es Nemzetgyűlésnek egyedül ő volt tagja egyúttal a ’45 utáninak is. Hogy miért lehetett ez így? Nyilván nem találtak más eszközt arra, hogy a zsidómentéssel kiérdemelt óriási erkölcsi tőkét összetörjék, de legalábbis kikezdjék. A politikai élet balracsúszásával azonban mindinkább lehetetlenné vált, hogy politikai pályafutását folytassa. A szocializmus éveiben vagy elhallgatták, vagy ha mégis szó került róla, akkor reakciósnak, Horthy-barátnak, nácinak, fasisztának emlegették azért, hogy a személyét bemocskolják. A rendszerváltás után azt hittük, hogy rehabilitálják őt személye valós megítélése alapján, de nem. 2010-ig kellett várni, hogy legalább egy rakpartot elnevezzenek róla, és 2017-ben határozták el, hogy a korábbi rendházánál szobrot emeljenek. Hogy miért is nem került sor a rehabilitációjára? Mert a rendszerváltás után ugyanazon szellemiséggel bírók játszották a demokráciát, akik tartották fenn a szocialista rendszert. Bemutatnám az akkori Nemzetgyűlés jegyzőkönyveiből, hogy néhány szellemi előd miként vélekedett erről a nemes lelkű, életét az elesetteknek és a nőknek szentelő emberről. 1947. február 12-én a Nemzetgyűlés elnöke meg akarta akadályozni, hogy elmondja interpellációját, de Slachta Margit érvelésére kénytelen volt ezt megengedni. És Juhász István szellemi előd hogy kommentálta azt? „A lényeg, hogy beszélhessen!” Aztán amikor ’47. február 14-én Slachta Margit azt mondta, mielőtt a napirendre tűzött tárgyhoz szólna, szeretne válaszolni Kállai képviselő úrnak arra a megjegyzésére, amely szerint oly nagy a sajtószabadság, hogy még az ő reakciós cikkei megjelenését is megengedik. Kállai Gyula, ugye, a Magyar Kommunista Párt ideológusa volt, és szabadságnak nevezte azt, ha nem tiltanak be egy cikket. Aztán 1947. július 23., amikor azt mondta Slachta Margit, hogy tulajdonképpen mit ért a Nemzetgyűlés demokrácián, akkor Spitálszky Károly szellemi előd azt reagálta le: „Na, itt van Slachta, a szeszélyes!” Aztán amikor folytatta Slachta Margit, hogy: mi demokrácián azt értjük és ez a kereszténydemokrácia , hogy az ország minden polgárának a jogát elismerjük, ekkor a szellemi előd Török Júlia azt kiabálta: „A gyilkosokét is?” Amikor azzal érvelt a második világháború utáni kommunista hatalom elhatalmasodásakor, hogy „Hiszen mindnyájunkat egy vesztett ’háború tengere’ környez, úgy vagyunk, mint azon a sziklán az asszony, meg az oroszlán. Vajon méltóe hozzánk, hogy nekitámadunk egymásnak ha még van is erre lehetőség ahelyett, hogy összefogunk őszinte, igazságos érzéssel, igazságérzettel és egymás iránti megbecsüléssel? Mérlegeljék azt, nem az egyetlen méltó, igazságos és okose, hogy mi most összefogjunk és nem tiporjuk el egymást. Mondjuk rá, hogy ámen, és senki sem fogja megbánni.”, ekkor a szellemi előd Spitálszky Károly gúnyosan mit jegyzett meg: „Adjatok választójogot a fasisztáknak, ugye?” Amikor a vallásos nevelés lesöprése ellen emelt szót és érvelt, hogy állások, előnyök, hatalom, dicsőség, érdek, szenvedélyek, sőt a bosszú érvényesítése érdekében az a demokratikus elv mind vékonyabbá zsugorodott, míg végre célba futott ebben a most előttünk fekvő törvényjavaslatban amikor az egyházi iskolák bezárásáról volt szó, és a vallásos tananyag kiüldözéséről az iskolákból , Spitálszky szellemi előd mit mondott? „Slachta botozza a demokráciát!” Még mindig nem tudták ezt elfelejteni. Amikor azzal érvelt, hogy a legnagyobb bűne ennek a parlamentnek már hogy annak a nemzettel szemben, hogy államéletünket erőszakkal lesodorta a keresztény világnézet alapjáról, és ez jogi vonalon az ilyen jogalkotásokban mutatkozik meg, akkor mi volt a szellemi elődök válasza? „Maga ne beszéljen a kereszténységről, hanem a 25 botról!” Aztán amikor így érvelt tovább, hogy az ostrom óta sok keserűség halmozódott fel azoknak a lelkében, akik nem látják megvalósulva a méltányosságot és az igazságosságot: Nem akarok hosszan szólni.”, erre a szellemi előd Spitálszky Károly válasza: „Ez a szerencse!” És amikor azt felveti, hogy esetleg utoljára szól, akkor a balos sorokból a „Reméljük!” szó hangzik. Majd 1947. március 13-án, amikor azt mondja, hogy maholnap már a lélegzetvételt is meg fogják adóztatni, és ilyen körülmények között lelkiismeretlenség még azt az egyetlenegyet is elvenni, ami nem kerül pénzbe, ami nem terheli a költségvetést, és ami igenis minden egyes embernek természetes joga, hogy tudniillik követhesse a saját meggyőződését, erre a kommunisták bekiabálása mi volt? „Belemagyarázzák!” Schiffer Pál pedig azt kiabálta: „Na, ezt is álmodta!” És mi derült ki ez után? Hogy mindenben igaza volt Slachta Margitnak, és amit jósolt a beteg rendszer következményeként, az bizony be is következett, és meg kell mondjam, hogy annak szellemisége a mai napig is hat. Amikor arról beszélt, hogy a minisztériumoknál illene, hogy első szempont legyen, hogy valaki mennyire hozzáértő, mennyire szakember és követelte, hogy Keresztury Dezsőt hívják vissza a kultuszminisztérium élére, ezt kell tennünk, nem pedig kikeresnünk egy pártembert, akiről majd miniszterségének harmadik napján fel fogják olvasni, hogy ez meg ez, meg ez van a rovásán, erre egy kommunista mit kiabált be? „Nem jó ajánlólevél, ha képviselőtársunk dicséri!” 1948. június 16-án tartotta utolsó beszédét, amikor is az egyházi iskolák államosítása ellen szólalt fel: Marosán György nagyon ízlésesen mit kiabált neki? „Vonulj kolostorba, Ofélia!” 1946. augusztus 29-én arról beszélt, hogy csak annyit szeretett volna leszögezni, hogy nem a nő haladása ellen beszél, hanem azt mondta, hogy az kívánatos, hogy a családfenntartó férfinak olyan fizetése legyen, amely képessé tegye őt a család eltartására, és az asszonynak módjában álljon szabadon választani, hogy a családban akare maradni, hogy a családban akare maradni, vagy állást kíván vállalni. Aztán ennek a beszédnek a végén Révész Ferenc szellemi előd mit kiabált be? „Magánál az a baj, hogy nem csak az egyiket választotta!” És még sorolhatnám hosszan azokat a nemtelen, durva szellemiségű bekiabálásokat és az ő személyének megalázását, amit neki ebben a Házban el kellett szenvednie. Amikor a Szent Koronáról és a Szent Korona-tanról beszélt, akkor csak ilyen szavakat hallhatott, hogy Ázsiából hozták a koronát; adják vissza a koronát, vegyünk érte búzát, és a rendkívül okos Ratkó Anna még azt is bekiabálta, hogy a Slachta Margit hallgasson! Szóval, amikor megalapítottam a Slachta Margit Emlékére-díjat, akkor a KDNP közleményt adott ki Szociális Testvérek Társasága cím alatt Nacsa Lőrinc képviselő úr kezdeményezésére, amiben azt közölték, hogy felhasználjuk politikai célokra ennek az asszonynak a nemes életét. Azt szeretném kérdezni, hogy ez a javaslat nem ugyanaz? Egyébként önök valótlanul azt közölték, hogy ennek a társaságnak joga Slachta Margit vonatkozásában minden jogot megadni, semmilyen joguk nincs. De én most megkérdeztem e-mailben őket, hogy most ehhez a javaslathoz adtake hozzájárulást, de természetesen választ nem kaptam. [[Nacsa Lőrinc: Épp most válaszoltam!]] [[18.30]] Tehát nincs ember mármint normális ember , aki ne akarná Slachta Margit emlékét a legszélesebb körben megtartani, és az ő szellemiségét továbbvinni. A 30 év késedelem bizony mindenki rovásán van, aki ebben a parlamentben 30 éve pártként megjelenik. Azt gondolom, tisztelt államtitkár úr, ha már ön itt van, és ezt hallgatja, hogy nem tudom elképzelni, hogy a kormány saját magától nem tudott volna ennek az intézetnek Slachta Margit nevet adni, és ehhez ezt a kutyakomédiát, ezt a körutat kellene bejárni, hogy egy ellenzéki képviselő javasolja úgy, hogy az ellenzék ebben a ciklusban 1500 javaslatából egyetlenegyet sem fogadott el a kormányzati oldal. Én nem gondolom, hogy ezzel az eggyel azt az 1500-at fel lehet oldani. Köszönöm figyelmüket.
Köszönöm, képviselő asszony. Tisztelt Országgyűlés! Kétperces felszólalásokra senki nem jelentkezett. Megkérdezem képviselőtársaimat, hogy kívánnake még felszólalni az adott napirendünk keretében. [[Senki sem jelentkezik.]] Jelentkezőt nem látok, az általános vitát lezárom. Megkérdezem Ungár Péter képviselő urat, hogy mint előterjesztő kíváne válaszolni a vitában elhangzottakra. Öné a szó, képviselő úr.
Köszönöm szépen. Én csak egy nagyon rövid hozzászólást szeretnék, hogy lezárjuk ezt a vitát. Alapvetően szerintem mindenki, aki hozzászólt, egyetértett abban, hogy az Országgyűlés első női képviselője megérdemli azt, hogy ezt az intézetet elnevezzük róla. Mindenki egyetértett abban, hogy az ő emléke olyan, ami az Országgyűlés tagjait inspirálja a jobb munkára, és szerintem ez már egy jó első lépés. Remélhetőleg konkrétumokban fog ez folytatódni a következő időszakban, és remélhetőleg a kormányzat, illetve a kormánytöbbség több javaslatot is el fog fogadni, ami Slachta Margit szellemiségében készül, még akkor is, ha értelemszerűen ővele sem kell mindenben egyetérteni. Köszönöm szépen. [[Dr. Varga-Damm Andrea tapsol.]]
Köszönöm szépen, képviselő úr. Tisztelt Országgyűlés! A módosító javaslatok benyújtására csütörtökön 16 óráig van lehetőség. Tisztelt Országgyűlés! A mai napirendi pontjaink tárgyalásának végére értünk. Most napirend utáni felszólalásokkal folytatjuk munkánkat. Napirend utáni felszólalásra jelentkezett Keresztes László Lóránt frakcióvezető úr, LMP-képviselőcsoport: „A mi városunk, Pécs 43.” címmel. Öné a szó.
Köszönöm szépen a szót. Tisztelt Elnök Úr! Tisztelt Országgyűlés! Valóban, napirend után szűkebb hazám, Pécs és Baranya sorsáról, problémáiról szoktam beszélni, és most a Pécsi Tudományegyetemről kell beszélni. Azt előre kell bocsátanom, hogy mi a jelentősége Pécs és Baranya életében az egyetemnek. Ezt egészen világosan úgy lehet kifejezni, hogy Pécs, Baranya, és mondhatjuk, hogy az egész dél-dunántúli régió sorsa összefonódik a Pécsi Tudományegyetemmel. E rövid napirend utáni felszólalásban beszélnünk kell a modellváltásnak hazudott kiszervezésről, beszélnünk kell a fejlesztési források megvonásával való fenyegetésről, és beszélnünk kell arról, hogy ismét Pécs egyik országgyűlési képviselője, Hoppál Péter a térsége és a saját választói ellen fordult. Ugyanakkor szeretném egy jó hírrel kezdeni, egy olyan hírrel, amire minden pécsi büszke lehet. Nem olyan régen a Pécsi Tudományegyetem közölte, hogy az egyik rendkívül rangos nemzetközi rangsorban a Pécsi Tudományegyetem egy nagyon pozitív, nagyon előkelő besorolást kapott, és a legjobb magyar vidéki tudományegyetem minősítést nyerte el. Ez mindenképpen egy elismerés, és ez aláhúzza, hogy a sok-sok éven keresztül tartó forráskivonás, megalázóan alacsonyan tartott oktatói és kutatói bérek, illetve munkavállalói bérek ellenére a Pécsi Tudományegyetem nagyon jól és hatékonyan működik. Mindenképpen megérdemel minden elismerést valamennyi dolgozója a Pécsi Tudományegyetemnek. Ugyanakkor láthatjuk, hogy a korábbi kormányzati kommunikációval ellentétben egy rohamtempóban elindított kiszervezési hullám vagy modellváltási hullám már elérte a Pécsi Tudományegyetemet is, és annak ellenére, hogy itt, ebben az ülésteremben nem olyan régen még Bódis államtitkár úr, a Pécsi Tudományegyetem volt rektora, a Rektori Konferencia volt elnöke maga mondta, hogy óvatosabban kíván haladni, a kormány és a legnagyobb vidéki tudományegyetemek esetében még nem akarják elkapkodni a kiszervezést, mégis megtörtént ez egy diktátum formájában. Egészen döbbenetes volt az a folyamat, amit tapasztaltunk, és ebben az időszakban azt is el lehet mondani, hogy a kormánytól semmiféle érdemi információt nem kaptak azok a döntéshozók, akiknek aztán az egyetemi polgárokkal való valamiféle belső diskurzust, vitát le kellett volna folytatni, ezért semmiképpen nem volt megalapozott az a folyamat, ami alatt az egyetemi szenátusnak is valamiféle állást kellett foglalnia. Nagyon fontos, hogy az egyetemi szenátusi döntés ugyan támogató volt, hogy induljon el a modellváltás folyamata, induljon el a tárgyalás a modellváltásról, nagyon-nagyon fontos garanciákat megfogalmaztak, hogy miket tartanak alapvetésnek, miket kell mindenképpen egy majdan az Országgyűlés elé érkező előterjesztésnek tartalmaznia. Mellár Tamás professzor úr, Pécs másik országgyűlési képviselője és én magam is egy-egy határozati javaslatot terjesztettünk az Országgyűlés elé, amivel ezeket az egyetemi polgárok és egyetemi vezetők által megfogalmazott garanciákat kívánjuk érvényesíteni. Ezek a garanciák kiemelkednek abban, hogy mindig biztosítani kell, hogy a szakmai, illetve tudományos döntésekben ne tudjanak kívülről beleszólni, ez mindig az egyetemi polgárok által megválasztott szenátus, illetve a szenátus által megválasztott rektornak legyen a kompetenciája. Nyilván nagyon fontos, hogy olyan jellegű kiszervezés, modellváltás ne valósulhasson meg, hogy kiszervezik az egyetemet egy alapítványba, ahol a kurátorokat a kormány választja meg. Erre nincs ráhatása érdemben a szenátusnak, a kurátorok visszahívhatatlanok, a megbízatásuk időkorlát nélküli, és gyakorlatilag minden döntést magukhoz vonnak. Ezeket a garanciákat beterjesztettük, egyelőre pozitív válasz nem érkezett. Döbbenetes módon a Kulturális bizottság ülésén az egyik kormánypárti képviselő megerősítette azt a, mondhatjuk úgy, hogy zsarolást, ami az elmúlt hetekben-hónapokban többször elhangzott, hogy azok az egyetemek, amelyek kimaradnak a modellváltásból, nem számítottak azokra a jelentős fejlesztési forrásokra, amelyek a következő fejlesztési időszakban a tudományos, kutatási és felsőoktatási világhoz érkezhetnek majd. Ez egészen megdöbbentő. Az is megdöbbentő, hogy Hoppál Péter képviselő úr több hét hallgatást megtörve ezen a bizottsági ülésen büszkén vállalta, hogy ő is támogatja a Pécsi Tudományegyetem kiszervezését. Tapasztalatok szerint ez úgy fog történni, hogy magánalapítvánnyá szervezik ki az egyetemet, az egyetemi döntéshozatalt, az egyetemi ingatlanokat, amelyeket aztán jellemzően fideszes politikusok vagy kifejezetten kormánytagok vezetnek az eddigi tapasztalatok alapján. Mi azt gondoljuk, hogy ez teljes mértékben elfogadhatatlan, és egy ilyen döntést nem lehet meghozni érdemi társadalmi vita nélkül. Tehát a pécsi közvélemény tájékoztatása, bevonása nélkül nem lehet a városunk és régiónk jövője szempontjából meghatározó intézményt ilyen módon, garanciák nélkül kiszervezni, és magánalapítványba privatizálni. Annak érdekében, hogy Hoppál képviselő úr a véleményét a pécsi és baranyai közvélemény előtt is meg tudja védeni, egy nyílt vitát kezdeményeztünk Mellár Tamással közösen, ám ezt Hoppál képviselő úr egyszerűen gyáván visszautasította, nem volt hajlandó egy ilyen online vitán részt venni, és az álláspontját ütköztetni. Ez mindenképpen szégyenletes, s mi úgy gondoljuk, hogy ezzel ismét a választói ellen fordult Hoppál Péter képviselő úr. De mi itt nem adjuk fel azt a küzdelmet, ami által garanciákat kívánunk ebben a rendszerben biztosítani annak érdekében, hogy a Pécsi Tudományegyetem meg tudja őrizni a szakmai és tudományos autonómiáját. Köszönöm szépen.
Köszönöm szépen, képviselő úr. Tisztelt Országgyűlés! Napirend utáni felszólalásra jelentkezett Hajdu László képviselő úr, DK-képviselőcsoport: „Megakadályozható az erdőirtás a hatályos természetvédelmi törvény alapján?” címmel. Öné a szó.
Tisztelt Elnök Úr! Köszönöm a szót. A Tavirózsa Környezet- és Természetvédő Egyesület nyílt levelet intézett hozzám. Tudomásom szerint ezt a parlamenti pártok elnökei is megkapták, és az érintett ágazat miniszterei, főhatóságai is. Ez a nyílt levél arról szól, hogy van egy olyan fővárosi jelentőségű természetvédelmi terület a választókerületemben, amely a Szilas-patak, a Szilas-tó melletti erdő védelmére jött létre, és ők önkéntes munkában ápolják ezt a gyönyörű területet, amely körülbelül 20 hektáros osztatlan közös tulajdonon egy 9-10 hektáros erdőt tartalmaz, amely erdőben különleges növényvilág, állatvilág és egy tó is van. Tőzegalapú talajon épült meg, és ebben a tőzegben az erdő viszonylag gyorsan hatalmasra nőtt, és ennek az erdőnek a kivágása kezdődött meg úgy, hogy ebben a helyi lakosság, a helyi önkéntes munkát végző, előbb említett egyesület, és hozzá kell tegyem, a közigazgatásilag illetékes XV. kerületi önkormányzat véleményét sem kérték ki, hiszen úgy módosult a természetvédelemről, az erdőről szóló törvény, aminek alapján nincs szükség egy külterületi… hiszen itt nem belterületi ingatlanról van szó, hanem egy külterületi ingatlanról. [[18.40]] A külterületi ingatlan a kormányhivatalhoz tartozik. Ez a kormányhivatali hatóság pedig Érden működik, és az érdi hatóság, anélkül, hogy tudta volna, hogy mi az a terület, és hogyan néz ki, kiadta a fakivágási engedélyt. Tehát a tiltakozás, az aláírásgyűjtés arról szól, és arra szólítja fel nyílt levélben az egyesület a politikusokat, a parlamenti pártok képviselőit, hogy tegyenek az olyan törvény ellen, amely tarvágást enged több hektáron úgy, hogy ezeket a fákat, mondhatni, szociális faként, piaci értékesítésben továbbadják, ugyanakkor semmi garancia nincs arra, hogy a kivágott fák helyén milyen erdőtelepítés zajlik, noha még a hatóság jogerős fakivágási engedélyét is csak külön kérésre tudta megkapni az önkormányzat. Abban le van írva a fa visszatelepítése, de nincs leírva az a körülbelül ötven, egyébként nyilvántartott madárfészekhely, azok a különleges növények, különösen védett állatok, és mivel tó van, különleges halak is, amelyek ezen a részen fa nélkül maradtak, és a természet védelme ilyen módon lett károsítva. Ami miatt szót kértem, ennek a levélnek az érkezését követően Barkóczi Balázs képviselő-segítőnket, a párt szóvivőjét kértem meg, mert időközben kiderült, hogy ő természetvédő, ért ezekhez, és ketten jártuk be ezt a területet. Rossz volt nézni. Helyi országgyűlési képviselőként nem vettem észre, hogy kivágtak 6-8 hektár erdőt döntően az éjszaka leple alatt és hétvégén, és azt fel is szelték, és visszaállították, hogy erről Újpalota lakosságának, Rákospalota népének nem kellett tudni semmit, és az önkormányzatnak, a XV. kerületnek nincsen se vétózási joga, se fellebbezési joga ebben az ügyben. Milyen törvény az, ahol a helyi közigazgatásnak van annyi kis joga, hogy a belterületi ingatlanon a gyümölcsfa kivágásához engedélyt kell hogy adjon, ugyanakkor több hektár fa kivágásáról még a véleményét se kérheti ki, ugyanazon a területen, persze külterületen, tehát mezőgazdasági területen, de mondjuk, 600 méterre a belterülettől, és ott már nincsen jogosítványunk. Ami miatt szót kértem, az az, hogy úgy gondolom, a haszonelvűség lépett föl a környezetvédelem területén. A klímaigazságosság, amikor itt mi különböző döntéseket hozunk a klímakibocsátások határértékeiben, akkor nem gondolkodunk azon, hogy közben ebben a programban az van, hogy erdőtelepítés, erdőtelepítés, és azzal megfogni a CO2-kibocsátásokat; beszélünk, beszélünk róla, és a valóságban az történik, hogy a haszonelvűség alapján pusztítják a természetet és a környezetet. Köszönöm szépen.
Köszönöm. Tisztelt Országgyűlés! Napirend utáni felszólalásra jelentkezett Varju László képviselő úr, DK-képviselőcsoport: „Mi történik Újpesten?” címmel. Öné a szó, képviselő úr.
Elnök Úr! Köszönöm szépen a szót. Korábbi hozzászólásomban egy újpesti egészségügyi dolgozó levelét idéztem itt önöknek, azzal a céllal, hogy legyen tapasztalatunk arról, akár egyéni véleményt is meghallgatva, hogy mi az, amit tenni kellene. Most ennek az ellentettjét, több ezer ember kiáltását vagy szavát szeretném önöknek tolmácsolni, sokkal több ember véleményéről szeretnék beszélni, éppen abból az apropóból, hogy Újpesten több ezer ember töltötte ki azt a petíciót, amelyet az önkormányzat indított el két héttel ezelőtt Újpesten. A petíció aláírói a kormányzati kompenzációt követelik, amely kerületünket jogosan megilleti az elmúlt időszak elvonásai után. Az Alkotmánybíróság ugyanis kimondta: a kormányzat nem veheti el kompenzáció nélkül a települések adóbevételeit a kötelezően ellátandó feladatok veszélyeztetésével, és ebben a helyzetben, amiben a kormány döntött, ebben a helyzetben ez fennáll. Ez azt jelenti, hogy kerületünknek jár ez a kompenzáció, és elvárom, hogy akkor, amikor a kormány erről dönt, akkor a jogszerűség elvénél maradjunk, és a mellett a politikai döntés mellett, hogy nem lehet megkárosítani több mint százezer embert, tisztán politikai célokból, azért, ami egyébként láthatóan a kormánynak célja. Mindezek ellenére az újpesti önkormányzat úgy döntött, illetve tesz is a cselekvésében, erőn felül teljesítve, ami jelzi azt, hogy felkészült arra, hogy akár a saját maga által üzemeltetett szakrendelő oltóponttá váljon. Felkészült arra, hogy ezt meg tudja valósítani, azért, hogy a tömeges oltás szándéka, amiről a kormány beszél, ámbár nem teszi, ennek a lehetőségének a helyszíne és a helye legyen. Ehhez arra lenne szükség, hogy a kormány biztosítsa ehhez a védőoltást. A mai napon többször hallottuk, hogy itt van az országban az oltóanyag. Hát, akkor miért nem fogadják el azt a lehetőséget, amellyel sok ezer embert lehetne támogatni, segíteni, és az ő félelmüket csökkenteni ettől a betegségtől? Déri Tibor polgármester úr felajánlotta, hogy Újpest megoldja a szállítást, és minden további teendőt annak érdekében, hogy az újpestiek hozzájussanak a vakcinához, de úgy látom a mai vita alapján, hogy süket fülekre találnak, találunk e tekintetben. A kormánynak, azt gondolom, hogy ez az alkalmatlansága, amit ebben a helyzetben, ebben a témában bizonyít, mindent felülír. Újra kérem önöket, fogadják el az önkormányzatok ilyen irányú felajánlását, tegyék lehetővé azt, hogy minél többen juthassanak hozzá ahhoz a védőoltáshoz, amire szüksége van mindannyiunknak. Mondom ezt azért is, mert ismerjük jól, vagy ha nem, akkor visszaidézem ide önöknek: „A védekezés sikerét a halálozások számában mérjük… Mindenki megnyugodhat, mert ha elkapja a betegséget, meg fogják gyógyítani.” Ezek mind Orbán Viktor állításai. Állításai akkor, amikor ezen a napon 17 ezernél is többen haltak meg ennek a betegségnek a következtében. Hölgyeim és Uraim! Tisztelt Képviselőtársaim! Nem lehet ilyen helyzetben figyelmen kívül hagyni azokat a társadalmi törekvéseket, azokat az önkormányzati és civil törekvéseket, amelyek segíteni akarnak ezen a helyzeten. Jó lenne, hogyha a szavakhoz az önök részéről kivételesen végre tettek is társulnának, mert jó lenne, ha már nem segítik az önkormányzatokat, akkor legalább ne akadályozzák abban a munkában, amit ők egyébként szívesen felvállalnak, természetesen mindannyiunk érdekében. Zárásként pedig egy olyan hírt szeretnék megosztani önökkel, amely bizonyíték arra, hogy igenis lehet közösen tenni a járvány leküzdéséért. Újpesten a képviselő-testület és a polgármester egy közös kiáltványban fordultak Újpest lakosságához annak érdekében, hogy mindenki jelentkezzen az oltásra, és hogyha úgy gondolja, akkor igenis éljen azzal a lehetőséggel, hogy beoltatja magát, és ezzel vigyázzon mindannyiunkra, a családjára, a környezetére, és ilyen módon ezt kellene a kormánynak jobban segíteni. Köszönöm szépen a figyelmüket.
Köszönöm, képviselő úr. Tisztelt Országgyűlés! Napirend utáni felszólalásra jelentkezett Arató Gergely képviselő úr, DK-képviselőcsoport: „Mikor vehetik birtokba a kőbányaiak az új szakrendelőt?” címmel. Öné a szó, képviselő úr.
Köszönöm szépen. Tisztelt Ház! Régi problémája Kőbánya lakóinak a szakrendelő állapota. A régi Kőbányai úti egészségház mára reménytelenül elavult, és a felújítása sem megoldható, az építési technológia ezt nem teszi lehetővé. Éppen ezért régóta esedékes volt az, hogy Kőbányán végre új, korszerű szakrendelő intézet épülhessen. Ezért aztán mindenki örömmel is fogadta az, amikor 2017-ben bejelentették, hogy új szakrendelő épül a Bajcsy-Zsilinszky Kórház telkén, a Maglódi úton. A helyszínválasztáson volt némi vita, hiszen egyik oldalról az előnyt jelent, hogy egyben, a kórházba integráltan épül meg az új szakrendelő intézet, mert ez lehetővé teszi azt, hogy az orvosi kapacitások jobban szervezhetőek legyenek, és maga a szakren-delő is a Bajcsy Kórházhoz tartozik, másik oldalról azonban akkor is felvetődött már, hogy a helyszínválasztás abból a szempontból problémás lehet, mert közlekedésileg maga a kórház is nehezen megközelíthető, nehéz a parkolás, nem igazán jó a tömegközlekedés. [[18.50]] De alapvetően mindenki örült, hogy végre megépül az új szakrendelő, és mindenki izgatottan várta az építkezést. Az építkezés jól is haladt, legalábbis, ami a kampányolást illeti: 2018 tavaszán a Fidesz országgyűlési képviselőjelöltjének a jelenlétében tették le… bocsánat, nem tették le az alapkövet, ott még akkor nem tartottak jelentették be, hogy építési engedélyt kapott az épület. Én ilyet még nem láttam, hogy külön ünnepségen ünnepelték volna ezt meg, de így történt. Majd aztán év végére eljutottak oda, hogy decemberben valóban lerakták az alapkövet, nyilván, már az önkormányzati választásra készülve Kásler miniszter úr és a polgármester jelenlétében. Hozzáteszem még egyszer, bejelentették azt is a biztonság kedvéért, hogy kezdődik az építkezés. Meg is ígérték 2018 decemberében, hogy a következő év, tehát 2019 végére elkészül az épület. Egy pici baj volt: nem készült el az épület. Aztán 2019 nyarán már azt jelentették be, hogy 2020 februárjában készül el az épület. Tippeljenek, elkészülte az épület. Nem készült el az épület. Most ott tartunk, hogy nemhogy 2020 májusában nem fogadhat betegeket az épület, de az sem biztos, hogy 2021 májusában végre betegeket fogadhat az új szakrendelő, hiszen még mindig nincs hiteles információnk arról, hogy akkor mikor fejeződhet be a szakrendelő építése. A beruházás abból a szempontból is egy tipikus állami beruházás, hogy elfelejtették megkérdezni a környéken élők véleményét és nem volt megfelelő egyeztetés. Ennek következtében néhány apróságról megfeledkeztek. Ezek közül a legfontosabb az, hogy az új szakrendelő építése miatt megszüntettek egy sor parkolóhelyet, miközben előtte is zsúfolt volt a környék a kórházba érkező betegek és látogatók parkolása miatt, és az új parkolóhelyek kialakítására nem került sor. Ennek az a következménye, hogy immár két éve állandósult a teljes káosz ezen az egyébként csendes kertvárosi környékén, a Bajcsy Kórház környékén, a betegek és a látogatók nem tudják megfelelően elhelyezni a gépkocsijukat, ugyanakkor az ott élők sem tudnak a saját házuk előtt leparkolni, állandóak a dugók, állandó a torlódás és a zűrzavar. Most az önkormányzat próbál megoldást találni erre a kérdésre, amit persze nem könnyít meg az, hogy a saját forrásai nagyon jelentősen csökkentek, a kormány elvonta a helyi önkormányzatok, köztük a Kőbányai Önkormányzat forrásait is. Most úgy kellene megoldást találniuk, hogy pénzük egyébként nincsen erre. Természetesen mindannyian alapvetően abban vagyunk érdekeltek, hogy minél előbb megnyíljon a szakrendelő, és minél előbb megoldódjanak a közlekedési problémák. Hozzáteszem, nem csak parkolással vannak gondok, a tömegközlekedésben is szükség lesz változásra, hogy a városközpontból és az újhegyi lakótelepről az idős, adott esetben beteg emberek számára is megközelíthető legyen a szakrendelő. Mustó Géza alpolgármester úrral ezért levelet fogunk írni a BKK-nak, és kezdeményezni fogjuk, hogy vizsgálja felül a tömegközlekedést a környéken. De a legfontosabb az lenne, hogy választ kapjunk arra, hogy mikor nyílik meg végre a szakren-delő. Sajnálom, hogy bár a hozzászólásom címében gondosan megadtam a témáját, amiről beszélni fogok, ennek ellenére a kormány képviselői nem tartották fontosnak, hogy itt legyenek, és válaszoljanak az én napirend utáni hozzászólásomra. De ebbe nem fogok belenyugodni, addig fogok a nyakukra járni, amíg nem válaszolnak arra, hogy mikor adják át a szakrendelőt, hogyan oldják meg a parkolási problémákat és a tömegközlekedési problémákat, és ki a felelős a többéves csúszásért. Köszönöm szépen. [[Z. Kárpát Dániel: Király volt! Taps az ellenzéki padsorokból.]]
Köszönöm, képviselő úr. Tisztelt Országgyűlés! Napirend utáni felszólalásra jelentkezett Z. Kárpát Dániel képviselő úr, Jobbik-képviselőcsoport: „Meddig még?” címmel. Öné a szó, képviselő úr.
Tisztelt Elnök Úr! Tisztelt Ház! Valóban, a kormánypárti képviselők rendre tudják azt, hogy a napirend utániak óráján milyen témákkal kívánunk előállni, és a magyar rögvalóság mely problémáit kívánjuk együttesen megoldani, ugyanakkor reakció, államtitkári, miniszteri válasz rendre nem érkezik ezekre. Ugyanúgy, ahogy a következő témára sem, amely a kieső munkabérek pótlásáról szól, egész pontosan arról, hogy majd egy évvel a koronavírus okozta járvány és válsághelyzet kezdetét követően most márciusra jutott el oda a kormány, hogy egy kicsit kiterjeszti az ő eddigi mikroszkopikus bértámogatási programját. Egy év alatt, ugye, oda sikerült eljutniuk, hogy a munkahelyek nagyjából 5 százaléka tekintetében tudtak valami mérhető támogatást biztosítani. Nem árulok el titkot azzal, hogy Ausztriában, Németországban ez az arány 15-20 százalék vagy pedig még magasabb a meglévő munkahelyek számának tekintetében. Magyarországon most egy hónapra ígérnek gálánsnak mutatott kiesőmunkabér-pótlást. Ugyanakkor az is látjuk, hogy az apróbetűs részben vannak elrejtve a titkok, nagyon sokszor azon bukik el a részleges minimális támogatás felvétele is. És hát, Magyarországról beszélünk, a helyzet az, hogy a novemberben-decemberben megígért támogatások egy részét február elején még hiába keresték a számláikon a munkavállalók, illetve a munkáltatók. Azt látjuk tehát, hogy hónapok teltek el úgy, hogy teljes ágazatokban állították le az érdemi munkavégzés lehetőségét is. Éppen ezért a kieső hónapokra a Jobbik visszamenőleg is követeli minden kieső munkabér 80 százalékának a kiutalását. Tesszük ezt azért is, mert ez a transzfer lényegében és nagyon nagyrészt a hazai gazdaságban hasznosul, Magyarországon kerül elköltésre. A kieső bérrel rendelkező magyar munkavállalók nem luxusjachtozásra költik el a pénzt, nem külföldi egzotikus utakra fogják ezt elkölteni, hanem hazai fogyasztási cikkekre, lehet, hogy az online vásárlásaikkal éppen más magyar vállalkozók életben tartásához tudnak hozzájárulni. Ez a pénz pedig, ha úgy vesszük, jár. Egy ki nem mondott társadalmi szerződésünk van ezekkel az emberekkel, a magyar munkavállalókkal. Ők azok, akik a költségvetést, a nemzetgazdaságot a hátukon cipelik. Ők azok a magyar mikro-, kis- és közepes vállalkozások, amelyek a magyar munkahelyek kétharmadát biztosítják ennek az országnak. Ők azok, akik azt a szekeret húzzák, ami most megbicsaklott a járványügyi veszélyhelyzetből kifolyólag, de éppen ezért a ki nem mondott társadalmi szerződés arról szól, hogy ha ezeket az embereket, akik a hátukon húzzák ezt az egészet, bajban látjuk, akkor segítő kezet nyújtunk. Ausztriában a költségvetés kifizeti adott esetben a kieső bér a teljes fizetés 80-90 százalékáig terjedő mértékét. A szálláshely-szolgáltatókra külön gondoltak: itt a kieső bevétel 80 százalékát is kompenzálják. Azt látjuk, hogy Németországban a részmunkaidőben dolgozókra is koncentrálnak. Magyarországon mi az általános helyzetkép? Nagyon sok dolgozót teljes munkaidőből részmunkaidőbe kényszerítettek, vagy éppen részmunkaidőből fizetés nélkül otthon. Látszólag megvan még a munkaviszony, de fizetést, érdemi bevételt, főleg nem a korábbi 100 százalékát már nem utalnak ki, már nem érhető el. Érdekes módon Németországban a részmunkaidőben dolgozók is meg tudják kapni az első három hónapban a nettó bérük több mint 60 százalékát. A rövidített munkaidő ellensúlyozására a 90. naptól pedig akár 87 százalékig emelhető ez a kipótlás. Azt is látjuk, hogy Csehországban az állam bértámogatást az alkalmazottak akár kilenc hónapig is kaphatják. Hol merült fel ilyesmi Magyarországon? Pedig lennének források. A költségvetésben horrorisztikus számokról beszél Magyarország kormánya, bárcsak ennek legalább az egyharmadát valóban a munkavállalókra és valóban a nehéz helyzetbe kerültekre fordította volna. És azt is látjuk, hogy minden ország igyekszik kikötni, hogy meg kell tartani az adott dolgozót, akinek a munkahelyét támogatják, és lehetőleg a válság végéig maradjanak meg ezek a munkahelyek. Magyarországon is nagyon szívesen látnánk hasonló kezdeményezéseket. De azt az eleganciát is látnánk, ami mondjuk, a francia rendszerben megtalálható a rendkívüli munkanélküli segéllyel: a kormány a munkavállalók nettó fizetésének akár a 84 százalékát is szavatolja, és az állam ezeket a forrásokat a minimálbér négy és félszereséig teszi mögéjük. Értem én, hogy más nemzetgazdaságok más háttérrel, de azt is látom, ha űrkutatásra, vadászkiállításra, teljesen értelmetlen Budapest-Belgrád beruházásra van, akkor legalább a piramisépítések és a cicomaberuházások árának egy részét fordítsuk ide, a magyar munkavállalókra, hiszen szeretném hangsúlyozni, ezek az emberek azok, akik a nemzetgazdaságot a hátukon cipelik, és ha azt szeretnénk, hogy ez a jövőben is így legyen, valamint Magyarországon képzeljék el az életüket, akkor ezt a stratégiai szerződést most meg kell kötni velük. Köszönöm a lehetőséget.
Köszönöm, képviselő úr. Tisztelt Országgyűlés! Napirend utáni felszólalásra jelentkezett Varga-Damm Andrea képviselő asszony, független képviselő: „A mai képmutató politizálás nem fogja eltüntetni a múlt bűneit” címmel. Öné a szó, képviselő asszony. [[19.00]]
Köszönöm a szót, elnök úr. Tisztelt Ház! Tisztelt Képviselőtársaim! Immár egy éve háború dúl a kormányzat és az ellenzék azon része közt, akik már korábban kormányoztak. Ennek a háborúnak az egyik alapvető oka az, hogy az ellenzék álláspontja szerint a kormányzat a koronavírus-járványt nem jól kezeli, az intézményrendszer nem jól működik, és rengeteg hiányosság van benne. Ez természetesen így igaz, magam is osztom ezt. De ami a legfontosabb, ha legalább a jövőre nézve valamifajta tanulságul szeretnénk ezt az időszakot szolgáltatni, akkor vizsgáljuk már meg azt, hogy az elmúlt ötven-hatvan évben a járványügy kormányzati kezelése milyen múltra tekint vissza. Az Országos Közegészségügyi Intézetet 1925-ben alapították, azaz három év múlva ünnepelnénk meg annak 100 éves alapítását persze csak ünnepelnénk, ha nem szólt volna közbe azóta felkészületlen politikusok sora, akik lerontották ennek az intézménynek a küldetését és értelmét. Miután a Trianon utáni országban semmire nem volt pénz, az elszegényedés és a higiéniai körülmények romlása azonban rohamosan növelte a fertőző betegségek megjelenését, 1924-ben arról döntött a Rockefeller Alapítvány jól tetszenek hallani, a Rockefeller Alapítvány , hogy 245 ezer dollár adománnyal hozzák létre Magyarországon a közegészségügy kiépítésének alapjait. Ennek köszönhető az, hogy ez a kiváló intézmény az 1925-ös bejelentés után 1927-ben elindult. Aztán jöttek az ötvenes évek, és elkezdték a leépítését, fokozatosan a rendszerváltásig üresedett ki ennek a tevékenysége. Csak azért, mert a higiéniai viszonyok jelentősen javultak országunkban, azt hitték a korábbi vezetők, hogy a fertőző betegségek kora lejárt. A rendszerváltás utáni széles körű elszegényedés újra fellendítette a fertőző betegségek megjelenését, és 1990-től ÁNTSZ néven egy hasonló integratív építkezés kezdődött a járványügyben, mint volt az Országos Közegészségügyi Központ. 2017. szeptember 17-én miről tudósítanak a járványügyben dolgozók? Hosszú éveken át az ÁNTSZ-ben dolgoztam, a leépítés folyamatos volt ugyan, de kismértékű. Az ÁNTSZ korábbi átszervezése is nagy érvágás volt, de ezekből a nagy átalakításokból az Országos Epidemiológiai Központ kimaradt. Szűkült a mozgásterünk, de mindig szakmai alapon változtak a dolgok, voltak harcok és küzdelmek, mégis hagytak önálló intézményként dolgozni bennünket, és ezt a Tisztifőorvosi Hivatal hagyta is. Egyre fogyott a pénz, de belső átcsoportosításokkal sok mindenre elő lehetett teremteni a forrást. Most viszont teljes a bizonytalanság. Az átszervezéssel kulcsemberek hagyták ott a szakmát. 2017. Aztán 2019-ben, a járvány előtt egy évvel már arról tudósítanak, hogy hivatalosan átmenetileg megszűnt az oltóközpont, ami akkor lett volna 60 éves, a leépítési hullám elindult, és gyakorlatilag a patinás oltóközpont szinte megszűnt. Tehát mit tudunk mondani? Ez a kormány mindent elkövetett ahhoz a járvány előtti években, hogy az amúgy is már megtépázott járványügyet még inkább szíven döfje. De amint az előbb mondtam, ugyan ’90-ben elkezdődött az ÁNTSZ újraszervezésével egy integráció, de a 2000-es évek közepére megint azt gondolták a politikusok, az akkori szocialista kormány, hogy nem is kell ennyire komolyan venni a járványügyet, nem is kell, hogy elegendő ember dolgozzon benne. És mi történt 2006-ban? 404 fő leépítését határozták el, majd mire ez véget ért, már 563 embert bocsátottak el erről a területről. Az tény, becsületükre legyen mondva, hogy legalább 2009 augusztusában közzétették egy pandémiás influenzára történő felkészülés előírásait az ÁNTSZ honlapján, azért, mert az Európai Bizottság határozatot hozott 2009-ben arról, hogy ilyen stratégiákat kell az egyes országokban kialakítani, azaz nem tudták elhalasztani legalább egy koherens szabályrendszer létrehozatalát. Ezt természetesen az Orbán-kormány 2010-től érvénytelenítette. Milyen következtetést vonhatunk le? Akik korábban kormányoztak és akik most kormányoznak, a járványügy leépítésében semmilyen módon nem tehetnek egymásnak szemrehányást, mert ezt, ami mára kialakult, közösen hozták létre. Köszönöm szépen. [[Bencsik János tapsol.]]
Köszönöm, képviselő asszony. Tisztelt Országgyűlés! Napirend utáni felszólalásra jelentkezett Horváth László képviselő úr, Fidesz-képviselőcsoport: „Elkerülő útból, nem elkerülő út” címmel. Öné a szó, képviselő úr.
Köszönöm a szót, elnök úr. Tisztelt Képviselőtársaim! Minden út vezet valahova, minden útnak van értelme, célja, iránya, és persze az utaknak is megvan a maguk története. A félbehagyott, be nem járt utak a céltévesztés, a céltalanság és az önfeladás szimbólumai. Ilyen magára hagyott, elszomorító szimbólum a gyöngyösi elkerülő út is, a nyugati elkerülő, ahogy a helyiek nevezik, ami nemhogy a város nyugati részét, de semmit sem kerül el, csak őt és a gyöngyösieket kerülte el a szerencse és egy ígéret betartása. Más nem történt. Évtizede áll magára hagyottan, céltalanul, félbehagyottan az út, aszfaltját nem járművek, hanem az idő koptatta és koptatja, és bizonyítja, hogy ő az úr, mármint az idő. És ehhez kétség sem fér, mert ma már a nem kerülő elkerülő megroggyant, csonka része nem alkalmas forgalom fogadására. Pedig mennyire másképp indult ez a történet. Mikor is? Az álom 2002 után ért földet. 2003-ban kiírták a közbeszerzést, 2004-ben szerződést is kötöttek, igaz, azt később többször is módosították. Szép álom volt, szerették a gyöngyösiek, mert a megálmodó szocialista városvezetés, a szocialista országgyűlési képviselők és még maga a szocialista-szabad demokrata kormány is kihirdette, könnyebb lesz a gyöngyösiek élete, elkerüli őket a városon áthaladó forgalom, csökken a zsúfoltság, a levegő-, a zajszennyezése, valamint a balesetveszély. Szép terv, jó terv. Ki ne örülne ennek? Persze lehetett volna kukacoskodni már a legelején azzal, hogy ez is csak egy félmegoldás, mert a tervezett elkerülő a város legforgalmasabb útjára, a központi részre vezeti az elkerülőket, ahelyett, hogy legalább Gyöngyös egy részét kikerülné teljesen. Meg azt is lehetett volna mondani, hogy túl keskenyre sikerült az útpálya, meg hogy veszélyes az út vonalvezetése, s a többi, de nem kellett és nem is volt ezekben az időkben tanácsos elveszni az egyébként sem nyilvános részletekben. Hogy is lehetett volna kétség, hogy minden a legjobb irányban halad? Hiszen 2004-ben maga Gyurcsány Ferenc miniszterelnök, Hiesz György szocialista országgyűlési képviselő, egyben a város polgármestere és Soós Tamás szocialista országgyűlési képviselő, egyben a megyei közgyűlés elnöke a helyszínen sajtónyilvánosan megtekintették, és hírül adták: az új utat 2006-ban át fogják adni a forgalomnak. Igaz, közben még egy parlamenti választás is lesz, de érdemes a szocialistákra szavazni, mert ők a garanciái a folytatásnak. Jött a választás, nyertek a szocialisták, ők folytatták is, csak nem ott, ahol kellett volna, csak nem úgy, ahogy megígérték. A megígért útépítés megállt. Sebaj, azért az elkészült, pontosabban az el nem készült, semmibe sem vezető, semmit el nem kerülő utat azért még átadták. No, nem a forgalomnak, mert hiányzott még másfél kilométer, de hát elment már közel egymilliárd vagy több is mint egymilliárd forint az építésre, de hiányzik még 900 millió a befejezéshez, tudhatta meg idővel a közvélemény. Hiesz György szocialista országgyűlési képviselő, polgármester mindenkit megnyugtatott: a hiányzó pénz megvan a liberális közlekedési tárcánál. Rosszul tudta, de erre csak egy év múlva jött rá, mert 2007-ben ő maga jelentette be, hogy a 900 millió forint időközben eltűnt a minisztériumnál. Eltűnt, pont, és ezen már nem tudott segíteni senki. Nem tudott segíteni a szocialista polgármester, nem tudott segíteni a megyei közgyűlés szocialista elnöke, országgyűlési képviselő, nem tudott segíteni a regionális tanács szocialista elnöke, sőt, nem tudott segíteni maga Kóka János SZDSZ-es közlekedési miniszter sem, nem tudott segíteni a gyöngyösi Fodor Gábor szabad demokrata környezetvédelmi miniszter. S végül, ahogy szaladtak az évek, 2009-re kiderült, hogy maga Bajnai Gordon sem tud segíteni, az akkori kormányfő. Tett még egy puha ígéretet villámlátogatásakor Gyöngyösön, aztán ennyi volt. És hogy mi volt a folytatás? mert van folytatása a történetnek. Azt majd a második részben fogom elmesélni, az sem lesz mese. Köszönöm szépen. [[19.10]]
Köszönöm szépen, képviselő úr. Tisztelt Országgyűlés! Napirend utáni felszólalásra jelentkezett Potocskáné Kőrösi Anita képviselő asszony, Jobbik-képviselőcsoport: „A vidék hangja! 4.” címmel. Öné a szó, képviselő asszony.
Köszönöm a szót, elnök úr. Tisztelt Ház! Tisztelt Képviselőtársaim! Az elmúlt hónapokban már többször kértem önöket, hogy menjenek el és beszélgessenek a magyar emberekkel. Ma négy állampolgár üzenetét hoztam önöknek: egy érettségi előtt álló diákét, egy hétgyermekes családapáét, egy ápolónőét és egy rokkantnyugdíjas hölgyét. Az ő hangjuk van ma itt, a magyar Országgyűlésben. Egy érettségi előtt álló diák azt üzeni önöknek: a diákok és a tanárok a teljes mentális kiégés szélén állnak. Lassan egy éve digitális tanrendben folyik az oktatás, olyan mértékű a bizonytalanság az egész oktatási rendszerben, nem beszélve a mostani érettségi mikéntjéről, hogy nem tudják, hol áll a fejük. Csak gondolkoznak, próbálnak tanulni, de a KRÉTA-rendszer, ahogy ismerjük az önök rendszereit, egyik pillanatról a másikra összeomlott, a tanulmányi eredmények romlanak, és ezzel az elkövetkezendő évek, amelyek meghatározzák majd az ő jövőjüket, a továbbtanulásuk a tét. Szégyelljék magukat! Így teszik tönkre azt a generációt, amely majd évek múlva ezt az országot építi. Egy hétgyermekes családapa. Tisztességes szakmája van, burkoló, a gazdasági válság azonban begyűrűzött az építőiparba, és nem talál olyan munkát, amellyel tisztességgel fel tudja nevelni gyermekeit. A türelem meg a várakozás nem teremt ebédet a családi asztalra, abból nem lehet a gyermekeket taníttatni. Meghozta azt a döntést, amely szerintem egy édesapa, egy családapa legnehezebb döntése: külföldre megy, és ott próbál szerencsét, ott kapott munkát. Itthon hagyja a családját, de nem sokáig; azt mondta, ha kimegy, és beválik, akkor a családja is menni fog. Hét gyermek. Lehet, hogy ez a hét gyermek kinn fog majd családot alapítani. Szégyelljék magukat! Így üldözik el a szakembereket, így taszítanak ki családokat, és gátolják meg azt, hogy a szülőföldjükön boldoguljanak. Egy ápolónő. Egy éve a frontvonalban. Pár hónapja ott vannak a legveszélyeztetettebbek között. Nem várnak másra, csak megbecsülésre. Önöktől mit kapnak? Egy szerződést, amelyet alá kell írni, mert különben megszűnik a munkaviszonyuk. Ez az ápolónő aláírta. Hivatástudatból írta alá. Kevesen vannak az átcsoportosítások miatt, nagyon sok a túlmunka. Eddig legalább kifizették, ezt mondta nekem. Most itt vannak a bizonytalanságban, mert nem tudják, hogy e negyedév végén is megjöne majd a túlmunkáért járó pénze. Tapsért és köszönetért nem lehet a családot fenntartani, nem lehet rezsit fizetni. Szégyelljék magukat! Így becsülik meg önök az egészségügyi dolgozókat? Egy rokkantnyugdíjas hölgy. 30 470 forint a havi jövedelme. 30 470 forintból kell neki megoldani az élelmezést, ki kell fizetnie a rezsit, a gyógyszereket, arról nem is beszélve, hogy a közgyógynak is már annyi. 30 470. Ebből egyszer jut bevásárlásra. Mi marad? Az elkeseredettség, a remény, a túlélésért való küzdelem minden áldott nap. Szégyelljék magukat! Így taszítják kegyetlen sorsba magyar emberek százezreit. Ez ma Magyarország, ez az önök kormányzása. Mi 2022 után, együtt, közösen megteremtjük a jólétet és szabadságot minden magyarnak, mert az mindenkinek jár. Köszönöm szépen, elnök úr.
Köszönöm, képviselő asszony. Tisztelt Országgyűlés! Napirend utáni felszólalásra jelentkezett Bencsik János képviselő úr, független képviselő: „A teljes politikai elit csődöt mondott járványkezelésben” címmel. Öné a szó.
Köszönöm a szót, elnök úr. Tisztelt Képviselőtársaim! Jelentsük ki, hogy a járványhelyzet kezelésében az összes politikai párt és a teljes politikai elit csődöt mondott. Csődöt mondott a Fidesz háztáji ellenzéke, a Mi Hazánk Mozgalom, amely képes volt a járvány tetőpontján több száz fős tüntetést rendezni Budapest belvárosában, döbbenetes mértékű felelőtlenségről tanúbizonyságot téve. De csődöt mondtak a parlamenti ellenzéki pártok is, amelyek összevissza kommunikálnak a járványhelyzet kapcsán, éppen attól függően, hogy a kormány mit mond. Ha a kormány azt mondja, hogy zárni kell, akkor természetesen mielőbbi nyitást követelnek, ha pedig a kormány éppen azt mondja, hogy elkezdi fokozatosan megnyitni az országot, akkor rögtön zárást és szigorítást követelnek. El kellene dönteni, képviselőtársaim, hogy melyik, mert egyszerre mind a kettő nem megy. Ha joggal várjuk el a kormánytól a következetességet, akkor jó lenne ebben is következetesnek lenni, és vagy nyitást, vagy zárást, vagy szigorítást, vagy lazítást követelni. Akkor mindig az a szöveg jön, hogy Orbán Viktor emberkísérletet folytat. Én ebben sem értek egyet önökkel. Szerintem Orbán Viktor nem emberkísérletet folytat. Tudják, mit csinál? Orbán Viktor és a magyar kormány a kétségbeesés és az összeomlás jegyeit mutatja. Az a helyzet, hogy lehet persze az ellenzékre mutogatni, és van is miért, lehet kritizálni, de mégiscsak az a helyzet, tisztelt kormánypárti képviselőtársaim, hogy 11 éve önök kormányoznak. Tényleg nem vártunk sokat önöktől. Tudtuk, hogy lopni fognak, tudtuk, hogy átláthatatlan lesz az oltás. A saját magam részéről egyetlenegy dolgot vártam önöktől: hogy csinálják végig, hogy vezényeljék le normálisan, de önök láthatóan erre is képtelenek. Mert mi történik ehelyett? Az történik, hogy a háziorvosoknak fogalmuk nincs, hogy kit mikor, mivel és milyen sorrendben oltsanak, és semmiféle segítséget nem kapnak önöktől. Ott porosodnak a raktáron százezerszámra azok a vakcinák, amelyekkel már lehetne oltani azokat az embereket, akik önként jelentkeztek az oltásra, de erre a miniszterelnök ma délután azt mondta, hogy ezt nem lehet, mert félre van téve a második, ismétlőoltásnak, holott az operatív törzs már hetekkel ezelőtt elmondta, hogy nyugodtan be lehet adni ezeket az oltásokat, hiszen csak a héten önök félmillió kínai vakcinát várnak. Mire várnak, tisztelt kormánypárti képviselőtársaim? A harmadik, és talán ez a legdurvább mind közül, az oltópontok. Önök Magyarországon oltópontok helyett járványügyi gócpontokat hoztak létre. Nézzék meg azokat a felvételeket, amelyek azt mutatják, hogy az elmúlt napokban milyen körülmények között kellett oltásra várakozni honfitársainknak! Csak kettőt szemléltetésként szeretnék önöknek bemutatni. [[A képviselő felmutat két, A4-es méretű kinyomtatott fotót.]] Egymás lábát taposó, egymástól pár centire lévő emberek várakoznak hosszú tömött sorokban. Van, aki ma kempingszékkel érkezett.
Képviselő úr, nem jelentette be a szemléltetést.
Ezt illusztrációnak szántam!
Kell hogy figyelmeztessem önt! Nem jelentette be.
Ez nem szemléltetés, elnök úr, ez a valóság!
Képviselő úr, kérem, ne vitatkozzon! Nem kívánom megvonni a szót öntől. Folytassa!
Ez a szomorú valóság. Orbán Viktor azt ígérte, hogy félmillió embert be tudnak oltani egy hétvége alatt. Most a félmillióból 27 ezer embert sikerült ilyen körülmények között, mint amit az előbb mutattam. Ez normális, képviselőtársaim? Szerintem ez abnormális. Mit kéne helyre tenni? Elképedve hallgattam, amikor kormánypárti államtitkár a mai napon e ház falain belül arról beszélt, hogy a magyar kormánynak a vírus mellett meg kell küzdenie az ellenzékkel is. Tisztelt kormánypárti képviselőtársaim, önöknek egyetlenegy dolgot kéne csak csinálni: megszervezni úgy az oltásokat, hogy ne ilyen körülmények között kelljen a honfitársainknak oltásra menni. Ezzel az egy dologgal kéne foglalkozniuk, ezzel viszont nagyon. De önök nem ezt teszik, hanem valami egészen más dolgokon dolgoznak. Egyébként ha emellett még maradna idejük az oltás normális megszervezésén kívül, akkor esetleg megfontolhatnák a szakértők javaslatait, többek között a Polgári Válasz szakértőinek javaslatát is, amely azt mondja, hogy el kellene gondolkodni azon, hogy a pedagógusokat nem lennee érdemes előrevenni az oltási sorrendben. Ők ugyanis azok, akik nemcsak hogy potenciálisan nagyon sok emberrel találkoznak, nagyon sok olyan szakma van, amely sok kontakttal jár, hanem akik, ha kiesnek az oktatási rendszerből, akkor százezerszám kell az embereknek az iskolabezárások, osztálybezárások miatt otthon maradniuk. A Polgári Válasz másik felvetése az, hogy az aktív fiatal és középkorúakat hozzuk, ha nem is a lista legelejére, de legalább a középmezőnybe, mert jelenleg az a helyzet, hogy az új mutáns vírusok már nemcsak az idős honfitársainkra veszélyesek, sőt elsősorban nem rájuk veszélyesek, hanem az aktív fiatal és középkorú dolgozókra, akik ugyanúgy veszélyeztetettek, tömegesen kerülnek kórházba, és mivel sokkal több kontakttal járó munkát végeznek, mint a nyugdíjas honfitársaink általában, sokkal nagyobb veszélyben vannak. Zárásként Orbán Viktort szeretném idézni, aki délután azt mondta e ház falai között, hogy az ellenzéknek kell elszámolnia minden ember életével, akit lebeszél az ellenzék az oltásról. Ehhez csak azt tenném hozzá, hogy önöknek, tisztelt kormánypárti képviselőtársaim…
Köszönöm, képviselő úr.
…azokkal az emberekkel kell elszámolni…
Nagyon sajnálom…
…akik be szerették volna oltatni magukat, de az önök szerencsétlenkedése miatt nem tudták. Köszönöm szépen a türelmet, elnök úr. [[19.20]]
Tisztelt Országgyűlés! Napirend utáni felszólalásra jelentkezett Bősz Anett képviselő asszony, DK-képviselőcsoport: „Az Erzsébet táborok az autista gyerekek számára gyakran elérhetetlenek” címmel. Öné a szó.
Köszönöm a szót, elnök úr. Tisztelt Képviselőtársaim! Idén másodszor gyűjt a Szikra Tehetséggondozó Egyesület Érden és környékén autizmus spektrumzavarral élő gyerekek nyári táboroztatására. Tavaly 40 auti tudott táborozni Érden és környéken. Volt lovas, kutyás foglalkozás, mentek múzeumba, rajzoltak, festettek együtt a gyerekek. Volt olyan édesanya, aki azt mondta, hogy az ő gyereke biztosan nem fog felülni a lóra, és csak akkor hitte el, hogy ez megtörtént, amikor látta a saját gyermekéről készült fényképet. Az autistákra gyakran mondják, tisztelt képviselőtársaim, hogy ők angyalokkal játszanak. Ők egy külön világ. Számukra rémítő lehet akár egy-egy hangosabb zaj vagy akár vadidegenek nyilvános összeszólalkozása az utcán, máshogy érzékelik a világot, de ugyanarra van szükségük, mint bármelyikünknek itt, ebben a világban: megértésre, empátiára, és arra, hogy odafigyeljenek rájuk. Ezeknek a gyerekeknek nehéz. Többségében integráltan oktatható autista gyermekekről beszélek most, így ők gyakorta ép társaikkal járhatnak együtt az iskolába, ugyanakkor számos olyan akadályba ütköznek, amibe, ha a gyógypedagógiai szakszolgálatok elégséges mivolta lehetővé tenné, akkor nem kéne ebbe ütközniük. Én ideveszem azt is, hogy az Erzsébet-táborok gyakorta elérhetetlenek számukra, egészen egyszerűen kapacitás- és forráshiány miatt, és nem gondolom azt, hogy valamifajta rossz szándék vezet oda, hogy csak Érden és környékén egyébként több tucat ilyen gyermeket találunk. Az, hogy az osztálytársaikkal haladhassanak az órákon, sokszor az őket körülvevő pedagógusok figyelmére és többletmunkájára támaszkodik, és nem pedig arra, hogy a gyógypedagógiai és a pedagógiai szakszolgálatok mit tudnak lehetővé tenni számukra. Egészen egyszerűen eltörpül a szolgáltatás, illetve az intézményrendszeri szolgáltatás ahhoz mérten, hogy hány autizmus spektrumzavarral küzdő gyermekkel, illetve családdal állunk szemben ebben az országban. Az autizmus spektrumzavarral élő gyerekek helyzete még nehezebb lett a karantén alatt. A számukra elérhető fejlesztések nagyon sok esetben úgy maradnak el, hogy akár több év munkája veszhet kárba. Én azt gondolom, erről beszéltünk itt már a Ház előtt azonnali kérdés, felszólalás formájában. Tisztában vagyok azzal, hogy nagyon sok minden szabadult ránk itt a koronavírus-járvány következtében, de tudnunk kell azt, hogy a harmadik hullámnak is vége lesz egyszer, és ma nagyon nehéz abban hinni, de lesz nyári szünet is, lesznek nyári táborok is. Úgyhogy amiért idehozom ezt a témát, az azonban nem az, hogy elsősorban a problémákról beszéljek, hanem az a sikertörténet, ami elvezette a Szikra Tehetséggondozó Egyesületet Érden például odáig, hogy tavaly 40 gyermeket tudtak táboroztatni önerőből, illetve magánadományokból, most még nagyobbat álmodtak, idén 60 gyermeket szeretnének táboroztatni. El kell hogy mondjam, az ellátórendszerek elégtelensége vezetett egyáltalán oda, hogy egyre több gyermek és egyre több szülő került az ő látóterükbe. Most már Érden és környékén túlnyúl az, amit a Szikra Tehetséggondozó tesz. Azt gondolom, az viszont igen örömteli, hogy mindamellett, hogy aggodalommal tölt el, büszke vagyok arra, hogy ismerhetem azokat az édesanyákat, akik többet tesznek nemcsak a saját gyermekeikért, hanem mások gyermekeiért is annak érdekében, hogy ezek a gyerekek lehetőség szerint zavartalanul tudjanak iskolába járni, lehetőség szerint megkapják azokat a fejlesztéseket, amelyekre az iskoláikban nincsen mód, vagy csak korlátozott keretek között van mód. Azt gondolom, számos olyan, eredetileg állami vagy központi szolgáltatást tud a Szikra Tehetséggondozó pótolni, amire méltán büszkék. Azt is gondolom, majd egy következő felszólalás keretében kénytelenek leszünk arról beszélni, hogy az ellátórendszerek elégtelenségét hogyan pótoljuk. Az azonban nem eltagadható és szeretném ezzel zárni ezt a mai felszólalást , hogy hiszek abban, hogy ezek az első lépések, amelyeket most az autizmus spektrumzavarral élő gyermekekért alulról építkező módon tesznek. És tényleg nagyon hálás vagyok ennek a csapatnak, hogy maguk közé fogadtak, és részese lehetek annak a sikertörténetnek, mert azért ne felejtsük el, hogy ez egy lokális sikertörténet, amikor az Erzsébet-táborokból egyébként kiszoruló gyerekek mégiscsak olyan nyári élményekkel gazdagodhattak már a múlt nyáron és gazdagodhatnak idén nyáron, amelyekkel egyébként az ép társak is. Én kívánok nekik minden jót idén nyárra is. Nagyon bízom abban, hogy további 20 gyermeknek össze fogjuk tudni gyűjteni a szükséges pénzforrást, és tényleg azt hiszem, mindnyájan boldogabbak leszünk, ha ez a tábor ismét megtörténik. Köszönöm a figyelmet. [[Taps a DK és a függetlenek soraiból.]]
Köszönöm szépen, képviselő asszony. Tisztelt Országgyűlés! Napirend utáni felszólalásra jelentkezett Varga Zoltán képviselő úr, DK-képviselőcsoport: „Elég volt a debreceni belterjes bizniszekből!” címmel. Öné a szó.
Köszönöm szépen, elnök úr. Tisztelt Ház! Bőven vacsoraidő van, engedjék meg, hogy egy recepttel, hogy is mondjam, az étvágyukat egy picikét felcsigázzam. A recept. Végy egy beruházást, ez jó, ha állami, de lehet önkormányzati is, lehetőleg legyen milliós, százmilliós, de az még jobb, ha milliárdos, mindegy, csak jó zsíros legyen! Lehet ez, tudjuk nagyon jól, a recept szerint atomerőmű, vasút, híd, de akár kisebb volumenben játszótér vagy akár egy óvoda építése is. Mindegy, csak lehessen aztán a végén azt szajkózni, hogy ez a köz pénzéből ugyan, de a népnek épült. Jelesül Debrecenben most ez a recept egy óvodáról fog szólni. Legyen a recepthez olyan haver, cimbora, oligarcha, stróman, aki látott már olyan embert, aki épített már valaha hasonló beruházást. A kiválasztott szerencsésnek nem baj, ha ehhez nemcsak képe van, de cége is. Ha nincs különben, az sem baj, jegyezném meg zárójelesen, láttunk már ilyet, de akkor csináljon egyet gyorsan, mert ez a jó recepthez és az összetevőkhöz nélkülözhetetlen. Majd írjunk ki egy pályázatot az adott beruházásra, ahol a szerencsés kiválasztott cége is természetesen elindul. Ha ügyes, és esetleg jó információi is vannak, és miért ne lennének, akkor természetesen az ő pályázata lesz az ideális, talán a befutó is, és miért ne lenne az, ismerik is, akarják is, ő a haver, ő a cimbora, ő az oligarcha. Elegáns megoldás, ha például persze teljesen véletlenül az általa benyújtott cég pályázata a legolcsóbb. Akkor különösebb varázslás nélkül is lehet győztesnek kihirdetni a haver cégét. Ha véletlenül különben mégsem ez, akkor sincsen olyan nagy baj, akkor ugyan kell némi hókuszpókusz az elvárt végeredményhez, de meg lehet oldani, látjuk ezt nagyon jól. Ez Debrecenben különben általában zökkenőmentesen szokott menni, aránylag kicsi a piac, mindenki ismer mindenkit, és ráadásul lassacskán már mindenki tudja a dolgát is. Így sok esetben például már olyan vállalkozások a debreceni kiírt közbeszerzéseken el sem indulnak, amelyeknek nincsenek meg a szükséges politikai preferenciái. Tudjuk ezt, az a kis narancssárga preferencia. Amikor ez megtörtént, ha lehet, akkor ünnepélyes keretek között hirdessünk győztest, jelentsük be, hogy mi épül a köz pénzéből a köznek a nyilvános közbeszerzésen kiválasztott természetesen legjobb pályázó által. Majd persze, ezt tudjuk nagyon jól különben, ez a receptnek egy apró kis nüánsza, lehet majd az elnyert beruházás árát menet közben jócskán fentebb tornázni és srófolni, erre találták ki ezt a fideszes kollégák nagyon jól ismerik az úgynevezett pótmunkák rendszerét, ahol 10-20 százalékkal, de akár még többel is meg lehet nyomni majd a végén a ceruza hegyét. Ez, hozzá kell hogy tegyem, gyomor és étvágy kérdése. Debrecen például a 2-es villamos beruházásánál jól megismerhette ezt, amikor hosszú évekig csúszott a beruházás, majd sokkal-sokkal drágább lett a pótmunkák miatt az eredetileg elnyert pályázati összegnél, de ez egy másik sztori. Ismerős különben, amikor beszélek? Annak kell lenni, legalábbis a kormánypárti oldalon mindenféleképpen, tudniillik így működik a Fidesz rendszerének tökélyre fejlesztett közpénzszivattyúja mindenhol. Vélhetően Debrecen ez alól nem kivétel, és nem is meglepő. Azt mondanom sem kell persze, hogy amiről most beszélünk, ennek a győztes projektnek a cégvezetője Debrecen tekintetében például rajta van a város által pénzelt focicsapat fizetési listáján is, és persze havonta sok millió forintot vág zsebre egy NB II-es csapat vezető arcaként, hisz annak a sportigazgatója. [[19.30]] Arról a focicsapatról beszélünk különben, és annak a fontos embere, akiről most beszélünk, aki körül igencsak sok érdekes és idegborzoló hír is szárnyra kapott az elmúlt hónapokban, amit most a Kósa Lajos által gründolt egyesület vásárolt meg, és aminek az árát különben mélységes mély titok övezi. Mindannak ellenére titkolja nemcsak Kósa Lajos, az egyesület jelenlegi elnöke, országgyűlési képviselő, a Fidesz második embere, hogy mennyiért is jutottak hozzá a focicsapathoz, hanem például Debrecen város polgármestere is, holott Debrecen negyedrészben tulajdonosa maradt ennek a csapatnak. És külön érdekessége a dolognak, hogy Kósa Lajos egyesületeinek a csapatot működtető cég részvényeinek megvásárlásához 39 millió forintot adott Debrecen városa. Innen is üzenem most Debrecen jelenlegi és volt polgármesterének, Kósa Lajosnak, lehet itt persze most felháborodni, lehet gyurcsányozni, lehet gyurcsányistázni, lehet vargázni, de akkor is elég volt a debreceni belterjes fideszes bizniszekből! A közpénzszivattyút legkésőbb 2022-ben Debrecenben is fel fogjuk számolni. Köszönöm szépen. [[Bősz Anett és Hajdu László tapsol.]]
Köszönöm. Tisztelt Országgyűlés! Napirend utáni felszólalásra jelentkezett, de nem látom az ülésteremben Steinmetz Ádám képviselő urat. Azt gondolom, hogy képviselő úr nem jelezte távolmaradását, de ezt a felszólalását egy legközelebbi időpontban tudja majd elmondani. Most, tisztelt Országgyűlés, napirend utáni felszólalásra jelentkezett Németh Szilárd képviselő úr, államtitkár úr, Fidesz-képviselőcsoport: „100 éves a Magyar Birkózó Szövetség” címmel. Képviselő úr a szónoki emelvényről kívánja elmondani felszólalását. Öné a szó.
Köszönöm szépen. Tisztelt Elnök Úr! Tisztelt Országgyűlés! Tisztelt magyar és nemzetközi Birkózócsalád! Nekünk, magyaroknak különösen fontos a sport, nem csak kultúránk legsikeresebb része, a nevelésben és a honvédelemben egyaránt kitüntetett szerepe van. Követendő eszményeket, hősöket tár a felnövekvő fiatal nemzedékek elé, és egybeforraszt, összetartásra sarkall minden magyart. A sport megmutatja az áldozatvállalás, a kitartás és a kemény küzdelem vállalásának értelmét. A sportszerűség pedig nem más, mint az esélyteremtés és az ellenfél tisztelete. A magyar sporton belül a birkózás kimagasló jelentőséggel bír, nemcsak ősi és hősies küzdő jellegéből fakadóan, hanem eredményessége okán is. Erre a legfényesebb bizonyíték a hazai olimpiai örökranglista negyedik helyén állva birkózóink 19 arany-, 16 ezüst- és 19 bronzérme. Tisztelt Országgyűlés! Első olimpiai bajnokunk Weisz Richárd lett az 1908-as londoni olimpián. Kozma István Tokióban és Mexikóvárosban is a dobogó legfelső fokán hallgathatta a magyar himnuszt, míg Hegedüs Csaba az 1972-es müncheni olimpián nyerte el Magyarország századik olimpiai aranyérmét. Két olimpiai bajnokunk, Polyák Imre és Varga János pedig a Nemzet Sportolója kitüntető címet is elnyerte. A mögöttünk hagyott egy évszázad során összességében 129 magyar birkózó 429 érmet nyert világversenyeken a magyar nemzetnek. Köszönet érte a bajnokoknak, edzőpartnereknek, mestereiknek, segítőiknek, orvosoknak, dietetikusoknak, pszichológusoknak, gyúróknak, a hazai bírói karnak és a magyar szurkolóknak egyaránt. A Magyar Birkózók Szövetsége 1921. március 16-án, Budapesten, az Aradi utca 10.-ben, a Röser-féle tanintézet dísztermében alakult meg. Mindez szinte egy időben történt a Nemzetközi Birkózó Szövetség alapításával, amelynek innen boldog jubileumi születésnapot kívánok. Itt mondok köszönetet Nenad Lalovity elnök úrnak azért a kiemelkedő és sikeres munkáért, amit az UWW élén végez sportágunkért, és azt is köszönjük, hogy minden szakmai támogatást és lehetőséget megad a magyar birkózócsaládnak. Mi pedig megbízható és erős szövetségesként segítjük, támogatjuk elnök urat és csapatát. A magyar birkózás rendkívül megerősödött a sportdiplomáciában és az olimpiai mozgalomban is. Személyes köszönetem ezért Schmitt Pál köztársasági elnök, Kulcsár Krisztián MOB-elnök és Bacsa Péter alelnök uraknak. Tisztelt Képviselőtársak! Ne feledjük azt sem, hogy az Országgyűlés 2013-ban a NOB, a Nemzetközi Olimpiai Bizottság rossz és elfogadhatatlan döntése elleni tiltakozásul határozatával sikeresen állt ki a birkózás olimpiai műsoron tartásáért. Köszönet érte ezért önöknek. Az Orbán Viktor vezette magyar kormány a sportot nemzeti ügynek, stratégiai ágazatnak tekinti, ezért is kaptunk meg minden anyagi és erkölcsi támogatást ahhoz, hogy a dicső múltunkból táplálkozva egy új, fényes jövőt építhessünk a magyar birkózócsaládnak. Országszerte épülnek fel, újulnak meg a birkózócsarnokok; soha nem látott nagyságrendű működési és fejlesztési támogatást kapnak az egyesületek, szakosztályok; megépült az akadémia csepeli csarnoka; sorra rendezzük a nagy világversenyeket, elég csak a 2018-as, minden idők legjobbjának nevezett budapesti vb-re vagy a holnapután kezdődő európai olimpiai kvalifikációs tornára gondolni. Köszönjük a kormánynak, és meg fogjuk szolgálni a nemzetnek ezt a nagylelkű támogatást. Tisztelt Képviselőtársaim! Az alapítók munkájának köszönhetően 1928-ban London után Amszterdamban újra ötkarikás aranyérmet ünnepelhettünk az első székely olimpiai bajnok, Keresztes Lajos személyében, aki nem mellesleg Kozma Pici felfedezője és mestere is volt. Olimpiai bajnokaink a már említetteken túl megérdemlik, hogy az irántuk való tiszteletünk és megbecsülésünk jeleként hangozzék el a nevük: Lőrincz Márton, Zombori Ödön, Kárpáti Károly, Bóbis Gyula, Hódos Imre, Szilvásy Miklós, Kocsis Ferenc, Növényi Norbert, Sike András, Repka Attila, Farkas Péter, Majoros István. Az immár 100 éves Magyar Birkózó Szövetség mindent megtesz a folytatásért, ezért hoztuk létre a jövő sikereinek zálogaként a Kozma István Magyar Birkózó Akadémiát, ahol a bajnokok páholyában egy kényelmes szék már nagyon várja a leendő, huszadik olimpiai aranyunk birtokosát, és ezért hirdettük meg a Kárpát-haza sportolóit közös zászló alá toborzó „Egy szőnyegen egy nyelven: együtt a magyar birkózá-sért’” programunkat. Ez utóbbinak kiemelkedő példája a Vajdasági Birkózóakadémia magyarkanizsai megépítése. [[Az elnök csenget.]] Tisztelt Képviselőtársak! Pablo Casals szavaival köszönök el, és azt kívánom, hogy a folytatás olyan legyen, amit a mester meghatározott, a múltunk tiszteletben tartásával építsük meg a jövőnket: „Az adottságra nagyon vigyázzatok [[Az elnök csenget.]] nehogy eltorzítsátok vagy eltékozoljátok, amitek van. Dolgozzatok, állandóan csak dolgozzatok és tápláljátok a talentumot.” Hajrá, magyar birkózók! [[Dr. Steinmetz Ádám tapsol.]]
Köszönöm, képviselő úr. Tisztelt Országgyűlés! A napirend utáni felszólalások végére értünk. Tájékoztatom önöket, hogy a Slachta Margit Nemzeti Szociálpolitikai Intézetről szóló előterjesztés általános vitájának lezárását követően a módosító javaslatok benyújtási határideje csütörtökön, 16 órában került bejelentésre a forgatókönyv szerint. A határozati házszabály 40. § (1) bekezdése alapján a módosító javaslatok benyújtására ezen a héten pénteken, 16 óráig van lehetőség. Köszönöm megtisztelő figyelmüket és együttműködésüket. Tisztelt Országgyűlés! Az Országgyűlés reggel 9 órakor folytatja a munkáját. Az ülésnapot bezárom.